<header data-type="book">
<h1>慎五堂治驗錄</h1>
</header>

<h1>題辭</h1>
<p>本草三千味，《難經》八十篇，羅列胸中能周旋。用藥用兵不相熟，只須一將能當先，能使百病愈鋒前。古聖賢，醫中仙，女媧煉石能醫天，軒帝醫見肺肝然，夏禹醫水地脈連。骨節遠近毗陌阡，雨露如藥沾醫用。周孔醫文萬世傳，宛如天地血脈河海聯，一息不停無遷延。天氣動雷鞭，山氣奔雲煙，水氣通流泉，地氣吸百川。人生百體無不全，醫藥能通萬竅穿。笑我衰暮君盛年，憐我多病君能痊。我感君德心拳拳，歌此一曲付云箋，表君學問思辨行，五者具備慎目堅。</p>
<p><u>甲申秋九月朔書奉蘭陔仁長先生正句</u></p>
<p><u>少塘弟季增黃</u></p>

<h1>序</h1>
<p>醫之道，明之先生猶以為難知，況僕何人，敢以成篇立說？緣家嚴精於醫理，治病之暇，常命男輩謄錄經驗之醫案以自考。始同治紀元至於光緒五年，男輩亦能以斯道應世，猶諄諄以經驗之案必宜抄錄。日月既多，遂成卷帙。家嚴囑須反復細校，考訂盡善，年、月、地名以及藥中分兩，既有者，亦宜仍舊。以為他日考覈之資。男謹遵而不敢違，繕寫成編，是後隨有隨錄，不分門類，不限卷數，以冀日增月益，可成大觀。作貽厥孫謀之寶，非敢沽名要譽焉。吾地前輩名手目中所見一切，附錄著其名號，不敢掠美也。</p>
<p><u>長男　雅樂謹識</u></p>

<h1>卷一</h1>
<p>（案1）任，左，朔望涇，八月。旋風中於脾絡，風痰阻滯機竅。遂卒然昏僕，口噤涎流，目直肢痙，脈形軟弦。且擬搜風化痰，以觀其變。</p>
<p>全蠍（三隻）　天竹黃（二錢）　淡竹瀝（一杯）　鉤鉤（二錢）　殭蠶（四錢）　製半夏（二錢）　石菖蒲（七分）　天麻（二錢）　桑葉（三錢）　天南星（七分）</p>
<p>目能轉動，肢痙亦平。開口視苔，其色熟白，齒仍焦。稀糜進，證雖轉輕，尚當祛滌。</p>
<p>前方去天麻，加鮮石斛五錢。</p>
<p>（案2）許，右，網船。產後十二朝，瘀露連降，腹無痛楚，寒熱大作，日夜二次。唇繭脈弦。伏邪晚發也。擬清泄之。</p>
<p>青蒿（三錢）　雞蘇散（三錢）　光桃仁（一錢半）　桑葉（三錢）　豆卷（四錢）　生薑衣（三分）　冬瓜子（三錢）　蟬衣（五分）　製半夏（一錢半）　廣藿香露（一兩半）</p>
<p>後加枇杷葉。</p>
<p>（案3）平，左，朝陽門。氣元不足，症似損怯。進建中既合病機，今參內補法。</p>
<p>紅棗（五枚）　生耆皮（一錢半）　細直地（三錢）　白芍（一錢半）　炙草（五分）　淮小麥（三錢）　益智仁（三分）　穀芽（七錢）　歸身（一錢半）　地骨皮（一錢半）　川桂枝（一分半）</p>
<p>十帖愈。</p>
<p>（案4）盛，右。久有鼻淵頭風之證，時發時休。今夏咳嗽，臥則尤甚，咳出白痰稍止。背寒如掌大，皮肌似發熱，口渴微嘔。舌苔白膩，脈形細弦。此心肺氣虛，痰飲上泛，久恐延至肺痿。</p>
<p>炮姜（三分）　半夏（三錢）　陳皮（一錢）　前胡片（一錢半）　炙草（三分）　茯苓（三錢）　蛤殼（七錢）　旋覆花（三錢）　海蜇（一兩）　枇杷葉（三錢）</p>
<p>（案5）俞瑞卿，東皋村，三月。壯熱有汗不暢，面腫氣喘，肢酸脅痛，目紅口渴。脈洪數帶弦。唇乾，舌紅，苔糙。風溫內熾，治以清泄。</p>
<p>杏仁（四錢）　羚羊角（二錢）　旋覆花（三錢）　枇杷葉（五錢）　蔞皮（三錢）　薄荷（一錢）　大力子（四錢）　絲瓜絡（四錢）　水葦根　桑葉（四錢）　大川貝（三錢）　生乾草（三分）</p>
<p>汗出熱不解，喘痛皆緩，面腫不退，大便暢下，小溲微熱。脈仍洪數而空，舌苔紅膩。症雖轉松，尚防反復。再擬前方出入主之。</p>
<p>前方去羚、薄、葦、蔞，加菊花、蟬衣、竹茹</p>
<p>諸症悉平，脈仍洪數。原方加入化痰為治。</p>
<p>次方加青黛拌蛤殼</p>
<p>（案6）陳，右，七月。寒熱後，脘痞不飢，腹鳴口甜。脈濡，苔黃。乃暑去濕存所致。治宗《內經》法增味調之。</p>
<p>佩蘭（三錢）　茯苓塊（三錢）　枇杷葉（炒，四錢）　穀芽（四錢）　藿梗（一錢半）　宋半夏（二錢）　白蔻殼（三分）　苡仁（三錢）　杏仁（三錢）　鮮佛手（一錢半）</p>
<p>（案7）陸，幼，七月。骨骱攻痛不定，寒熱有汗，脈弦，行痹證，祛風為主。</p>
<p>防己（一錢半）　秦艽（一錢半）　川牛膝（二錢）　蠶砂（三錢）　桑枝（五錢）　桑葉（三錢）　黃防風（一錢）　生苡仁（三錢）　絡石（三錢）　松節（三錢）　全丹參（三錢）　絲瓜絡（三錢）</p>
<p>又加桐皮。</p>
<p>瀉血頗多，今又吐血盈碗，膚黃，神倦，脈細數，舌苔白。絡傷血沸。擬十灰法。</p>
<p>茅根　側柏葉　黃芩炭　竹茹　元參　丹皮炭　槐花炭　藕汁　黑山梔　生地炭</p>
<p>（案8）蔣云槎，強巷。深秋患瘧，綿延二月。數十名手之方，多嘗不效。脈弦芤，二關滑，舌苔黑而時燥，始終無汗，脘悶不飢，口苦，嘔惡，大便常閉，溲赤澀少，不食一月。暑濕內熾，痰阻樞機。急予清化滌痰，可許漸瘳。</p>
<p>豆豉（四錢）　夏枯花（三錢）　旋覆花（三錢）　竹茹（二錢）　薄荷（六分）　六一散（一錢半）　薔薇露（三兩）　杏仁（三錢）　川貝（三錢）　枇杷葉（四錢）　藿香露（一兩半）　姜皮（五分）　蔞皮（五錢）　漂淡陳海蜇（二兩，煎湯代水煎藥）</p>
<p>照方去夏枯、豉、蜇，加咸蓯蓉（三錢）、金石斛（三錢）、建蘭葉（三錢）</p>
<p>舌上脫液者數年矣。茲因患感，苔即轉黑。按法治之，二候而苔始退，瘧始止，液始固，便始爽，脘舒納加，溲黃，脈和。揆其根株，是真陰虧於下，痰熱阻於上，由中軸之樞機不斡耳。擬清上填下疏中品，為善後之法，不可徒持峻補甘膩而助壅也。</p>
<p>杏仁（三錢）　金石斛（三錢）　生牡蠣（五錢）　茯神（三錢）　紫菀（二錢）　西洋參（一錢半）　淡蓯蓉（二錢）　穀芽（三錢）　旋覆花（三錢）　竹瀝半夏（一錢半）</p>
<p>（案9）範敖。年方十五，壬午正月廿四日完姻。廿三日入城沐浴，浴水未溫即起，背寒咳嗽，勉強支持，延至月底，身漸熇熱，咳甚乾嘔，舌色淡黃。即進薄、豉、杏、貝之屬，吐藥不汗；再投蘇、連、梔、豉，嘔熱略減，不汗加瀉。余曰：「病情有進無退，當加謹慎。」少間，肢痙撮空，循衣摸縫，譫語喃喃，大便秘而腹痛，脈漸右關數大，苔色深黃。表裡皆急，非雙解不可。遂用卷、薄、硝、蔞、羚、蒡之類。服後汗出，熱仍不淡，循摸雖緩，神躁譫語如鄭聲，即予白虎合調胃承氣湯。譫語循摸未能全定，目瞀肌消，脈更數，熱更熾，下唇黑板，黑苔退而質紅，頗似陰陽交證。沉思良久，恍然而悟。王晉三有云：「熱病清之、攻之、散之，俱不效，當用犀角地黃湯。」喜而索筆，書方立案云：「苔退而舌質紅，神昏熱熾，是氣分之邪熱內陷與營分者也。用犀角尖五分、鮮生地一兩、白薇四錢、元參七錢、鮮石斛、竹葉五錢、二母三錢、中黃一錢半、葦根一兩。大鍋煮汁，頻頻灌之。」灌已，神倦安寐，熱勢遞減，納食漸思，數脈即和。換以甘寒調養胃陰，糜粥自養，半月而復原。</p>
<p>（案10）周厚田，蓬萊鎮。咳久失血，脈弦勁，二顴赤，投清金平木法不應。見屆春令，木無所畏，仿天文春木用羅睺泄氣法治之。</p>
<p>油足安南桂五分，為末，飯丸如梧子大，以桑葉、杏、貝、羚、蛤、菊、甘等為湯送下。愈矣。</p>
<p>（案11）趙雲祥母。年近古稀，患伏暑證。身熱少汗，頭痛神迷，不飢不食，口苦苔黃，脈洪且芤。勢在方張，治以清泄，兼顧其元。邪不劫陰內陷則吉。</p>
<p>桑葉（三錢）　益元散（一錢半）　薔薇露（一兩半）　竹心（廿枝）　豆卷（三錢）　宋半夏（一錢）　藿香露（一錢半）　夏枯（三錢）　蟬衣（五分）　二生稻（一兩半）　金石斛（一錢半）　薄荷（三分）</p>
<p>昨投清泄佐顧元津，汗出熱淡，洪脈未平，尚慮反復，依原守服，再效則吉。前方去薄、枯、竹，加青蒿、大麥仁、杏仁霜、川石斛。</p>
<p>連投清泄，寒熱淡而未淨，納食加增，知飢神朗，即食醋蒜，余煙因而復熾，舌黑神糊，脈疾熱壯，高年際此反復，恐難藥力扶持。</p>
<p>犀角（五分）　金銀花（三錢）　生草梢（一錢）　豆豉（三錢）　丹皮（一錢半）　瓜蔞根（一錢半）　益元散（一錢半）　桑葉（三錢）　青蒿（三錢）　二生稻（一兩半）　薄荷葉（七分）</p>
<p>前診大便旁流，舌黑神昏，脈疾熱壯，因食醋蒜而復，所謂熱症投熱，為實實也。進劑得汗，熱淡神清，脘舒思食，大便止，黑苔化，惟少澤耳。高年陰液屢傷，法以甘涼調養為善後之計，食物小心為至囑。</p>
<p>蔞根（一錢半）　老桑葉（三錢）　鮮夜交藤（五錢）　知母（一錢半）　大麥仁（三錢）　干藿斛（三錢）　豆豉（三錢）　蟬衣（五分）　益元散（一錢半）　甘草（一錢）</p>
<p>（案12）管少泉令郎，敏之，雪葭涇。舊秋患小腹與臍陣痛，按之釋然，別無他苦。歷醫數手，亦有識為腎病者，共服桂附數兩，及龜鹿酸甘大補，俱無寸功。又作亢陽乘龍，後亦不止。庚辰正月初五日，呼舟來請。診畢問曰：「可有醫者作奔豚證治否？」答云：「並無此論。」余乃笑曰：「諸公皆舍近而謀遠，宜乎勞而無功也。拙用仲景奔豚湯出入，是釋遠而謀近，庶可逸而有功乎。」連服五劑，固效。方留下。</p>
<p>赤芍（一錢半）　安肉桂（五分）　川杜仲（三錢）　香附（三錢）　李根（一兩半）　云茯神（三錢）　金鈴子（一錢半）　甘草（三分）　黃連（三分）　冬蟲夏草（一錢半）</p>
<p>（案13）錢門塘徐靜卿夫人，余姨母也。庚辰八月，患形寒身熱，少汗，膚腠中如痧如斑，隱隱約約，其色如赭，而且癢，微有咳嗽。余曰：「此疹也。」即予輕宣經絡，兼開元府。得汗疹退，知飢加納。停藥二候，面、頸、胸、腋又發一種大者如蠶豆，小者如麻子，色白有膿，或出膿而散，或不出膿而隱。彼處醫家不識斯何病也。邀余決之。餘一閱視，曰：「此豌豆瘡也。究由肺失清肅，風熱濕毒蘊於太陰之絡而為疹。得清宣泄表，肺胃之令行而清肅下降，其邪無容留之地，遂潰溢出於肌腠之外。蓋肺主皮腠，胃主肌肉，若盜賊潰圍，而遊騎無歸，則隨處作禍。面頸為陽明胃之部位，胸腋為太陰肺之分野，二經受病，故此處獨多也。」即予銀翹、大黃、地丁、丹皮、羚角、土貝、枇杷葉、桑葉、牛蒡、人中黃、射干、綠豆等出入。數劑而起榻。寓醫黃牆朱梅坪外敷以金黃散，其腋處二粒經月餘而始收全功。</p>
<p>（案14）陸頌臣。陰陽二氣，相剋相生，徵之於物，水火分明，屬於人體，氣血精神。七為火數，精是水凝，火動水流，七日遺精。腎氣虛弱，肝木失榮，橫乘中土，關脈弦沉，五內互克，二氣難平。調治大法，和陽滋陰，兩諧木土，交感心腎。</p>
<p>潞參（四兩）　香附子（三兩）　黃耆（三兩）　熟地（四兩）　白茯神（三兩）　杜芡實（二兩）　蓮子（三兩）　龍骨（二兩）　白芍藥（一兩半）　沙苑子（一兩半）　牡蠣（四兩）　川桂枝（二錢）　當歸身（一兩）</p>
<p>上藥用流水浸一日，桑柴文火熬濃，去渣，用金櫻子膏一兩半、鹿角膠一兩、元武膠二兩收膏，器貯，出火毒。每晨淡鹽湯沖服六錢。</p>
<p>參地一陰一陽，有兩儀之名；龜鹿一動一靜，有二仙之號；山櫻澤芡，得水陸之精；水蠣火龍，具陰陽之德；香神取交感之功，蓮苑取固精之用；耆歸甘潤，補氣益血；楝芍酸苦，和肝斂陰。使陰平而陽秘，則神靜而精凝。頌臣者，殿撰之弟四子也。壬午六月，由杭奔喪回里，數十日後，即起暑症，綿延月餘，投犀角地黃湯而始收全績。此膏方是入冬之調理方也，因並記之。</p>
<p>（案15）孫錦香，殺豬浜。形寒發熱，有汗。頭痛，胸煩不堪，頻嘔苦水，舌苔薄黃，脈左弦芤數。時屆癸未元旦，脈證合參，是伏氣因感而動也。予蘇、連、半、豉、碧、蒿、桑、菊、枇、茹等，一劑知，二劑已。</p>
<p>（案16）黃錦山母，西新橋，11月。頭旋跌僕，肢痙撮空，牙禁閉。脈弦數。乾嘔，身熱，有汗不解。此外風引動內風，有閉厥之險。勉擬芳香法，佐泄風品。</p>
<p>羚羊角（二錢）　桑枝（五錢）　桑葉（三錢）　鉤藤（四錢）　菖蒲（五分）　明天麻（一錢半）　生天蟲（三錢）　竹茹（三錢）　天竹黃（一錢半）　製半夏（一錢半）　甘草（四分）</p>
<p>煎好去渣，調至寶丹一粒灌之。</p>
<p>中風症，進熄風滌痰開竅，牙關得開，神識亦清。述四肢麻木已閱三載，舌中干。仍宗原方，去開竅，加養津品。但年越望五，氣血既虧，終虞反復。</p>
<p>前方去菖、半、至寶丹，加石斛、白芍、菊花、黑豆</p>
<p>（案17）陳茂春，癸未12月。憂思鬱結，兼之感寒傷食。昨投散邪化滯，熱退嘔止，痛脹亦減。惟臥不著寐，自言自語，無非歲底銀錢各款耳。病因情志，藥力不能全功，自當開懷談笑，庶免變端。</p>
<p>香附（三錢）　合歡花（一錢半）　製半夏（二錢）　豆豉（二錢）　蘇梗（一錢半）　金萱花（五朵）　北秫米（四錢）　神麯（三錢）　竹茹（一錢半）　廣鬱金（一錢半）</p>
<p>（案18）周金元子，十歲。癸未中秋染霍亂轉筋，脈洪苔黃，進駕輕湯而平。平後誤食米飲、薑、艾等湯，致腹脹如鼓，攻痛難支。上攻則泛惡頻頻，下墜則糞水自流。目不識人，口噤不言，脈仍洪，而左部更有力。此暑入肝而侮土，籍辛熱米飲之助猖獗也。勉用苦寒清裡，直泄厥陰。以連、梔、斛、豉、楝、佛、芍、甘、半、郁、荷梗、海蜇等為方。一劑而脈和腹平，痛嘔瀉泄咸止，神清思食。去連、郁，加川斛、大麥仁。三帖痊愈。</p>
<p>（案19）陳四老孃娘，橫塘。腎虛肝強，腰痛斷脹，頭眩時作。</p>
<p>生地（四兩）　天門冬（二兩）　白茯神（二兩）　製半夏（一兩半）　歸身（一兩半）　牡蠣（二兩）　骨碎補（一兩半）　黃耆（二兩）　杜仲（四兩）　沙苑子（二兩）　陳皮（七錢）　菊花（三兩）　用龜膠（二兩）、藕粉（二兩）收膏。</p>
<p>（案20）陳海內，癸未，二涇。孕三月，負重而血下如泉，腰痛，脈細，納少。用杜仲、川斷、苧根、生地、桑枝、穀芽，一劑血止胎安。停藥三日，張嫗用手揉之，即起腹痛，痛已血下如崩，胎墮，眩運，冷汗時出。是血去過多，勞傷絡脈也。急以血竭數分，伏龍湯調下，敗去失道攻心之瘀血。少頃神清，服藥一劑而愈。藥用杜仲、香附、丹參、桑枝、歸、荊、參、蘭等味。</p>
<p>（案21）李，右，七月。畏風身熱，紅疹密布，頭痛咽疼，作惡，脈數，舌光無苔。風溫內蘊肺胃，恐其邪陷心包，姑擬涼泄為治。</p>
<p>銀花（三錢）　牛蒡子（三錢）　老桑葉（三錢）　葦根（四錢）　連翹（三錢）　枇杷葉（三錢）　白菊花（一錢半）　杏仁（三錢）　竹茹（二錢）　川貝母（三錢）　方通草（四分）　蟬衣（五分）</p>
<p>（案22）施家涇一傭工，姓張，壬午。患微寒微熱，小溲淋澀，其痛難支。視其面赤苔黃，診得尺脈洪實，乃濕熱下注，相火有餘之淋症也。予石葦、楝、滑、葵子等品，送滋腎丸，三服而安。</p>
<p>（案23）方星如母，客秋咽喉腫痛，入冬病減。今冬末春初，漸加咽間如有物阻，咽之不下，咯之不出。四肢時麻，眩暈間作，自覺胸中之氣升多降少。醫進辛溫滌痰之品，漸致四肢動搖不安，夜分氣升而厥顛，旋足冷神憊，納微，脈關弦尺弱，舌中干，苔白。此真陰虧乏，木無涵養，肝陽上越化火化風，雖宗高氏方填陰涵陽，終虞暴僕耳。</p>
<p>天冬（一錢半）　元參心（五錢）　生牡蠣（一兩）　生地（三錢）　蓯蓉（三錢）　西洋參（一錢半）　磁朱丸（三錢）　菊花（三錢）　牛膝（一錢半）　女貞子（三錢）　黑豆衣（三錢）</p>
<p>各恙減半，依原進步可也。前方去膝、菊，加漂淡海參五錢、漂淡淡菜三錢。（西門凌秀甫診）</p>
<p>（案24）薛正甫母。身熱無汗，頭痛眩暈，胸痛拒按，作惡太息，背寒咳嗽，脈左細緊，右大，舌白，不渴。此因喪女悲哀太過，勞力受寒而兼食滯也。治宜兩顧。</p>
<p>香附（六分）　紫蘇葉（一錢）　淡豆豉（四錢）　桑葉（三錢）　川貝（三錢）　合歡花（一錢半）　旋覆花（二錢）　麥芽（三錢）　蘭葉（三錢）　枇杷葉（五錢）　牛蒡子（四錢）</p>
<p>年愈古稀，病後寐中筋跳，是肝腎虛而筋失涵養也，法當溫通。</p>
<p>當歸　枸杞　夜交藤　香附　芍藥　生草　桑枝葉　桂枝　菊花　川牛膝</p>
<p>（案25）趙雲祥子，壬午九月。寒後身熱，脈數無汗，神昏譫語，舌黃干刺。邪結兩陽。治以仲景雙解意。</p>
<p>青蒿（三錢）　瓜蔞皮（四錢）　二生稻（二兩）　川石斛（三錢）　豆卷（四錢）　瓜蔞根（一錢半）　薄荷葉（一錢）　桑葉（三錢）　元明粉（一錢）　碧玉散（一錢半）</p>
<p>各恙皆減，原方減元、薄五分，加連翹一錢半。</p>
<p>（案26）周海珊，彭朗鎮。壬午正月凜寒身熱，汗罷熱盛，不寐汗多，神識不慧，脈左弦數。楊、張二醫皆作感症，治而不效。余曰（少耕同）：「此症似因驚而膽火外浮也。」彼曰：「誠有之。」曰：「醫之治病，多患不得其本。既得其本則可一二劑而愈矣。」遂以郁、枯、秫、半、茯、芩、桑、菊輩為方，果一劑知，二劑已。</p>
<p>（案27）陸愚溪。始由寒熱糾纏數日而為子母瘧疾，口膩作惡，脘痞不食，左關脈細而弦，右關帶滑，舌苔黃。此伏邪入少陽也，當和解之。</p>
<p>夏枯　半夏　碧玉散　桑葉　姜皮　黃芩　枇杷葉　蟬衣　薔薇露　豆豉</p>
<p>又，去芩、豉，加杏、佛。</p>
<p>（案28）劉茂，西二涇。吐血鬥余，脈細數，舌邊紫，尖赤，苔黃。自述近日過勞，是絡松血溢。擬和絡止血為治。</p>
<p>側柏葉炭（三錢）　細生地（二錢）　生苡仁（五錢）　生絲瓜絡（三錢）　參三七（四分，沖）　生竹茹（三錢）　炒黑山梔（三錢）　丹參炭（三錢）　藕節（三枚）</p>
<p>血止加石斛、黃耆。</p>
<p>（案29）秦銀，正月二日，石角路。宿喘大發，喉中痰聲如鋸，咯出之痰或如粉紅，或如黃膿白沫，面赤鼻煽，不納，舌白，脈右滑，不能臥。斯乃表邪搏動內飲，飲氣上凌，肺氣受其維約也。治當溫藥和之。</p>
<p>蘇葉（一錢半）　前胡（一錢）　旋覆花（三錢）　竹茹（二錢）　射干（一錢半）　赭石（四錢）　冬瓜子（五錢）　白前（一錢半）　蛤殼（七錢）　款冬花（一錢半）</p>
<p>五月食黃魚，死。</p>
<p>（案30）王襄，八月。抑鬱且兼勞役，更阻食滯於中，伏邪蠲發，邪食互結於陽明、少陽之界，致寒凜熱壯，汗多不涼，痰多咳嗽，胸脘硬滿，按之覺痛，不飢不食，不便不渴，舌苔干黃，脈形細滑。治以仲景表裡雙解法，希其熱減能食。</p>
<p>青蒿（三錢）　天花粉（三錢）　豆卷（三錢）　薔薇露（三兩）　姜衣（三分）　元明粉（二錢半）　夏枯（三錢）　生穀芽（一兩）　川貝（三錢）　瓜蔞皮（四錢）　桑葉（三錢）</p>
<p>表裡雙解，熱仍不退，脘仍痞硬，大便仍秘，喘促痰多，不寐，語言不次，脈大苔黃。總由伏邪挾痰食互結而阻中宮，太陰肺氣不肅化。再擬清化品，使上焦肅清，中樞旋轉，方可轉危為安。</p>
<p>杏仁（四錢）　知母（二錢）　甘草梢（五分）　竹瀝（一杯）　川貝（四錢）　蔞仁（七錢）　枇杷葉（一兩）　枳實（三分，元明粉炒）　元參（四錢）　薄荷（五分）　二生稻（二兩）　海蜇（一兩）</p>
<p>前方清降，未見效機，勉擬清展，冀熱淡方妥。</p>
<p>瓜蔞（三錢）　半夏（一錢，竹瀝炒）　紫菀（三錢）　旋覆花（四錢）　杏仁（四錢）　射干（二錢）　石菖（七分）　金石斛（一錢半）　竹茹（三錢）　冬瓜子（五錢）　枇杷葉（五錢）</p>
<p>清達氣機，治危為安，惟胸脘未舒，乃肝多拂鬱，痰阻清陽，再擬清展方。</p>
<p>瓜蔞（三錢）　杏仁（四錢）　紫菀（三錢）　旋覆花（三錢）　射干（二錢）　金斛（一錢半）　穀芽（五錢）　宋半夏（一錢）　竹茹（三錢）　薤白（五枚）　蘭葉（二錢）　枇杷葉（五錢）　冬瓜子（五錢）</p>
<p>清展氣機，熱淡納加，神清便通。停藥數日，又食厚味羽禽，余焰復熾，身灼熱，脘痞硬，舌光苔裂。胃陰少矣。茲擬甘寒法。</p>
<p>水梨皮（一兩）　杏仁（五錢）　川貝（三錢）　竹葉（一錢）　干霍斛（五錢）　豆豉（一錢半）　竹瀝（一兩）　竹茹（三錢）　枇杷葉（五錢）　黑山梔（一錢）　生穀芽（一兩）</p>
<p>清熱滌痰未見效機，脘間痞硬拒按，脈來時有歇止，舌苔中布黃色。胃氣有醒復之象，再擬清導方。</p>
<p>瓜蔞（五錢）　射干（二錢）　鮮山楂（五錢）　冬瓜子（四錢）　半夏（一錢半，竹瀝炒）　穀芽（一兩）　金石斛（四錢）　枇杷葉（七錢）　旋覆花（四錢）　稻葉湯煎藥。</p>
<p>外以川連、巴豆、生薑、萊菔搗和，烘貼脘間脹處。</p>
<p>連股清化，胸脘即舒，身熱轉為瘧疾，口苦頭痛，脈形來去均勻，舌仍光燥，是從樞轉少陽經病也。擬和解以治之。</p>
<p>青蒿（三錢）　桑葉（三錢）　金斛（一錢半）　宋半夏（一錢半）　豆卷（三錢）　穀芽（七錢）　蟬衣（五分）　碧玉散（一錢半）　夏枯（一錢半）　薄荷（四分）　枇杷葉（三錢）　薔薇露（一兩）</p>
<p>伏邪轉入少陽，可從樞轉而逐之，寒熱即止，眠食俱安，便通溲清，舌潤脈和。再擬清養和解，以杜反復。</p>
<p>西洋參（一錢半）　茯神（三錢）　桑枝（三錢）　桑葉（三錢）　宋半夏（一錢半）　川斛（三錢）　青蒿（三錢）　穀芽（一兩）　冬瓜子（三錢）　豆卷（三錢）　薔薇露（一兩）</p>
<p>（案31）陳茂春，湯家港，十二月。灼熱無汗，夜即神昏譫語，咳嗽，左乳刺痛，頭微痛，口不渴，舌中邊絳色，苔糙無津，脈弦數。風溫由衛入營，治以清透一法。</p>
<p>鮮生地（八錢）　丹皮（一錢半）　鮮石斛（八錢）　羚角（三錢）　淡豆豉（五錢）　桑葉（三錢）　鮮石菖（五分）　薄荷（一錢）　川貝母（三錢）　竹心（廿枚）　連翹心（三錢）</p>
<p>又，去丹皮、鮮石菖。</p>
<p>身熱有汗不解，頭痛口苦納呆，脈右濡左弦，舌紅苔薄白，目窠微腫。擬清泄法為治。</p>
<p>桑葉（二錢）　滑石（三錢）　連翹（一錢半）　藿香（一錢半）　豆卷（三錢）　杏仁（三錢）　通草（四分）　半夏（一錢半）　夏枯（三錢）　佛手（五分）　稻葉（三錢）</p>
<p>（案32）池，右。納減運遲，一身酸楚，脈象細弦，右尺稍微，勞動傷中，治以培補。</p>
<p>川石斛（四）錢　苡仁（五錢）　丹參（三錢）　乳香（五分）　五加皮（三錢）　桑枝（四錢）　秦艽（一錢半）　沒藥（五分）　絡石藤（二錢）　杜仲（一錢半）　香附（三錢）　陳皮（一錢）　穀芽（五錢）</p>
<p>諸症如前，再擬一枝春法。</p>
<p>桂枝（三分）　威靈仙（一錢半）　薄荷（五分）　桑枝（七錢）　秦艽（一錢半）　木防己（一錢半）　枳殼（七分）　松節（三錢）　杏仁（三錢）　穀芽（五錢）</p>
<p>一身酸楚已定，右臂仍痛，不能舉動。風濕夾痰所致，治以祛風化痰滲濕。</p>
<p>桑枝（一兩）　松毛（一兩）　半夏（一錢半）　蠶砂（三錢）　靈仙（一錢）　薑黃（七分）　竹瀝（一杯）　苡仁（三錢）　絡石（三錢）</p>
<p>（案33）羅少耕母，正月廿七，蓬萊鎮。耄年伏暑，春發兼感溫風。初病寒熱日作，繼則但熱無寒、無汗。素無頭痛，今惟脹眩而已。咳嗽，脅痛，口渴，舌心干黃紅，脈弦數，左兼芤，皆有歇止。擬以扶本托邪，是洄溪發汗先務生津之訓也。</p>
<p>炙甘草（一錢半）　蟬衣（一錢）　菊花（三錢）　夏枯（三錢）　枇杷葉（七錢）　鮮斛（五錢）　羚角（二錢）　桑葉（三錢）　旋覆花（二錢）　川貝（二錢）</p>
<p>（案34）張和觀內，辛巳十月，西坭涇。勞力，瘧後脘脹如鼓，邪氣戀而清陽不展也。治以清泄通陽。</p>
<p>大豆卷（三錢）　青蒿梗（三錢）　石菖蒲（一錢半）　淡豆豉（三錢）　代赭石（三錢）　製半夏（一錢半）　廣藿香（一錢半）　旋覆花（三錢）　螺螄殼（三錢）　薤白頭（三錢）　瓜蔞皮（三錢）</p>
<p>（案35）張末觀媳，張店角，辛巳十月。勞力而致半產，宿痞隨瘀而下，腹痛，神昏陣厥，以丹參、歸、荊、香附、料、澤、神、旋、絳等一劑知，二劑瘀淨。加潞、谷始愈。愈後不慎調理，致不寐汗多，驚惕肉瞤，納少脈濡。是血去而神不守舍也。以當歸補血加柏、茯即效。又因起身作勞，寒熱如瘧，投兩和營衛而愈，十分謹慎調攝，始免反復。</p>
<p>（案36）李阿三子，辛巳七月，要漊。始由咳嗽，不能臥息，刻但喘急，鼻煽，抬肩擷肚，飲食不進。風暑痹肺，肺脹重證。免擬薛氏，希圖百一。</p>
<p>甜葶藶子（五分）　射干（一錢半）　大豆卷（三錢）　枇杷葉（五錢）　雞蘇散（三錢）　前胡（二錢）　旋覆花（一錢半）　光杏仁（三錢）　蟬衣（五分）　宋半夏（一錢半）</p>
<p>（案37）古人云：「枯木則生火，陰盡則火炎。」此常理也。頃見冶工季金和初春患喉症，百治不效。漸覺腿間有一團火氣上衝，則症勢大革。伏入腿間則安靜如常。延至仲秋，延郁星伯診治立案，云：「陰枯陽冒。」即用介類潛陽，甘鹹育陰，而火氣益加上衝，直貫咽喉，嘔吐，咳喘，痰涎上湧，不三服而殞矣。更有奇者，臨危時，其火從口吐出，色綠如磷，死者之鬚眉皆燃。陪病之人發亦燒去一縷。稽之往古，惟有縮小之文，未見吐火之條。然以熱病而投以涼藥，火升陽浮而用介潛，不為背謬。況郁，名醫也，善於補陰調理，有仲淳之遺風，諒必不致誤用而誤認也。即以上衝一端而論，仲景有桂枝加桂及火逆諸方。此病或是陰火上衝，故嘔吐痰涎，腿間火升至咽。直至臨危而陰火外越，其色若磷也。至云必屬陰火，則余謝不敏矣。存此以質之後之明者。</p>
<p>（案38）光緒八年，葛隆鎮一農工患乳岩，潰出血水已數月矣。往黃牆醫治，朱少村一見，曰：「此絕症也，不必服藥，十往而十回也。」其人自問無生理，遂就本鎮外科醫治。醫投以《全生集》陽和湯。一月而收功。往見少村，少村曰：「此乃醫運，非本事也。」嗟夫！固屬絕症，尚當勉力圖維。何況元氣未艾，遽而云絕而不予藥，豈仁人之用心哉！我閱楊介傳，見一人患消渴，介以為無救也。其人回家，見完素。完素云：「無恐也，宜食梨一擔。」食罷而疾瘳。復見吉老，吉老曰：「若遇仙人乎？」曰：「非也，完素教我吃梨耳。」吉老乃望山再拜，曰：「我之師也，我不及若遠矣。」使少村見之，諒有愧色。</p>
<p>（案39）古人云：「傷風不醒便成勞。」玉橫先生云：「傷風誤表必成勞。」二說相反，何也？咸有至理存也，不可執一者也。前年，陸星農殿撰宿有痰咳。冬令，余曾以王氏補肺化痰法治愈矣。春令反覺強健。壬午六月十三日，早晨起榻，出房洗面、寫字尚如平日。日晌食麵餃，一嗆而少腹之氣陡然上衝，痰隨以湧。醫者猶以發表降氣之方，更有認為痧氣，而針挑刮捏。至申初，神氣不支，自汗頻出。酉初，余至，已肢冷，不能語，脈伏痰潮。是腎氣上脫也，勉投金石鎮填。值明日戊子，土能剋水，決以亥初不過，果應余言。此所謂傷風誤表也。壬午季夏，有唐復愚子益卿，傷風咳嗽。醫投桂枝湯加地黃，一劑即吐血，急往孟河費家醫治。治用瀉白加麥冬、沙參，血止而咳總不除，纏至癸未夏至前一月，邀余診治。脈數且疾，顴如妝脂，盜汗肉削，決以蟬鳴短期，至期果然。此傷風不醒便成勞也。聊記二條，以證醫難執泥云。</p>
<p>癸末七月間，余岳母患上搭手，瘍醫投以寒涼，且徹去圍藥。其瘍益大，肉腫不腐，七晝夜不安寐矣。余急投扶托之劑，是夜即得安寐，外以圍藥束之，紅腫漸收。三仙丹摻之，腐肉漸脫，新肉漸生，糾纏二月方收全功。雅記。</p>
<p>（案40）姚錦豐，壬午七月，南碼頭。始由足腫而痛，漸次上移入腹，吐利大作，寒熱不休，腹脘痞硬而痛，粒米不進。刻起靜則譫語撮空，喘咳，痰多且稠，舌卷，脈弦，卵縮不溲。醫作時邪穢食治，不效。余曰：「斯腳氣上衝，厥陰受邪之危症也。」勉方以圖天眷耳。</p>
<p>金鈴子（五錢）　旋覆花（三錢）　杉木節（三枚）　龍膽草（一錢半）　兩頭尖（七錢）　桔葉（五分）　淮牛膝（一錢半）　朱燈心（四分）　李根皮（五錢）　射干（一錢半）</p>
<p>小溲得通，咳喘即減，痰仍稠，糜粥進，寐蘇神糊，舌伸苔灰，脈得右關弦勁。邪尚未化，仍主原法。</p>
<p>鮮葦根（一兩）　金鈴子（五錢）　射干（一錢半）　李皮（五錢）　枇杷葉（五錢）　冬瓜子（五錢）　桔葉（四分）　旋覆花（二錢半）　杉木節（三枚）　鼠矢（三錢）</p>
<p>又，加穀芽、石斛。</p>
<p>（案41）顧康，壬午年，六渡橋。上冬咯血喘咳，耳焦腎虛，氣散火升，漸見腹脘膨脹，晨泄溲閉，是腎不攝納而氣化無權也。脈形弦勁，泄則䐗痛，木乘土位也。據理擬方，當宗腎氣意，佐以和中之品。大症得之高年，可慮正敗元脫。（夏至逝）。</p>
<p>淮牛膝（二錢半）　澤瀉（一錢半）　南沙參（三錢）　香附（三錢）　車前子（三錢）　茯苓（三錢）　冬瓜子（三錢）　丹皮炭（一錢半）　沉香（七分）　桑白皮（三錢）</p>
<p>各恙皆減，加砂仁、炒生地。</p>

<h1>卷二</h1>
<p>（案42）姚左，庚辰，網船。素喜飲酒，新春患感，連投清解，未見效驗。忽然目色如金，膚黃若橘，寒熱時形，喘咳脅痛，二便澀少，脈來軟數，舌苔黃厚。斯乃新感風邪，經久化熱，引動酒濕，濕熱相蒸，而成陽黃證。急予仲景梔子柏皮湯以滌濕化熱。</p>
<p>茵陳（三錢）　海金砂（三錢）　杏仁（三錢）　射干（一錢半）　炒山梔（一錢半）　飛滑石（三錢）　葦根（五錢）　黃柏（一錢半）　大豆卷（三錢）　大黃汁染燈心（三尺）</p>
<p>（案43）陸木匠，蓬萊鎮。始受風邪，新浴著寒，即患惡寒、怕風、發熱，咳嗽脅痛，脈細苔白。治以溫散。</p>
<p>蘇葉　旋覆花　牛蒡子　薄荷　前胡　象貝母　淡豆豉　杏仁</p>
<p>（案44）孫福山嫂，殺豬浜。年愈七旬。伏邪春發，寒熱無汗，腹痛下痢，痢且無度，嘔吐不食，舌絳苔黑。正虛津涸，治非易易。</p>
<p>鮮石斛（七錢）　白頭翁（三錢）　赤芍（一錢）　竹茹（二錢）　鮮沙參（五錢）　甘草梢（一錢半）　桑葉（三錢）　牛蒡子（四錢）　秦皮（三錢）　薄荷（七分）</p>
<p>一劑知，二劑已。</p>
<p>（案45）潘壽芳，庚辰，張涇。寒熱得汗似淡，靜則鄭聲不休，呃忒連續而來，微微咳嗽，脈細微，苔微白。胃虛氣逆，中無砥柱，頗為棘手，勉擬仲景鎮逆理虛法應之。</p>
<p>旋覆花代赭湯加茯苓、陳皮、竹茹、粳米、石斛，甘草用二錢。四帖愈。</p>
<p>（案46）八字廟王和觀，庚辰歲底患感，已數日矣，邀余診之。望其顴色如朱，舌赤苔黃。聞喘促如吼，咳嗽不休。問其脅痛如刺，灼熱無汗，鼻血，痰中牽紅。切其脈數，息中有止。余曰：「奇哉！曾服熱藥否？」曰：「然。」索方視之，乃桂枝湯也。良由溫熱相煽，火勢鼓盪，脈絡之間為之斷續也。且桂枝湯為溫病無汗之忌藥，服之不即死，乃幸耳。立案云：「此症本風溫內熾，不用涼解之法，反用溫熱之品，以火濟火，有是理耶？二溫相合，其勢猛烈。溫即熱也，熱即火也，金石尚不堪其流爍，況人非金石之質乎。」遂書方以羚、貝、薄、元、菊、蒡、銀、茹、枇、甘、石、斛等為劑，汗出熱淡，脈亦不斷。至正月初二日復診，熱勢夜甚，自汗喘促，子刻各恙加增，戴陽譫語，左尺脈大，舌苔薄黃。乃陰不戀陽，陽但上冒，邪湊入陰，陰愈傷矣。即予元、知、鱉、蠣、青蒿、地骨、沙參、貝母、糯稻根鬚、冬瓜子仁等味，三劑而愈。改用前方去知母，加人參、首烏，調補兼旬，始克起榻坐立。</p>
<p>（案47）蓬溪天和酒坊陸永山。庚辰小除夕患周身微寒，少頃壯熱。楊醫劑以溫散，遂臥榻不起，苔即化黑，頭脅皆痛，脘痞痰多，速余診之。脈來左芤右細，鼻息鼾喘，是外風引動伏氣，津液被溫燥劫盡，所謂「一逆尚引日」也。疏方以桑、牛、羚、貝、旋、通、蒿、薄、枇杷葉、絲瓜絡之輩，汗出熱解，諸痛皆緩。灰苔即化，津液漸回，去青蒿，加杏、前，除夕即可起榻收帳。至新正初二日，恰值回夥，過勞動怒，漸見痰多聲響，脅鳴則痰愈多，投以清降不應。脈呈溢滑，在於兩關，脘痛拒按，神疲不支，寐語喃喃，舌淡苔糙，其厚如甲，乾燥異常，大便雖通不爽，身上按之不熱。脈症相憑，殆是氣機鬱結，痰阻胸脘，更兼陽明悍氣不降之使然焉。急投攻下開痰，庶免痰迷昏厥。用大劑蔞、硝、枳、苑、射、杏、貝、旋、蜇、茹、金斛等，三帖。大下痰沫，苔化其半，上中之候蠲矣。改用醒胃疏脾，納加安寐而康。</p>
<p>（案48）蓬萊鎮王子安，業卜，庚辰。其令愛患濕溫一月，曹醫旦夕診視，漸致危篤。復薦某醫會診，初用溫燥，繼進抱龍丸、龍膽湯，謂若不效，急辦後事可也。所親羅云齋邀余到彼一診，意欲挽救。然王姓已經做衣制木。入門視之，顴紅如赭，目直露臥，聲嘶氣促。診其脈左弦洪，右浮數，舌黑尖紅，唇鼻腫碎流血，下利稀水，渴飲喜酒，肢痙毆人，口瘡耳聾。是邪入絡隧之中，非死症也。書方以羚羊角、生天蟲、桑枝、桑葉、絲瓜絡、元參、薄荷之類，疏風化濕，活絡清熱。至晨，羅使王三會來請，即同往。將到其門，子安出迎，笑曰：「痙已愈矣。惟耳仍不聰，口瘡未斂，且加咳嗽，諒是佳兆也，再賜一方，必能痊愈。」即用輕瀉太陰，果汗出㾦布而安。其加咳者，乃火鬱之邪，還從表出，蓋肺合皮毛也。</p>
<p>（案49）秦全年，二十二歲，庚辰。去冬痎瘧，至正月下旬未止。復感新邪，即灼熱無汗，喘咳痰紅，下利稀水，脘痞不納，脅痛如刺，口渴，脈數，苔白。劑以辛涼表散，服後得汗熱淡，下利亦止，惟咳嗽益頻，舌質色紅，前方去散藥，加元參、連翹。汗大出，熱反熾，脈更數，喘咳甚，鼻血扇，腹笥滿，便復溏，顴如朱，舌邊紅，苔白中心帶青。急用千金葦莖湯，以杏易桃，加芍、甘、二母、茹、枇、山茶，各恙皆好，惟舌根似灰，加石斛、穀芽，其病若失。</p>
<p>（案50）嘉定鄭修甫，寓居蓬萊鎮。深秋患瘧，楊醫日投溫涼消補二十餘方，技窮，薦某醫同診。方亦彷彿，病家惶惶無主，邀其衿親世醫童介舟診視。楊醫尚在其旁。診皆閱方，謂：「無汗而投白虎，深為大謬。」楊醫無辭回答，唯唯服罪而已。遂用理中、四逆、蔥、豉、薑、樸峻溫之劑，病益革。再診，見其下齒齦斷，血溢於唇，唇焦舌黑，肢冷且痙，以為必無生理，勸其速速還家，莫作他鄉之客。所親居友三不忍令病中搬動，惟待其自然而已。待至二日，乃求羅少耕、殷敬之邀余往視。診罷索方，一一閱之，曰：「此乃濕熱化風，夾痰阻絡。初治失於清透。薛徵君本有此條，是誤藥之變局，非濕熱證之本局也。脈色相參，未為死候，治之得法，可許轉安。」並非張大要功，錄此以備後人臨症之一助云耳。案方呈左。</p>
<p>脈左洪弦，右稍濡數，因濕熱久羈，化風生痰，竄於經絡脈隧之中，痰則阻滯樞機，證類瘧而不準，經一月而未愈。進楊方而痙厥；服童藥而撮空，默默無言，咬牙斷齒，大便秘結，小溲赤少，三日不吸鴉片，外狀並無生理。治宜祛風勝濕，泄熱滌痰，活其經絡，利其樞機，間有得生者，未可謂其必死也。</p>
<p>生殭蠶（五錢）　鮮竹瀝（一杯）　威靈仙（一錢半）　羚羊角（三錢）　竹二青（三錢）　枇杷葉（五錢）　陳海蜇（一兩）　天竺黃（一錢半）　旋覆花（三錢）　海風藤（一錢半）　絲瓜絡（五錢）　桑枝（五錢）　桑葉（四錢）</p>
<p>神清語朗，肢痙已平，韌痰能吐，米飲略進，灰苔漸化，身熱似清。右脈滑大，痰熱未靜，清熱滌痰，可達佳境。</p>
<p>桑枝　瓜蔞皮　枇杷葉　燈心　桑葉　冬瓜子　川貝母　竹瀝　薄荷　旋覆花　竹二青</p>
<p>身熱涼清，知邪退淨，胃呆不寐，宿飲猶存。養胃蠲飲，用《內經》半夏湯增味。</p>
<p>宋半夏　金石斛　竹茹　冬瓜子　北秫米　生穀芽　杏仁　枇杷葉　茯神　夜交藤　蘭葉</p>
<p>用《外臺》茯苓飲善後。</p>
<p>（案51）陳永昌，庚辰。伏暑季秋而發，兼之食阻中脘，醫進達原、小柴、二陳、黑膏。延至仲冬，但熱不寒，始終無汗，脘硬如石，左脅宿塊漸大，面色紅亮，形瘦如柴，咳嗽痰聲如鋸，便泄黃水黏沫，溲赤而少，鼻煤張大，舌赤苔黃，左脈如蔥，呼吸八至，右尺沉牢，自關至寸，狀若彗星。逆用鹹降辛開，冀其一獲。</p>
<p>元明粉　枳殼　地慄汁　旋覆花　宋半夏　葦根汁　淡海蜇　枇杷葉　連翹殼　瓜蔞皮　薄荷　冬瓜子</p>
<p>痰少胸柔，汗出未暢，堅矢下行，身熱早輕暮重，舌苔薄糙欠澤，脈稍小，溲仍赤。邪機向外，當因其勢而利導之。</p>
<p>青蒿　南花粉　海蜇　薔薇花露　桑葉　瓜蔞皮　蟬衣　枇杷葉　白薇　旋覆花　竹茹　碧玉散</p>
<p>（案52）戴幼，陳家墳。臍腹攻痛，吐瀉交作，四肢逆冷，暈厥頻仍，脈大舌黃，乃奔豚證也。勉擬加桂湯，希圖百一。</p>
<p>安桂（四分，衝入）　赤芍（二錢）　茯苓（三錢）　淡吳萸（二分）　製半夏（一錢半）　炙甘草（四分）　川楝子（二錢）　臺烏藥（一錢）　紫石英（四錢）　穀芽（五錢）</p>
<p>各恙減半，照方加沉香三分、李根白皮五錢。</p>
<p>（案53）許，左，網船。情志違和，厥陽郁遏。時見上越，肢冷撮空，筋惕肉瞤，默默不語，脈來弦勁如刀，證名解㑊。秋見此脈，殊非佳兆。治以申氏法佐鎮逆品，怡情放懷，庶免癲癇之累。</p>
<p>朱茯神（四錢）　生香附（四錢）　黃丹（五分）　沉香（七分）　金箔（半張）　石決明（五錢）　遠志（一錢）　竹瀝半夏（二錢）　龍齒（三錢）　石菖蒲（三分）　合歡花（三錢）</p>
<p>神迷默默，如醉如癡，病名解　，由五志偏勝，心空窒塞，兼之穢邪內踞，久則入於營中。前方似合機宜，依方兼佐搜邪之品，怡情為要。</p>
<p>云茯神（三錢）　枇杷葉（四錢）　穿山甲片（一錢半）　生香附（四錢）　金萱花（三錢）　醉地鱉蟲（一錢半）　合歡花（三錢）　石菖蒲（五分）　鹽水炒柴胡（三分）　旋覆花（二錢）　新絳屑（五分）　酒浸郁李仁（一錢半）</p>
<p>神清語朗，瞤惕皆止，藥合病機，依原加減。前方去柴、枇、旋、絳，加生棗仁、山茶花、遠志。</p>
<p>（案54）薛鑑泉媳，庚辰，元花塘。懷孕四月，身顫作惡，脈滑腰痠，前數次五月半產，今以法安之。</p>
<p>桑葉枝　橘紅　蘇葉　菊花　竹茹　黃連　穀芽　杜仲　絲瓜絡</p>
<p>惡止，仍身顫腰痠，用曉瀾先生法安之。</p>
<p>杜仲　桑枝　白芍　絲瓜絡　石斛　茯神　竹茹</p>
<p>以絲綿裹絲毛雞卵二十枚，煮三炷香時，取去綿，每日淡食二枚。</p>
<p>（案55）錢大文室，庚辰，利涇。面腫及手，唇舌、爪甲、皮膚皆白，頭痛暈厥，心忡脈數。血虛風濕相搏，治法先祛標恙，然症經久累，難期就效者也。</p>
<p>桂枝（四分）　苡仁（五錢）　威靈仙（一錢半）　大豆卷（三錢）　防己（一錢半）　桑枝（一兩）　五加皮（一錢半）　杏仁（三錢）　天麻（一錢半）　晚蠶砂（三錢）</p>
<p>浮腫既退，暈厥亦平，血色不華，形神不振，病久榮虧，宜參調補。</p>
<p>前方去蠶、卷、杏，加枸杞子（一錢半）、當歸身（一錢半）、潞黨參（二錢）</p>
<p>頭暈耳鳴，昏厥復發。復發者，必有所因。自述煩勞動怒，怒固傷肝，木必剋土，又值初氣，土虛木旺之時，則土益虛而不能保障靈府，暈厥所由至也。治此者，必補火以生土，土旺則木不搖而風自熄矣。</p>
<p>茯神（三錢）　黨參（一錢半）　香附（二錢）　旋覆花（二錢）　杜土（一兩五錢）　歸身（一錢半）　半夏（三錢）　沉香（三分）　杞子（一錢半）　天麻（一錢半）　穀芽（一兩）</p>
<p>（案56）李保和內，庚辰，彭涇。熱勢早輕暮重，脘悶拒按，脈形軟數，口渴舌赤，乃營衛伏邪互阻，食滯也。清透化滯為治。</p>
<p>青蒿（三錢）　宋半夏（一錢半）　枳殼（四分）　羚羊角（一錢半）　蟬衣（七分）　瓜蔞皮（五錢）　杏仁（三錢）　桑葉（三錢）　元明粉（四分）　翹殼（一錢半）</p>
<p>（案57）徐云祥子，庚辰，唐家河。身熱暮重早輕，白疹隨汗出入，脘痞納微，耳聾口苦，舌苔薄黃，脈形弦數，咳嗽痰稠，便溏溲熱，由來一月，伏邪膠葛三焦，擬用鞠通先生搜剔伏邪法。</p>
<p>青蒿（三錢）　枇杷葉（七錢）　桑葉（三錢）　薔薇露（二兩）　鱉甲（三錢）　碧玉散（一錢半）　杏仁（三錢）　藿香露（一兩）　知母（一錢半）　大豆卷（三錢）　川貝（三錢）　生穀芽（七錢）</p>
<p>病愈後脈數，治宗仲景復脈湯意。</p>
<p>炙甘草（一錢半）　麥冬（一錢半）　宋半夏（一錢半）　西洋參（一錢半）　金斛（一錢半）　生穀芽（四錢）　細生地（三錢）　桑葉（四錢）</p>
<p>（案58）湯蘭亭正，南碼頭。產後四朝，肢麻筋縮，耳鳴眩暈，乃陰虧陽亢，血不榮筋。治以生白先生法。</p>
<p>桑葉（三錢）　桑枝（五錢）　石決明（三錢）　炙草（七分）　淮牛膝（一錢半）　杞子（一錢半）　黑豆衣（三錢）　阿膠（一錢半）　菊花（四錢）　當歸身（一錢半）　柏子仁（三錢）</p>
<p>（案59）薛子才內，庚辰，元花塘。身顫數刻，自難支持，甚至昏厥，得嚏乃蘇。肺氣降則肝風自靜之明證也。宣肺氣為主，熄肝風輔之。</p>
<p>杏仁　紫菀　枇杷葉　旋覆花　桑枝葉　羚羊角　菊花　甘杞子　甘草</p>
<p>（案60）屠傳，黃秧潭。頭疼寒熱，脘痞拒按，不飢不食，夜間神識時昏。伏邪晚發，牛肉阻中，且予散表化滯。</p>
<p>紫蘇葉（七分）　江枳殼（一錢半）　生楂肉（三錢）　淡豆豉（四錢）　瓜蔞皮（五錢）　元明粉（一錢半）　廣藿香（二錢）　宋半夏（二錢）　糯稻稈（一握）　鮮佛手（三錢）　光杏仁（三錢）</p>
<p>（案61）張小軒，庚辰。脈右寸如無，左尺沉弦，白濁之先，小溲色黃，是肺氣不足，濕熱下注也。補其不足，泄其濕熱，是其治法。</p>
<p>南沙參（五錢）　金石斛（一錢半）　茯神（三錢）　萆薢（一錢半）　生黃耆（三錢）　湘蓮子（十二粒）　黃柏（一錢半）　生甘草（一錢半）　白螺螄殼（五錢）</p>
<p>（案62）蔣誦錄。善夢多忘，誦讀勞心所致。擬枕中丹參有情之品。</p>
<p>朱衣孔聖枕中丹（五錢）　惜字爐中灰一兩，煎湯去渣送丸。</p>
<p>（案63）顧月成室，東黃姑塘。瘧後胃脘作痛，醫投平胃，痛極難支，神疲似脫。診之脈代，舌乾光若鏡。曰：「此乃胃津欲涸之徵，養葵所謂胃不敦阜。而用平胃，則平地反為坎陷矣。急急甘涼濡潤，以養胃津，尚恐無及，蓋陽明陽土，宜濟以柔也。」爰以西洋參、麥冬、玉竹、鮮石斛、梅、芍、甘草、大麥仁、白米、蔗汁、梨漿等味，服之即愈。</p>
<p>（案64）曾，左，庚辰，孟子涇。春月，風溫上受，首犯肺經，故灼熱頭痛，脅痛咳嗽，舌赤苔黃，脈數，靜則神迷，將欲入營也。先用辛涼輕劑法。</p>
<p>桑葉（三錢）　牛蒡子（四錢）　旋覆花（三錢）　杏仁（三錢）　薄荷（六分）　羚羊角（一錢半）　川貝母（三錢）　蟬衣（七分）　連翹（一錢半）　枇杷葉（七錢）　生甘草（五分）　前胡（二錢）</p>
<p>（案65）姚，右，庚辰，安亭。胃土本弱而受肝之克，克則土愈弱而木愈強，是以脈來右弦，納食時少，小腹攻痛，上竄脘間，泛泛作惡，時時眩暈，耳內蟬鳴，大便溏瀉相因而至矣。當以法和之，然病經數載，非一朝一夕可圖之。</p>
<p>旋覆花（三錢）　肉桂（二分）　白茯神（三錢）　金鈴子（三錢）　白芍（二錢）　金石斛（三錢）　新絳（七分）　香附（三錢）　生穀芽（一兩）　左金丸（三分）　蔥管（一尺）　金柑皮（二枚）</p>
<p>（案66）朱大官，辛巳正月晦，北莊涇潭。吸受風溫，久則化火，喘咳脅痛，頭痛口渴，神糊妄語，身熱無汗，脈形弦數，舌紅苔糙，有逆入心包之勢矣。且擬辛涼輕劑，再觀其變易法。</p>
<p>桑葉（四錢）　川貝（二錢）　連翹（一錢半）　羚羊角（二錢）　銀花（一錢半）　菊花（五錢）　薄荷（一錢）　牛蒡子（三錢）　元參（四錢）　枇杷葉（三錢）</p>
<p>二月初三：溫邪內陷，陽明熱結，汗多熱盛，神狂語笑，脘痛拒按，氣喘咳嗽，痰升如吼，脈弦苔黃。勉予芳香開泄，鹹苦下結，庶有轉機。</p>
<p>至寶丹（一粒）　鮮生地（一兩）　元明粉（三錢）　犀角尖（四分）　天花粉（四錢）　瓜蔞皮（五錢）　鮮菖蒲（七分）　大元參（七錢）　生草梢（一錢）　連翹殼（一錢半）　銀花（三錢）</p>
<p>初四日：喘咳痰潮，汗出熱不緩，脅痛神笑，譫語弄陽，口歪目閉，面赤如脂，脈大弦數，舌乾苔黃。邪入厥陰，陰涸則陽浮最多，一併為厥。勉擬潛陽育陰，以圖天眷耳。</p>
<p>生牡蠣（一兩）　生甘草（二錢）　膽草（一錢半）　生鱉甲（七錢）　京元參（一兩）　蔞皮（七錢）　青龍齒（三錢）　細生地（一兩）　元明粉（二錢）　萬氏牛黃清心丸（一粒）</p>
<p>初五：昨進大劑填陰潛陽，神清笑止，譫語亦定，痰降喘緩，目開睛赤，能食稀糜，脈形浮洪，有轉關之象。再擬填陰為主，佐以潛陽，使陰足涵陽，則痙厥可免。</p>
<p>生甘草（二錢）　生牡蠣（二兩）　元參（一兩）　竹瀝（一杯）　細生地（一兩半）　生鱉甲（五錢）　膽草（一錢，鹽水炒）　白芍藥（二錢，鹽水炒）　炙龜甲（五錢）　蓮薏（五分）</p>
<p>初六：各恙皆平，再擬甘寒濡潤，清養陽明。</p>
<p>竹瀝（一杯）　鮮沙參（一兩）　元參（一兩）　夏枯花（五錢）　青蔗（二兩）　細生地（一兩）　草梢（一錢半）　梨皮（一兩）　生牡蠣（二兩）　蓮薏（五分）</p>
<p>（案67）陳奎，庚辰，徐河灣。濕邪久羈三焦，凜寒一月，發熱一月，汗多不解，頭疼納減，脈弦苔白，治當苦辛以滲濕，症累半載，高年恐難支持。</p>
<p>杏仁（四錢）　白蔻仁（四分）　製半夏（一錢半）　姜皮（三分）　滑石（三錢）　茵陳蒿（二錢）　枇杷葉（五錢）　桑葉（三錢）　淡青蒿（三錢）　野白薔薇花露（一兩五錢）</p>
<p>（案68）馮國子，二月廿八日，春溫劫津，身熱無汗，舌尖干絳，神昏譫言，有由衛及營之象。急擬氣血兩清，佐以救津為治。</p>
<p>鮮石斛（五錢）　羚羊角（一錢半）　桑葉（三錢）　京元參（四錢）　大力子（四錢）　菊花（三錢）　薄荷葉（七分）　金銀花（一錢半）　生草（七分）</p>
<p>津未充足，餘熱未楚，灼熱喘促咳嗽，齒槁唇焦。專益胃津，以涼裡熱。</p>
<p>甘草（七分）　葦根（七錢）　元參（四錢）　川貝母（二錢）　梨皮（三錢）　穀芽（七錢）　川斛（四錢）　地骨皮（一錢半）　桑葉（三錢）　桑白皮（一錢半）　蓮子心（五分）</p>
<p>復病濕動於中，大汗便瀉，白㾦略布，不飢不食不溲，渴不多飲。擬用仲景復病例治法。</p>
<p>豆豉炭（三錢）　杏仁霜（一錢半）　苡仁（四錢）　荷葉（一方）　黑山梔（五分）　白蔻仁（三分）　川貝（二錢）　陳枳殼（三分）　金石斛（一錢半）　穀芽（五錢）　六一散（一錢半）　枇杷葉（三錢）</p>
<p>病後泄瀉，屢藥不效，正虛少陰不攝，擬和中固氣治。</p>
<p>生苡仁（三錢）　於術（一錢）　杜仲（三錢）　蠶砂（五錢）　金石斛（一錢半）　穀芽（一兩）　桑枝（五錢）　川石斛（三錢）　蓮子（三錢）　冬蟲夏草（一錢半）</p>
<p>病愈，加潞南黨參。</p>
<p>（案69）周比官，庚辰正月，漳涇潭。風溫症，脈浮，咳逆，脅痛面赤，汗出如浴，有劫津之象。治以甘寒涼泄之。重症之尤，不得渺視。</p>
<p>川斛（三錢）　羚羊角（一錢半）　菊花（三錢）　杏仁（三錢）　川貝（三錢）　枇杷葉（三錢）　桑葉（三錢）　甘草（五分）　梨皮（四錢）　天花粉（一錢半）　葦根（五錢）</p>
<p>改方用當歸六黃湯，即愈。</p>
<p>（案70）唐福，睦族漊。食後入水中，遂起腹中攻痛難當，嘔吐糞水，大便秘結。前用溫脾、備急不應，危急之秋，當用倉公火劑湯，望可便通痛緩，是背城一戰之法也。</p>
<p>倭硫磺（二錢）　火硝（一錢）　巴豆仁（三粒，去淨油）</p>
<p>用長流水煎二沸，去渣冷服。一劑即愈。</p>
<p>（案71）潘，左，庚辰，船上。初病吐瀉神昏，腹痛如刺。現在吐止而神疲脈亂，痛瀉益盛，脘痞苔黃。系暑濕夾穢氣、食滯而互擾於中也。恐其變端不測，勉擬清瀉化滯為治。卒急之病，成敗難於逆料。</p>
<p>廣藿香（三錢）　降香（二錢）　半夏（一錢半）　神麯（三錢）　廣鬱金（三錢）　佛手（一錢半）　茯神（三錢）　山楂（三錢）　蠶矢（三錢）　荷梗（二尺）　六一散（三錢）</p>
<p>照前方去降、半、楂、曲、矢、一，加金石斛、豆豉、苡仁、金鈴子</p>
<p>剿撫互施，各恙平定，惟左脈仍有歇止。再擬復脈意為之。刻下天令之寒燠不時，調攝一切小心至囑。</p>
<p>水炙草（五分）　茯苓（三錢）　穀芽（一兩）　絲瓜絡（三錢）　南沙參（三錢）　扁斛（一錢半）　佛手（一錢半）　旋覆花（一錢半）　生香附（一錢半）　竹二青（一錢半）</p>
<p>（案72）呂子卿室，庚辰，蓬萊鎮。瘍後復起乳癰，面部小瘡，又兼悲衰抑鬱，雜症叢生。楊醫進逍遙散，隨即肝陽上冒，犯陽明，縱太陰，陡然負厥，耳鳴嘔吐，氣喘微咳，脈左弦數，苔色黃膩。且擬和肝降逆為治。</p>
<p>紫蘇葉（四分）　旋覆花（三錢）　竹茹（二錢）　蘭葉（五錢）　左金丸（四分）　枇杷葉（五錢）　枳殼（五分）　茯苓（三錢）　製半夏（二錢）　金石斛（二錢）　白螺螄殼（五錢）</p>
<p>肝和胃降，各恙皆平，宗原守服。加天麻五分、桑葉三錢、菊花三錢。</p>
<p>（案73）範大，范家宅。身熱汗多，夜重早輕，脘痞拒按，不肌不納，不渴不便，屢服苦辛開降、清熱和中，毫無寸效。脈舌如常。是濕邪踞結三焦，擬苦溫之品以分消之。</p>
<p>白杏仁（四錢）　瓜蔞皮（二錢）　豆豉（三錢）　茵陳（三錢）　川樸皮（一錢）　製半夏（二錢）　苡仁（三錢）　飛滑石（四錢）　江枳殼（一錢）　枇杷葉（一錢）　十帖愈。</p>
<p>（案74）何時芳子，庚辰，讀書港。吸受豆腥之氣，隨發遍身紅點，近日天冷瘄隱，灼熱無汗，氣促咳嗽，且加鼻煽喉痛，顴紅胸悶，上嘔下泄，左寸脈微，舌紅苔黃。治以化毒透散法，能瘄再布則安。</p>
<p>牛蒡子　蟬衣　川貝　桑葉　大豆卷　菊花　馬勃　枇杷葉　甘中黃　薄荷　射干</p>
<p>再，西河柳、元荽湯熏蒸二時許，汗出瘄即透，二帖愈。</p>
<p>（案75）邢二官子，辛巳，漕涇。二進屠氏法，身熱時甚時淡，晡暮最盛。頻咳腹鳴，白疹層布。總由濕熱留戀三焦，治法仍宗原意出入。黏膩陰邪，最難速已。</p>
<p>雞蘇散（三錢）　杏仁（三錢）　知母（一錢半）　夏枯草（一錢半）　枇杷葉（五錢）　川貝（一錢半）　姜衣（四分）　藿香露（一兩）　金石斛（二錢）　豆卷（四錢）　桑葉（五錢）</p>
<p>（案76）朱，右，辛巳，夏家橋。進仲聖辛開苦降甘緩之法，臍腹有形攻痛雖減，氣喘嘔瀉如前，神疲不寐，漸難支持，脈舌如昨，總由腎氣夾肝木之威，上衝肺胃，即仲景所云奔豚重症，有直入宮城之險，依原進步，希圖百一。</p>
<p>李根皮（七錢）　製半夏（二錢）　甘草（六分）　上瑤桂（三分，衝入）　左金丸（五分）　茯苓（三錢）　赤芍（二錢）　白芍（一錢）　旋覆花（三錢）　楝實（二錢）　伏龍肝（五錢）　白螺螄殼（五錢）</p>
<p>（案77）錢，右，五月初二，徐河灣。跌僕後負運，身熱肢冷嘔惡，乃肝風犯胃，平肝為主，和胃佐之。</p>
<p>天麻（一錢半）　旋覆花（三錢）　金石斛（三錢）　橘皮（四分）　菊花（三錢）　代赭石（三錢）　螺螄殼（七錢）　竹茹（一錢半）　黃土（四錢）　製半夏（二錢）　生穀芽（六錢）</p>
<p>照方加朱磁丸（三錢）、茯神（三錢）</p>
<p>（案78）王元，辛巳，茜涇。素有風疾，刻下復感溫邪，凜寒後灼熱不解，喘咳脅痛，痰聲鋸響，大便日瀉十餘次，夜有譫語。症屬棘手，勉擬清泄，汗出熱解則安。</p>
<p>牛蒡子（五錢）　桑葉（三錢）　甘草（一錢半）　薄荷（一錢）　竹茹（一錢半）　羚羊角（二錢）　菊花（三錢）　紫荊皮（三錢）　川貝（三錢）　前胡（一錢半）</p>
<p>汗出，各恙減半，瀉仍不止，擬仲景法。</p>
<p>豆豉　白頭翁　川貝　紅茯神　山梔　羚羊角　桑葉　甘草　秦皮　菊花</p>
<p>（案79）張金母，西泥涇。吐瀉後而起奔豚，乃腎寒上泛之故，治非桂枝法不可。</p>
<p>桂枝（三分）　茯苓（三錢）　廣鬱金（一錢半）　木通（五分）　赤芍（一錢半）　楝實（一錢半）　製半夏（一錢半）　甘草（四分）　蘇梗（一錢半）　旋覆花（一錢半）</p>
<p>（案80）甲女，疫痧大發，灼熱無汗，咽痛下利，脘痞脈數，喘咳鼻扇，齒焦唇燥。風溫毒邪內襲肺胃，當用辛涼之品清泄之。</p>
<p>牛蒡子（四錢）　射干（一錢半）　蟬衣（一錢半）　生草（七分）　枇杷葉（一兩）　桑葉（三錢）　薄荷（六分）　葦根（七錢）　金銀花（一錢半）　前胡（一錢半）　浮萍（一錢）　川貝（三錢）</p>
<p>（案81）薛鑑泉媳，初產惡露少降，小腹滯痛，寐則神蕩。極虛之體，通瘀不傷其本為是。</p>
<p>丹參身（二兩）　生香附（三錢）　牛膝（一錢半）　全當歸（三錢）</p>
<p>服方瘀降痛止，忽伊父附身，能知親戚人事，逾時乃醒，醒則起居如常，一日數作。是產體血氣交虛，魂魄失守而鬼附也。昔顧曉瀾治常方伯三媳尚氏，與此適符，謹宗其法。</p>
<p>全丹參　茯神　杞子炭　柏子仁　香附　當歸身</p>
<p>又，加潞黨參。</p>
<p>（案82）呂少堂，久官湖北，喜服熱劑，乃方宜之異也。壬午歲底旋里，癸未二月中旬，忽起腹痛泄瀉，色赤無度，身熱有汗不涼，舌苔糙膩。譜伯王若懷投以清化，反加口渴神疲，腹痛似厥，脈之緊數不堪，知是山水沉寒，痼積腹中。近回吳地天多陰雨，濕寒相合，脾腎之陽幾乎寂滅矣。正醫和所謂「雨淫腹疾」也。遂以真武湯加苡仁、木香，一劑知，二劑已。</p>
<p>（案83）王納卿令正，辛巳七月初三日，蓬萊鎮。始由泛泛作惡，繼乃脘痛拒按，醫作食滯，或云內癰，消導急下治之，病增，二便皆秘，面赤目紅直視，肢冷狂言不止，脈右關弦勁，舌紅苔黃。此時邪遏伏，肝橫犯胃，先擬兩和甘緩，暫救目前之急。</p>
<p>金鈴子（三錢）　桂枝（二分）　茯神（三錢）　旋覆花（三錢）　左金丸（三分）　赤芍（一錢半）　蔞皮（五錢）　廣藿香（一錢半）　宋半夏（一錢半）　甘草（水炙，一錢）　竹茹（一錢半）　螺螄殼（一兩）</p>
<p>接讀來札，知腹痛已釋，二便咸通，神清語正，固肝胃不和也。其疹塊頭痛是肝逆未清，而時邪有外達之機，當兼顧治之，然難速已者也。</p>
<p>霜桑葉（三錢）　金石斛（鮮煮，五錢）　楝實（一錢半）　蘆根（一兩）　甘菊花（三錢）　旋覆花（二錢）　茯神（一錢半）　稻葉（一兩）　宋半夏（一錢半）　左金丸（二分）　雞蘇散（一錢半）</p>
<p>又，化瘧加黃芩一錢半、青蒿三錢、西瓜翠衣五錢，去旋、左、茯、楝。</p>
<p>（案84）姚在明，癸未十一月下浣，突起腹痛，二便皆秘，上支胸膈，嘔吐涎沫，肢冷頭汗，米飲不受，脈無舌白。作奔豚治，用仲景桂枝加桂湯，加蜣螂末，同安桂末沖服，一劑知，二劑已。數日復病，其勢益厲，自問無生理矣，乃用前方加咸蓯蓉、旋、半，一劑痛緩，再劑痛處移下，三劑便通痛止，安寐能食。數日後，可起榻出外行走矣。</p>
<p>（案85）彭郎鎮羅靜軒者，云齋子也。素有痔血，癸未十月上旬起，寒熱甚微，牙關開合欠利，兩頤微腫。投以清泄，汗出熱淡未淨，腫消開合得利。漸漸熱盛，延至中旬，舌苔旋灰，飲食旋絕，連投清化，熱淡知飢，苔亦漸化，似有愈徵，而脈仍左弦，即用前方加養胃品，且加鱉甲、蟬衣，以搜陷入之邪。服後寒熱復盛，再用由內透外清展氣機，連服三劑，白疹始出，咳嗽耳聾，用清宣肅肺法，白疹層布，至一候余而熱方退淨，脈方和緩，真匪夷所思焉？同時有丁誠意室，初起五更嘈雜，甚至嘔水，漸加寒熱。余以和解中用豬膽汁炒黃連和梔、豉而嘔止。遂苦氣悶、口渴，竟夕不寐，寒熱間作，便秘不食，舌光如鏡，脈細如絲，再予肅肺降胃，兼和肝木，如鮮金斛、竹茹、枇、枳、苑、蘭、貝、旋、蔞殼等，一劑胸舒得寐，二劑不效，改以交合陰陽，如夜交、夜合、夜敗花、金萱、蘭葉、枇杷葉、鱉甲、杏、貝，亦一劑知，再劑如前，而脈愈細，知飢思食，用四物湯加棗仁，數劑而愈。</p>
<p>（案86）草菴港程姓，癸未。產後二朝寒熱大作，原是三瘧不以為意，至三朝而瘀停，腹痛，龐然浮腫，刻甚一刻，診脈細弦，氣促神迷，即予逐瘀藥一劑，詰朝復診，腫減瘀通，舌黑如墨，熱勢益熾，即用前方加蒿、丹，望其熱隨瘀下，果二劑而愈。</p>

<h1>卷三</h1>
<p>（案87）周本，戊寅，南漳涇。始由畏風怕寒，旋即灼熱無汗，頭痛脅痛，一身酸楚，喘咳便溏，面赤脈大，勞力感寒始起，且從汗解。</p>
<p>蔥白頭（三枚）　薄荷（八分）　杏仁（三錢）　扁豆衣（三錢）　淡豆豉（五錢）　甘草（五分）　前胡（一錢半）　蟬衣（七分）</p>
<p>傷寒六日，汗仍未出，脈弦，口苦，邪傳少陽，姑宗和解例。</p>
<p>青蒿（三錢）　生甘草（五分）　西赤芍（一錢半）　穀芽（一兩）　黃芩（七分）　宋半夏（一錢半）　南沙參（三錢）</p>
<p>傷寒十日，邪入厥陰，證見吐蛔瀉蛔，氣逆胸悶，治以陰陽兩和，剛柔並用法。但脈來弦大，恐其不免加劇，《經》以「大則病進」也。</p>
<p>烏梅肉（四分）　桂枝（三錢）　川楝子（一錢半）　赤芍（一錢半）　蜀椒（二分）　黃連（五分）　吳茱萸（二分）　竹茹（一錢半）　雲茯苓（一錢半）　黨參（二錢）　製半夏（一錢半）</p>
<p>陰陽兩和、剛柔並用法服後諸恙皆平，安不妄危，一切調理小心為屬。前方去竹茹加穀芽五錢。</p>
<p>（案88）顧松觀，蟠龍鎮。白疹時見，身熱有汗不解，申酉神昏譫語，戊亥神蘇譫停，言音蹇澀，脘痞不飢，泛泛作嘔，溲熱莖痛，漉漉腸鳴，口苦不便，脈左弦數，右手平和，舌根老黃，中苔略淡。此暑濕之邪蒙擾三焦，逆走膻中，神明為蔽。申酉而甚者，日晡為陽氣將藏，濁陰用事也。茲擬清暑化濕，佐開上痹，上痹開，久戀之邪可從下達矣。</p>
<p>枇杷葉（五錢）　碧玉散（三錢）　川貝（三錢）　桑葉（三錢）　廣鬱金（一錢半）　杏仁霜（三錢）　黃芩（二錢）　豆卷（三錢）　石菖蒲（六分）　藿香露（一兩）　薔薇花露（二兩）</p>
<p>神識得清，頭部外瘍腫甚，原方參入解毒之品，加金銀花一錢半、夏枯花三錢。</p>
<p>大便得通，熱不涼清，苔黃欠津，外瘍腫退。仍當清兩陽，做追本尋原之治。紛紛亂藥，焉克有效？</p>
<p>桑葉（三錢）　夏枯花（三錢）　霍石斛（四錢）　杏仁（三錢）　丹皮（五分）　碧玉散（一錢半）　川貝母（三錢）　穀芽（一兩）　葦根（七錢）　枇杷葉（一兩）　白野薔薇花露（二兩）</p>
<p>日西蒸熱，汗出熱解，不飢能食，食亦不脹，脈形濡數，舌根老黃，齒乾有血，是陽明受戕，非中夾食滯可比，治以清和胃氣。</p>
<p>大麥仁（四錢）　白知母（三錢）　淡肉蓯蓉（三錢）　霍石斛（五錢）　鮮稻葉（二兩）　鮮枇杷葉（一兩）</p>
<p>（案89）張，右，戊寅夏月，花石橋。進三香法，外熱雖淡，內熱益熾，頭痛足冷，脘滿不飢，十日不便，一候不食，嘔惡氣促，脈濡，沉部較堅，舌色老黃，口甜且膩，日輕夜重，寐中譫語，陽明燥屎未下，前方加入通腑之品。</p>
<p>全瓜蔞（一兩）　生川樸（四分）　枇杷葉（一兩）　枳殼（一錢半）　白杏仁（五錢）　佩蘭（二錢）　元明粉（一錢）　大麻仁（三錢）　旋覆花（三錢）　製半夏（一錢半）　川雅連（三分）</p>
<p>（案90）沈，左，網船。酒體年高，暑邪引動酒濕，蒸熱，脘痞腹疼，脈數，氣促而喘，舌苔黃膩。權擬清化為治。</p>
<p>姜衣（三分）　碧玉散（一錢半）　杏仁（三錢）　蟬衣（一錢）　青蒿（三錢）　左金丸（三分）　厚朴（五分）　半夏（一錢半）　藿香（一錢半）　雞距子（五錢）　豆卷（三錢）　桑葉（三錢）</p>
<p>各恙皆平，依原加減治之，加金石斛二錢、苡仁三錢，去左金丸、厚朴。</p>
<p>（案91）周天順，始起頭痛汗多，旋即身熱不解，脈伏苔糙，伏邪自里出表，深恐淹纏加劇，權以清化為治。</p>
<p>青蒿（三錢）　碧玉散（三錢）　豆卷（三錢）　羚羊角（一錢）　桑葉（三錢）　宋半夏（一錢半）　瓜蔞（三錢）　蟬衣（一錢）　薔薇花露（一兩五錢）　又加黃芩（一錢半）</p>
<p>身熱未退，汗仍未出，苔化灰黃且干，邪化火而劫津，治以甘寒清泄。</p>
<p>鮮石斛（五錢）　牛蒡子（三錢）　桑葉（三錢）　薄荷（五分）　二生稻（一兩）　益元散（三錢半）　丹皮（一錢半）　夏枯（三錢）　荷花露（一兩五錢）　宋半夏（一錢）　豆卷（三錢）</p>
<p>熱退清，養胃陰為首務，加川石斛五錢，去鮮石斛。</p>
<p>（案92）陳敖，庚辰，東魚秧池。初起寒熱泄瀉，近日但熱不寒，泄下黑水，神迷譫語，舌灰黃嘔惡，脈芤。此乃暑邪內熾，危險極矣。勉擬清泄，希圖百一耳。</p>
<p>豆豉（五錢）　姜皮（五分）　白頭翁（一錢）　紅燈心（四分）　黃芩（一錢）　藿香（一錢）　鮮佛手（一錢）　北秦皮（三錢）　青蒿（三錢）　鬱金（三錢）　益元散（三錢）</p>
<p>昨投清泄之品，神識得清，下利黑中夾紅，皆佳兆也。第苔仍干黃，嘔惡更甚，濕熱上衝，有噤口不食之虞。</p>
<p>干霍斛（三錢）　黃芩（一錢）　碧玉散（一錢）　蟬衣（七分）　生穀芽（五錢）　姜衣（五分）　銀花炭（三錢）　竹茹（二錢）　扁豆皮（二錢）　薄荷（三分）　大豆卷（三錢）　薔薇露（一兩五錢）</p>
<p>泄熱救津，津回不足，下痢漸稀，寐醒譫言，舌苔灰黃。陽明余氛未靖，深恐再致劫津入膻，甘寒清熱，理不容緩。</p>
<p>鮮石斛（七錢）　鮮稻葉（二兩）　鮮蓮子（三錢）　鮮佛手（一錢）　扁豆衣（二錢）　生牡蠣（七錢）　鮮竹茹（一錢半）　紅燈心（三分）　鮮桑葉（四錢）　白荷花露（一兩）　廣藿香露（二兩）</p>
<p>諸症皆平，前方佐以安撫之品，去牡蠣、鮮石斛，加干霍石斛三錢、西洋人參一錢。</p>
<p>（案93）王寶賢，塘北。宿食暑穢，踞於中焦，陡然吐瀉交作，肢冷汗多。刻下吐止惡甚，腹痛則痢血水。煙體陰虧積濕，故有揮霍撩亂之暴也。擬夢隱先生燃照法應之，然須調理得宜，庶不滋生他族。</p>
<p>藿香（一錢半）　宋半夏（一錢半）　蠶砂（三錢）　左金丸（三分）　鬱金（一錢半）　竹二青（一錢半）　豆豉（三錢）　紫蘇葉（一錢）　佩蘭（二錢）　鮮佛手（一錢半）　黑梔（五分）　炒山楂（三錢）　炒香枇杷葉（五錢）</p>
<p>霍亂已平，宜薄味調養之。</p>
<p>大麥仁（四錢）　白茉莉花（五分）　鮮佛手（五分）　生苡仁（三錢）　炒枇杷葉（五錢）　草蘭葉（五錢）</p>
<p>（案94）朱勝，寧北。夜半起神昏口噤，忽而神清，忽而又厥，頭巔脹木，得水則嘔，脘中脹悶，旬日不便，小溲赤數，口膩且苦，時欲氣升，生則神氣益昏，關脈濡大，苔色金黃。煙體，暑穢入於肺胃，將欲襲營之候，勉擬芳香逐邪法治，然亦危矣哉。</p>
<p>豆豉（四錢）　紫蘇葉（一錢）　益元散（三錢）　鬱金（二錢半）　焦梔（一錢）　左金丸（三分）　枇杷葉（五錢）　蔞皮（五錢）　竹茹（三錢）　宋半夏（一錢半）　薔薇露（二兩）　藿香露（二兩）</p>
<p>（案95）馬桂岩室，西門外。產後一氣有餘，露瘀少降，小腹及脘攻痛，上升則嘔惡頻頻，痞悶寒熱，口膩且苦，舌苔糙厚，邊有紫痕。斯乃產中吸受暑穢，肝不條暢而瘀留也。擬逐邪導瘀為治。</p>
<p>鬱金（三錢）　鮮佛手（一錢半）　川楝子（一錢半）　延胡（一錢半）　藿香（一錢半）　枇杷葉（四錢）　旋覆花（一錢半）　蒲黃（五分）　佩蘭（二錢）　生香附（三錢）　五靈脂（三錢）　赭石（二錢）</p>
<p>藥後各症皆平，依方加減主之。加穀芽、金石斛。</p>
<p>（案96）薛洪。痢後形寒時熱，小腹滯痛，引及臍脅，脈形浮緊，苔色薑黃。此寒邪外觸，里滯未化也。治以溫邪和中。</p>
<p>帶葉蘇梗（一錢半）　豆豉（四錢）　赤芍（二錢）　楝實（一錢半）　淡吳茱萸（三分）　蔥白（二枚）　木香（六分，煨）　甘草（四分，炙）　土炒冬朮（八分）　陳皮（八分）　穀芽（四錢，炒）</p>
<p>諸苦悉蠲，仍主原議。前方加歸身炭、沉水香、茯神，去蔥、豉、蘇。</p>
<p>（案97）吳，左，初起單下痢，繼而漸加咳嗽，又加身熱。刻下熱勢炎炎，痢下益甚，咳頻痰潮，汗無口渴，腹痛不納，面赤如醉，苔黃如杏，脈形濡數。業經一候，伏邪內熾，擾亂極矣。勉擬苦寒清泄，逆流以挽舟耳。</p>
<p>白頭翁（三錢）　黃芩（二錢）　金斛（三錢）　大豆卷（三錢）　北秦皮（三錢）　姜皮（五分）　川貝（三錢）　紅燈心（三分）　冬瓜皮（三錢）　銀花（三錢）　蟬衣（五分）　荷花梗尺　廣藿香露（一兩）</p>
<p>汗得暢出，下痢即止。因邪固下痢，先治其邪而痢自止，古人不欺我也。日昳身熱復作，頭額脹痛，邪有外達之機矣。仍以原方出入主之，若不珍攝得宜，尚恐糾纏反復。</p>
<p>青蒿（四錢）　桑葉（三錢）　白頭翁（一錢半）　生穀芽（五錢）　豆卷（三錢）　川貝（三錢）　金石斛（二錢半）　荷梗（二尺）　蟬衣（五分）　秦皮（一錢半）　青黛染燈心（五分）</p>
<p>（案98）周巧元正，漳涇潭。右關脈大而浮，舌苔薄白似干，頭痛如斧劈，動則形寒，靜則壯熱，胸悶欲嘔。用辛平之劑以泄風邪，病不增減，舌苔老黃少澤，溫邪劫液。原方參入甘潤之品以治之。</p>
<p>桑葉（三錢）　羚羊角（一錢半）　川貝母（二錢）　薄荷（五分）　菊花（三錢）　鮮石斛（五錢）　白杏仁（二錢）　豆豉（三錢）　甘草梢（五分）　牛蒡子（三錢）</p>
<p>得微汗，熱不淡，苔灰口渴，防加痙厥，治以甘寒泄邪。</p>
<p>鮮沙參（一兩五錢）　牛蒡子（四錢）　甘草（五分）　枇杷葉（五錢）　鮮石斛（七錢）　連翹殼（一錢半）　薄荷（五分）　桑葉（三錢）　二生稻（三兩）　甜杏仁（三錢）　豆豉（三錢）</p>
<p>諸恙已平，法當安撫。加西洋參一錢，去豉、薄。</p>
<p>（案99）陳大，陳家宅。灼熱無汗，脅能喘咳，痰升帶血，便秘面赤，唇燥且裂，舌中乾紅，邊苔薄白，右脈滑數，日輕夜重。此新邪引動伏邪也，肺胃之氣不順則邪氣煉液成痰也。主以清泄，佐以滌痰。</p>
<p>豆豉（五錢）　大力子（五錢）　枇杷葉（一兩）　紫菀（三錢）　桑葉（四錢）　旋覆花（一錢半）　鮮竹瀝（一兩）　石斛（五錢）　杏仁（四錢）　瓜蔞皮（四錢）　宋半夏（一錢半）</p>
<p>汗出熱解，紅疹已現，咳嗽十減五六，白苔轉為糙色，脈仍滑數，面赤唇乾，餘邪未盡，再當清掃余氛。</p>
<p>牛蒡子（四錢）　桑葉（三錢）　雞蘇散（一錢半）　川貝（四錢）　杏仁（三錢）　旋覆花（三錢）　枇杷葉（五錢）　茅根（四錢）　丹皮（七分）　冬瓜子（五錢）　川石斛（四錢）　竹茹（三錢）　蟬衣（七分）</p>
<p>連進清泄，諸恙皆蠲。右手脈滑未平，姑以肅清治節為治。</p>
<p>枇杷葉（一兩）　甜杏仁（四錢）　冬瓜子（七錢）　川石斛（五錢）　川貝母（四錢）　蛤殼（八錢）</p>
<p>（案100）毛巧。伏邪寒熱少汗，口渴便閉，神迷舌卷，苔白中黑，宿疾痰喘竊發，脈芤。此肝胃津液受劫，痰熱膠固不化，為今之計，先滋陰液以潔熱焰之燔。</p>
<p>鮮石斛（一兩）　川貝（三錢）　黃芩（一錢）　大豆卷（四錢）　鮮稻葉（四兩）　青蒿（三錢）　杏仁（四錢）　冬瓜子（四錢）　鮮葦根（四兩）　知母（三錢）　桑葉（四錢）　藿香露（一兩五錢）</p>
<p>（案101）薛鑑泉女，戊寅。始起寒熱白㾦，繼而左脅攻痛，茲又痛引缺盆肩臂，盛時肢末不仁，遂氣窒而厥，愈時得嚏而蘇。日發數次，或一二日一發。診脈左細右大。《內經·痹論》曰：風氣勝者為行痹。痹者閉也，氣道秘塞，神明為蒙，是以昏厥；得嚏則蘇者，肺金相傅，行而君主自安也。沈明生治行痹者散風為主，而禦寒利濕亦不可廢也。</p>
<p>桑枝、葉　牛蒡子　紫菀　甘草　菊花　製半夏　枳殼　天蟲　白茯苓　竹瀝</p>
<p>進藥痛止，夜分不寐，則氣厥隨至，往陳企亭診之，沉吟良久乃云：或是病去榮虧，魂魄不安之故。用酸棗仁湯加遠志、龍齒、磁石、硃砂，不六劑而不厥矣。</p>
<p>（案102）張亮英室，戊寅，中二涇。舌仍干絳，脈濡而數，形寒發熱，自汗，頭痛口渴。伏暑內熾，胃陰素虧，故初起即見此舌。再擬甘寒清裡，里清則外寒自解矣。</p>
<p>生甘草（一錢半）　知母（二錢）　二生稻（二兩）　桑葉（三錢）　生石膏（四錢）　白薇（一錢半）　鮮石斛（七錢）　鮮沙參（三錢）　鮮何首烏（五錢）　夏枯花露（二兩）　薔薇花露（二兩）</p>
<p>（案103）趙幼。風寒夾濕相搏，一身悉腫，咳嗽臥甚，且予辛散。</p>
<p>紫蘇葉（一錢半）　杏仁（四錢）　桑葉（三錢）　姜皮（三分）　淡豆豉（四錢）　苡仁（三錢）　前胡（二錢）　蔥白（二枚）　五加皮（二錢）　防風（一錢半）　陳皮（五分）</p>
<p>（案104）張啟室，崩血如注，脘腹陣痛，脈來時歇，舌面唇爪皆白。八脈虧損，不能維約諸路之精血也。擬千金法治之。</p>
<p>厚杜仲（三錢）　桑螵蛸（一錢半）　陳蘄艾絨（四分）　烏賊骨（三錢）　潞黨參（三錢）　陳上阿膠（一錢半）　炮薑炭（三分）　菟絲子（二錢）　真鹿角霜（一錢）</p>
<p>崩仍如注，腹脘陣痛，進調補奇經不應，昨診脈有歇止，中宮憊矣。急宜培補，尚恐不及也。</p>
<p>潞黨參（三錢）　益智仁（一錢）　歸身（一錢半，醋炒）　炙甘草（七分）　於術片（二錢）　菟絲子（二錢）　香附（三錢，醋炒）　陳皮（一錢）　鹿角霜（一錢）　荷蒂炭（二枚）</p>
<p>少腹當臍絞痛，崩血連續不斷，肢寒脈代，右部尤甚。年愈半百，病發二候，下無固攝之能，中氣因之殘憊。風波之險，恐其難免矣。考古賢治法，下損必先補中，所謂補腎不如補脾，俾中流砥柱有力，或可崩定痛緩。是否，即希高明指正。</p>
<p>炙甘草（一錢半）　高麗參（一錢）　油桂（三分）　於術（三錢）　熟附子（七分）　大有耆（四錢）　白芍（七分）　紅棗（六枚）　赤石脂（四錢）　禹餘糧（三錢）　新絳炭（七分）</p>
<p>投參附保元和酸溫複方，正合《經》言「損者益之」之法，崩痛暫止數時，孰意天明又下，此病重藥輕之故。原方再加氣虛則擎引之之品，諒中病機。</p>
<p>高麗參（一錢半）　龍骨（四錢）　於術（三錢）　赤石脂（四錢）　大附子（八分）　牡蠣（一兩）　炙甘草（一錢半）　禹餘糧（四錢）　綿黃耆（三錢）　升麻（三分）　肉桂（二分）　血餘炭（一錢半）　醋炒當歸身（一錢半）　土炒白芍（一錢）</p>
<p>投溫補澀劑，崩痛仍未能止。五色並見，黃白為多，五臟皆虛，法當培補脾腎，先取化源，庶或有濟。</p>
<p>潞黨參（四錢）　山藥（五錢）　炙甘草（一錢）　益智仁（一錢）　熟地炭（三錢）　於術（三錢）　杞子（一錢半）　扁豆皮（三錢）　腺魚膠（一錢半）　茯苓（三錢）　橘皮（五分）　左牡蠣（三錢）　烏賊骨（一錢半）　新絳（一錢半，炒炭）</p>
<p>二劑培補，兩天漸振，故腹痛血崩，痛引心中得止大半。依原守服，無庸更法。</p>
<p>潞黨參（四錢）　枸杞子（二錢）　烏賊骨（三錢）　茯苓（三錢）　於邑術（三錢）　新絳（一錢半，炒炭）　雞子黃（一枚）　芡實（三錢）　熟地炭（三錢）　山藥（七錢）　益智仁（一錢）　陳皮（七分）　腺魚膠（二錢）　牡蠣（三錢）　扁豆皮（三錢）　苡仁（三錢，炒）</p>
<p>崩痛甫停，停藥數日，日漸之衰，衰而未復，復因小勞，勞則脾傷，傷則資生之機乏竭，病見泛泛作嘔，岑岑頭痛，面色萎浮，大便結而腸鳴響，腹中收痛，旦甚輕而晡暮重，此正《內經》所謂中氣不足也。治此當以南陽粳附意合東垣補中法，未識得奏全功否？</p>
<p>白粳米（一合）　潞黨參（三錢）　枸杞子（二錢）　砂仁（五分）　益智仁（一錢）　於術（二錢）　炙甘草（一錢半）　製半夏（一錢半）　大熟地（三錢）　茯神（三錢）</p>
<p>屢投扶健中宮，溫益命火，不獨頭痛得止，抑且嘔惡亦定，時有腹中絞痛，脈仍細微。血虛氣弱，當氣血雙培，耐心調攝為屬。</p>
<p>潞黨參（三錢）　炒杞子（一錢半）　製半夏（一錢半）　大熟地（三錢）　柏子仁（一錢半）　冬蟲夏草（一錢半）　淡蓯蓉（三錢）　川杜仲（一錢半）　綠萼白梅花（三分）　生甘草（一錢）　黃土（五錢）</p>
<p>腹痛未除，宜小建中湯出入。</p>
<p>當歸身（二錢）　潞黨參（三錢）　陳皮（五分）　穀芽（五錢）　生甘草（一錢）　大紅棗（五枚）　白芍（二錢）　飴糖（五錢）　上黃耆（三錢）　冬蟲夏草（一錢半）</p>
<p>血崩數次，腎虛不攝，則八脈不司約束，故以青囊合建中法。</p>
<p>鹿角膠（三兩）　菟絲子（二兩）　山藥（五兩）　遠志（一兩二錢）　大熟地（三兩）　上黃耆（二兩五錢）　扁豆（三兩）　杜仲（一兩五錢）　柏子仁（一兩五錢）　炙甘草（一兩）　蓮子（三兩）　歸身（一兩五錢）　補骨脂（一兩五錢）　大白芍（一兩五錢）　芡實（三兩）　飴糖（三兩）　安肉桂（一錢，收入）　陳阿膠（一兩）</p>
<p>上藥河水煎濃去渣，入膠收膏，每早用西砂仁五分，米湯沖服三、五、六錢。庚辰春自述體豐而健，勝於壯年矣。</p>
<p>（案105）沈嫗，宿恙腰脊受傷，今夏感受風寒及濕三氣為痹。一身酸楚後，傷處大痛，刻下痛益甚而胃日呆，脈革。年愈花甲，營虛，邪郁不宣。擬用三氣飲加減，外以摩腰膏，和其營而活其滯，內外交治……者也。</p>
<p>生地（三錢）　思仙木（三錢）　五加皮（三錢）　乳香（五分，沖）　獨活（一錢半）　淮牛膝（三錢）　當歸（一錢半）　沒藥（四分，沖）　桑枝（一兩）　甘杞子（一錢半）　原蠶砂（三錢）</p>
<p>傷處三氣合邪經久不愈，則腎經亦病，昨進扶正化邪，各恙轉松，仍宜景岳先生三氣飲主之。</p>
<p>杜仲　五加皮　生地　鎖陽　狗脊　川牛膝　獨活　絡石　苡仁　仙靈脾</p>
<p>（案106）陳全室，小產四朝，夜被鬼擊，擊及小腹即小腹痛，擊於左脅即左脅痛，而惡露驟停，脈緊數。擬祛邪降瘀之品應之。</p>
<p>鬼箭羽（一錢半）　桃仁（一錢半）　生蒲黃（七分）　楝實（一錢半）　塊辰砂（一錢半）　當歸（二錢）　延胡索（一錢半）　五靈脂（一錢半）　香附（三錢）　益母草（三錢）</p>
<p>產後瘀阻，左小腹有形攻痛，左足縮而難伸，大便閉，小便短，脈緊數，苔糙膩。內癰將成，導瘀化毒為治。</p>
<p>附子片（二分）　桃仁（一錢半）　當歸尾（二錢）　枳殼（五分）　敗醬草（五錢）　苡仁（三錢）　蔞仁霜（一錢半）　燈心（二分）　冬瓜仁（五錢）　琥珀（三分）　金銀花（三錢）　大黃（三分）　生甘草節（一錢半）</p>
<p>痛止足伸，腰痠納減，宜化暴善後法。前方去附、珀、桃、蔞，加丹參、杜仲、五加皮。</p>
<p>（案107）徐洄溪曰：愈病之非難，識病為難；識病非難，決必死為難。何也？病至極重，不必醫者知其不起，旁人亦知其不起矣。惟其疾病初起，其勢甚微，醫者一見，曰：不起矣。短期在何節何日；或病勢極凶而決其必生，起於何日何時。其後一一皆驗。此非特名醫、神醫何遠哉？今時之醫，惟計其貨利之可圖，不計其病情之生死，但持口給與薦引，不恤病人之痛苦，以為非如此則名實皆失。其實損自己之良……</p>
<p>（案108）趙竹軒，戊寅，西門外竹行。左脅宿痞，脹大攻痛，脈右弦，苔薄白。此金邪凌木，木病侮土，土受伐則食難消遲矣。當以法和之。</p>
<p>生穀芽（四錢）　茯神（三錢）　金石斛（二錢半）　荷梗（二尺）　旋覆花（三錢）　香附（三錢）　宋半夏（一錢半）　橘絡（五分）　益智仁（七分）　蔞皮（三錢）　綠萼白梅花（一錢半）</p>
<p>納運如常，宿痞亦小，再擬補中理氣治之。加潞黨參三錢。</p>
<p>（案109）方梅溪，戊寅，古塘行。小腹聚氣，攻衝直貫心坎，汗多大痛，小溲少，口不渴，脈弦苔糙。腎氣上衝，奔豚症也。宗仲景法主之。</p>
<p>李根白皮（五分）　甘草（三分）　紫石英（四錢）　橘絡（一錢）　油足肉桂（三分，衝入）　茯神（三錢）　川楝子（三錢）　西赤芍藥（一錢半）　半夏（一錢半）　左金丸（三分）</p>
<p>奔豚症平，仍宗前方出入：李根白皮（一錢）　紫油肉桂（二分）　鮮石菖蒲（一錢）　朱茯神（三錢）　磁石（三錢）　紫石英（三錢）　遠志（一錢半）　左金丸（二分）　楝實（二錢）　製半夏（二錢）　香附（三錢）</p>
<p>見屆主氣太商，客氣太角，木金相剋則腎水氾濫而作奔豚，投助心火為助解之法，既得效矣。今思其次當補中州，俾土能堤水則腎寒亦不上泛也已。</p>
<p>潞黨參（三錢）　半夏（二錢）　遠志（一錢）　左金丸（三分）　白茯苓（三錢）　香附（三錢）　磁石（三錢）　金鈴子（一錢）　紫石英（三錢）　秫米（三錢）　砂仁（一錢）</p>
<p>（案110）楊勝，同上。始由腰膂閃傷，漸至腫痛吐血，醫投斂補，脘間脹塊一條，橫格且痛。腰即腫退，脘上之塊若隱，則腰間腫痛難支，咳嗽痰中有血，納食不能下膈，脈沉弦，舌色紫。此乃淤血久留，病成伏梁，雖治以鎮降，然亦危矣哉。</p>
<p>代赭石（四錢）　五靈脂（一錢半）　二七（四分）　香附（一錢半）　靈磁石（四錢）　旋覆花（三錢）　桃花（一錢）　茯神（二錢）　山茶花（一錢半）　沉香（四分）　白螺螄殼（一兩半）</p>
<p>大便下血頗多，各恙霍然若蛻，微咳脅痛，絡虛所致，再當撫養。</p>
<p>旋覆花（二錢）　金石斛（一錢半）　生穀芽（一兩）　猩絳炭（五分）　絲瓜絡（五錢）　山茶花（二錢）</p>
<p>（案111）沈一飛室，皂涇。心痛徹背，背痛徹心，嘔吐痰涎汁沫，甚至肢冷似厥。此乃肝厥犯胃，痰飲阻塞，陰翳上蒙，心陽不布故也。且擬辛滑通陽，兩和木土治。</p>
<p>瓜蔞皮（三錢，白酒炒）　赤芍（一錢半）　新絳（三分）　左金丸（二分）　薤白頭（三錢，白酒炒）　楝實（二錢）　香附（四錢）　旋覆花（一錢半）　水炙草（三分）　桂枝（三分）　穀芽（一兩）　沉香水（三分）　製半夏（二錢）</p>
<p>宣心陽，和肝胃，痛緩嘔止，而四末溫暖如常矣。仍當辛滑通陽為治。加橘絡五分。</p>
<p>（案112）李曜室，王姑塘。客歲因病而經水忽下，久久不止，延至今春。漸加納食作脹，脅脘痞痛，背寒內熱，腰痠頭痛，脈形關弦，面色時紅。斯乃血虛既久，邪伏不出，木來侮土，土虛不運之故也。治以扶正化邪。</p>
<p>潞黨參（一錢半）　冬蟲夏草（一錢）　蟬衣（五分）　橘絡（四分）　歸身炭（一錢半）　綠萼梅花（一錢）　杜仲（三錢）　制香附（三錢）　川楝子肉（一錢半）　穀芽（一兩）</p>
<p>甫投一劑，經水又下，接服二帖，經水即定，納食能運，脅脹稍松，內熱略淡，肌肉瞤惕，正元不支，且從補托。</p>
<p>潞黨參（三錢）　遠志（五分）　金鈴子（二錢）　穀芽（一兩）　於潛術（二錢）　甘草（五分）　白梅花（一錢）　茯神（三錢）　九香蟲（十枚）　杜仲（二錢）　左金丸（一分）</p>
<p>各恙皆安，顴紅亦退，半身汗多，腰膂冷痛，氣血不調，仍當培補。</p>
<p>於術（三錢）　潞黨參（三錢）　生甘草（一錢）　遠志肉（五分）　杜仲（三錢）　狗脊片（二錢）　枸杞子（一錢半）　橘皮（一錢）　川楝子（一錢）　茯苓（三錢）　九香蟲（一錢）</p>
<p>（案113）張君彩，戊寅，小無浦。年愈花甲，素性躁急，嘔血、便血紫黑而多，頭痛眩暈，兩脅俱疼，口不作渴，納食大減，脈左沉弦，右手五至一歇。夫肝藏血，脾統血，大怒傷肝，喜飲傷脾，二臟一病，藏統失職，故血失統藏而外溢也。法當調血，佐參化肝啟脾。是耶？否耶？明眼正之。</p>
<p>潞黨參（二錢）　茯神（四錢）　代赭石（四錢）　竹茹（一錢半）　伏龍肝（一兩）　香附（四錢）　旋覆花（二錢）　苡仁（四錢）　新絳炭（五分）　金斛（三錢）　綠萼白梅蕊（一錢）</p>
<p>藥後吐血即定，便血一次，頭不痛眩，納食漸加，脅不痞痛，代脈亦續。惟苔仍白，目胞浮，神倦怠，口不渴。治當扶脾之不及，調肝之憤懣，冀肝脾各守乃職，庶可免其再來剋土而為反復之險，然怡情頤養工夫又宜加意於藥餌之先。</p>
<p>潞黨參（二錢）　茯神（三錢）　合歡花（一錢半）　苡米（四錢）　於邑術（一錢半）　穀芽（一兩）　金萱花（五錢）　石斛（二錢）　新絳炭（五分）　香附（二錢）　金沸花（二錢）　梅花（一錢）</p>
<p>夏四月，大氣發泄，復因嗔怒嘔血盈斗，下血亦多，汗出神倦，胸悶不受飲食，脈右弦，苔黃膩，唇、爪、膚、目色黃。此《內經》所謂薄厥也，治以降逆止血。</p>
<p>側柏葉炭（三錢）　赭石（三錢）　金斛（二錢）　竹茹（一錢半）　山茶花炭（一錢半）　猩絳（一錢，炒）　苡仁（五錢）　三七（七分）　淨旋覆花（二錢）　茜炭（一錢半）　藕節（三枚）　灶心土（二兩，煎湯代水煎藥）</p>
<p>各恙皆安，仍主兩和頤養之道，戒之在怒。</p>
<p>潞黨參（四錢）　茯神（三錢）　山茶花（二錢，炒）　黃土（一兩）　金石斛（二錢）　蘭葉（三錢）　合歡花（二錢）　生苡米（四錢）　穀芽（五錢）　綠萼白梅花（七分）</p>
<p>（案114）姚右，遍身起塊，四肢較多，畏風內熱，脘痛少汗，頭足小瘍，滋竄不定。風濕相搏，外風引動內肝，清泄和肝治之。</p>
<p>桑葉（三錢）　牛蒡子（四錢）　赤芍（二錢）　穀芽（一兩）　菊花（三錢）　大豆卷（三錢）　天麻（七分）　鮮佛手（一錢半）　天蟲（三錢）　刺蒺藜（一錢半）　甘草（一錢）</p>
<p>（案115）陶渭川，戊寅，小娘涇。喘咳廿年，今加身熱失血，喘咳尤甚，納減口苦，苔膩。乃伏暑外邪，痰火爍金，治以清降。</p>
<p>枇杷葉（五錢）　苡仁（三錢）　旋覆花（二錢）　金斛（三錢）　冬瓜子（三錢）　杏仁（三錢）　代赭石（二錢）　藕汁（一杯）　川貝母（三錢）　竹茹（二錢）　側柏葉炭（一錢半）</p>
<p>血止，臥則喘，坐即止。病雖廿載不作虛論，當予色白味淡，以宣肺滲濕，肺氣降肅，逆流之水自順矣。</p>
<p>苡仁（一錢半）　冬瓜子（三錢）　茯神（三錢）　枇杷葉（三錢）　杏仁（一錢半）　白燈心（二錢）　射干（一錢半）　金石斛（三錢）　通草（一錢）　川貝母（二錢）　葦莖（五錢）</p>
<p>（案116）唐如，東桃園裡。氣急咳嗽喑啞，便泄溲數，脈濡，胸悶，舌胖苔黃。此飲夾外邪，肺病移腸，頗為礙手，且予清泄，勉希萬一。</p>
<p>射干（七分）　冬瓜子（三錢）　黃芩（五分）　扁豆皮（三錢）　杏仁（三錢）　旋覆花（一錢半）　甘草（三分）　赤芍藥（一錢半）　川樸（三分）　川貝母（二錢）　穀芽（五錢）　枇杷葉（三錢）</p>
<p>舌苔白厚，上齦腐碎，脈濡，便硬足冷，加食涎嗽氣急，中虛好酒，積濕成痰。擬《外臺》茯苓意。</p>
<p>潞黨參（一錢半）　茯苓（三錢）　杏仁（四錢）　枳椇子（三錢）　金石斛（一錢半）　枳殼（七分）　橘紅（四分）　枇杷葉（五錢，炒）　生苡仁（三錢）　竹瀝炒製半夏（二錢）</p>
<p>（案117）王新梅母，西荒場上。勞煩恚怒即起背寒，身熱有汗不解，頭脹且痛，目暗畏光，心嘈腰痛，口渴不苦，脈來濡數，舌紅少苔。木火內熾，津液暗耗，姑用濡潤之品滋熄之。</p>
<p>女貞子（三錢）　生甘草（七分）　青蒿（三錢）　桑葉（三錢）　甘杞子（一錢半）　大麥仁（四錢）　白薇（一錢半）　紅棗核（十枚）　滁菊花（三錢）　川石斛（三錢）　鮮夜交藤（五錢）</p>
<p>（案118）周雙福，年甫壯立，盜汗如浴，神疲難支，懶於轉側，二目時花出淚，兩關脈形短浮，噫氣太息連聲，言語輕微不響，筋剔肉瞤大便瀉泄，寐中魂魄相馳，小溲少而時赤，全不納穀，顴部倏赤忽白，苔糙尖紅，口中並不覺渴。夫心生血而為汗，腎主水而藏精，汗多精血交慽，陰陽不能相濟，加以木失水涵，風從內起，克中央之坤土，橫西方之乾金，肺病移腸而便泄，中土受克則不食，五臟互為剋制，二氣莫得其平，調和五臟之間，緣合心腎為急。</p>
<p>花龍骨（五錢）　紅棗（三枚）　黃耆（二錢）　潞黨參（二錢）　左牡蠣（七錢）　杞子（三錢）　川斛（三錢）　於潛術（一錢）　酸棗仁（四錢）　茯神（三錢）　青鹽水炒益智仁（一錢半）　淮小麥（五錢）</p>
<p>投交合心腎，和肝扶脾補肺，三帖之後，各恙皆有起色，欲食而運化略遲，故古方書調四臟之神志魂魄，咸歸向於脾者，有取乎歸脾湯。</p>
<p>歸脾湯去遠、甘，加杞子、龍骨、穀芽。</p>

<h1>卷四</h1>
<p>（案119）陶聘三，壬午九月十九日，宋家涇。因食滯中宮，引動伏邪，日晌寒戰身熱，日輕日重，熱時作嘔，不飲不食，頭痛口苦，便秘溲赤，脈弦滑，苔灰黃。擬逐邪化滯治之。深慮邪食互並，結在陽明致重。</p>
<p>青蒿（四錢）　宋半夏（一錢半）　蟬衣（五分）　萊菔汁（一杯）　豆卷（四錢）　鮮金斛（四錢）　枳殼（一錢）　南山楂（一錢半）　桑葉（四錢）　瓜蔞皮（四錢，鹽水炒）　竹茹（三錢）</p>
<p>得便，各恙皆減，灰苔花黑，去山楂、蔞皮，加花粉、稻葉。</p>
<p>（案120）金順奎，癸未八月，南碼頭。白㾦層布，神識不清。濕熱留戀未楚，尚防內陷。</p>
<p>大豆卷（三錢）　川貝（三錢）　黃芩（七分）　碧玉散（一錢半）　連翹（一錢半）　稻葉（五錢）　丹皮（一錢半）</p>
<p>身熱時衰時盛，寐醒神識不清，溲混脈數，能食薄粥，咳嗆耳聾。濕熱久戀傷陰，主客交渾，擬吳氏法合扶正品。</p>
<p>鱉甲（三錢）　西洋參（五分）　生首烏（一錢半）　川貝（三錢）　郁李仁（一錢半，酒浸）　生棗仁（三錢，酒浸）　桑葉（二錢）　菊花（三錢）　益元散（四分）　塊辰砂（四錢，絹包煎）</p>
<p>神識得清，耳聾脈數，苔黃咳嗆，正虧邪戀。仍主原議，小心調養，庶無反復。</p>
<p>川貝母（三錢）　川石斛（三錢）　冬瓜子、皮（各三錢）　西洋參（五分）　刮杏仁（三錢）　枇杷葉（三錢）　鮮蓮子（四錢）　碧玉散（七分）　白薇炭（一錢）　鮮桑葉（三張）</p>
<p>（案121）金玉相，癸未八月，南碼頭。寒熱後頭跗皆腫，腸風痔血大發，正虛土不制水，水邪橫溢，先治標恙。</p>
<p>大豆卷（三錢）　桑枝（四錢）　桑葉（二錢半）　仙居術（五分）　茯苓皮（三錢）　防風梢（一錢半）　生苡仁（三錢）　五加皮（三錢）　伏龍肝（五錢）　陳皮（五分）　生穀芽（五錢）　荷梗（一尺）</p>
<p>腫退，去豆卷、桑葉，加刺蝟皮、荷葉。</p>
<p>（案122）張永發內，甲申三月，隔壁。感受風邪，宿哮隨發，且擬辛平降氣。</p>
<p>桑葉（三錢）　牛蒡子（三錢）　橘紅（六分）　螺螄殼（四錢）　蘇葉（一錢半）　蘇子（二錢）　象貝母（二錢）　薤白（一錢半）　前胡（一錢半）　光杏仁（三錢）　蔞皮（一錢半）</p>
<p>咳喘太甚，汗多脈浮，權主鎮降。</p>
<p>代赭石（三錢）　旋覆花（一錢半）　橘紅（七分）　紫石英（三錢）　桑白皮（四錢）　車前子（二錢半）　煅磁石（三錢）　甘杞子（二錢半）　淮牛膝（一錢半）　全胡桃（二枚）　射干（七分，後入）</p>
<p>喘咳大減，加白前五分，後入補骨脂一錢半，炒。</p>
<p>（案123）潘，左。淋雨受寒，即起形寒發熱，無汗，一身痛楚，頭痛舌白，病在鴟張，先擬溫散。</p>
<p>帶葉蘇梗（一錢半）　豆豉（三錢）　威靈仙（七分）　炒香白芷（六分）　桑葉（三錢）　桑枝（五錢）　六神麯（三錢）　廣藿香葉（一錢）　薄荷（六分）　大豆卷（三錢）　蟬衣（七分）</p>
<p>（案124）姜鳳南，癸未九月，沙羅村。噎膈吐沫，脈細舌白，乃氣鬱肺痿也。</p>
<p>炮薑炭（四分）　合歡花（一錢）　橘皮（一錢）　石英（三錢）　水炙草（四分）　沉香屑（四分）　竹茹（三錢）　桃隔（一錢）　枇杷葉（三錢）　製半夏（一錢半）　米蛀（五條）</p>
<p>噎沫減半，能食飯二口，是轉松之兆也。加柿蒂四枚。</p>
<p>（案125）錢誠德子。先吐蛔，後身熱，寐蘇神狂，妄語不食，胸悶，脈數苔黃，將屆立冬，伏氣遽發，有不重不休之險，且擬清透治之。</p>
<p>青蒿（三錢）　鱉甲（三錢）　宋半夏（一錢半）　竹茹（二錢）　姜衣（三分）　蟬衣（一錢半）　益元散（三錢）　稻葉（一兩）　桑葉（三錢）　豆卷（三錢）　金銀花（三錢）</p>
<p>汗出不暢，神識已清。去半夏，加枇杷葉、川貝母、薄荷葉。</p>
<p>（案126）姚在明媳，十月。脘痛嘔涎，進劑嘔止，痛緩復甚，脈細弦，自汗出。見交冬令，木得母勢而尤橫，肝鬱將軍，恐有卒厥之險，擬辛酸甘苦複方治之。</p>
<p>川桂枝（五分）　烏梅（二分）　左金丸（五分）　新絳（四分）　白芍藥（二錢）　甘草（五分）　金鈴子（二錢）　旋覆花（三錢）　橘絡（八分）　香附（三錢）　蘇羅子（三錢）　蔥管（一尺）　白螺螄殼　綠萼白梅花</p>
<p>痛緩，氣升，胸悶。去絳、螺、蔥管，加四磨飲。</p>
<p>（案127）王壽夫室，辛巳十二月。脘痛三候，痛引腰背，帶下綿綿，脈小緊數。先擬宣痹，後當培補奇經。</p>
<p>生香附（二錢）　製半夏（一錢半）　茯神（三錢）　楝實（一錢半）　瓜蔞皮（三錢）　旋覆花（一錢半）　薤白（一錢半）　紫菀（一錢半）　蘇羅子（三錢）　老蘇梗（七分）　杜仲（一錢半）</p>
<p>《經》以任脈為病帶下瘕聚；陰維為病苦心痛。八脈隸於肝腎，胃為水穀之海，生化之源。故茲擬膏方，從當歸內補、建中湯增味。</p>
<p>當歸身（三兩）　生地（三兩）　製半夏（二兩）　杜仲（三兩）　大黃耆（一兩半）　香附（三兩）　麥冬（二兩）　旋覆花（二兩）　楝實（二兩）　蘇羅子（一兩半）　紫菀（一兩半）　甘草（一兩）　茯神（三兩）　烏賊骨（一兩半）　螺螄殼（二兩）　紅棗（三兩）</p>
<p>上用河水煎濃去渣，收厚，入燉烊阿膠一兩半、飴糖一兩半成膏，出火氣。每日早晨米飲沖服四五匙。</p>
<p>（案128）周亦新室，辛巳十二月，朔望涇。脘痛吐厥，則桂枝加桂合奔豚湯得效，而病後不任勞，煩勞則納食運化遲滯，心中怔怔，頭痛頭眩，目胞時見臥蠶之狀，足跗微浮。據病證因，是脾虛氣不斡旋也。按，脾稱諫議之官，知周出焉，位居中央，於行為土，於卦為坤，其色為黃，其音為宮，其隸屬之部位者，四肢也。蓋心為君主而主血，血不能自生也，賴飲食入胃而脾氣散精，奉心化赤，血氣周流，則痛癢皆知而四肢泰然。猶之人君聽納諫，則奸邪不能蔽而民殷國富，外侮不能侵矣。今者脾氣既虧，坤順之德有慚，氣不斡旋，運化之力漸微，所以納食時脹，勞則神疲肢倦。且脾為至陰之臟，目胞亦陽分至陰之地，足跗亦屬陰部，脾虛故見徵於此。脾者土也，土剋水。虛則水無所制，因而氾濫，則津潤之色自必見於脾部。《靈樞·水脹篇》云：「目胞微腫如臥蠶起之狀者，水也。」前進仲景枳朮湯已得效驗，今茲擬膏方常服，當仿鞠通「治內傷如相」之訓，使坐鎮從容調遣合度，則中軸轉而四運成，則臟腑之機關盡利，何前症之有云？用古方四君子湯增味。</p>
<p>高麗參（一兩半）　陳皮（一兩半）　肉桂（一錢）　桑枝（三兩）　白芍（一兩半）　旋覆花（一兩半）　天生術（二兩）　柏子仁（一兩）　楝實（一兩半）　阿膠（一兩）　浙茯苓（三兩）　製半夏（一兩）　杞子（一兩半）　米粉（五合）　炙甘草（七錢）　當歸身（一兩半）　菊花（二兩）　冬蟲夏草（五錢）</p>
<p>上用河水浸一宿，文火煎濃去渣，以阿膠、米粉收膏，砂仁湯下三五匙，早晚服。</p>
<p>柯韻伯曰：四君子湯，氣分之補方也。人參致中和之氣，白朮培中宮，茯苓清治節，甘草調五臟。胃氣既治，病安從來？然撥亂反正又不能無為而治，故佐桔皮利肺氣，半夏消痰氣，而痰水可除也；使以芍、歸、杞、菊養肝之體，抑肝之用，所謂扶正（土）必先安木也；柏、桂、旋、絳以助心火，火生土也；楝實苦降以瀉浮陽；砂仁辛香，上通心，下交腎，中可疏機關。統論全方，不出補脾調氣二法也。</p>
<p>癸未年膏方。《易》云：至哉坤元，萬物資生。坤元者，太陰脾土，陽明胃土也。土乃後天之生氣，萬物之母，故容受水穀，則有坤順之德，化生氣血，則有健乾之功。土若有虧，雜病叢生。今目胞臥蠶，四肢微腫，則望之而知其土虛矣。勞則氣促，則聞之而知其氣虛矣。心中怔怔，則問之而知其氣虛矣。脈形細濡，則切之而知其氣虛矣。病狀雖殊總由一虛，古人云：補益諸方惟四君子湯為金科玉律，具中和之德，得君子之名。前歲膏方宗此增味，服之有效，仍主原意。</p>
<p>加益智仁五錢、藕粉一兩、潞黨參二兩，去肉桂、阿膠</p>
<p>張石頑曰：人之一身，土氣為本。故久虛不愈必用四君子湯，先培中宮土氣，使藥氣四達，則周身之機運流通，水穀之精微敷布，何虛症之有哉？然土虛而木氣乘之，非加和木不可；土虛而痰飲生之，非加蠲飲不可；土虛而血無以生，非加益血不可。方中加柏、楝、桑、芍，所以和木；半、桔、旋覆，所以蠲飲；歸身、杞、菊，所以益血。使以冬蟲夏草，得二至之氣，一陰一陽，調和諸藥；藕者空通，能蘇胃氣以行藥力也。</p>
<p>（案129）姚，右，癸未九月，石涇。產後八脈交傷。八脈者，沖、任、督、帶、陰陽維蹺也。八脈虛而為病不止一端矣。扼要以圖，總不出溫與固二法也。</p>
<p>紫石英（三錢）　白薇（一錢）　甘草（四分）　冬蟲草（一錢半）　大白芍（一錢半）　歸身（一錢半）　半夏（一錢半）　龜甲（三錢）　川桂枝（三分）　杜仲（一錢半）　秫米（三錢）</p>
<p>服後邪傳少陽化瘧，瘧止，用清泄法，半月後復病，得溫潤奇經，愈。</p>
<p>（案130）盛，右，網船。凜寒壯熱，經水適來，夜分神昏，晝日明瞭，目黃自汗，面色油光，不納作惡，唇焦溲血。暑濕陷於血分，治以雙解。</p>
<p>青蒿（四錢）　姜衣（四分）　枇杷葉（四錢）　薔薇露（一兩半，沖）　白薇（三錢）　豆卷（四錢）　碧玉散（三錢）　藿香露（一兩，沖）　赤豆（一合）　桑葉（四錢）　西茵陳（三錢）　左秦艽（一錢半）</p>
<p>（案131）薛鑑泉正，辛巳閏月，元花塘。診脈右微左細，腹痛滯下赤白，延今四月。曾服香連、芍藥、補中益氣、黃土等湯，病情如故，而胃氣日呆，且有濁氣上衝，泛泛作惡，形神困乏。葉氏有云：脾宜升而始健，胃宜降而後和。此脾健而胃不和也。茲則專用薄味調養，胃和納旺，不治痢而痢自止矣。</p>
<p>金扁斛（三錢）　大麥仁（五錢）　白茉莉花（五分，後入）　老蘇梗（三分，磨汁，沖）　佩蘭葉（一錢半）　石菖蒲根（四分）　陳枳殼（三分，磨汁，沖）　白燈心（二分）　香梗稻葉（五錢）　綠豆衣（二錢）　鮮佛手（一錢，後入）　臟連丸（一錢半，藥湯送下）</p>
<p>（案132）周，左，七月。下利無度，脈大舌白，擬調氣和血法治之。</p>
<p>赤芍（一錢半）　黃連（四分）　鮮佛手（一錢半）　生甘草（七分）　藿香（二錢）　秦皮（一錢半）　廣木香（一錢半）　白頭翁（一錢半）　紅曲（三錢）　檳榔（七分）　銀花炭（一錢半）　鮮荷梗（二尺）</p>
<p>（案133）屠，左，辛巳。疫毒下利，利不自知，發熱汗少，神昏脈大，舌色黃厚。急擬洗毒。</p>
<p>飛辰砂（三分，沖服）　六一散（一錢半）　豆卷（三錢）　豆豉（四錢）　銀花（一錢半）　飛天黃（三分，沖服）　貫眾炭（三錢）　青蒿（三錢）　鬼箭羽（五分）　白頭翁（二錢）　桑葉（三錢）</p>
<p>（案134）韓，右，辛巳，張涇教網船。伏邪發於產後，女科進劑，病日重而眩暈欲僕，脈來弦勁。慮其厥痙，仍宜清化，是其治法。</p>
<p>藿香（二錢）　宋半夏（一錢半）　金石斛（二錢半）　佛手（七分）　姜皮（三分）　碧玉散（三錢）　螺螄殼（七錢）　杏仁（三錢）　桑葉（三錢）　青蒿（三錢）　旋覆花（三錢）　野白薔薇花露（二兩，沖服）</p>
<p>（案135）李少畲，辛巳四月，楊家角。養生者云，人生精氣神三寶，能保三者身不老。尊恙久遺傷精，精虛無以化氣，氣虛無以護神，寐中神弛，醒則咽乾、失氣，脈形細弦，五更時泄。宜仲景法以補氣調元，益精安神。景岳謂：精因氣而虛者，是當補氣以生精；氣因精而虛者，是當益精以固氣。氣精相合，不可須臾離也。</p>
<p>上黨參（一錢半）　白芍藥（一錢半）　甘草（五分）　山藥（三錢）　大有耆（一錢半）　花龍骨（一錢半）　桂枝（二分）　蓮子（三錢）　川杜仲（三錢）　生牡蠣（五錢）　茯神（三錢）</p>
<p>止泄安寐。加益智仁、細生地、薑汁炒紅棗。</p>
<p>（案136）陳幼，辛巳八月初三日，東陳家灣。噤口痢疾，五色相見，小溲短少，最為難治，權擬清泄，觀變易法。</p>
<p>藿香（一錢半）　赤芍（一錢半）　穀芽（五錢）　鮮佛手（一錢半）　木香（七分）　青蒿（五錢）　豆豉（三錢）　薄荷葉（五分）　黃土（五錢）　姜皮（五分）　防風（七分）</p>
<p>（案137）唐亦園室，辛巳八月初二。按仲聖云：厥陰之為病，乾嘔吐涎沫，氣上撞心，心中疼熱，飢而不食，腹痛而下利。擬和肝安脾治之。方用：</p>
<p>赤芍（二錢）　甘草（三分）　桂枝（五分）　黃連（三分）　半夏（一錢半）　茯神（三錢）　吳萸（五分）　楝實（二錢）　金斛（三錢）　佛手（二錢）　蘭葉（三錢）　蓮子（三錢）</p>
<p>此複方之劑也，大意宗《內經》辛勝酸，甘勝咸之類，籍其剋制以圖功耳。方中楝實之苦，萸、桂之辛，甘草之甘，谷、茯之淡，正《內經》肝病全體之治。一劑知，數劑已。</p>
<p>（案138）吳書堂正，辛巳九月初六，崑山西門。濕熱蘊於膚腠分肉之間，發出疹癧如癰，擬在涇先生法治之。</p>
<p>蒼朮皮（五分）　桑葉（三錢）　菊花（三錢）　白蘚皮（二錢）　細生地（五錢）　芝麻（二錢）　赤豆（五錢）　赤茯苓（三錢）　樺皮（五分）　忍冬藤（三錢）</p>
<p>加苦參、川柏即愈。</p>
<p>（案139）吳庭採子，辛巳八月初一，張河涇。發熱齊腋而還，汗出不能至足，喘咳鼻扇，臍左脹痛，濕熱久羈，氣血不利，欲作內癰也。連服增味三仁湯即愈。備方如下：</p>
<p>生苡仁（四錢）　杏仁（三錢）　桃仁（一錢半）　冬瓜仁（四錢）　川貝母（三錢）　銀花（三錢）　甘草（三分）　枇杷葉（一兩）　湖丹皮（一錢半）　黑豆卷（三錢）</p>
<p>（案140）顧洪卿，辛巳十月，河泥橋。氣逆咳嗽，痰帶血絲。症是木火刑金，治主緩肝保肺。</p>
<p>枇杷葉（五錢）　杏仁（三錢）　白前（二錢）　冬瓜子（三錢）　川貝母（三錢）　牡蠣（五錢）　沙參（一錢半）　淡蓯蓉（二錢）　川百合（三錢）　甘草（三分）　茯苓（一錢半）</p>
<p>（案141）蓬溪陸永山女。患感，市醫治之，漸成壞症，而不知其是暑濕伏於少陽，秋涼外束於表裡，邪欲出不出，榮衛相干，為寒為熱，若明理之醫必投和解而愈。奈不與和解，反用消導破血，致經水不期而至，其邪縮入血室，即變神識如蒙，熱熾於夜，舌絳苔黃，下利黃沫，脈數且弦，氣怯微咳。治之之法，惟氣血雙清，疏方以青蒿、白薇、菊花、川貝、桑葉、蟬衣、夜交藤、鮮金石斛、杏仁、豆卷、雞蘇散、枇杷葉等出入為方。熱解神清，白疹層布，旋去蒿、薇，加夏枯花、穀芽之類，調理而愈。後半月，餘邪復聚於肝膽之絡，左脅有塊脹痛，再投沙參、旋覆、半、谷、歸、芍、左金、甘草、楝實、香附，十劑痞消痛止，動作如常。至十二月，寒熱又作，勿藥而自止。甚矣。瘧疾輕症用誤藥而邪縮於內，有若是之難透也。</p>
<p>（案142）顧庭正，辛巳，蓬萊鎮。伏邪冬發，形寒發熱，頭疼身痛。醫者見余治陸女用氣血雙清，久病忽愈，因仿此試之。一劑邪隨入里，神迷熱壯，不食不眠，始邀余診。脈弦齒垢，唇裂口乾，顴紅如赭，足冷如冰，氣促音低，奄奄一息。予散表品雖得微汗，而脈更勁，病更甚。於是改投由榮透衛，以搜引入之邪。十餘服而諸症始痊矣。立方於後：</p>
<p>白薇汁炒豆卷（三錢）　桑葉（三錢）　鮮金斛（五錢）　薄荷拌打元參（七錢）　知母（一錢半）　香稻葉（一兩）　鮮何首烏藤（三錢）　生牡蠣（一兩）　蟬衣（七分）　野白薔薇花露（一兩半）</p>
<p>《經》以「胃不和則臥不安」。今大病之後，寐則汗淋心怔，非真胃病，乃心腎之病也。以胃屬陽土，主治中央，心腎欲交；胃之中軸不轉，則心液外越而寐中汗泄，又無腎水之上濟，則憺憺大動矣。其面赤舌紅者，是陰不斂陽也。法當三焦並治，以甘涼益心陰而泄心陽，薄味養胃陰，鹹寒滋腎水，使陰得涵陽，則汗可止。</p>
<p>淮小麥　牡蠣　蓯蓉　鱉甲　生甘草　石斛　生地　大紅棗　蓮子　女貞子</p>
<p>（案143）李心畲侄，楊家角。八齡突患日中痙厥，逾時必咳嗽遺尿而醒，狀若癇症。予清化之品，一劑知，二劑已，因多食豬肉，症發如前，兼之寒熱大作，脈見滑數，舌尖及邊鮮紅。四診互證，是伏暑夾痰入於少陰為厥，傳及太陰太陽之開而能醒，刻又傳入少陽，乃愈徵也。與病後遺熱食復彷彿。法當因其勢而和解之，則不治厥而厥自止，即仲景四逆散之變法耳。</p>
<p>黑山梔（一錢）　雞蘇散（二錢）　枇杷葉（五錢）　香豆豉（三錢）　光杏仁（三錢）　冬桑葉（三錢）　江枳殼（五分）　製半夏（一錢半）　夏枯草（二錢）　生薑衣（三分）　蟬衣（五分）</p>
<p>（案144）陳照林子，辛巳，錢孟涇。壯熱神迷，譫語額汗氣喘鼻扇，便秘顴紅，下體青痕，脈數舌絳，苔藍如靛。暑風襲肺，肝木用事，法當清肺平肝，佐以宣竅。</p>
<p>桑葉（三錢）　天蟲（三錢）　滑石（二錢）　枇杷葉（五錢）　菊花（三錢）　川貝（三錢）　草梢（五分）　鬱金（一錢半）　羚角（一錢半）　杏仁（三錢）　辰砂（二分）　菖蒲（四分）</p>
<p>病後渴飲如鯨吸川，下利頻頻，食谷運遲，脈軟數，苔薄白。中州不足，津液有降無升。用仲陽法主之。</p>
<p>葛根（一錢）　黨參（三錢）　甘草（三錢）　扁豆皮（一錢半）　茯苓（二錢）　於術（一錢）　穀芽（五錢）　蓮子（一兩）</p>
<p>另以龍井茶泡湯徐徐細飲。一劑愈。</p>
<p>（案145）羅少畊正，辛巳，蓬萊鎮。脈細舌苔薄白。去歲夜間昏厥，用《本事》白薇湯調至孟春而全。刻秋末冬初，病發如前，脈愈少神，四末逆冷，不飢不食，六神、介潛皆不應，且加嘔咳。劑以桂枝、蘇梗、半夏、橘皮、茯苓、南星、薑汁、竹瀝等，服藥旬日，日吐痰涎數罐，得寐思食，再旬而痊。</p>
<p>（案146）張文玉。溫病，肢冷過肘膝，目開息止，不食不便，脈見實大，啟齒視苔，燥黑異常，而胸腹尚溫。用黃龍湯大劑灌之，得生。</p>
<p>（案147）陳香波內，辛巳七月初三，蓬萊鎮。病後值經轉，心失血涵，其液外走，聞聲則驚，驚則汗出如浴，心悸神倦，心脈極微，舌上少液。擬甘緩斂液為治，深慮虛脫。</p>
<p>淮小麥（三錢）　紅棗核（五枚）　水炙草（三分）　宋半夏（一錢）　朱茯神（三錢）　夜交藤（三錢）　老蓮子（五錢，帶心）　柏子仁（一錢半）　糯稻葉（三錢，鮮）　川石斛（三錢）　桑葉（一錢半）</p>
<p>汗止。加西洋參一錢、歸身炭一錢半，去桑葉。</p>
<p>（案148）張，左，七月初三，蓬萊鎮。泄瀉，脈右大左細。近日天多陰雨，《醫和》云：雨淫腹疾。此之謂也。擬白沙許氏法治之。</p>
<p>川芎藭（三分）　神麯（一錢半）　車前子（三錢）　豆豉（四錢）　防風根（一錢半）　茯苓（三錢）　生白朮（一錢）　藿香（一錢半）　鮮荷梗（二尺，去刺）　穀芽（一兩）</p>
<p>（案149）唐雪岩，辛巳十月十三，江家涇。煙體。去冬患感，形肉漸銷，脘痞時發，每得辛燥必愈。茲則踵法應之不效。思萬物得水則豐，得火則癟。刻形肉益衰，豈非煙耗其津，火爍其液乎？本當復液回津，奈津液屬陰，與胃寒相左，爰取辛滑通陽之品，稍佐芳香，非燥也。</p>
<p>薤白頭（三錢）　紫菀（二錢）　製半夏（一錢半）　瓜蔞皮（三錢）　石菖蒲（七分）　白茯苓（二錢）　廣鬱金（一錢半）　淡豆豉（一錢半）　鮮佛手（一錢半，後入）　生穀芽（七錢）</p>
<p>又，照方去薤、蔞、菖，加檀香、白茉莉花、白蔻仁。</p>
<p>十九日：辛滑通陽，胃納雖增，仍無滋味，口中涎沫上泛，大便熱澀異常，中寒下熱。治非易易，且擬戊己兼調治之。</p>
<p>茯神（三錢）　石菖蒲（六分）　製半夏（一錢半）　遠志（一錢）　茉莉花（三分，後入）　白檀香汁（三分，衝入）　穀芽（一兩）　伏龍肝（一兩）　白螺螄殼（三錢）</p>
<p>以補中益氣湯善後。</p>
<p>（案150）陳硯香妾，辛巳，孫家角。肝主藏血，脾主統血，二臟不足，藏統失司，崩漏如注。調補肝脾，理當速服。</p>
<p>潞黨參（一錢半）　醋炒香附（三錢）　甘草（三分）　伏龍肝（一錢半）　醋炒歸身（二錢）　遠志（六分）　甜新會（五分）　大東白芍（二錢）　茯神（三錢）　貫眾炭（一錢半）　金扁石斛（三錢）　穀芽（一兩）</p>
<p>（案151）熊榮卿，辛巳年九月廿九日，草菴港。瘧後留邪移上，致咳嗽背寒，涕黃辛苦。治以清泄。</p>
<p>桑葉（三錢）　牛蒡子（三錢）　蒼耳子（三錢）　杏仁（三錢）　前胡（一錢半）　鯽魚膽（三枚）　白芷炭（五分）　杷葉（五錢）　蟬衣（五分）　藿香葉（一錢半）　象貝母（三錢）　雞蘇散（一錢半）</p>
<p>（案152）李，左，辛巳，郭澤塘口。先咳後血，肺衛心營皆病矣。脈弦苔糙，治以華元化法。</p>
<p>蛤殼（五錢）　枇杷葉（五錢）　竹茹（七錢）　側柏炭（三錢）　辰砂（三分）　旋覆花（三錢）　藕節（三枚）　田三七（三分）　青黛（四分）　冬瓜子（四錢）　白前（一錢半）</p>
<p>（案153）徐官人，辛巳十月，更漏橋。瘧疾早截，邪戀脾虛，水濕久漬，逆行犯肺，氣喘咳嗽。膀胱氣化失司橫溢，一身陡腫，下及陰囊，脈渾苔糙。昔王節齋言：「先脹後喘者，屬脾。當實脾行水，清金次之。」斯宗其旨。</p>
<p>生苡仁　防己　蠶砂　枇杷葉　青蒿　川楝子　豆卷　射干　桂枝　威靈仙　杏仁　蔥須　血珀　絲瓜絡　燈心</p>
<p>土虛不制水濕，上泛逆至肺而制節失司，不能通調水道，下輸膀胱，水邪橫溢，一身浮腫，喘咳不休。進劑後腫喘減十之三四，咳嗽依然。今添開上閘，上閘啟，而下流自速矣。</p>
<p>杏仁（四錢）　枇杷葉（五錢）　防己（一錢半）　苡仁（五錢）　大豆卷（三錢）　冬瓜子皮（各一兩）　燈心（四分）　琥珀（三分）　忍冬藤（四錢）　海金砂（三錢）　赤豆（一合）　蔥須（一錢半）　絲瓜絡（三錢）</p>
<p>（案154）朱葵子，辛巳十一月，高頂。溫邪吸入，未經清泄，坐失機宜，化燥劫津，身熱汗下而不淡，齒焦唇紫苔黑，咳嗽痰韌，口渴引飲，溲則莖痛，陰亦涸矣。勉擬甘寒法，救津泄邪，希圖百一。</p>
<p>鮮石斛（一兩）　牛蒡子（四錢）　桑葉（二錢）　竹茹（三錢）　鮮沙參（七錢）　薄荷（七分）　夏枯花（三錢）　知母（一錢半）　羚羊角（一錢半）　元參（四錢）　枇杷葉（七錢）　川貝（一錢半）</p>
<p>喘減熱淡，照前方去羚、枯、竹茹，加甘草五分、天花粉一錢半、葦根一兩。</p>
<p>（案155）張亮英，辛巳九月，中坭涇。下痢雖減，仍有雜色，略進稀粥。脈來弦勁，藍苔未退，究屬疑症。前方扶心養胃，制肝益肺，既效矣。原方增損治之。</p>
<p>蓮子（七錢）　白芍（二錢）　赤芍（一錢半）　金石斛（一錢半）　川石斛（三錢）　松花粉（三錢）　荷梗（二尺）　甘草梢（七分）　金銀花（一錢半）　藿香（一錢半）　穀芽（一兩）　鮮佛手（三錢）</p>
<p>痢止納加，原方佐培補之品，以年高正虛故也。</p>
<p>潞黨參（二錢）　金川石斛（各三錢）　烏梅（五分）　穀芽（一兩）　生黃耆（一錢半）　東白芍（三錢）　甘草（一錢）　稻葉（三錢）　老蓮子（一兩）　茯神（三錢）　鮮佛手片（一錢）　鮮荷杆（二尺）</p>
<p>（案156）錢邦周子，辛巳閏七月十九日。微寒壯熱，汗出熱不涼清，熱甚神昏譫言。伏邪蘊於陽明少陽，所謂二陽合病也。當以法清泄之。</p>
<p>益元散（三錢）　青蒿（三錢）　宋半夏（一錢半）　桑葉（三錢）　生薑衣（三分）　蟬衣（七分）　郁李仁（三錢）　杏仁（三錢）　夏枯花（三錢）　藿香（一錢半）　白野薔薇花露（一兩半）</p>
<p>伏邪著於營分，熱甚神昏譫語，治以清透。</p>
<p>碧玉散（三錢）　知母（一錢半）　藿香（一錢半）　宋半夏（一錢半）　生薑皮（三分）　豆卷（三錢）　青蒿（三錢）　湖丹皮（一錢半）　蟬衣（七分）　桑葉（三錢）　白薇（一錢半）</p>
<p>又，去知母、藿香、豆卷，加活鱉甲一錢半、夜交藤三錢、香稻葉四錢。</p>
<p>三十日：搜剔伏邪，邪傳表分，當宣肺氣。</p>
<p>青蒿（一錢半）　枇杷葉（四錢）　桑葉（三錢）　蟬衣（七分）　豆豉（三錢）　川貝母（一錢半）　白薇（一錢半）　山梔（五分）　藿香（一錢半）　白杏仁（三錢）　薔薇花露（一兩）</p>
<p>（案157）童生南，錢門塘。真陰虧於下，伏暑盛於內，寒熱經久不已，則陰愈涸而陽愈熾矣。證則齒枯舌燥，苔黑唇焦且裂，大便閉而身熱，神迷譫語，手指蠕動，脈形洪數。仿古人正虛邪盛合治，用鹹寒甘苦之法。</p>
<p>生牡蠣（一兩半）　生鱉甲（七錢）　桑枝（一兩）　蔗汁（一杯）　犀角（七分，磨沖）　咸蓯蓉（三錢）　桑葉（四錢）　梨汁（一杯）　羚羊角（三錢）　元參心（四錢）　鮮生地（一兩）　炒滁菊花（四錢）</p>
<p>進泄熱救陰數劑，更衣未暢，餘熱未清，夜間神識尚迷，兩手蠕動已定，脈洪數，左甚於右，舌紅欠澤，剿撫兼與，可收全績。</p>
<p>細生地（五錢）　西洋參（一錢半）　鮮霍石斛（五錢）　鮮生地（五錢）　生牡蠣（一兩）　二生稻葉（二兩）　鮮首烏（五錢）　陳阿膠（一錢半）　經霜桑葉（十張）　淡肉蓯蓉（三錢）</p>
<p>膏方：西洋參（三兩）　淡天冬（一兩半）　生地（四兩）　白芍（三兩）　甘杞子（四兩）　肉蓯蓉（一兩半）　茯神（四兩）　香附（三兩）　五味子（五錢）　生牡蠣（五兩）　鱉甲（一兩半）　阿膠（三兩）　仙靈脾（一兩半）　湘蓮子（四兩）　龜甲（三兩）　海參（二兩）　銀貢（三兩）</p>
<p>上藥用河水煎濃，去渣再熬，以阿膠收膏。每晨淡鹽湯下五六匙。</p>
<p>（案158）朱允泉母，辛巳年，介灣。背寒形如掌大，咳嗽不臥息，心怔作惡，納減口微苦，近增痎瘧，寒輕熱重，汗出不多，脈滑，右上溢，舌苔薄黃。此宿飲上逆而伏邪而蘊少陽也。治以清泄，佐以滌痰。希報效績也。</p>
<p>製半夏（三錢）　桑葉（三錢）　藿香葉（二錢）　旋覆（二錢）　北秫米（三錢）　蟬衣（一錢）　夏枯草（三錢）　夜交藤（三錢）　豆豉（三錢）　白螺螄殼（五錢）</p>
<p>（案159）殷，左，辛巳，漕涇。寒熱二候，頭痛脘痞，是暑濕蘊於膜原。擬以疏泄為治。</p>
<p>青蒿（三錢）　製半夏（一錢半）　廣藿香（二錢）　豆卷（三錢）　草果（四分）　知母（一錢）　碧玉散（三錢）　杏仁（三錢）　生樸（五分）　桑葉（三錢）</p>
<p>痞瘧已停，溲紅如血，起則頭眩眼黑，自汗面黃，元虛濕阻。治以仲聖術澤法。</p>
<p>澤瀉（一錢半）　夜交藤（三錢）　天麻片（一錢半）　穀芽（一兩）　於術（一錢）　仙靈脾（一錢）　製半夏（一錢半）　枳殼（七分）　晚蠶砂（三錢）　海金砂（一錢半）</p>
<p>瘧後脾虛濕蘊，按法治之，目黃已退，飲食漸增，依原加減主之。</p>
<p>製半夏（一錢半）　澤瀉（一錢半）　仙靈脾（一錢半）　桑枝（五錢）　於術（一錢半）　苡仁（四錢）　原蠶砂（三錢）　穀芽（七分）　明天麻（一錢半）　秦艽（一錢半）　海金砂（一錢半）</p>
<p>（案160）許，幼，辛巳，網船。春時花後，痧子糾纏數月，身熱少汗，腹痛下利，咽關腐碎，氣促形瘦。此餘毒與暑濕留戀也。擬清泄化毒為治。候政。</p>
<p>桑葉（三錢）　菊花（三錢）　炒銀花（一錢半）　生草梢（七分）　馬勃（一錢半）　射干（一錢半）　牛蒡子（三錢）　薄荷葉（四分）　川貝（三錢）　通草（五分）　穀芽（四錢）</p>
<p>（案161）奚，左，辛巳。脘痛宿癖數年，因吐血四罐而釋。近緣勞動，兼之情志違和，腹又結塊，仍有攻痛，且以調肝和胃治之。</p>
<p>香附（一錢半）　合歡皮（三錢）　甘草（五分）　佛手（一錢半）　茯神（一錢半）　金鈴子（一錢半）　新絳（四分）　藿香（一錢半）　赤芍（一錢半）　旋覆花（一錢半）　蔞皮（四錢）</p>
<p>（案162）王廷，辛巳。進清泄降逆品，寒熱定而咳嗽亦減矣。</p>
<p>製半夏（三錢）　杏仁（三錢）　冬瓜子（五錢）　苡仁（三錢）　白茯苓（三錢）　射干（一錢半）　金沸花（二錢）　竹茹（三錢）　大豆卷（三錢）　白前（一錢半）　陳海蜇（五錢）</p>
<p>（案163）王銀元，甲申五月初十日，北莊涇潭。斑疹夾見，四肢為多，熱猶不退，神識時昏，間有譫語，氣喘咳嗆，胸脘痞硬，口渴不食，面赤如赭，脈弦數，舌尖絳。溫邪氣血兩燔，最多內陷心包，且予清泄救津，熱淡疹透方妥。</p>
<p>大豆卷（四錢）　鮮石斛（四錢）　蟬衣（一錢半）　鮮生地（三錢）　甘中黃（五分）　桑葉（三錢）　淡豆豉（三錢）　牛蒡子（三錢）　連翹殼（一錢半）　枇杷葉（四錢）　薄荷葉（七分）</p>
<p>神清疹透，熱淡咳盛，邪傳表，方宜就近以逐之。去鮮地，加杏仁、前胡。</p>
<p>（案164）施阿敖妻，庚辰九月，白衣殿後。產後三朝起咳嗽嘔吐，寒熱大作。女科李伯陽投以芩、地涼劑，瘀露即定，從此咳嘔不休，寒微熱盛，口苦不食，腹痛無汗，至十三朝，始延余治。診脈弦數，視苔膩黃，是伏邪阻瘀互結，恐致蓄血如狂，書方以失笑、蒿、半、碧、卷、丹、桑、茹、枇等味，不料三服瘀降即愈。愈後起居不慎，又患便泄，其泄甚奇，腹鳴身動即泄，飲食如常，乃清陽下陷，正氣大虛也。即疏補中益氣，去柴，加荷蒂，亦三服而痊。</p>
<p>（案165）沈，左，庚辰。素有抑鬱，致肝木夾母氣賊臨脾土，膻中陽氣不布，腹脅攻脹如臌，脈弦滑，舌苔白。擬仲聖法應之。</p>
<p>李根皮（五錢）　橘絡（七分）　香附（三錢）　左金丸（三分）　川桂枝（三分）　楝實（一錢半）　新絳（三分）　旋覆花（三錢）　西赤芍（一錢半）　茯苓（三錢）　蔥管（一尺）　製半夏（一錢半）</p>
<p>辛辣開結，腹胸攻脹已愈，固腎氣上衝也。照前加代赭石三錢、潞黨參一錢、伏龍肝一錢半。</p>

<h1>卷五</h1>
<p>（案166）陸蔚庭太史夫人（錢敏肅公女）。素有痰飲、心悸、腹脹等疾，癸未七月初一日，突起凜寒，旋即身熱頭痛，口苦，脈形左弦。知其暑濕內伏，夾痰阻氣，投以清泄滌痰，果轉瘧疾。第三作而胸悶氣塞，神氣似厥，改以疏肝降氣，氣塞稍舒，而日作變為間日，不飢不食，作惡口苦。張小亭投以柴、鱉、丹、芩，脈漸右滑，苔轉幹黃。朱道三欲以白虎加桂枝湯為劑，病家疑而不服。余亦以脈象未合，且口不渴，汗出甚，堅阻其不服。易以和解表裡，瘧如故也。養胃疏脾，瘧如故而能食粥一盂。再以化痰舒郁，胸膈漸舒，苔亦漸化，脈尚不和，瘧終不止。因前三班張醫用過寒涼血藥，或者邪滯於營，故瘧不止而舌質不紅。因仿「氣藥不效，少佐芎歸」之訓，即於和解中加當歸、夜交藤，瘧即漸輕，食亦漸加，不六劑而瘧止安寐。復有腹痛便泄，用補脾和肝，痛輕泄緩，瘧疾又作而日來，是正虛邪戀。瘧疾來時嘔出黃涎汁沫，腹痛便泄益甚，知飢能食，食則各恙似安，乃脾元困乏也。用仲景理中出入，如參、朮、苓、桂、芍、歸、膝、陳、半之屬。寒熱雖輕不止，口苦唇燥，舌碎脈濡，是邪氣籍正氣之旺而托出也。即從前方加芩、鱉、黑豆49粒而瘧止；汗多心忪，自加棗仁於方內，且以淮小麥紅棗湯代茶，汗止心安。用香砂六君子湯調理。是役也，瘧疾而累至二月之久，服藥如是之多，非病家信之篤，則余幾受無窮之謗也已。</p>
<p>（案167）顧召，甲申又五月，趙家港。灼熱無汗，刻下不熱而舌卷言蹇，神昏譫語，口欲言而舌不能之象。且兼咳喘痰血，喉中痰響，及伸舌尚能夠出齒，黃苔滿布，顏青鼻扇，便泄血水，脈來濡數，時見促疾。此乃風溫，由勞倦驚嚇而襲入，已陷營中。勉予清透溫邪為治。但煙體不能吸菸，亦有如魚失水之困死耳。</p>
<p>鮮生地（六錢）　菊花（三錢）　蟬衣（一錢）　牛蒡子（三錢）　淡豆豉（五錢）　川貝（三錢）　甘草（七分）　桑葉（三錢）　丹皮（一錢半）　天竺黃（一錢半）</p>
<p>泄止神清譫定，呻吟不休，舌伸苔灰。胃津不足。再擬前方佐養胃品，小心珍攝，庶無反復。</p>
<p>鮮石斛（五錢）　川貝母（三錢）　生草（八分）　蓮實（五粒）　淡豆豉（五錢）　天竺黃（一錢半）　桑葉（三錢）　桑枝（一兩）　秧（一兩五錢）　鮮生地（四錢）　湖丹皮（一錢半）　菊花（三錢）</p>
<p>痙止，胃呆加口乾舌赤。加元參、薄荷、枇杷葉。</p>
<p>（案168）顧成妻，癸未十二月，趙家港。熇熱得藥，汗出不暢，其熱愈熾，其脈愈數，其瀉愈盛，口渴神糊，絕食咳喘，面赤如朱，黃苔如杏。冬溫內熾。勉投清泄為治。</p>
<p>鮮石斛　老桑葉　薄荷葉　甘草　淡豆豉　牛蒡子　扁豆衣　鮮生地　白菊花　枇杷葉</p>
<p>各恙遞減，加生穀芽。</p>
<p>（案169）莊成齋母，年七十三歲。癸未初春起癖塊脹大，時有陣咳，微寒身熱，糾纏旬日，其病漸甚，納食漸少，神疲不寐。新正初八，診脈五十至而一代，或三十至而一代，切之因於氣鬱，不以為意，投以疏風和肝，咳嗽漸重，寒熱模糊，脈形益代，神氣奄奄，舌色似糙，遠視青晦。因立案云：初病感風，太陰不肅，時值初氣木旺乘土，疏風和木，風雖散而肝不和，且年越古稀，里真太弱，深慮正竭致變，乃以石斛、穀芽、茯神、竹茹、冬瓜子、旋覆花、芍藥、貝母、蓮子、橘紅為劑。二帖即愈。</p>
<p>（案170）範三，王家石橋。初病似感非感，楊醫進藥，通宵不寐，隨即神狂妄語，僕而欲起，顴紅足冷，兩目直視，喘咳痰聲。診脈細，舌苔薄黃。平日喜醉多怒，怒傷肝，肝為風木之臟，將息失宜，風陽焮僭莫制。今春雷早發聲，雷動而龍隨，龍見而痰湧，非平常小恙也。勉擬潛陽熄風。</p>
<p>石決明（七錢）　辰茯神（四錢）　桑枝（七錢）　桑葉（三錢）　菊花（五錢）　青龍齒（五錢）　生香附（七分，磨沖）　川貝（四錢）　左牡蠣（七錢）　天竺黃（二錢）　夜交藤（五錢）</p>
<p>一劑定。</p>
<p>（案171）陳香圃子，癸未，蓬閬鎮。寒熱已久，有汗日作，又感風溫，加咳嗽頭痛，進辛平以泄膽肺之邪，白疹隨汗出入，身熱反熾，大便黑，小溲黃，舌仍紅赤，黃苔稍厚，齒枯如石結瓣，紫色。陰液幾竭，溫邪尚熾。</p>
<p>桑葉（三錢）　豆卷（三錢）　鮮生地（七錢）　川貝（一半錢）　知母（一錢半）　銀花（一錢半）　杏仁（三錢）　滑石（一錢）　甘草（四分）　葦根（七錢）　枇杷葉（四錢）</p>
<p>服後熱稍淡，齒轉潤，鼻衄痰血，熱隨血解，可冀轉安。即以原意去豆卷五分，加元參、細生地、青蔗汁，不十劑而安穀矣。</p>
<p>（案172）蔭巷門陸春萍。前年患春溫症，肺之化源欲絕，余投清救肺津，宣泄溫邪之品即效。癸未初夏又患熱病，喘咳痰紅，神昏時厥，口渴不食，脈來洪數。用清透品，汗出熱不肯涼，舌赤苔黃，改以氣血雙清而愈。愈後食物不慎致復病，形勢可危，自問無生理矣。即照仲聖法加養胃而轉危為安。</p>
<p>（案173）包家村毛姓婦人。癸未仲夏起下痢赤白，脘痛，痛極則厥，脈形濡弦，苔色嫩黃，嘔惡時作。時邪內犯，肝胃不和，治用白頭翁湯加味。嘔惡益甚，沫中夾血，再加左金丸，則脘腹之痛大作，神昏時厥，痢下無度，其色粉紅，身反微熱，嘔惡無休。余議曰：肝胃之不和，病情無遁形矣。而得藥反劇，故何在耶？諒由肝鬱，將軍怒則剋土，胃為倉廩，寒則不藏。遂以桂、芍、潞、甘、遠志、薑炭、桔皮、壁土、茯苓等為劑。一劑知，二劑已。甚矣哉！識病之難也。</p>
<p>（案174）庽東張斌文。年將近六，足膝不便，湯偏禹跳，籍以為常。亦人年五十氣陰自半，起居衰矣之一徵也。癸未七月間，有應醫一見，獻技云：此病尚有可愈之理。斌翁惑之，悉聽其指揮，內服溫燥，外施燒針。三次後覺足膝中痠軟異常，偶爾起立，突然倒僕，遺尿舌蹇，痰潮肢痙，扶起按蹈，吐痰少許，神識稍蘇。診脈弦滑，是內風夾熱痰上逆，艾灸更助其熱，熱盛化風，風動痰升，而成類中也。遂以桑、羚、絲、竹、竹黃、天蟲、旋、貝之類為方，連服四劑，神清痰降，尿遺不知，加蓯、英、牡、桃，再服六劑，可策杖而行矣。</p>
<p>其室亦初秋下痢，綿綿腹痛，脈細苔白，諸治罔效。太城張杏溪作氣虛下降，肝脾不和治。證日以革，漸致粒米不食，口淡吐水，痛勢益甚，利下益頻，其色或淡或紅，勉用秦氏養胃佐以化毒，痢減納加，又因勞因食致成臌樣，腹仍作痛，大投檀香砂仁附子梗米湯，十餘帖而差。</p>
<p>其媳仲夏起，咳吐血溢，女科李醫作倒經治，其血時止時來。余診脈無病，恐是孕也。斷令勿藥，甲申三月果產一女。</p>
<p>（案175）癸未冬季，蘇羅村姜姓女，年方二十。初覺頭痛如劈，尚能行動，數日後，陡然寒戰，微有身熱，神昏無汗，目直口噤，四肢耳鼻皆冷，脈細，便艱。啟齒視舌卷而且燥，決其是內風引入外風。王晉三所云「肝虛魂升於巔」之證也。</p>
<p>鉤藤、天蟲（各五錢）　蠍尾、羚角（各一錢）　龍齒（三錢）　牡蠣（四錢）　桂枝（五分）　天麻（一錢半）　甘草（三分）　桑枝（一兩）　桑葉（三錢）</p>
<p>一劑身溫，二劑霍然。</p>
<p>（案176）顧國棟，癸未九月。夏月乘冷睡著，足上失去衣被，數日後漸覺伸曲不便，上引及腰，痛甚則但能屈而不能伸，夜分益甚，脈緊苔黃，作風寒外客，治用《千金》大豆紫陽湯加味，三帖即痊。</p>
<p>（案177）陸茂春，癸未十一月初五，草菴港。白濁莖痛復發，腰痛肢軟，脈弦苔白。濕邪下注，正虛不固，先予分清。</p>
<p>車前子（三錢）　生草梢（三分）　蠶砂（三錢）　穀芽（一兩）　生苡米（三錢）　牛膝炭（七分）　杜仲（一錢半）　五加皮（三錢）　川萆薢（一錢半）　川石斛（二錢）　荷葉（一角）</p>
<p>濁減七八，仍主原法，加生桑螵蛸五隻即愈。</p>
<p>（案178）包虎內。被竊抑鬱，二便皆秘已旬余矣。少腹䐜脹，身熱少汗，口渴不食，舌白中灰且燥，脈弦數，此即《內經》所謂「木斂病」也，乃肝木因郁不能疏泄之故。一醫猶以石決、羚羊、芩、地等寒涼抑肝平肝為治，豈不謬哉。勉用疏達之品應之。</p>
<p>生香附（三錢）　陳阿膠（一錢半）　青蒿（一錢半）　枳實（五分）　川楝子（二錢）　碧玉散（一錢半）　桑葉（三錢）　紫菀（二錢）　薄荷梗（三分）　鮮荷梗（二尺）　稻葉（一兩）　燈心（四分）</p>
<p>一劑便通，再劑汗出，知飢思食，熱退脹消，惟苔仍干灰，是胃津不足也，去薄、枳，加鮮石斛五錢。</p>
<p>（案179）陸雲標子，年二十許，癸未，南碼頭。八月中旬患瘧，早截瘧止則左脅結癖。至冬令，漸脹至脘，納食少，面色青，即以香砂六君子湯加搜絡品，並晚服《金匱》鱉甲煎丸七粒，外以狗皮膏貼之。服丸六百粒而癖盡矣。</p>
<p>（案180）陸宅田媽，癸未。本籍四川，年近五十。上年因食蟹而起霍亂甚篤，余為治愈。今年七月初，因吃瓜又起泄瀉無度，漏出不知，肢冷而飲水停膈，懊惱不堪，以致涓滴不敢飲。劑以溫建中陽，如苓、附、陳、香之屬，連投四劑，漏出自知，泄亦減半，稍能進食，即佐扶脾，泄止而又加寒熱類瘧，重衣疊被，總言畏寒，吐利又作。余予以清解疏中未見效象。朱道三用連理法，泄止而二便不行，嘔吐益甚，尺脈已無，汗多不寐，口雖干而不飲，苔色薄白，寒熱日作，按脘硬滿。瘧門、嘔門套方無效，用攻補互施法而二便均勻。延至八月上旬，人日委頓。服白朮、人參，腹中安適，瘧來似輕，用高麗參合白朮，二帖瘧止。止後虛火上升，牙齦痛脹，用保元湯而康健。古人云：久瘧元虛，得補可止。不欺我也。</p>
<p>（案181）張苕，五月十一日。咳嗽半月，又增寒從背起，身熱汗出而解，頭痛肢酸，脘痞拒按，神倦喜睡，小溲熱赤，脈弦而硬，舌苔膩黃，喜飲。濕痰素盛，夾暑為患，兼顧治之，望不加劇。</p>
<p>前胡（一錢半）　碧玉散（一錢半）　豆豉（三錢）　製半夏（三錢）　蘇葉（一錢半）　薄荷葉（三分）　桑枝（四錢）　桑葉（三錢）　炒蔞皮（一錢半）　杏仁（三錢）　威靈仙（七分）　竹茹（二錢）　焦穀芽（五錢）</p>
<p>（案182）朱，左，癸未九月晦，白窯頭。切脈左部細微，尺中尤甚，右寸浮滑，尺部微弦。日晡身熱，天明汗出，午前形寒，小溲不禁而赤，間有莖痛，形瘦納少，頭暈時痛。此由病久陰虧，日晡之熱乃陰虛非濕熱，證之小溲、左脈固屬無疑，但右寸之浮滑，或是餘邪之戀肺；舌苔之糙厚，是正虛之不化，故溲便為變。《內經》謂之「中虛」也。用景岳何人追瘧意。</p>
<p>潞黨參　杜仲　細生地　龜甲　制首烏　桑枝葉　穀芽　蟬衣　淨歸身　橘皮　白茯神</p>
<p>三劑愈。</p>
<p>（案183）陸芝蘭室，壬午十一月二十四日，葫蘆涇。嘔血盈碗，膚黃足腫，耳鳴眩暈，目暗無光。刻下血雖止而脘間仍有上衝泛惡，此原虛而肝逆不和也。擬調肝和胃治之，血不上昌則妥。</p>
<p>赤芍（一錢半）　炙甘草（二分）　降香汁（五分）　苡仁（三錢）　杞子（三錢）　金石斛（一錢半）　全丹參（三錢）　竹青（一錢半）　菊花（三錢）　代赭石（三錢）　淮牛膝（六分）　藕汁（五匙）</p>
<p>失血後調理，擬用歸脾湯加味熬膏日服，使周身之氣咸歸於脾，脾氣得旺，血有所生，氣血充足，何憂腰痠、經斷、膚黃、泄瀉之不已哉？</p>
<p>黨參（三兩）　廣木香（七錢）　生地（三兩）　杜仲炭（四兩）　黃耆（二兩）　南茯神（四兩）　益智（七錢）　紫石英（三兩）　於術（一兩）　遠志肉（六錢）　杞子（一兩半）　新會皮（八錢）　歸身（一兩半）　炒棗仁（一兩半）　白芍（一兩半）　灶心土（四兩）　炙草（一兩）　龍眼肉（二兩）　楝實（五錢）　生香附（三兩）　丹參（一兩半）　大紅棗（三兩）　冬蟲夏草（五錢）</p>
<p>上藥河水浸，文火熬濃，去渣，用飴糖三兩收膏，每日米飲沖服五匙。</p>
<p>（案184）何新和，癸未八月初七日，櫥頭涇。濕寒著里，寒熱經久不止，舌白脈緩。治從溫攻。</p>
<p>豆卷（三錢）　製半夏（一錢半）　藿香（一錢半）　苡米（四錢）　香茹（四分）　威靈仙（四分）　桑枝（五錢）　桑葉（三錢）　杏仁（十五粒）　厚朴（四分）　大腹皮（一錢半）　青蒿（一錢半）</p>
<p>（案185）張松年，癸未十月，河川橋。膏粱口甜溺赤，是肥美所發濕熱蘊結也，用《內經》蘭草湯增味。</p>
<p>草蘭葉　佩蘭葉　枇杷葉　金斛</p>
<p>前用蘭草湯加味，小溲清長，口不甜膩，脈形右關濡大，濡為濕阻，大為熱蘊，則脾胃之濕熱尚未廓清也，仍主原意。前方加白螺螄殼、茯神、蓮子、茵陳。</p>
<p>（案186）蔣國珍，癸未，斷葭浜。身熱時盛時衰，胸脘痞悶，白㾦隱約，脈細苔黃，濕熱久羈，理宜清化。</p>
<p>桑葉　枇杷葉　川貝母　忍冬藤　豆卷　雞蘇散　茵陳蒿　鮮金斛　葦根　黃芩</p>
<p>腹脹如鼓。</p>
<p>穀芽（一兩）　焦苡仁（七錢）　桂枝（二分）　淮牛膝（一錢半）　陳皮（一錢）　大腹皮（二錢）　於術（一錢）　晚蠶砂（五錢）　木香（一錢）　漢防己（一錢半）　澤瀉（一錢半）</p>
<p>五帖愈。</p>
<p>（案187）範心順，甲申正月，東泥涇。寒戰後灼熱不解，頭疼咳嗽，痰帶血絲，舌苔薄白。風邪引動伏氣，清泄為治。</p>
<p>桑葉（三錢）　牛蒡子（三錢）　豆豉（三錢）　薄荷（五分）　連翹（一錢半）　川貝母（一錢半）　山梔（五分）　竹茹（一錢半）　菊花（三錢）　枇杷葉（四錢）</p>
<p>（案188）顧掌衡，癸未十一月，西門外。寒熱時形，腹膨，肢面皆腫，納食難化，小溲漸少，脈軟弦，苔白膩。伏邪久羈，脾虛濕聚，治以泄表建中。</p>
<p>藿香（二錢）　青蒿（一錢半）　大腹皮（二錢）　枳殼（七分）　豆卷（四錢）　苡米（五錢）　川楝子（一錢半）　於術（七分）　桂枝（二分）　姜衣（四分）　陳吳萸（一分）　香附（三錢）</p>
<p>寒熱既止，腫仍不減，畏寒異常。</p>
<p>陳皮　木香　香薷　穀芽　豆卷　附子　茯苓　蔥　桂枝　於術　苡仁</p>
<p>五帖腫退七八。</p>
<p>（案189）余太太，壬午十月，東皋村。服兩和木土，腹痛下利俱減，痰亦漸少，惟午後形寒。此血去營虛也，前方添以調營。</p>
<p>白芍（三錢）　炙草（五分）　茯神（三錢）　山藥（三錢）　歸身（一錢半）　陳皮（五分）　杜仲（一錢半）　穀芽（五錢）　金斛（一錢半）　大棗（二枚，姜炒）　伏龍肝（三錢）</p>
<p>肝脾不和，藏統失司，補營為主，佐以兩和，數十劑而病減十之八九。近因肺受寒邪，以辛溫之品發散之。</p>
<p>蘇葉（五分）　甘草（五分）　牛蒡子（一錢半）　前胡（一錢半）　桑葉（一錢半）　白菊花（四錢）　橘紅（五分）　杏霜（一錢半）　旋覆花（一錢半）　薑、棗</p>
<p>膏方用《千金》內補建中湯加山藥、杜、仲、蓮、斛。（癸未秋分故。）</p>
<p>（案190）周師泰，壬午十一月，東皂涇。喘咳交冬必發，昨日陡患腹中氣上衝胸，吐蛔心悸，頭疼肢冷，喘咳痰聲如鋸，脈細帶弦，右寸浮滑。肝陽犯胃凌心，宿飲乘勢上泛，權擬鎮降。</p>
<p>代赭石（五錢）　製半夏（三錢）　橘皮（七分）　蘇梗（一錢半）　旋覆花（三錢）　茯苓（三錢）　薑片（四分）　楝實（七分）　螺螄殼（五錢）　川桂枝（一分半）　竹皮（一錢半）　左金丸（二分）　廣鬱金汁（二匙）</p>
<p>一劑痰平，食粥復病。加焦穀芽一兩、生香附二錢，去蘇梗、鬱金，更以苓桂朮甘湯加車、膝、桑皮善後。</p>
<p>（案191）陸頌臣夫人，壬午。背疼目脹，經來百節煩疼，目花耳鳴，作血枯氣竭肝傷，用岐伯血枯方得效，膏劑仍宗原法增味。</p>
<p>烏賊骨（四兩）　熟地（三兩）　麥冬（一兩半）　茯神（三兩）　茜根炭（一兩）　杞子（一兩半）　黃耆（二兩）　西洋參（二兩）　線魚膠（一兩）　歸身（一兩半）　蓯蓉（一兩半）　沙苑子（一兩半）　黃雀卵（十二枚）　香附（二兩）　白芍（一兩半）　紫石英（一兩半）　湖杜仲（五兩）</p>
<p>煎膏出火氣，每日用橘葉或砂仁湯送下五六錢。甲申八月已懷麟五六月矣。</p>
<p>（案192）童翼臣姨丈膏方，庚辰十一月二十日定。易傷風邪，耳鳴，心用過度則悸，是肺金相傅不足也。</p>
<p>黃耆（五兩）　防風（一兩）　西洋參（三兩）　於術（一兩）　百合（三兩）　茯神（三兩）　北沙參（三兩）　丹參（一兩半）　杞子（一兩半，青鹽拌）　菊花（四兩）　柏子仁（三兩）　黑豆衣（三兩）　白芍（一兩半）　桑枝（四兩）　桑葉（三兩）　川楝子（一兩）</p>
<p>雨水浸藥一晝夜，桑柴文火熬濃，去渣，用飴糖三兩、藕粉二兩收膏。早晚米飲調服三匙。</p>
<p>（案193）童伯田。酒毒傷胃，舌麻干辣，甘寒救之。庚辰年十一月二十日定膏滋方。</p>
<p>青蔗汁（五兩）　秋梨汁（三兩）　藕汁（一兩半）　甘草（一兩）　天門冬（三兩）　叭⿰口丹杏（三兩）　當歸（一兩半）　菊花（三兩）　麥冬（一兩半）　川貝母（一兩半）　絡石（三兩）　白蜜（一兩半）　西洋參（一兩）　冬瓜子（五兩）　首烏（三兩）　竹瀝（三兩）　南沙參（三兩）　川百合（五兩）　黃耆（三兩）　鮮石斛（四兩）　枇杷葉（八兩）　桑枝葉（各四兩）</p>
<p>如煎膏法，每晨開水沖服五匙。</p>
<p>壬午年膏方。舌麻已愈，左脅動躍不安，間有不寐，經筋引牽作痛，宜養肝血肅肺氣為主，佐以甘涼濡胃品。</p>
<p>生棗仁（三兩）　麥冬（二兩）　甜杏仁（三兩）　黃耆（三兩）　蒲桃干（三兩）　百合（一兩半）　冬瓜子（五兩）　首烏（三兩）　細生地（三兩）　甘草（一兩）　枇杷葉（五兩）　歸身（二兩）　西洋參（一兩）　沙參（三兩）　絲瓜絡（三兩）　香附（一兩半）　川石斛（三兩）　梨肉（三兩）　甘蔗汁（五兩）　桑枝（八兩）</p>
<p>用流水濃煎，去渣，阿膠一兩半、藕粉三兩收膏。</p>
<p>（案194）童採廷，庚辰年。貴恙稽查經絡，乃少陽膽、陽明胃之部位，良由胃虛氣弱，濕泛為痰，得少陽之風則上湧於空隙之所致，成窠囊之壘。喻氏云宜猛烈之藥以剔之。但其來非暴，攻之當漸。茲議膏方，宗消補並用法。</p>
<p>防風（一錢半）　沙參（三兩）　牡蠣（三兩）　鮮石菖蒲（八錢）　黃耆（五兩）　於術（一兩半）　九制膽星（一兩）　升麻（一錢半）　歸身（一兩半）　茯神（三兩）　橘皮（一兩）　薑製半夏（二兩）　黨參（四兩）　蓯蓉（一兩半）　天蟲（二兩）　生廣木香（一兩）　蛤殼（一兩半）　甘草（一兩）　米粉（三兩，收入）　天花粉（三兩）</p>
<p>煎用流水、桑火，米粉收膏。每臥海粉湯沖服兩許。</p>
<p>（案195）範茂，辛巳仲冬朔，趙家港。去歲黃疸，今秋瘧腫，俱用補土製濕而痊，擬膏滋方，從四君子湯增味。</p>
<p>黨參（六兩）　甘草（一兩）　製半夏（三兩）　菊花（三兩）　於術（三兩）　陳皮（二兩）　仙靈脾（一兩半）　有耆（四兩）　茯苓（七兩）　苡仁（七兩）　淮山藥（三兩）　歸身（一兩半）　澤瀉（一兩半）　杜仲（五兩）　五加皮（五兩）　茵陳（三兩）　冬蟲夏草（一兩）</p>
<p>上藥河水浸一日，入銅鍋內，桑柴文火熬濃，去渣濾清，再煎至厚，用藕粉二兩收膏，貯瓷器內，每晨砂仁湯沖服五六錢。忌食萊菔、黏膩等物。</p>
<p>（案196）範俊甫母，辛巳十一月初二日，朔望涇。張石頑曰：久虛不愈，治惟有補腎益胃兩途，舍此竟無別法。蓋腎是封藏之本，胃為生化之源。以中胃如釜，命火如薪，要此真火上蒸，腐熟水穀而化精微，則肢體常泰，津液四布。云為動作俱賴是也。今腰腹覺冷溶溶若坐水中，久坐火升，夜分間或不寐，右胯脹痛，耳衄響如蟬鳴，腎虛帶脈不引也。畏聞聲響，易飢憎風，所用藥餌合度殊少，陽明虛，衛外不固也。茲擬膏方，從補胃益腎治。第虛極之體，陰陽易於畸重畸輕，故用小劑偵探，如合病機器，照方如進可也。</p>
<p>潞黨參（一兩半）　歸身（八錢）　白芍（一兩）　於術（七錢）　南沙參（二兩）　黃耆（一兩半）　甘草（三錢）　石斛（一兩）　茯苓（一兩半）　北沙參（一兩）　生地（一兩半）　枸杞（八錢）　東洋參（一兩）　益智（三錢）　蓯蓉（五錢）　龍骨（七錢）　西洋參（一兩）　桔皮（五錢）　杜仲（一兩半）　牡蠣（一兩半，生）</p>
<p>上用河水浸，桑火熬濃，去渣，再熬至厚，用鹿角膠四錢、陳阿膠七錢收膏。每晨淡鹽湯沖服五匙。</p>
<p>（案197）戚茂子，庚辰，讀書港。始由耳耵腫痛，繼則灼熱無汗，刻下汗出熱熾，脈弦滑，舌紅苔薄白。此伏邪被外感引動也，清裡解表為治，非大柴胡雙解之謂，爰取微苦微辛，輕劑去實。</p>
<p>桑葉（四錢）　夏枯花（一錢半）　羚羊角（一錢半）　連翹（一錢半）　甘菊（四錢）　枇杷葉（三錢）　金銀花（一錢半）　川貝（一錢半）　牛蒡子（三錢）　甘草梢（五分）</p>
<p>進表裡兩解，熱退十之八九，漸加咳嗽，是余氛未靖，前方再佐清營，希全效也。</p>
<p>桑葉（四錢）　羚羊角（一錢）　生草梢（五分）　川斛（三錢）　丹皮（一錢）　杏仁霜（三錢）　枇杷葉（三錢）　穀芽（五錢）　川貝（一錢半）</p>
<p>（案198）王大欣，庚辰。脈濡弦，苔白膩，舊有喘咳胸痹，目下脘腹攻痛，通則咳甚，金虛木實，法當培土。</p>
<p>上黨參（一錢半）　炙甘草（五分）　楝實（一錢半）　橘皮（一錢）　生穀芽（一兩）　製半夏（二錢）　茯苓（二錢）　香附（三錢）　砂仁末（四分）</p>
<p>中氣不足則地氣不升，天氣不降，天地交否，上下不通，前方添交泰法。</p>
<p>照方加桂枝、左金丸、旋覆花</p>
<p>（案199）周，右，庚辰。口甜膩糜一載，漸至納減遲運，心悸不寐，瀉泄溲少，半身不汗，日晡潮熱，脘腹火升，咽痛，舌光赤而干，脈濡弱。此脾胃太虛，濕熱積聚，不從小腸下泄而反注大腸，不治之證也。勉用東垣、仲陽法應之。</p>
<p>川連　藿香　草梢　生穀芽　防風　梔仁　燈心　金石斛</p>
<p>仲夏果歿。</p>
<p>（案200）姜芝泉，庚辰，南碼頭。每交夏令必形瘦喘咳，痰多納減，心悸神疲，大便堅澀，苔色膩黃，豈非火旺而煉液成痰之明證乎？昔以疏脾降胃收功，今佐清上，以保柔金，金清則肺無畏火之炎，且有生水之能也。</p>
<p>金石斛（三錢）　杏仁（五錢）　製半夏（三錢）　葦根（四錢）　江枳殼（五分）　苡仁（五錢）　旋覆花（三錢）　穀芽（一兩）　冬瓜子（五錢）　蘭葉（二錢）　枇杷葉（四錢）</p>
<p>交夏必氣喘涎嗽，形瘦目黃，納減無味，是濕熱內盛，令火助之，火復生濕，濕得火則煉液成痰，故右脈獨弦，病居肺胃二經，治當肅化。蓋金為義，賴寒以制其剛，土為信，喜涼以潤土之精神也。</p>
<p>葦根（五錢）　冬瓜子（五錢）　蛤殼（四錢）　製半夏（一錢半）　杏仁（五錢）　旋覆花（一錢半）　竹瀝（一杯）　金石斛（三錢）　苡仁（五錢）　枇杷葉（五錢）　穀芽（五錢）</p>
<p>寒涼得效，固二火為病也。星書所謂金見土則吉，此症是也。今診右脈未和，是肺胃之痰火未清，清其倉廩，肅其治節，理當有驗。</p>
<p>南北沙參（各三錢）　苡仁（五錢）　牡蠣（五錢）　旋覆花（一錢半）　冬瓜子（五錢）　蛤殼（五錢）　金斛（二錢）　枇杷葉（五錢）　香粳稻葉（五錢）</p>
<p>（案201）郁茂江正，蓬萊鎮。胸中煩滿，女科投劑，更為小腹並痛難支，痛緩納食即吐，甚至飲食不進，脈形右寸動數，舌苔微黃，是初孕也。擬安胎為主，清和胃氣輔之。</p>
<p>老桑葉（四錢）　金石斛（四錢）　蔞皮（七錢）　穀芽（七錢）　絲瓜絡（四錢）　炙甘草（三分）　橘皮（七分）　竹青（三錢）　枇杷葉（七錢）　紫菀（五錢）</p>
<p>各恙咸減，加杜仲、白芍。</p>
<p>（案202）胡行順內，東皂涇。始起頭痛，行至足尖，還攻胸腹，脹悶不堪，氣喘，欲嘔不嘔，寐中驚擾不安，形寒忽熱，汗不能出，脈弦細，苔薄白。是風寒濕合而成痹也。其風氣勝者為行痹，驅風為主。</p>
<p>川羌活（一錢）　旋覆花（三錢）　蔞皮（四錢）　蠶砂（三錢）　淡豆豉（五錢）　枇杷葉（四錢）　山梔（五分）　鬱金（二錢）　薄荷葉（五分）　代赭石（五錢）　杏仁（四錢）　蔻仁（五分）</p>
<p>服驅風順氣，寒熱喘嘔悉蠲，更衣一次，漸思納食，惟胸膈仍脹，風寒濕尚未盡楚，再當清熄餘氣。</p>
<p>前方去山梔、鬱金，加枳殼（一錢半）</p>
<p>（案203）範，右。寒熱旬余不解，一身皆腫，陰囊光亮，病久中虛，濕邪橫溢，先開元門，得汗為妙。</p>
<p>豆卷（五錢）　青蒿（一錢半）　苡仁（三錢）　川牛膝（一錢半）　藿香（一錢半）　楝實（一錢半）　靈仙（一錢半）　海金砂（二錢）　蔥須（一錢半）　姜皮（七分）　吳茱萸（二分）　宋半夏（一錢半）</p>
<p>寒熱得汗而定，惟陰丸之腫未退，原方增味治之。</p>
<p>照方加桂枝（三分）、附子（三分）、燈心（三尺）</p>
<p>（案204）周，右，己卯四月，洋泉涇。始惡寒，後但熱不寒，頭痛耳聾，作惡便薄，喘咳痰多，面赤脅痛，舌紅苔黃，脈弦。是風溫內熾，肺胃受邪也，清展氣機為治，俾氣宣則熱解矣。</p>
<p>桑葉（三錢）　白菊花（三錢）　羚羊角（一錢半）　川貝（三錢）　蛤殼（五錢）　牛蒡子（四錢）　葦根（五錢）　旋覆花（二錢）　薄荷（五分）　絲瓜絡（三錢）　枇杷葉（五錢）</p>
<p>病瘥，胃液未振，痰仍黃稠，再擬方宗仲景以飲食消息之意。</p>
<p>糯秧（三兩）　葦根（二兩）　淡海蜇（一兩）　地慄（二兩）</p>
<p>（案205）徐松坡，己卯十月，孫家角。現屆金虛水實之令，虛則不能平木，實則生熱；熱屬火，火盛則虛者愈虛，而木愈強矣。是以瘧後口苦、氣喘、咳嗽、溲紅、顴赤等所由來也。診脈右部如平人，左部關候膚熱灼指且弦，亦木火如燃之一證也。治法培戊己以生金，熄木火以去熱，冀其日漸加谷體旺。</p>
<p>青蒿（三錢）　金石斛（三錢）　旋覆花（二錢）　滑石（二錢）　姜皮（五分）　生苡仁（三錢）　海蛤殼（七錢）　霍香（一錢半）　青黛（一錢）　生甘草（三分）　淡海蜇（五錢）　宋夏（二錢）　桑葉（十張）　白杏仁（三錢）</p>
<p>諸恙皆減，左顴赤色未退，脈仍浮弦，嘔咳時作，是木火鼓動濕痰上犯陽明之的據也。擬健中作治痰之本，佐泄肝膽之熱，待後月土旺，必日就佳境矣。</p>
<p>於術（七分）　製半夏（二錢）　姜衣（三分）　鮮桑葉（五錢）　金斛（一錢）　代赭石（二錢）　夏枯（二錢）　陳海蜇（五錢）　苡仁（三錢）　旋覆花（二錢）　青黛（四錢）　杏仁（三錢）　海蛤殼（七錢）　牡蠣（七錢）</p>
<p>（案206）徐，幼。身熱頭痛，胸脹鼻扇且塞，咳嗽痰多，用辛平泄肺，病去大半，依原加減治之。</p>
<p>牛蒡子（四錢）　蟬衣（七分）　前胡（一錢半）　冬瓜子（四錢）　旋覆花（一錢半）　桑葉（三錢）　杏仁（四錢）　雞蘇散（三錢）　象貝（三錢）　枇杷葉（五錢）</p>
<p>（案207）吳，右，庚辰。經漏半月，又增寒熱，昨得汗而輕，今晨忽下血塊，遂目不了了，人事欲昏，脈細，舌中少苔，邪湊血舍，邪隨血去，最怕虛脫，且擬傅氏法以救目前之急。</p>
<p>貫眾炭（三錢）　歸身（醋炒，二錢）　黑豆衣（三錢）　藕節（三枚）　蒲黃炭（七分）　杜仲（三錢）　炒菊花（三錢）　制香附（三錢）　續斷（一錢半）　伏龍肝（一錢半）</p>
<p>進劑腹中轆轆，崩漏即止，原方增補可也。加潞黨參。</p>
<p>崩後食復寒熱，舌心無苔，大便不通，陽明病也，清養為治。</p>
<p>枳殼（麻油炒，四分）　川石斛（五錢）　金石斛（二錢）　穀芽（一兩）　青蒿（姜衣炒，三錢）　桑葉（三錢）　稻葉（一兩）　瓜蔞皮（四錢）　蟬衣（四分）　貫眾（炒炭，一錢半）　黑豆衣（三錢）</p>
<p>（案208）史，右。長途奔走即起咳血，額右脅臂皆痛，時有壯熱，此感受風溫，熱傷陽絡也。清熄和絡為主。</p>
<p>桑葉（二錢半）　羚羊角（一錢半）　側柏葉（三錢）　杏仁（三錢）　桑枝（三錢）　元參心（三錢）　枇杷葉（三錢）　藕節（五錢）　竹茹（一錢半）　川貝母（三錢）　絲瓜絡（三錢）　茅根（五錢）</p>
<p>（案209）朱，右。產後肝脾兩虛，膚無華色，腹痛便溏，法當補而和之，證經百非旦夕可圖者。</p>
<p>黨參（二錢）　廣木香（五分）　當歸身（一錢半）　紅棗（二枚）　橘皮（五錢）　益智仁（七分）　桂圓肉（三錢）　茯苓（三錢）　伏龍肝（五錢）</p>
<p>（案210）徐，右，庚辰。半產下血極多，甚至神不了了，小腹癟而大痛拒按，頭痛身熱，眩暈不納，左關弦，舌苔白。斯乃血去元虛，停瘀未盡，法當通因通用。古云通則不痛，旨哉言乎。</p>
<p>生蒲黃（一錢）　新絳屑（七分）　桑葉（三錢）　茺蔚（一兩）　五靈脂（三錢）　制香附（三錢）　菊花（四錢）　黑豆（三錢）　旋覆花（三錢）　歸身炭（一錢半）　貫眾（炒炭，一錢半）</p>

<h1>卷六</h1>
<p>（案211）王康候。遺患是龍相不清，陰精走泄，陰不斂陽，火升汗多，心怔神倦，治當壯水制火，斂陰涵陽。二加桂枝龍骨牡蠣湯加黃耆、蓮子、石斛、茯神。</p>
<p>（案212）蘇和尚女，壬午，南漳涇。溫邪內陷心包，身熱片時，神昏不語，不飲口噤，目定顴紅，四肢瘛引。詢得昨暮鼻衄，刻見是象，豈非入血之徵乎？勉擬芳香開泄，若得神蘇，再商他治。</p>
<p>鮮石菖蒲（五分）　薄荷（五分）　白薇（一錢半）　銀花（三錢）　鮮生地黃（五錢）　元參（二錢半）　連翹（二錢）　丹皮（二錢半）　鎊羚羊角（一錢半）　菊花（四錢）　大豆卷（四錢）</p>
<p>溫邪內陷宮城，進芳香開泄，神清口開，能飲能語，脈數目張，肢痙亦平。惟身熱未涼，舌紅口渴，邪有轉出之機，當乘勢達之為上策。</p>
<p>鮮生地（五錢）　薄荷（五分）　連翹（一錢半，去心）　豆豉（四錢）　川貝母（一錢半）　元參（五錢）　銀花（四錢）　山梔（一錢半，炒）　尖犀角（三分，磨沖）　白薇（一錢半）　桑葉（三錢）</p>
<p>（案213）萬小金妻，陽全涇。二月中患倏寒身熱，咳嗽頭痛，脈濡，舌紅苔黃，脘痞便閉，夜分神昏。斯伏氣也。書蒿、卷、枯、貝、桑、蟬、牛、枇、翹、杏等，一劑即愈。</p>
<p>（案214）顧耕室，壬午，西張河涇。寒熱有汗，朝輕暮重，脘痞不飢，溲少脈濡，病累二年，濕邪猶在，清化治之。</p>
<p>六一散（三錢）　藿香（二錢）　杏仁（三錢）　鬱金（一錢半）　大豆卷（一錢半）　青蒿（一錢半）　茵陳（一錢半）　荷杆（二尺，去刺）　製半夏（一錢半）　苡仁（三錢）　佩蘭（一錢半）</p>
<p>苦辛淡以通陽化濕，各恙去其一二，背寒足冷，肺氣不肅，痰飲支膈也。宜通為治。</p>
<p>杏仁（四錢）　乾薑（五分）　半夏（三錢）　赤芍藥（一錢）　防己（一錢半）　五味（二分）　茯苓（三錢）　炙甘草（三分）　桂枝（二分）　竹瀝炒威靈仙（一錢）</p>
<p>屢投斂陰溫散，背寒足冷漸溫，痰亦稀少，舌苔未化，肺中宿邪留戀，巨陽氣不輸化，擬仲聖青龍小劑意。</p>
<p>乾薑（五分）　杏仁（五錢）　五味（五分）　半夏（三錢）　桂枝（三分）　茯苓（三錢）　附子（五分）　白芍（一錢半）　南沙參（四錢）</p>
<p>病去八九，依原守服，加於術七分。</p>
<p>（案215）唐雪岩，壬午，江家涇。始因便閉，自服通下，得便，反加咳嗽，痰黃氣穢，大便仍秘，脘間作痛，斯脾約症也。治以潤劑通腸。</p>
<p>蔞皮（四錢）　杏仁（三錢）　蓯蓉（一錢半）　油歸身（一錢半）　半夏（二錢）　紫菀（三錢）　旋覆花（二錢）　枇杷葉（四錢）　北沙參（三錢）　茉莉花（四分）　麻仁丸（四錢，煎湯送下）</p>
<p>得便痛止，惟小腹氣升則氣促咳嗽，痰黃且韌，其氣腐腥，諒是腎不納氣之故也。肉削脈大，擬貞元意。</p>
<p>熟地　潞黨參　左生牡蠣　川百合　歸身　淡蓯蓉　整胡桃肉　南沙參　蓮子　紫石英</p>
<p>症已痊矣，培補宜峻，加生黃耆四錢。</p>
<p>（案216）陶靄山室，壬午，夏家橋油坊。奔走長途因於佛事，吸入暑濕兼感風邪，醫投里藥，病益加劇，不飢不食已旬余矣。曾以清泄表邪，得汗㾦布而愈。茲忽經水不期而至，眩暈大作，耳鳴不寐，作惡便難，肢冷脈弦，乃血去過多而厥陽上冒也。當柔劑和之。</p>
<p>女貞子（三錢）　夏枯花（三錢）　白螺螄殼（五錢）　湘蓮子（三錢）　淡蓯蓉（一錢半）　旋覆花（二錢）　生牡蠣（七錢）　金釵斛（三錢）　老枇杷葉（四錢）　活磁石（三錢）　硃砂塊（七分，絹包）　青秧（七錢）</p>
<p>各恙減半。加白芍三錢、甘草三分。</p>
<p>（案217）兵稀村朱秀章，年三十許。素有腹疾，壬午正月患喘咳上氣不眠。醫投破泄之劑，血隨痰溢，甚至成盆盈碗，咳喘更甚，抬肩擷肚，顴如塗朱，骨立若柴，溲赤便閉，胸膈悶痛，脈來細數，痰臭難聞。余曰：「此肺癰也。」予葦莖湯出入，劑至十餘而病勢屢進屢退，漸加足腫至脘，脛大如甕，其色如晶，漸至溲閉便溏，飲食復少而肺癰之患總不克除，病屬凶危。良由肺失清肅之權，腎失主水之職，則太陽之氣化不輸，聚水氾濫於上，竟成上熱下寒之症，一方豈能兼治哉？勉用上下分消之法，希挽回於十一。如法服之十五帖而康健如常。錄方如下。</p>
<p>治上之方，飽時煎服。</p>
<p>枇杷葉　射干　冬瓜子　苡米　旋覆花　杏仁　葦莖　白前　竹二青</p>
<p>治下之方，空心服。</p>
<p>牛膝炭　澤瀉　桑白皮　五加皮　加前子　茯苓　西砂仁　湖丹皮　川桂枝</p>
<p>（案218）徐，右，壬午。身熱有汗三候不解，不食不寐亦半月矣。足微冷，面微紅，大便溏，小便少，脈細軟，舌黑轉黃，脘痞拒按。邪戀津涸，回津泄邪主之。</p>
<p>稻秧（一兩）　鮮石斛（三錢）　桑葉（三錢）　蘆根（五錢）　穀芽（一兩）　夏枯花（三錢）　滑石（一錢半）　蘭葉（三錢）　麥仁（四錢）　茯神（三錢）　甘草（一錢）</p>
<p>不效，是下早結胸也。去麥、蘆，加蔞皮、半夏、知母、雪羹。</p>
<p>（案219）嚴泰昌染坊之幼子，名春榮，年十七歲。夏間患感，請醫服藥，延至處暑，症日以革，神識時迷，連延數位皆云不治。危危之際，始遣人邀余診視，以決行期之早晚，並非有求治之心也。診時病家一一述曰：初起微寒身熱，汗多不解，延至近日神昏如醉，揚手擲足，口噤目直，以筷啟牙視苔灰色。曰：暑熱入營也，生機僅存一線，其在芳香由營透衛乎。即以牛黃清心丸用銀、翹、元、薄等煎湯調灌。子刻神清，口開能語，食粥一碗；至辰時微寒復熱，身僵如屍，改投清化，展轉樞機；申刻汗出，胸腹白㾦如聚米，至酉初神清。詰旦復診，肢末形寒，少傾復熱而神氣尚清，知其欲作瘧疾也。劑以薇、元、二母、枇、蒿等。明日日中復厥，厥勢較前減半，僅有三時，是間日之重瘧，俗所云「大小班」也。其邪欲出不出，與正相爭，故而身僵如屍，用鱉甲、天蟲、蟬衣、露水加入前方，一劑熱輕，次日不厥；增何人飲，三劑瘧定。是症之危險，良由初病失於清解，致暑邪蒙閉三焦，走竄經絡。初夏至於處暑，日月遙隔，其中謬藥頗多；並有北門世醫盛竹峰，名聲習習，延請維難，案云舌灰齒枯，津液乾涸，而用蘇、樸、半、陳之香燥，不知作何解說？余也見淺，安敢妄斷一詞！</p>
<p>（案220）邵，左。前方清泄，灼熱更為寒熱，咳嗽減，痰不上湧，脅痛止，耳管腫疼，脈數弦，舌乾光，略能進谷。溫邪內熾劫津，刻有轉出之象，仍用清泄救津。</p>
<p>牛蒡子（四錢）　桑葉（四錢）　杏仁（三錢）　生穀芽（一兩）　鮮沙參（三錢）　菊花（四錢）　川貝（二錢）　鮮石斛（四錢）　枇杷葉（五錢）　青蒿（三錢）　薄荷（六分）　葦根（五錢）</p>
<p>（案221）溧水人杜得喜室，壬午。夏初患感，舌白胸痞，楊醫投黑膏、芩、甘、玉樞丹，二劑，病不增減；更用小承氣、檳、青、葛、連等，病不增減。李醫用膝、歸、楂、延、旋、赭，病不增減。鄭醫用斛、決、沉、鉤、芍、藿，二劑，病不增減；更投檳、樸、枳、半、烏、元、歸、延，病增不減。李醫復進地、羚、參、斛、芍、歸、荷葉、荊芥，病增不減。昆太之醫望皆卻走，淹至秋初，靜待厥危。其親友曰：此等怪症，何不延錢氏以決其生死？始來敦請。諸人以謂盡其人事，余亦不料其有可生之理。診其脈數，口苦，兩耳無聞，舌苔薄黃，神清語朗，年壽明潤，身熱有汗，時盛時衰。診畢笑曰：「暑濕欲化，瘧之輕症焉。何至張皇失措？」閱前服諸方，猛浪之藥，隨筆亂書，所謂「人不死於病而反死於醫」，信有之矣。授以枯、半、蟬、菊、銀、桑、碧、藿、薔、枇，六劑而白㾦布，咳嗽寒熱，知飢思食，是愈徵也。加銀柴胡、川石斛，寒熱亦除，納食大增，用何人飲調理半月而肢節尚未強健，再投十全大補湯而復原。</p>
<p>（案222）周世泰，年約五旬余，壬午七月。勞力太過，寒熱日作，喘咳不爽。金醫連進消導溫散，寒熱轉為灼熱，喘咳痰湧如潮，暈厥，頻頻便泄，無汗頭痛，脅痛口苦，苔黃。余診脈右部洪滑而上溢，痰湧從胃氾濫可知。按其脘間板痛，詢得食麵二碗；而灼熱無汗乃暑邪誤溫之故。決其為食滯中焦，中不運而痰上溢，肺氣不降，則伏暑不化也。劑以杏、枇、旋、射、六一、卷、薄、蜇、蒿、半夏等，汗出而病不增減，加菔、枳、菖、斛，一劑痰降，二劑疹布，三劑思食安寐，改予理胃疏脾而愈。</p>
<p>（案223）壬午八月中旬，有夏家河西沙家村平二觀，年六十一歲，入水受寒，即起形寒身熱，汗滴全無，宿疝脹大，嘔利交作。顧竹香投溫燥品，即時神狂亂語，舌白化灰。明日延余診視，狂語轉為默默，灰苔刮之有聲，呃逆連連不斷，大便自遺不知，大汗出而肢肢漸冷，胸腹熱熾，氣促喘咳，脘間拒按，脈來右大。症造極中之極，恐非人力能回。病家哀語求救，憫而思之。立案云：此乃寒邪外包，伏暑隨發，溫燥誤服，津枯邪陷，氣機鬱結，痰阻清陽。病深勢急，重劑難商有愈之方，其惟輕展乎。方以枇、茅、旋、射、茹、貝、菖、沙、蜇、桑、蒡、蒿之類，一劑神清思食，再劑呃逆減半。復診苔色中灰有澤，身熱涼而安寐，加葦、斛、稻葉，去茅、菖，三劑愈。</p>
<p>（案224）陳，女，壬午五月初十，常熟。病中經來未暢，身熱旬余不解，咳嗆喘促，大便瀉泄，鼻血成流，六脈沉細，舌裂無苔，音啞不食，兩足腫痛。症雖龐雜，不出肺熱失其治節、熱迫血室二端。勉擬肅肺涼血應之。</p>
<p>枇杷葉（一兩）　葦根（一兩）　犀角（五分）　川石斛（七錢）　山茶花（一錢）　竹茹（七錢）　元參（五錢）　鮮沙參（七錢）　糯秧（三兩）　甘草（一錢半）</p>
<p>（案225）範晉夫女。跌水而起寒熱，顧醫進辛溫泄表，得汗而愈。愈不十日復熱無寒，終日不解，神迷喘促，經水適來，舌苔時有時無，質色鮮紅，是伏暑也。連劑銀翹輕透，白疹始布，神識始清，改用薄味調養而愈。愈後復瘧，作復病治，果效。同時有楊松橋妹與此相仿，以法治之，漸有疹布化瘧之狀。因食酸物斂邪，淹纏至月餘方愈。蓋伏暑症也，其邪從內而外，不可作時邪感冒治也。</p>
<p>（案226）陶季良，壬午九月初五，宋家涇。進甘露飲，寒熱涼，咳嗽減，口糜舌碎漸斂，垢膩黃苔亦化。昨因動怒，咳嗽復加，左關脈大，邪未化淨，復來肝逆，前方佐以疏肝。</p>
<p>黃芩　茵陳　枇杷葉　川石斛　碧玉散　川貝母　桑葉　葦根　旋覆花　生香附　燈心</p>
<p>（案227）居老虎，壬午。瘧後腹膨，溲少足腫，納食運遲，關脈弦，作脾虛積濕治，僅退足腫，再佐理氣，宜有效矣。</p>
<p>黨參　陳皮　藿梗　旋覆　茯苓　木香　砂仁　蘇梗　半夏　香附　佛手　荷梗　腹皮　蠶矢　灶土　蔥須　穀芽</p>
<p>十帖愈。</p>
<p>（案228）劉讓三，東張。身熱少汗，作惡微咳，口渴味甜，頭痛便結，溲赤胸悶，脈左大右濡，舌膩苔黃。暑風內襲，肺胃不降，擬清泄治。</p>
<p>枇杷葉（一兩，炒）　桑葉（四錢）　忍冬藤（四錢）　金斛（一錢半）　夏枯草（四錢）　豆卷（三錢）　製半夏（七分）　荷梗（二尺）　碧玉散（二錢）　蟬衣（七分）　瓜蔞皮（一錢半）　竹茹（二錢半）</p>
<p>（案229）沈耕齋，壬午，山橋。飲邪支肺，咳喘臥甚，三月不止，便難溲赤，脈弦滑，舌白厚。本當溫化，時在夏令，權用清降。</p>
<p>杏仁　冬瓜子　橘皮　蛤殼　紫菀　旋覆花　宋夏　射干　白前　枇杷葉　茯苓</p>
<p>改加桂枝，痊愈。</p>
<p>（案230）周女，阜涇。類瘧，多食酸甘，陰部腫痛，經水不至作邪。彼酸斂瘀阻肝絡，治用辛開法。</p>
<p>姜衣　金鈴子（薑汁炒）　延胡　燈心　青蒿　淮牛膝（薑汁炒）　豆卷　半夏　五靈脂　澤蘭</p>
<p>改加歸、附、青、丹，即愈。</p>
<p>（案231）周阿弟，斜塘。瘧後足痿，濕熱不攘也。</p>
<p>川石斛（三錢）　苡仁（七錢）　桑葉（三錢）　桑枝（一兩）　三妙丸（三錢）　忍冬藤（七錢）　豆卷（四錢）　半夏（一錢半）　五加皮（五錢）　茵陳（三錢）　杏二（三錢）</p>
<p>痿能行矣。去半、杏，加杜仲、絲瓜絡。</p>
<p>（案232）周元茂子文淵，大通橋。八月上旬患身熱，朝輕夜重，汗多肢冷，頭痛胸痞，溲赤莖痛，苔糙，咳嗽。濕邪化熱，久困三焦。用苡、滑、藿、半、杏、桑、樸、佩、茵、枇、茭根等，減其大半；加連、射，再三劑而痊。</p>
<p>（案233）龐，右，秋月，網船。產後瘀少，感受風寒，發寒熱。</p>
<p>香附　豆卷　當歸　益母草　蘇梗　澤蘭　紅花　荊芥　延胡　菊花</p>
<p>（案234）徐星枚。嘔血，進繆氏法而止，用申氏法善後。今因小勞，血復上溢，擬和絡佐以清養。</p>
<p>絲瓜絡　旋覆花　新絳　竹茹　女貞子　川石斛　茯神　三七（研沖）　側柏炭　山茶花（炒炭）　元參　藕節</p>
<p>（案235）孔範，壬午八月，錦毛村。跌傷絡瘀，咳嗽脅痛，痰帶紫血，脈大舌紅。久不愈，當搜逐。</p>
<p>桃仁　冬瓜子　新絳（炒炭）　竹茹　杏仁　絲瓜絡　三七（研，沖）　苡仁　旋覆花　白前</p>
<p>（案236）徐，左，寒熱有汗，咳嗽痰逆帶血，頭痛脅痛，神迷，脈洪弦數，舌乾苔黃，伏邪夾痰，肺胃不降也。</p>
<p>青蒿　旋覆花　杏仁　枇杷葉　桑葉　川貝母　青黛　冬瓜子　豆卷　石菖蒲　竹茹</p>
<p>得效，去蒿，加夏枯草、川石斛。</p>
<p>（案237）陳，左，秋月，泉鳴塘。伏氣復感風邪，咳嗽寒熱，久則熱蘊肺胃，自汗面赤，舌紅苔黃。</p>
<p>川石斛　杏仁　蛤殼　黃芩　川貝母　苡仁　竹茹　桑葉　冬瓜子　旋覆花</p>
<p>二劑愈。</p>
<p>（案238）周器之，壬午，蓬萊鎮。七月尾下痢，已而二便不行，擬用木通、川柏、草梢、川楝子、冬瓜皮、金石斛、淡竹葉、鬱金、紫菀、燈心等，即通。</p>
<p>（案239）羅少耕內，壬午，蓬萊鎮。素有痰疾，壬午秋月瘧後傷風，日晚寒熱，咳嗽氣喘，痰稠，突然胸悶神昏，默默不語，目翳而閉，面如沃丹。作痰阻氣機，肺氣不宜治，用枇、蔞、旋、芩之類，一劑吐出稠痰盆許，胸舒神清，目張翳退。停藥二日，諸症復作，診得脈形左弦右滑，頭痛無汗，詢得換衣而復，不無風邪外閉之因。即以前方加蒡、前、半夏，汗出而神清喘定；咳復作，痰出難，用冬瓜子、紫菀、白前、杏仁、橘皮、竹茹，一劑知，二劑已。</p>
<p>（案240）楊，幼。初起寒熱，陡然痙厥，五六時不蘇，熱如熾炭，胸前尤甚。此所謂熱深厥亦深也。勉擬芳香以開內竅。</p>
<p>至寶丹（一粒，調入）　連翹（一錢半）　羚羊角（二錢半）　青蒿（一錢半）　石菖蒲（七分）　桑葉（三錢）　桑枝（五錢）　碧玉散（三錢）　竹心（廿枝）　廣鬱金（一錢半）　薄荷（六分）　竹二青（一錢半）</p>
<p>（案241）周，右。病中經到，熱湊血室，神昏夜重，身熱無汗，口苦而渴，胸煩氣喘，鼻煤而扇。伏氣所致，症非輕淺。勉擬清透為治，得汗再商他法。</p>
<p>青蒿（三錢）　鬱金（一錢半）　豆卷（三錢）　丹皮（一錢半）　薄荷（五分）　碧玉散（三錢）　銀花（三錢）　枇杷葉（三錢）　川貝（二錢）　牛蒡子（二錢）　桑葉（三錢）　薔薇露（一兩半）</p>
<p>（案242）姚裕坤子。秋季伏暑化瘧，瘧止而邪尚未清，太陰受侮，先目胞浮腫，隨增腹脹如鼓，青筋滿絆，二便漸艱，身熱少汗，白疹隱隱，左脅作痛，寒熱復來。疏方以豆卷、藿香、大腹、杏、樸、枇、枳、蒿、蔞、冬瓜、苡米、姜衣、荷梗、旋覆、川楝、碧玉、忍冬、半夏、香附、穀芽等出入為方，十劑而瘳。</p>
<p>（案243）陸錫，壬午七月，橫瀝橋。育陰和陽，血止咳減，飲食漸加，惟心悸頭眩耳鳴，肛瘍未斂，乃營陰不足耳。擬王宇泰法治之，難免勞怯，奈何？</p>
<p>棗仁（一錢半）　生牡蠣（五錢）　穀芽（一兩）　南沙參（三錢）　蓮子（一兩）　地骨皮（二錢半）　竹茹（三錢）　夜交藤（三錢）　茯神（三錢）　桑白皮（一錢半）　冬瓜子（四錢）</p>
<p>屢進王氏法，咳嗽大減，心悸稍定，乃佳兆也。再擬原方參兩儀法，去竹茹，加洋參、直地。</p>
<p>（案224）錢，左，三橋。吐血盈盆，交節遇勞則發，面色黃而帶青，脘痛脈細便溏。昔人血病，每以胃藥收功，茲宗其法，然難速功。</p>
<p>金石斛（二錢）　宋半夏（一錢）　苡米（四錢）　黃土（一兩）　山茶花（四分，炒炭）　旋覆花（一錢半）　茯神（三錢）　絲瓜絡（三錢）　生香附（七分）　穀芽（七錢）</p>
<p>又用歸脾湯收功。</p>
<p>（案245）邊屏成，壬午十月初一日，蘇家。正在種年，伏氣晚發，疹出即隱，灼熱無汗，時覺肢末形寒，神迷譫語，呼之即清，胸悶氣喘，大便溏薄，舌色乾黑，由根至尖邊質紅鮮，齒枯黑，唇燥裂，口渴，脈弦細。審症情是伏氣內陷，營衛交病，胃津欲竭，太陰氣化失司。其大便時泄者，肺與大腸相表裡，亦由熱迫下泄耳。病情叵測，棘手之至，勉擬救津泄邪，邪能外達，或疹或痢或瘧則幸甚。</p>
<p>鮮石斛（八錢）　枇杷葉（一兩）　黑豆卷（五錢）　忍冬藤（五錢）　川貝（四錢）　薄荷（七分）　綠豆衣（三錢）　二生稻（一兩）　射干（五分）　元參（四錢）　嫩白薇（一錢半）　鮮桑葉（五錢）　蟬衣（七分）　竹茹（三錢）</p>
<p>救津泄邪，汗出兩身，疹㾦層布，日間熱勢漸淡，夜來其熱益甚，寐醒神躁似昏，小溲雖通色赤，大便未泄，渴不引飲，微咳痰黏味，唇焦齒板黑，苔稍退，症是伏氣晚發，內陷營分，刻有外達之機，當乘其勢而達之，最為上策，第救津清營仍不可少耳。蓋治外感如將兵貴神速，早平一日，則人少受一日之害焉。</p>
<p>鮮石斛（八錢）　綠豆皮（三錢）　射干（三分）　元參（五錢）　枇杷葉（一兩）　大豆卷（五錢）　白薇（三錢）　姜衣（三分）　二生稻（二兩）　川貝母（三錢）　鱉甲（五錢）　薄荷（八分）　葦根（四錢）　桑葉（三錢）　桑枝（五錢）　蟬衣（一錢半）</p>
<p>氣血雙清，初進得汗，症減大半，又因不任煩熱，揭去布衣，汗即止而熱轉熾，咳嗽痰韌，復有神迷，胸煩口渴頭疼，耳邊脹痛，黑苔漸退，數脈漸平。伏邪不能外達，煉液成痰，原方參以滌痰為治，調攝得宜，庶無反復。</p>
<p>鮮石斛（八錢）　川貝（三錢）　薄荷（八分）　旋覆花（二錢）　牛蒡子（三錢）　桑葉（三錢）　竹黃（一錢半）　冬瓜子（四錢）　枇杷葉（一兩）　元參（四錢）　竹茹（三錢）　二生稻（二兩）</p>
<p>（案246）陸芝蘭室，壬午，葫蘆涇。吐血之後，脾土必虧，足腫運遲，至晚脘滿，夜分溏泄。擬溫中和脾，宗先賢血後脾藥收功之訓，自當十分調理為囑。</p>
<p>伏龍肝（二兩）　遠志（一錢）　砂仁（二分）　丹參（一錢半）　五加皮（九錢）　杜仲（一錢半）　黨參（七分）　新絳（五分）　紫石英（五錢）　當歸（一錢半，炒炭）　茯神（三錢）　甘草（三分）</p>
<p>諸恙悉減，去石英、遠志，加附子、生地、苡仁、冬蟲夏草。</p>
<p>（案247）通州人袁道士。素有鼻血，面色薄黃。壬午八月霍亂盛行，袁亦染此而吐下皆血，神倦如屍，脈微苔白。余曰：非霍亂也，乃絡傷血溢。勉擬三七、藕、茹，大劑予之，血定思食，改予薄味調養。復有陳金鈴昆仲，同時霍亂，其兄一吐即止，而其弟則吐下皆血，脘間拒按。余以為疫也。詢之因食疫肉而起，予楂肉、神麯、降香、貫眾，大劑灌之，一劑即定。</p>
<p>（案248）昆邑陸裕林。年四旬余，患咳嗽見血一次，延醫療治不奏寸功。壬午九月請余診視，余曰：「此小恙也。」即書云：傷風不醒耳，輕宣肺氣即可愈矣。彼口是而腹非之，服之果效。今以其症詳明之。蓋初病咳嗽、鼻塞、畏風、頭痛，明是風邪傷肺，奈何誤認為虛，妄投補斂，病乃日甚，糾纏六載，肌不瘦削何？一非傷風失表耶？如果勞損，不應無盜汗、內熱，而肌膚不削。吳鞠通曰：咳嗽一症如不可治，則早死矣。如可治，何數載而不痊哉？故多年之咳，必因誤治而然也。方用桑葉、菊花、牛蒡子、前胡、象貝、薄荷、杏仁、旋覆花、石斛、冬瓜子、射干等，不數劑而霍然。由是觀之，傷風一症非可輕忽也。甲申季春，因勞過度，咳喘大作，動則益甚，大便完穀，小溲漸少，足腫至腹，胸腹膨脝，脈細如絲，舌苔薄白。彼猶以傷風為語，余曰：「非也，此乃命門之陽不旺，太陽氣化失司，水濕上泛成痰，下流成腫，非尋常小恙也。」遂以車、膝、苡茯、桑皮、益智、陳皮、五加等，以黃土湯煎湯，四劑腫退喘減便正，加於朮、遠志，十劑而收全功。</p>
<p>（案249）陸馨吾，年四十五歲。讀禮操勞，七月初患瘧，頭痛口苦，作時瘧治，午轉為晡，屢藥而瘧漸移，晏至人定寒痙後熱，納食亦少，少腹有氣上衝，呼吸皆難，爪甲色淡白，榮虧邪戀也。予歸、薑、甘、棗、蒿、半、神、交之類，二帖轉為寅刻，乃愈徵也；再二帖而瘧止，調理半月出外行走矣。因食扁豆、火肉，瘧復作，而苔色老黃，是勞食復也。處枳梔豉湯，三劑而病不增減。所親嘉邑黃翰卿用柴、蔻、半、藿之品，寒不作而熱益甚，汗亦漸少，再加蒼朮，致神迷默默，似睡似醉，頭痛偏左，面浮汗閉。值九月初一日，殿撰約拜，慟哭之聲徹於房內，病者聞之，漸漸沉重，未刻，神益昏聵，呃逆頻頻，牙噤筋瘛，小溲一晝夜未通，脈形弦大，啟齒視苔黃而滿布。醫者滿坐，咸云宜辛香燥藥，佐以參膏，謂濕去則神清，芳香以開竅也。胞弟蔚庭以為藥太峻猛，未可草率，急請余議，囑不必避嫌遠疑，而以人命為重，宜別立一方。乃立案云：此濕熱內蘊，上蒙清竅，升騰太過，熱盛化風，風熱相扇，走竄經絡，氣機不展，呃逆昏聵，治宗徐之才輕可去實之意，使肺氣下行，則濕走熱盡，風亦安靜，葉氏所謂「肺氣化則邪亦化也」。用枇杷葉一兩五錢、桑枝兩許、桑葉、益元散三錢、茵陳、川貝、天蟲、豆卷、絲瓜絡、旋覆花四錢、蜇頭一兩等為劑。蔚庭以為藥走輕劑，諒無誤事，決意服之。質之諸友，亦以為然。果一劑微汗，熱勢遞減，呃忒即止，神識似清；接服二劑，酉刻溲通，熱淡語朗，食粥一盂。曰：無恐矣。詰朝復診，苔色較退，胸煩陣熱，筋瘛不休，皮膚覺癢，思食無味，大便亦行，是濕熱欲化，肺氣肅降之功，胃氣欲蘇，營衛得流行之象。再加射干、蘭葉，以去濁澄清；豆卷易鮮者以疏化醞釀之濕熱；去天蟲。再二帖，身無所苦，溲淡變勻，面浮全退，改用薄味調養，安靜月餘而康健如常。</p>
<p>（案250）陸馨吾夫人。素有脘痛，每得香燥而效數年之久。舌液脫盡，中剝無苔，納食漸少，尚喜溫熱，脈形弦細，下利作惡，是木土不和也。授穀芽、金斛、茯、楝、芍、甘、沙、半、絲瓜絡、橘餅，脘痛漸輕，惡亦不作，轉為納食作脹，少傾即泄，夜分口乾，飲水不解，是木侮土而土衰，土衰則不運，而津液不上潮矣。即以前方去半、茯、橘，加白米、荷蒂、霍斛三味，各恙皆減，中苔漸布，增入生地、益智，以扶兩腎，十餘帖而泄亦不作矣。</p>
<p>（案251）陸星農殿撰夫人。操勞家政，肝木素強，近年得一病，自覺左脅有氣氤氳，絆繞脘間，時作上升至膈，則有一線火氣貫於咽嗌，即見嗆咳連聲，痰出甚難，且有血溢或血腥穢氣，脈弦苔黃，納食如常，乃肝火迫金，金被擊則鳴也。法宜柔劑熄肝，和陽肅肺，剛燥難投。以沙參、冬瓜子、桑葉、菊花、甘草、竹茹、枇杷葉、川貝母之類，一劑知，二劑平。</p>
<p>（案252）陸宅田婦，年五旬余。素宅中州，附桂為常需之品。今歲壬午，隨歸太地，吾吳潮濕不比他省，且有魚鹽之利，初見巨蟹，即買食之。食畢腹中微痛，漸漸神憊肢冷，汗多便溏，口苦而渴，一惡即溲，脈來續止不勻，舌苔色白。細審此症，法在不治，良由中氣素寒，加以蟹性鹹寒，二寒相併，格陽外越，中脘痞塞，升降失司也。危危之際，先用黃土泡湯灌之，以安胃土，一服嘔止。後思仲景有云：乾嘔噦而手足厥者，橘皮湯主之。胸中懊憹者，梔子豉湯主之。既吐且利，小便複利者，救逆湯主之。疏方以三湯為主：橘皮七錢、梔子五分、炒豆豉三錢、附子五分、龍骨牡蠣各三錢，加黃土以溫助脾胃。不一劑，吐瀉止，四肢溫，小便歸正，左脈漸復，惟汗尚未收，加高麗人參五分，汗止而飲食不下，口苦不寐，至夜徹熱，旬日不痊。思《內經》有云：九竅不和都屬胃病，胃不和則臥不安。腑者，傳化物而不藏，以通為用者也。遂用金斛、麥仁、穀芽、半夏、蘭葉、茯神等通降陽明，即加飲食，因而大食病復作，用仲景梔子豉枳湯，病愈，隨加咳嗽，是邪機出外也。當宣肺以化，三劑而瘳矣。</p>
<p>（案253）陸永候，壬午七月。始由寒熱，繼則癉熱不寒，刻下肢寒壯熱，晡起晨涼，脘間煩悶，小溲紅赤，睡則露睛，診脈右三部濡弦，左人迎膚熱灼指，脈略帶數，舌苔黃膩。按脈憑症是暑入少陽厥陰也。《內經》曰：夏傷於暑，秋為痎瘧。暑者，夏令之正邪也。蓋四時之序，其皆順生，惟夏之交秋則火剋金矣，雖曰有坤土以間之，然熱極忽涼火未退而金又受制，故夏日逢庚則為伏，三庚為三伏，是金畏火而漸伏也。立秋以後金氣當權，木籍子之勢，不肯受制則相哉，戰則為瘧，所謂「戰乎乾也」。今寒來喜嘔，熱則露睛，肝膽強而有熱沖及脾胃之徵。脘痞不飢，應期必至，土主信也。為今之計，舍和解安有它法？第《內經》治瘧有當其盛時必毀，因其衰時事必大昌之訓。注者云：服藥忌在發時，宜在衰時，兵家所謂避其銳氣，擊其墜歸也。</p>
<p>川貝母（三錢）　碧玉散（一錢）　竹茹（三錢）　蟬衣（七分）　夏枯花（三錢）　枇杷葉（三錢）　桑葉（三錢）　菊花（三錢）　生薑衣（三分）　金石斛（一錢半）　野白薔薇花露（二兩）　廣藿香露（一兩半）</p>
<p>連劑和解，果轉正瘧。蓋邪在少陽，少陽為半表半裡之部，陰陽遊行其間，邪與觸遇，為寒為熱。今寒熱已輕，安寐加谷，汗出至足，諒無反復。再擬前方，佐以扶胃品主之。自當加意珍攝為囑。前方加宋半夏、生穀芽，去川貝母。</p>
<p>此瘧病也，乃夏傷於暑耳。考《內經·瘧論》，十二經各有瘧狀，法當隨經而治。故針刺手足十指出血如豆大，立已。隨愈期甚速，而其痛甚厲。至仲景氏出，謂瘧乃寒熱相爭，陰陽交錯。身中經絡，少陽為樞，樞則邪氣可出可入，故感症化瘧為輕，小柴胡湯為治瘧之治法，不可離其範圍。方用柴胡提其陷入之邪，性溫，而黃芩清之；人參扶正氣之不足，性滯，而半夏疏之；生薑、甘、棗和諧營衛之陰陽。蓋補正即以驅邪，驅邪亦即護正之謂耳。前因暑邪入里，脘間瀰漫，暫擬升輕清散，脘舒進食，改參扶元之品，得瘧止已矣。但當補正，補品呆滯者多，茲擇補而不滯者應之，使胃旺納加，所謂得谷者昌，氣血日生，百病摒息。</p>
<p>潞黨參（一錢半）　麥冬（一錢半）　穀芽（五錢）　川石斛（三錢）　製半夏（一錢半）　秫米（三錢）　茯苓（三錢）　廣藿香（一錢半）　蘭草（三錢）　大棗（三枚）　生薑（一片）</p>
<p>此方麥門冬不可去心，張隱菴謂其心根筋連續，能通經絡之絕傷，不知陶貞白何故去之？</p>
<p>（案254）張永發，癸未九月。形寒發熱無汗，下痢赤白無度，頭疼口苦，脘痞納少，腹不痛，舌苔白。此風邪不外達而下陷也。擬逆流挽舟法治之，邪能出表為安。</p>
<p>防風（一錢半）　炒荊芥（二錢）　大豆卷（五錢）　蘇葉（一錢）　廣藿梗（三錢）　金銀花（一錢半）　炒建曲（四錢）　炒山楂（三錢）　白頭翁（二錢）　鮮荷葉（三錢）　鮮荷梗（二尺）</p>

<h1>卷七</h1>
<p>（案255）唐少淵令正，戊寅，北漳涇。感受新涼，伏暑隨發，自投清泄消補均皆弗效。身熱無汗，時淡時熾，寐中譫語，即服清心，馴致熱如熾炭，足冷似冰，面赤如塗赭，唇焦而且黑，口渴腹滿，便秘太息，痰涎上泛，脈形左微右大，沉部搏指。此暑蘊太盛，少陽陽明為病，因循致劇也。考仲祖有表裡兩解之大柴胡湯，素體不足之軀，仿其意為之。</p>
<p>青蒿（三錢）　全瓜蔞（八錢）　干藿斛（三錢）　川貝（三錢）　豆豉（四錢）　咸蓯蓉（三錢）　枇杷葉（一兩）　桑葉（三錢）　薄荷（六分）　野白薔薇花露（二兩）</p>
<p>昨投表裡雙解，諸症皆減，大便未通。再擬原方減辛散，增鹹苦下降，若得更衣，上泛之痰可從下降矣。前方去豉、薄，加旋覆花、杏仁。</p>
<p>便仍未通，熱勢更熾，汗液微出，寐仍譫言，胸悶不食，耳聾口渴，舌紅苔黃，津澤全無平明，面赤神煩，痰升作惡，伏邪戀久，陽明腑實。治以清化，雙解表裡。</p>
<p>鮮石斛（五錢）　蟬衣（五分）　瓜蔞皮（一兩）　佛手（一錢）　白知母（三錢）　桑葉（三錢）　碧玉散（七分）　宋夏（一錢）　夏枯花（三錢）　稻葉（一兩）　枇杷葉（五錢）</p>
<p>便仍未通，熱勢似減，陽明腑實，宗仲祖法變體應之。</p>
<p>瓜婁皮（一兩）　鮮石斛（五錢）　川貝（三錢）　知母（三錢）　元明粉（一錢半）　二生稻（一兩）　桑葉（一錢半）　夏枯花（三錢）　栝樓根（一錢半）　碧玉散（七分）　白荷花露（二兩）</p>
<p>三投清泄通腑，連得矢氣數枚，便雖未通，寐中安穩如常，微汗，高熱漸淡，口乾甘苦，黃苔較淡，余氛未靖，胃氣大困，法當清養兼施，是一以渥余氛，一以蘇胃困耳。</p>
<p>鮮石斛（五錢）　金石斛（一錢半）　桑葉（三錢）　二生稻（一兩）　川貝（三錢）　大麥仁（五錢）　茯神（二錢）　鮮竹瀝（二兩）　花粉（三錢）　瓜蔞皮（三錢）　知母（三錢）　鮮佩蘭（一錢半）　佛手（一錢）</p>
<p>各恙皆安，白㾦層布，口甜腹鳴，脈數舌乾。胃液來復，肺氣自肅，所遺之邪無容留而外出，誠愈徵也。</p>
<p>二生稻（二兩）　大麥仁（一兩）　鮮佛手（一錢）　枇杷葉（一兩）　甜杏仁（五錢）</p>
<p>（案256）張小軒，南碼頭。初起傷風鼻塞，咳嗽有血，點在痰中而色紫，投和木肅金，咳血未止，脈仍洪弦。擬平肝降逆。</p>
<p>石決明（五錢）　旋覆花（三錢）　杏仁（三錢）　白前（二錢）　代赭石（三錢）　白石英（三錢）　新絳（五分，炒）　桑葉（一錢半）　冬瓜子（五錢）　絲瓜絡（三錢）　甘草（五分）　歡皮（三錢）</p>
<p>咳血漸見鮮紅，脈平溲淡。</p>
<p>側柏葉炭（三錢）　竹茹（三錢）　穀芽（五錢）　藕節（五枚）　蛤粉阿膠（二錢）　赭石（三錢）　川石斛（三錢）　野田三七（七分）　芩炭（一錢）　冬瓜子（三錢）</p>
<p>血止，晨嗆未除，納穀稍安，胃虛火逆，宜麥門冬湯止逆下氣。</p>
<p>麥冬（一錢半）　生甘草（五分）　金石斛（三錢）　茯神（三錢）　沙參（三錢）　冬瓜子（三錢）　宋半夏（五分）　白米（一合）　甜杏仁（三錢）　牛蒡子（三錢）</p>
<p>咳嗆止，去南沙參，加西洋參。</p>
<p>（案257）羅少耕室，蓬萊鎮。因癸水不調，來且腹痛，自服九制香附丸以溫通，致黃帶綿綿而下，腰脊酸楚，日晡小腹墜脹，耳鳴，脈不揚，舌苔白。八脈皆虧，治宗葉氏溫柔澀法。</p>
<p>杜仲（三錢）　海螵蛸（三錢）　潞黨參（三錢）　茯神（三錢）　牡蠣（五錢）　桑螵蛸（三錢）　西黃耆（三錢）　山藥（三錢）　黑豆皮（三錢）　炒穀芽（五錢）</p>
<p>（案258）何芳英，櫥頭涇。問得因跌傷，遂酒服不經方，下咽少頃，胸中舌上麻木而痛，湯水難入，面赤音閃，一字不可辨，大便下血，嘔惡脘痞，脈數大，苔黃厚，中毒也。用寇氏法。</p>
<p>甘中黃（一錢半）　綠豆衣（五錢）　貫眾（三錢）　豆豉（三錢）　金銀花（三錢）　川黃連（三分）　青黛（三分）　元參（五錢）　地丁草（一兩）</p>
<p>一劑愈。</p>
<p>（案259）羅少耕。突起腰痛偏左已三日矣，時止時作，左關弦勁而數，納食動作如常，斯乃肝膽相火內煽。治當苦寒折降之。</p>
<p>龍膽草（七分）　川楝子（二錢）　茯神（三錢）　草梢（三分）　生首烏（五錢）　川石斛（三錢）　瓜蔞皮（三錢）　淡蓯蓉（二錢）　女貞子（一錢半）　柏子仁（三錢）</p>
<p>一帖痛止，依原方加減主之。加生地，去龍膽草。</p>
<p>（案260）楊小云，西門外。進仲景李根皮法，伏梁奔豚稍安，呵欠則臍下冷氣上升，直至於咽，脈數苔黃，乃膽火也，擬折降之。本方去葛根，加金鈴子。</p>
<p>陰分素虧則相火自旺，火性炎上，故其氣上衝也，仍當折伏之。</p>
<p>黃柏（七分）　丹皮（一錢半）　磁石（三錢）　海蜇（五錢）　龍膽（五分）　桑葉（一錢半）　龜甲（五錢）　藕肉（一兩）　李根白皮（五錢）　辰茯神（一錢半）　生穀芽（五錢）</p>
<p>諸候漸平，原方守服。</p>
<p>生首烏（三錢）　南沙參（三錢）　豬膽（一枚）　穀芽（五錢）　生棗仁（一錢半）　李根皮（五錢）　桑葉（一錢半）　郁李仁（一錢半）　云茯神（一錢半）　丹皮（一錢半）</p>
<p>（案261）陸熾夫，住王宅。前年愈三旬，體素豐腴，性戀溫柔，加以誦讀太過，心神腎精俱傷。壬午二月患心神恍惚，即請醫，治用熟地、牛膝、龜、鹿等味。醫云：元氣大虛，陰陽交脫。見其方案危急，心中惶惶，服藥後精流如注，少頃面赤汗淋，足冷至膝，神識無主，或誦讀文章，或哭或笑，乃延所親嘉邑黃翰卿診，用大劑救逆加附子，流精得止，汗不肯收，神狂，揚手擲足，不知人事，飲食亦廢。至足冷麵赤突至則神狂益甚，坐起毆人。黃云：陽氣雖回，尚未穩妥。因薦余同議，乃於前方去桂、附、炮姜，加小麥、白芍、百合、蓮子、磁朱等，三劑狂定而默默不語；佐以化痰，如姜瀝、竹黃，廿劑而神清能語，漸思飲食。蓋是症也，素體豐腴，外有餘而內不足，房室竭其腎精，誦讀傷勞其神而耗其氣，三寶皆虛。醫者但知虛則用補，參地歸膝是補，不知虛固當補，而房勞為患，精已傷矣，豈容牛膝之滑？豐腴之體，氣陽虧矣，豈容參地之膩？汗淋精滑不亦宜乎。幸得救逆湯立挽垂絕之陽，所以未致性命付之烏有。然陽雖已回，不得陰精以涵之，仍有陽從上越之慮。不觀古人陽欲上脫陰下吸之，陰欲下脫陽上吸之之論乎？故選用甘、麥、龍、蠣、蓮、桃、冬、棗、磁、朱、參、芍、杞、龜等類滋陰以潛陽，澀精以斂汗，不及百劑，果獲全功，神思如昔。詢其病中諸事，皆不能自知，豈非精竭而神無依附哉？神清後，左肢痿廢，指尖時木，或麻或腫，乃血液不榮筋骨，而痰飲阻滯樞機，以其體豐故也。疏以桑枝、竹瀝、絡石、參、乳、蒲、桃為膏，日服，至十一月廢肢亦起。擬膏方調理而健。甲申春月偶患鼻塞咳嗆，血從痰出，自以為癆病也，日用燕窩、山藥、白芨、阿膠，愈止愈多，診脈時述因出外而得。曰：無恐也，此乃風溫入肺。葉氏所謂「上焦病」也。嗆血者，咳破肺絡耳。若因循誤治，成癆亦不遠矣。遂以桑菊飲出入，五帖而咳血咸止，其頭上汗出，時時驚悸，是屬正虛痰盛，陽氣上升，法當扶正化痰，介屬潛陽，另方錄下。</p>
<p>南沙參　蛤殼　飛辰砂　川貝　西洋參　牡蠣　靈磁石　竹茹</p>
<p>（案262）傅席儒正。壯熱神煩，脘痞且痛，口膩嘔吐，太息連聲，自投和中泄表，熱愈熾而嘔愈甚，且加氣升痰泛，人不了了，診脈右關弦數，左部細數，舌苔糙膩。此氣機鬱結，木土不和，而暑邪內擾也。清泄和中舒郁為治，望其轉瘧。</p>
<p>豆豉（四錢）　蟬衣（七分）　左金丸（三分）　瓜蔞皮（四錢）　山梔（五分）　佛手（七分）　川楝子（一錢半）　枳殼汁（四分）　桑葉（三錢）　藿香（二錢）　宋半夏（一錢半）　梅花（二錢）</p>
<p>嘔止脘舒，瘧來寒輕熱重，清泄兩陽為治。</p>
<p>青蒿（三錢）　宋半夏（一錢半）　蟬衣（七分）　鬱金（一錢半）　豆卷（三錢）　碧玉散（一錢半）　藿香（一錢半）　桑葉（三錢）　鮮佛手（一錢）　野白薔薇花露（二兩）</p>
<p>（案263）汪松。下痢色如桃花，腹痛綿綿不爽，舌黃干，中有灰苔，身發熱，惡渴不納，伏邪晚發，噤口痢也。勉擬清化治之。</p>
<p>白頭翁（三錢）　冬瓜皮（四錢）　黃芩（一錢半）　佛手（一錢半）　金石斛（二錢）　金銀花（一錢半）　姜衣（三分）　薔薇露（一兩半）　二生稻（一兩）　北秦皮（二錢）　豆卷（三錢）</p>
<p>下痢止，白㾦見，夜熱早涼，形腫，治以兩和。</p>
<p>雞蘇散（一錢半）　姜衣（三分）　鱉甲（三錢）　五加皮（五錢）　桑葉（三錢）　銀柴胡（七分）　蟬衣（五分，炒）　冬瓜皮（三錢）　穀芽（五錢）　大豆卷（三錢）　青蒿（三錢）</p>
<p>（案264）楊奔室，庚辰，北港。半產五朝，惡露少降，腹中攻痛，下利褐色，不納作惡，面赤口苦，脈細苔黃，音低神憊。氣血不通，兼吸時邪，且擬逐邪化瘀為治。</p>
<p>鬱金（二錢）　丹參（三錢）　香附（三錢）　金石斛（一錢半）　降香（五錢）　滑石（三錢）　楝實（一錢半）　伏龍肝（一兩）　澤蘭（一錢半）　穀芽（五錢）</p>
<p>腹痛尤甚，仍主通瘀，前方去滑、楝，加失笑散。</p>
<p>腹痛未止，右尺緊數，腹皮甲錯，瀉出黑水，不食不飲，苔色薄黃，瘀血內結，腸癰之象。宗《金匱》丹皮湯意。</p>
<p>牡丹皮（一錢半）　苡仁（三錢）　五靈脂（一錢半）　燈心（四分）　甜瓜子（三錢）　歸尾（一錢半）　全丹參（一錢半）　金斛（一錢半）　敗醬草（三錢）　血珀（三分，沖）　臺烏藥（三分，摩、沖）　穀芽（五錢）</p>
<p>小產後腹痛，進仲聖法痛止能食，停藥二候。近因起榻動勞，身熱頭汗，腰痛腹疼，疼則下利，口膩脘痞，舌苔糙厚，不食，脈弦。暑邪損胎，究竟餘邪尚伏，乘勞又發耳，雖久仍當搜逐。</p>
<p>豆豉　桑葉　金石斛　佛手　青蒿　佩蘭　宋半夏　穀芽</p>
<p>汗出通身，諸候悉平，邪已清而虛未復，薄味清養足矣。</p>
<p>金石斛　茯神　宋半夏　桑葉　生穀芽　佛手　冬瓜子　豆豉</p>
<p>（案265）鄒祥元母，庚辰，襯崗西市。始由足瘍，瘍甫痊愈，自汗如浴，寐欲醒時，熱從背脊而升，上至巔頂，神瞀若厥，自汗愈多，日晡微寒身熱，紅白疹點密布，不飢不納不便，作嘔作惡頻頻，脈形濡弦，舌苔黃膩，此乃下焦濕積久而化熱，上蒸心肺，陰陽失和，氣機窒塞。實表補斂固謬，但清其熱亦左，第宜清展氣機，淡滲化濕，俾大氣一轉，濕化熱驅矣。</p>
<p>枇杷葉（七錢）　苡仁（三錢）　宋半夏（一錢半）　黃芩（一錢半）　飛滑石（三錢）　藿香（二錢）　金石斛（一錢半）　姜皮（三分）　二生稻（五錢）　桑葉（三錢）</p>
<p>投清展氣機，紅白疹子層布，寒熱嘔痞全除，便通溲多，納加味美，運化頗遲，苔化糙膩，腹鳴幽幽，自汗亦止，濕熱雖去未淨，元氣日漸殘疲。且擬扶正為君，化邪為輔，是兵家強主弱客之計焉。</p>
<p>西洋參（七分）　於術（一錢）　苡仁（三錢）　金石斛（一錢半）　辰茯神（三錢）　杏仁（三錢）　桑葉（三錢）　宋半夏（一錢半）　炒穀芽（七錢）　蘭葉（三錢）</p>
<p>（案266）黃龍室，戊寅三月，橫塘。始由頭痛，旋即灼熱少汗，適值經轉，神昏譫狂，面赤便泄，腹中脹悶，關脈實大，舌苔中黃，口渴作嘔。溫邪襲入血室也，活血散邪為治。</p>
<p>全丹參（三錢）　羚羊角（三錢）　薄荷（五分）　桑葉（三錢）　廣鬱金（二錢）　枇杷葉（五錢）　元參（五錢）　連翹（三錢）　紫金皮（三錢）　鮮石斛（五錢）　白薇（二錢）</p>
<p>昨投清營活血泄熱救津，神識已清，齒焦亦去，略能受納麥湯，微汗，熱仍不淡，右關之脈未平，舌絳苔黃少澤。溫邪有轉出之機，胃津仍未回覆，尚有逆去宮城之險，回津化熱治之，再效方吉。</p>
<p>牛蒡子（一錢半）　葦根（一兩）　元參（四錢）　羚羊角（二錢半）　鮮沙參（五錢）　糯秧（二兩）　薄荷（四分）　生甘草（四分）　干藿斛（四錢）　知母（二錢）　白薇（一錢半）　枇杷葉（五錢）</p>
<p>諸症悉減，加茯神一錢半、竹葉一錢半。</p>
<p>屢投復液回津，諸症漸平，但熱淡未清，左脈不靖，尚有餘煙復燃之虞。再擬甘寒法以渥之，然飲食調養尤當於藥餌之先。</p>
<p>西洋參（一錢）　地丁草（三錢）　茯神（一錢半）　穀芽（一兩）　川石斛（五錢）　天門冬（一錢）　竹葉（三錢）　扁豆皮（一錢半）　生甘草（五分）　元參（三錢）</p>
<p>（案267）沈志子，三家村。瘧後腫，腫復瀉，面白舌糙。暑濕猶存，土虛濕勝，始擬剿撫互施。</p>
<p>伏龍肝（一錢半）　苡仁（三錢）　佛手（一錢）　茯苓（三錢）　於邑術（一錢半）　穀芽（七錢）　豆卷（三錢）　荷葉（三錢）　荷梗（一尺）　金石斛（二錢）　藿香（一錢半）　青蒿（二錢）</p>
<p>（案268）顧潤卿，戊寅，小連涇。思為脾志，心主藏神，神思過用，肝脾相剋，心腎俱傷，面油自汗，呼吸脅痛難支，甚至昏迷欲厥，不納溲少，脈形弦實，寒熱日作，已入怯症之條矣。上下交損，治當砥柱中流，即《內經》「調以甘藥」之旨。</p>
<p>黨參（二錢）　砂仁（三分）　沉水香（四分）　宋半夏（一錢）　甘草（四分）　赤芍（一錢）　合歡皮（三錢）　夜交藤（五錢）　茯神（一錢半）　香附（四錢）　炒穀芽（一兩）　北秫米（三錢）　遠志（七分）　胡桃（二枚，帶殼）　五加皮（七錢）</p>
<p>肝脾相剋，心腎交傷，服培土之品，作中流之砥柱，呼吸漸長，面浮亦退，各恙皆見鬆動，已合病機，依原進步可也，危證轉關，一切小心調攝要緊。</p>
<p>西砂仁（三分）　茯神（三錢）　夜交藤（五錢）　合歡皮（三錢）　西黨參（二錢半）　香附（三錢）　五加皮（五錢）　胡桃（二枚）　水炙草（五分）　遠志（七分）　綠萼白梅花（一錢）　冬蟲夏草（五分）</p>
<p>培脾舒肝，悅神安腎，寐安吸長加納，諸苦立釋，再以原方增減主之，自當省思，益精神，節飲食，適寒溫，可免反復之險。</p>
<p>潞黨參（三錢）　歸身（二錢）　蓮子（五錢）　銀柴胡（五分）　於術（一錢）　遠志（五分）　香附（三錢）　生穀芽（五錢）　五加皮（五錢）　茯神（三錢）</p>
<p>（案269）吳貞石，南碼頭。瘧後痢，痢後瘧，瘧又轉痢，醫者過投分利，遂加精滑，送便努力，精流益甚，舌光脈大。久利陰虧，腎氣不攝，治以攝納填陰法。</p>
<p>五花龍骨（三錢）　白芍（二錢）　生地（三錢）　荷蒂（一枚）　左生牡蠣（七錢）　黃柏（二錢）　草梢（五分）　糠米（一合）　石蓮子（五錢）</p>
<p>（案270）大凡一病必有正面，有反面。餘十六歲時，見山川壇蘇姓一嫗鼻淵頭昏，臂癰潰出膿水，太城內外科屢治皆無寸效。延至年餘，人日倦怠，診得尺部細數，即用六味地黃丸，不一月而愈。同時，陸嬸孃亦患鼻淵，色淡，年高，竟不勞思索，書六味地黃丸亦愈。可見鼻淵亦不竟膽熱移腦之一端也。</p>
<p>（案271）同治十年仲夏，南門外葉姓一小兒約十歲許，身熱汗無，管青邁日日診脈，多投汗劑，或開肺生津，汗終不出，人氣日疲，延及半月，病家以為無生理矣，乃請賀舍裴蘭坡診視。診畢，曰：此正虛不能托邪外出也。即於管醫方中加西洋人參三錢，一劑，汗出疹布，再劑熱退安穀。余聞色舞，隨筆記之，以作臨症之一助云。</p>
<p>（案272）陸眉五。壬午年中秋後，忽然患瘧，初起寒熱式微，第三班熱時，發痙而熱反退，肢節能屈不能伸，角弓反張，目暗昏運，太息連聲，其勢甚厲，半夜速診，脈來弦勁，急以生天蟲一兩、桑枝五兩、羚羊角二錢、川貝母五錢、絲瓜絡一兩、夏枯草三錢、甘草二錢，急火煎服一劑，痙定；再劑而瘧止矣。此仲景所謂「厥陰之為病，先厥後熱」之類。厥者盡也，邪至厥陰不復他傳，進則厥而不返，退則厥返而病亦愈矣。生死交關之處，醫者於厥陰一經豈可不再三詳審乎？</p>
<p>（案273）楊英母，丁丑三月，南碼頭。壯熱無汗，上喘咳，下滑泄，腹中陣痛，頭疼口渴，唇焦齒乾，鼻煤不食，脈素細小，左部稍弦，舌色微紅，苔黃無澤。風溫爍津，表裡皆病，危險症也，擬泄表生津和中為治。</p>
<p>鮮石斛（七錢）　豆豉（四錢）　生穀芽（五錢）　蔗汁磨沖香附（五分）　鮮沙參（四錢）　甘草（五分）　牛蒡子（三錢）　羚角片（二錢）　川貝（三錢）　扁豆皮（四錢）　杏仁（三錢）</p>
<p>諸證皆退，養胃陰以善後。前方去豆豉、牛蒡子，加枇杷葉、茯神。</p>
<p>（案274）沈，左，十二月。灼熱少汗，兩脅刺痛，喘咳鼻扇，痰聲如鋸，舌絳，苔糙，脈形弦數。風火交織，急宜清泄，庶免逆走宮城之險。</p>
<p>羚羊角　牛蒡子　杏仁　翹心　川貝母　絲瓜絡　桑葉　茅根　馬兜鈴　旋覆花　薄荷　蘆根</p>
<p>（案275）譚，左，十一月。灼熱少汗，氣喘咳嗽，痰聲如吼，兩脅赤痛，鼻扇鼻衄，面紅目赤，夜則神昏譫語，脈弦數大，舌紅苔黃。風溫內擾，引動木火，火旺囚金，金失清肅，擬清熱熄風為治，邪從衛泄方妥。</p>
<p>羚羊角　連翹　茅根　牛蒡子　枇杷葉　杏仁　薄荷　紫荊皮　石菖蒲　川貝　桑葉　旋覆花　竹二青</p>
<p>又，去菖。</p>
<p>（案276）陸，左，二月。壯熱有汗，面赤神迷，頻頻嘔惡，脈浮數，舌紅苔白。溫邪內蘊，肝胃不和，擬昌陽瀉心法。</p>
<p>鮮石菖蒲（八分）　左金丸（三錢）　豆豉（五錢）　鮮竹二青（一兩）　焦山梔（三錢）　鬱金（一錢半）　煅石決明（一兩）　碧玉散（六錢）　製半夏（三錢）　瓜蔞皮（三錢）</p>
<p>（案277）姚，左，三月。壯熱，咽喉腐爛，氣促音啞，時昏厥，痧子陷入。毒火燔灼，勉擬繆氏搜邪解毒法應之。</p>
<p>蟬衣（一錢半）　穿山甲（一錢半）　銀花（五錢）　薄荷（三分）　制蠶（三錢）　犀角尖（六分）　石膏（三錢）　連翹（三錢）　甘草（一錢）　炒豬屎（四錢）</p>
<p>進繆氏法，痧有外達之機。原方守服，加射干一錢半、炒大力子三錢、川貝四錢、馬勃二錢、貫眾三錢，易甘中黃一錢半，去甘草、天蟲。</p>
<p>餘邪郁肺，氣喘鼻扇，咳嗽痰稠，治以輕可去實。</p>
<p>枇杷葉　川貝　牛蒡子　葦莖　杏仁　冬瓜子　射干　竹茹　前胡　金銀花　桑葉</p>
<p>（案278）趙，右。咳嗽痰臭，寒熱時形，右脅結塊且痛，風溫久郁肺經，將成息賁，治以宣泄。</p>
<p>桑葉（三錢）　海浮石（三錢）　甘草節（四分）　前胡（一錢半）　杏仁（三錢）　旋覆花（一錢半）　枇杷葉（四錢）　桔梗（四分）　連翹（一錢半）　牛蒡子（三錢）　帶子絲瓜絡（四錢）</p>
<p>（案279）陳達道。灼熱少汗，喘咳痰黃，目赤鼻煤，脘痛拒按，脅疼如刺，顴紅，便秘溲熱，脈左細弦、右滑，俱數，舌紅苔白厚膩。風溫爍肺，食滯中焦，治以清泄。</p>
<p>桑葉（四錢）　羚羊角（二錢）　雞蘇散（三錢）　前胡（一錢半）　旋覆花（三錢）　枇杷葉（五錢）　蔞皮（四錢）　川貝（三錢）　淡海蜇（五錢）　鮮萊菔（五錢）　杏仁（三錢）</p>
<p>汗出熱淡，喘止痛定，咳嗽痰黃，神呆不渴，脈舌如前，邪勢較衰，再擬前方出入。加連翹三錢、鮮石菖蒲七分、冬瓜子三錢，去前胡。</p>
<p>諸症漸退，脈形弦滑且勁，舌苔灰厚而膩，痰熱阻塞氣機，治以肅降法。</p>
<p>海蛤殼　旋覆花　海蜇　川貝　鮮萊菔　羚羊角　桑葉　杏仁</p>
<p>（案280）任，左。抬肩鼻扇，喘嗽不能臥息，脘痛拒按，額汗時多時少，大便不爽，小溲色赤，昨增身熱咽疼，脈浮滑帶數，舌苔薄黃。風溫夾食，肺胃之氣不降，暫擬泄邪化滯。</p>
<p>桑葉（三錢）　旋覆花（三錢）　宋半夏（一錢半）　蔞皮（五錢）　杏仁（三錢）　葶藶子（一錢半）　元明粉（一錢半）　竹茹（一錢半）　天蟲（三錢）　枇杷葉（五錢）　枳實（一錢半）　香附（一錢半）　焦穀芽（五錢）</p>
<p>諸症皆平，惟脘痞不舒，納食難運，足腫脈微，脾虛健運少力，枳朮丸主之。</p>
<p>（案281）王，右。初病頭痛鼻塞，咳嗽頻頻，繼而吐瀉交作，口渴不納，脈形浮數，凜寒灼熱，神倦汗無，舌尖紅，苔黃。風溫擾亂肺胃之故。花甲際此，最為難治。</p>
<p>豆豉　竹茹　枇杷葉　連翹殼　山梔　葦根　大力子　薄荷　蠶矢　川貝　羚羊角　老桑葉</p>
<p>得汗熱淡，吐瀉皆定，咳嗽亦減，口不渴，納食進，再以前方出入。</p>
<p>加前胡（一錢半）、黃芩（一錢半）、穀芽（三錢），去葦根、連翹、蠶矢</p>
<p>（案282）張奎。灼熱無汗，肢痙脅疼，咳嗽，痰中有血，夜即神昏譫語，口苦納微，頭痛作惡，脈形弦數，舌赤苔黃。風火內熾，表裡交病，擬用雙解法。</p>
<p>羚羊角（三錢）　旋覆花（一錢半）　菊花（三錢）　鉤藤（三錢）　大力子（四錢）　薄荷葉（七分）　前胡（一錢半）　豆豉（四錢）　枇杷葉（五錢）　黑山梔（七分）　竹茹（三錢）　連翹（三錢）　老桑葉（三錢）</p>
<p>（案283）周照，正月，管門涇。素有腳氣，時痛時休，痛則紅腫，休則潰爛，此濕熱下注也。今者吸受風溫，肺胃受邪，漸逼心營，致灼熱少汗，咳痰有血，頭疼口渴，頻飲不解，吐利血水，神迷舌強，腳氣亦欲上衝，脈形洪數，舌邊尖色絳，中黃根黑。考古清絡熱必兼芳香開里竅，以清神識，冀內閉得開幸甚。</p>
<p>至寶丹（一粒）　連翹（三錢）　川貝母（五錢）　竹茹（一兩）　羚羊角（三錢）　銀花（三錢）　淡豆豉（四錢）　葦根（三兩）　鮮生地（七錢）　黃芩（一錢半）　焦山梔（一錢半）　桑葉（三錢）　原蠶矢（三錢）</p>
<p>進芳香開竅法，神清血止，熱退汗出，吐瀉漸定，風溫漸退，濕火尚存。前方加滑石，去生地、至寶丹。</p>
<p>（案284）張萬年，初起脅痛嘔吐，咳嗽痰中有血，身熱有汗不解，二便皆秘。刻下脘腹滿痛難支，寐則譫語喃喃，顴紅唇裂，脈形數大，舌紅，苔灰少澤。風溫內結，熱久則太陽陽明失下降之司，擬導赤承氣法主之。</p>
<p>木通（一錢半）　淡竹葉（三錢）　油歸鬚（三錢）　枳實（二分，沖）　草梢（一錢）　鮮沙參（四錢）　元明粉（三錢）　厚朴汁（二分）　燈心（三尺）　鮮生地（五錢）　生大黃（三錢，浸汁沖，渣入煎）</p>
<p>（案285）周，左。壯熱有汗，醫投溫散，汗仍不出，身見紅斑，頭疼脅痛，咳嗽氣喘，夜則神昏譫語，脈來弦數而大，舌赤灰黃，目紅唇燥，齒上血瓣。熱毒深入陽明營分，最為危候。勉擬涼營解毒法治之。</p>
<p>羚羊角（一錢半）　元參（三錢）　鮮生地（五錢）　銀花（三錢）　犀角汁（沖，三分）　薄荷（三分）　川貝母（三錢）　大青（一錢半）　地丁草（四錢）　竹心（三十枚）　石菖蒲（七分）　連翹（三錢）　淡豆豉（四錢）　葦根（一兩）</p>
<p>汗透熱淡，神清。照方加玉泉散、焦山梔，去犀角汁、竹心、菖蒲、地丁、川貝母。</p>
<p>（案286）胡榮。神昏而笑，撮空痙厥，痰喘便泄，脈弦數。風溫傳入厥陰，治以熄風開竅。</p>
<p>羚羊角（三錢）　天竹黃（一錢半）　元參（五錢）　鉤鉤（三錢）　石決明（一兩）　龍齒（三錢）　至寶丹（一粒）　川貝（三錢）　鮮菖蒲（一錢半）　連翹心（三錢）</p>
<p>又，去至寶丹、石菖蒲，加桑葉。</p>
<p>（案287）倪，左，十一月。發熱無汗已延二候，頭痛喘咳，鼻扇作嘔，夜即神昏譫語，左脅刺痛，瘧母乘機作脹，泄瀉溲澀，脈形弦數而浮，舌邊紅，苔白，口渴。溫邪內陷，勉宗西昌逆流挽舟意應之。</p>
<p>薄荷（八分）　豆豉（四錢）　大力子（三錢）　扁豆皮（四錢）　山梔（八分）　川貝（二錢半）　鮮石菖蒲（一錢）　旋覆花（八分）　穀芽（四錢）　竹茹（三錢）　牛黃丸（一粒）　天竹黃（一錢半）</p>
<p>餘熱未清，昏譫嘔泄已止，脘脅脹痛亦減，喘咳顴紅，脈來弦數。痰熱內盛，仿孟英清展氣機治，諒可化瘧而解。</p>
<p>旋覆花（一錢半）　地慄（三枚）　蛤殼（七錢）　扁豆皮（三錢）　杏仁霜（三錢）　海蜇（五錢）　桑葉（三錢）　白茯神（三錢）　枇杷葉（三錢）　川貝（三錢）　竹茹（一錢半）　生香附（一錢半）　穀芽（五錢）　菊花（三錢）</p>
<p>寒熱如瘧，治以和化，加青蒿、大豆卷，去雪羹。</p>
<p>（案288）包月亭，正月，南碼頭。瘡家感受風溫本不可汗，醫者昧此而誤汗之，致壯熱有汗，二便不解，身發赤點如豆，不納，鼻乾口渴，脈數舌紅。治以清化，佐以解毒。</p>
<p>金銀花（三錢）　連翹（二錢）　大黃（三錢）　生草梢（五分）　綠豆皮（三錢）　丹皮（一錢半）　燈心（五分）　生首烏（四錢）　西琥珀（五分）　通草（七分）　茅根（四錢）　全瓜蔞（四錢）</p>
<p>點退便通，壯熱亦解。</p>
<p>生穀芽　歸鬚　金鈴子　銀花　炒槐花　萆薢　仙遺糧　綠豆　細木通　龍膽　海金砂</p>
<p>（案289）曹芝岩女，蟠龍鎮。始病發熱畏風，脘痞咳嗽，遍身疹點隱約，醫進消導，溫升神狂汗止，脈洪且數，舌絳而干。風溫內熾劫津，擬復液回津，佐以清宮法。</p>
<p>鮮石斛（四兩）　葦根（二兩）　桑葉（三錢）　連翹心（三錢）　鮮生地（四兩）　竹葉（四十葉）　湖丹皮（三錢）　牛黃（四分）　鮮沙參（四兩）　銀花（四錢）　甘蔗汁（一碗）　琥珀（五分）　石菖蒲（七分）　犀角（七分）　元參心（五錢）</p>
<p>三劑愈。</p>
<p>（案290）熊，左，十月。壯熱無汗，一身麻木，不納不飢不便，舌乾絳，左脈弦勁且數，右部細濡。風火內煽，恐其痙厥，擬泄風清火治。</p>
<p>羚羊角（三錢）　桑葉（三錢）　蟬衣（一錢）　石決明（五錢）　鮮石斛（五錢）　秦艽（一錢半）　薄荷（八分）　芽根肉（五錢）　生天蟲（三錢）　蠶矢（三錢）　生穀芽（五錢）</p>
<p>汗出熱退，臍間麻木，咳嗽痰稠，原方加減主之。前方去蟬、薄，加川貝、杏仁。</p>
<p>（案291）謝，右。壯熱有汗，痧點密布，咽疼喘咳，納微便閉，神識時昏，口渴唇乾，經水適斷，脈形弦數，舌絳無苔。風溫熱毒由氣入血，且擬清透。</p>
<p>羚羊角（三錢）　桑葉（三錢）　連翹心（三錢）　生草（五分）　金銀花（一錢半）　丹皮（三錢）　牛蒡子（四錢）　川貝（三錢）　枇杷葉（七錢）　葦根（一兩五錢）　杏仁（三錢）</p>
<p>（案292）龔奐，管門涇。突然腹痛，吐瀉交作，耳鳴眩暈，四肢麻冷筋縮，時時昏厥。風溫夾穢入里，揮霍撩亂莫御，勉用孟英定亂法。</p>
<p>桑葉　豆豉　左金丸　生苡仁　菊花　焦梔　蒲公英　紫菜　蠶砂　竹茹　法半夏</p>
<p>又，加佩蘭、香附。</p>
<p>（案293）蘇，左，十二月，黃姑塘。風毒內擾，心營熱甚，灼熱少汗，頭疼咳嗽，神昏譫語，口乾，下利癖，手腫痛，脈形浮弦，舌苔乾白。津液亦受劫矣，難治之症也。</p>
<p>鮮生地（一兩）　至寶丹（一粒）　元參（三錢）　銀花（一錢半）　薄荷葉（一錢）　紫荊皮（二錢）　茅根（五錢）　葦根（五錢）　羚羊角（三錢）　生草節（七分）　川貝（四錢）　丹皮（一錢半）</p>
<p>溫邪兩燔氣血，以雙清氣血治之，去至寶丹。</p>
<p>（案294）耿，右，十二月，徐河灣。始由耳間腫痛流膿，壯熱汗不解，頰車開合失利，頭脹，咳嗽不爽，小腹攻痛，舌紅苔黃，脈形弦數。風邪內入，膽火上逆，清熄為治。</p>
<p>桑葉（三錢）　牛蒡子（三錢）　苦丁茶（一錢半）　蟬衣（五分）　菊花（三錢）　羚羊角（二錢半）　連翹殼（一錢半）　殭蠶（二錢）　通草（五分）　香附汁（五分）　象貝（一錢半）</p>
<p>（案295）李，右。身熱廿日，神識時狂，肢痙撮空，目直視而面赤唇乾，脈弦數，舌紅苔黃。溫邪動肝，內風橫沸，治以熄風泄熱。</p>
<p>天麻（一錢半）　羚羊角（二錢）　桑葉（三錢）　全當歸（三錢）　天蟲（三錢）　石菖蒲（七分）　香附（三錢）　嫩白薇（三錢）　遠志（七分）　石決明（一兩）　茯神（三錢）　溫鉤藤（四錢）</p>
<p>諸恙悉平，仍擬清泄，去二石，加菊花、丹皮。</p>
<p>（案296）顧，左，蘇家角。毒火內燔，痧見覆隱，壯熱咽疼，二便皆秘，喘咳痰稠，牙齦流血，爛潰氣穢，脈數，舌黃。證屬難治，勉用繆氏法以圖萬一。</p>
<p>犀角尖（四分）　鮮生地（七錢）　中黃（一錢半）　元參（四錢）　生大黃（三錢）　川貝母（三錢）　石膏（七錢）　射干（五分）　牛蒡子（五錢）　炒豬矢（四錢）　貫眾（三錢）</p>
<p>連服二劑，各恙改半，自宜靜調，不致再縮加劇。</p>
<p>桑葉　鮮沙參　大黃　牛蒡子　黃芩　川貝母　中黃　金銀花　元參　綠豆</p>

<h1>卷八</h1>
<p>（案297）薛鑑泉令正，九月。子母瘧，熱時神昏糊語，今年寒熱更重，神昏作嘔，氣喘鼻扇，脈滑數，苔黃膩。濕痰內盛，邪伏肺肝，金木交戰不息，治以和化。</p>
<p>石菖蒲（七分）　鮮竹茹（三錢）　地慄（一兩）　桑葉（三錢）　陳膽星（七分）　竹瀝半夏（三錢）　海蜇（一兩）　黃芩（一錢半）　旋覆花（三錢）　天竹黃（一錢半）　蔞皮（四錢）　碧玉散（三錢）</p>
<p>二服愈。</p>
<p>十一月。虐後痢，痢後虐，刻下但熱無汗，時時昏厥，腹痛便難，頻頻嘔惡，舌苔黃，脈沉弦。伏邪戀於太陽、陽明、少陽表裡之間，治以大柴胡法，解其表裡之邪。</p>
<p>青蒿（三錢）　製半夏（三錢）　黨參（一錢）　當歸（二錢）　姜衣（五分）　枳實（七分）　大黃（三錢）　桑葉（三錢）　黃芩（一錢半）　西赤芍（二錢）　甘草（五分）</p>
<p>下宿垢頗多，寒熱減其大半，病久正虛，用何人追虐以扶本制邪。</p>
<p>何首烏（四錢）　姜衣（三分）　牛膝炭（一分）　青蒿（三錢）　潞黨參（二錢）　鱉甲（三錢）　鮮佛手（一錢）　稻葉（一兩）　全當歸（二錢）　茯神（三錢）</p>
<p>病後氣不攝血，易感時邪，漏下赤白，左寸微細，治以調補。</p>
<p>防風（四分）　黨參（二錢半）　白芍（一錢半）　當歸（一錢半）　石斛（三錢）　黃耆（一錢半）　茯神（二錢半）　香附（一錢半）　生地（三錢）　貫眾（三錢，炒炭）</p>
<p>（案298）陳興宗，四月。壯熱有汗，頭重脘痞，咳嗽痰稠，溲熱莖痛，腹鳴，脈軟，舌紅光亮。溫邪郁久化熱，熱久動濕，治不中肯，胃陰反耗，且擬利濕養津，用仲景法。</p>
<p>滑石（四錢）　鮮石斛（五錢）　杏仁（四錢）　枳枸子（四錢）　阿膠（一錢半）　冬瓜皮子（合六錢）　佩蘭（一錢半）　穀芽（七錢）　連翹（三錢）　枇杷葉（五錢）　蘆根（七錢）</p>
<p>諸症皆愈，多食甜膩致脘腹痞滿不爽，宜苦辛開降。前方去阿膠，加川連、川樸、蔞皮、半夏。</p>
<p>（案299）管少泉（茂才）令郎訥之，年未冠。夏末秋初患瘧，自知暑濕，進清化之品，神昏不語，兩目直視，脈象芤大，舌無華色，苔黑且干。邀余同議沙參白虎合牛黃丸，按脈憑證，十分中肯，而服後病勢更危，到四鼓時，身僵如屍，肢末失溫，舉家惶惶。切脈尚芤，思《脈訣》云：芤主失血。遂詢其曾見血否？答云：鼻血盈碗，前三天見過。余喜曰：無恐也！此是氣分之熱由血去舍空而逆傳營中耳。即以鮮生地五兩煎湯，調紫雪丹五分灌之，天明神清熱淡，劑以氣血兩清而愈。</p>
<p>（案300）白衣庵本師太，年三十許。同治甲戌十月中旬患牙宣出血如泉，不痛。醫投瀉火斂補。延至光緒丁丑三月，其血愈多，兼感時邪，凌秀甫用清肝化邪之品，諸恙漸平，勞神太過，背寒身熱，時盛時衰，心嘈不寐，咽癢咳嗆，足冷至膝，耳鳴頭眩，再投前方不效，而反嘔吐苦水，色如膽汁，脈形右關弦大，尺部如無，左尺細數，關脈細弦。余曰：此木失血養，沖胃擊肺，是震下之陽，坎中之陽孤飛於上，所謂龍雷之火，皆陰中之火也。亢龍有悔，豈不危乎？純陰之品愈潑愈熾，必當據其窟穴而招之。日月出矣，爝火無光；然火已在上，亦宜苦寒以折之。爰以既濟湯意，用連、桂、柏、斛等類，肉桂、黃柏為末飯丸，藥湯送下，背寒嘔嘈即釋。自汗不寐，火升足冷，牙宣不止，以熟地、白芍、歸身、安桂、丹皮補攝納腎，引火歸原，一劑汗收咳止，得寐納加，遂以六味去萸、苓，加肉桂、沙參、白芍、歸身，二劑血止，十劑而起榻出外。</p>
<p>（案301）劉坤觀。丁丑七月中患瘧，截之太早，左脅結母。戊寅五月，微寒微熱，瘧母脹大如卵，一醫以為食積也，大投化滯破氣，以致脹至心口，下及陰丸，按之如石，脈餘部皆弦，右關緩大。曰：此邪依肝絡而為巢窟，治宜安撫，或宜緩攻，右脈不弦未為死候。授以楝、旋、絳、連、萸、蔥、香附、滋腎丸為方，十劑諸恙漸減，以香砂六君丸晚服，滋腎丸早服，調理半月而康。朝陽門外莊涇潭沈和尚敘。</p>
<p>（案302）邊鶴清。素疾眩暈痰多，茲因疾走長途，咳嗽氣怯，痰中有血，脈細舌紅，腎肝不足，痰阻上焦，行路過勞，血絡受傷。治法以調補為主，滌痰和絡佐之。</p>
<p>大生地　黑豆衣　絲瓜絡　杏仁　白前　淡蓯蓉　牛膝炭　冬瓜子　青黛　竹茹</p>
<p>血止，痰多而韌，頭暈盜汗，脈細。前方加牡蠣、川貝，去蓯蓉、絲瓜絡。</p>
<p>（案303）陶聘三。努力氣逆，絡松血溢，從氣為血帥論治。</p>
<p>香附　丹皮　牛膝　山茶花　降香汁　丹參　蘇子　藕汁　川石斛　白芍</p>
<p>（案304）蔣德。左關脈弦實，咽中干癢，咳嗽血塊，漸加嘔惡，舌苔糙膩，肝火夾痰刑肺也。秋金司令，木尚不和，恐其增劇於春時。</p>
<p>羚羊角　蛤殼　川貝母　杏仁　旋覆花　元參　山梔　絲瓜絡　藕汁　側柏葉炭　白茅花</p>
<p>（案305）錢誠德內，三月。因驚致心膽之火外越，肺金受刑，咳嗽痰血，舌紅心悸，脈數少寐。治以瀉火清金。</p>
<p>生甘草（三分）　木通（一錢）　白前（一錢半）　川石斛（三錢）　冬瓜子（三錢）　蛤殼（五錢）　青黛（三分）　生穀芽（五錢）　朱茯神　川貝（四錢）　杏仁（四錢）</p>
<p>咳減血止，心悸不定，加龍齒，去木通。</p>
<p>（案306）陸裁縫子，六月。壯熱有汗，白㾦已見，氣喘鼻血，便艱溲少，臥則神昏譫語，撮空肢痙，脈數苔黃。暑風濕內陷，擬清泄法。</p>
<p>羚羊角（一錢半）　杏仁（三錢）　連翹（二錢）　川貝（三錢）　牛蒡子（三錢）　滑石（三錢）　銀花（一錢半）　桑葉（三錢）　枇杷葉（五錢）　牛黃丸（一粒）</p>
<p>各恙悉平，脈舌如前，仍擬原方加減。</p>
<p>照前方去羚羊角、牛蒡子、牛黃丸，加豆卷（三錢）、通草（四分）</p>
<p>（案307）顧芳洲內，八月。灼熱口渴，嘔血鼻衄，頭疼肢麻，脈右寸動，舌紅苔白，懷孕六月。際此暑熱內熾熱深，恐其胎墜，急擬清泄保胎法。</p>
<p>淡黃芩（二錢）　青蒿（三錢）　豆豉（三錢）　桑葉（三錢）　川貝母（一錢半）　知母（一錢半）　山梔（一錢）　葦根（四錢）　竹茹（三錢）　藿香（一錢半）　佩蘭（一錢半）</p>
<p>又，去川貝、豆豉、山梔，加川石斛三錢、云茯神一錢半。</p>
<p>（案308）羅，左。咳嗽失血，用和絡宣肺，血去而咳存，頭痛脈數，木火上升，養陰和陽為治。</p>
<p>生地（四錢）　黑豆衣（三錢）　杏仁（四錢）　生香附（一錢半）　牛膝（三錢，炒炭）　羚羊角（一錢半）　白前（一錢半）　飛青黛（三分）　白芍（一錢半）　阿膠（一錢半）　藕汁（一杯）</p>
<p>滋水涵木，咳嗽大減。加磁石、熟地、元參、蓯蓉，去白前、杏仁、羚羊角。</p>
<p>（案309）張二和。胃熱唾血。</p>
<p>川石斛　三七　丹皮炭　牛膝炭　降香　竹二青　藕汁　側柏葉　馬蘭根　山梔</p>
<p>血止，加女貞子，去側柏葉、降香。</p>
<p>（案310）周，右。胃脘痛，綿綿不止，已一載矣。脈細緊數，舌中光亮。木邪侮土，胃液受劫，宜疏肝養胃法治之。</p>
<p>瓜蔞皮（四錢）　香附（一錢半）　生穀芽（七錢）　山梔（一錢）　干藿香（四錢）　沉香（三分）　鮮橘葉（五片）　金鈴子（一錢半）　鬱金（一錢半）　合歡皮（三錢）</p>
<p>脘痛止。</p>
<p>鮮薤白頭　鮮橘葉　蘇羅子　穀芽　鮮玫瑰花　干霍斛　旋覆花　蔞皮</p>
<p>（案311），沈，右，四月，南碼頭。胃脘痛，痛甚則頭搖牙咬目直視，時太息，胸中痞塊上撐至咽，下降至腹，四肢皆冷，脈形沉弦。肝木侮土，木旺生風，最多痙厥。</p>
<p>旋覆花（三錢）　左金丸（五分）　新絳（七分）　穀芽（五錢）　宋半夏（一錢半）　金鈴子（二錢）　香附（三錢）　薤白（五錢）　石決明（一兩）　玫瑰花（十朵）　檀香汁（四分）</p>
<p>厥痛皆緩。前方加瓜蔞皮、雪羹，去石決明。</p>
<p>納食作痛，逾時痛止，脾虛運遲，治以健中。</p>
<p>茯苓（三錢）　宋半夏（一錢半）　玫瑰花（五分）　木瓜（七分）　於術（一錢半）　砂仁殼（三分）　旋覆花（三錢）　穀芽（一兩）　香附（三錢）　瓜蔞皮（五錢）</p>
<p>土虛木克，服抑扶法已獲大效。茲擬丸方以圖全效。</p>
<p>白蒺藜（三兩）　雲茯苓（二兩）　白芍（一兩）　於術（一兩半）　甘枸杞（五錢）　白歸身（一兩半）　生熟地（各三兩）　甘草（五錢）　生香附（三兩）　西砂仁（三錢）</p>
<p>為末，以阿膠一兩、雞子黃五枚和丸桐子大，空心服五十丸，以紫檀香湯送。</p>
<p>（案312）張云甫。體虛腑實，攻補互用。黃龍湯加兩頭尖。</p>
<p>下宿垢數次，脘腹痛減，兩胯堅核未退，溲仍濃赤，脈和苔糙，濕熱毒三者內盛，清化為治。</p>
<p>鮮首烏（四錢）　金銀花（一錢半）　燈心（五分）　黨參（四錢）　青麟丸（四錢）　仙遺糧（三錢）　青黛（三分）　石斛（四錢）　槐花（四錢）　生草梢（七分）　綠豆（五錢）　麥仁（四錢）</p>
<p>十餘帖至今未發。</p>
<p>（案313）王炳內。脘痛，痛極則神迷作嘔，嘔出痰涎酸水方緩，忽寒忽熱，四肢時戰，脈沉弦，苔薄白。詢知動怒而發，肝氣素郁，怒則陡升莫制，有暈厥之慮，擬平肝調氣治之。</p>
<p>川楝子（二錢半）　生香附（三錢）　蘇梗（五分，磨沖）　茯苓（三錢）　石決明（七錢）　宋半夏（一錢半）　橘絡（四分）　玫瑰花（五朵）　左金丸（一錢）　薑汁炒竹茹（一錢半）</p>
<p>痛減，寒熱不減，兩和為治，前方去石決明，加青蒿、娑羅子。</p>
<p>（案314），羅，右。痛吐且咳，肺不肅降也，治以尤氏法。</p>
<p>紫菀（二兩）　蛤殼　宋半夏　香附　左金丸　杏仁　蔞皮　旋覆花　楝實　川石斛</p>
<p>投飼鶴散人法，痛止皆止，飲食亦加，天癸不調，郁久傷肝也。須丸藥日以圖十全之功。</p>
<p>生地　歸身　黃耆　旋覆花　桂枝　熟地　香附　丹參　瓜蔞皮　黃連　白芍　黨參　牛膝　紫菀　甘草</p>
<p>為末，合歡萱花湯泛丸如桐子，橘葉湯送。</p>
<p>（案315）陶匯子，夏家橋。初病脘痛，喜熱湯，喜揉按。交大寒後左耳腫痛流膿，頭疼眩暈，筋瘛肢冷，心悸欲惡，便瀉稀水。近日腹中冷氣上升則神昏譫語，棄衣而狂，逾時自醒，脈右弦，左勁，唇赤舌邊微紅，此肝木太過，衝犯胃土而痰阻神機也，法當平其太過，扶其不及，佐以清宮滌痰之品。</p>
<p>石決明（七錢）　甘草（七分）　金石斛（三錢）　菖蒲（七分）　羚羊角（一錢半）　茯神（四錢，辰砂拌）　旋覆花（二錢）　香附（一錢半）　菊花（一錢半）　竹茹（三錢）　海蜇（七錢）</p>
<p>酸甘法兼斂神散而愈。</p>
<p>（案316）陸，右。血下若崩，小腹並痛拒按，用歸附加味。</p>
<p>醋炒香附炭（五錢）　蒲黃炭（五分）　續斷肉（一錢半）　醋炒歸身炭（一錢半）　貫眾炭（三錢）　川杜仲（一錢半）　醋炒丹參炭（三錢）　生艾絨（七分）　廣鬱金（七分）　童溲（一杯）</p>
<p>崩止痛定，去童便、丹參，加川石斛、茯苓。</p>
<p>（案317）徐，右。寒熱二發，忽而汛至。熱入血室，夜則神昏譫語撮空，天明略醒，耳聾便泄，腹鳴氣喘，咳嗽鼻扇，白疹密密，齒垢乾黑，舌質淡，苔干糙，脈疾。投小柴、玉女、達原無效。危急之秋，勉予牛黃膏合交加法，清氣血之燔。</p>
<p>丹皮（三錢）　川貝（三錢）　杏仁霜（三錢）　鮮石斛（五錢）　鬱金（三錢）　桑葉（三錢）　黑豆卷（三錢）　鮮生地（四錢，薑汁拌）　牛黃（二分，衝入）　琥珀（五分，衝入）　飛辰砂（五分，衝入）　冰片（二釐，衝入）</p>
<p>神清症減，少腹痛拒按。前方加桃仁、全當歸，去杏仁。</p>
<p>（案318）陶，右。產後反胃，至十朝而止，止後形寒，近加呵欠連連，四肢逆冷，脈微，舌光質白。二天陽氣受損，最多陽脫，暫擬仲景粳附法，以救中下兩傷。</p>
<p>粳米（一合）　製半夏（一錢半）　歸身（二錢）　苡仁（三錢）　附子（三分）　白茯苓（三錢）　桂心（三分）　穀芽（五錢）</p>
<p>肢溫呵減，再擬參附法加歸身、朮、苓、陳皮、香附。</p>
<p>（案319）王，右，七月。蘇州。倒經症也。</p>
<p>側柏葉炭　茜根　丹參　牛膝梢　細生地黃　丹皮　全歸　生香附</p>
<p>吐衄皆定，喉中仍有血腥，再擬調經。</p>
<p>丹參（三錢）　大黃（一錢半）　澤蘭（一錢半）　紫石英（三錢）　當歸（三錢）　生地（四錢）　茜根（一錢半）　烏賊骨（二錢）　香附（三錢）　赤芍（一錢半）　牛膝（三錢）　月季花（三朵）</p>
<p>（案320）張，右。血下若注，無有停休，眩暈難支，如立舟車之上，此乃營盤不能約束，腎虛無以固藏，危篤之症也。治以約營攝腎。</p>
<p>山茶花炭（一錢半）　焦山梔（七分）　杜仲炭（一錢半）　醋炒歸身（三錢）　生地炭（三錢）　新絳炭（四分）　醋炒　香附（三錢）　貫眾炭（三錢）　黑豆衣（三錢）</p>
<p>崩暈悉止，危症幸安，脈來九至即歇，安敢妄許挽回。培血必先補氣，茲宗其旨。四君子湯加生地、杜仲、歸身。</p>
<p>（案321）陶近陽母，九月，宋家涇。始由類瘧有汗，久延致壯熱有汗，頭疼口渴，胸悶作惡，舌苔乾黑，脈形軟數，此伏暑內蘊也。夫暑必夾濕，初起暑濕相半，今則濕去暑存，化燥而傷津也。今先救津泄邪，以潔烈焰之燔。</p>
<p>葦根（七錢）　豆豉（四錢）　蘇葉（三分）　竹二青（三錢）　鮮斛（七錢）　山梔（一錢）　川連（四分）　佛手（一錢）　青蒿（三錢）　桑葉（三錢）</p>
<p>前方滋液散邪，服後熱即涼清，繼而復熱，熱勢較前大減，苔轉薄黃，作嘔亦止。再擬清泄少陽，以杜其復瘧之路。</p>
<p>酒炒黃芩（一錢半）　清蒿（三錢）　佛手（一錢半）　茯神（一錢半）　川貝（三錢）　佩蘭（一錢半）　竹茹（二錢）　藿香露（二兩）　金斛（四錢）　桑葉（一錢半）　葦根（五錢）　荷花露（一兩）</p>
<p>但熱不寒，舌色根灰中白，再擬清熱滲濕。</p>
<p>糯稻根（一兩）　蔞皮（三錢）　黃芩（一錢半）　佛手（一錢）　枇杷葉（四錢）　旋覆花（二錢）　滑石（三錢）　杏仁（三錢）　天花粉（一錢半）　鮮斛（三錢）　蘭葉（三錢）　薔薇露（一兩）</p>
<p>（案322）許阿大，九月。灼熱有汗，白疹密布，頻頻瀉泄，脘腹脅內膨滿，小溲全無，鼻扇口渴。伏邪夾濕相蒸，表裡上下俱病，且擬屠氏法。</p>
<p>滑石（四錢）　連翹（一錢半）　生樸（五分）　蠶砂（四錢）　桑葉（三錢）　苡仁（三錢）　銀花（一錢半）　葦根（四錢）　黃芩（一錢半）　豆卷（四錢）</p>
<p>（案323）俞瑞卿侄，東皋村。下痢赤白，少腹並痛及脘，昨日痛痢甚而全不納食，刻下胃氣稍蘇，痛痢似緩，脈細數，右關較實，四末失溫，小溲極少，口渴，苔薄白。此伏邪內盛，食滯陽明之明症也。擬以元功正治法，再佐養胃湯治之。</p>
<p>貫眾炭（二錢）　銀花炭（二錢）　槐花炭（一錢半）　廣藿梗（一錢半）　穀芽（生炒，合八錢）　鮮佛手（一錢半）　紅燈心（五分）　地枯樓（一錢半）　陳松羅茶（三錢）　砂糖拌淡蜇（四錢）</p>
<p>前方去地枯樓、海蜇、松羅茶，加金斛、茉莉、鮮香稻葉</p>
<p>（案324）蘇茂賢，八月，石頭浜。熱勢雖淡，仍不更衣，氣促痰稠，痞脘，不飢不渴，舌赤苔黃，額汗多而白疹隱隱，脈來軟數。伏邪留戀，腑氣不通，證情未入坦途，姑擬宣白承氣意為之，俾邪從下達為吉。</p>
<p>瓜蔞（一兩）　川貝（四錢）　杏仁（四錢）　旋覆花（二錢）　知母（一錢半）　葦根（一兩）　通草（六分）　枇杷葉（一錢）　枳殼（一錢，麻油炒）　紫菀（四錢）　黃芩（二錢）</p>
<p>照前方去枳殼、葦根、通草、蔞，加冬瓜子（五錢）、川斛（五錢）、茯神（四錢）</p>
<p>（案325）宋松，十一月，蘇家谷。堅積久戀不化，外邪襲肺，脘間並痛拒按，壯熱無汗，氣喘鼻扇，頭汗多，咳嗽頻頻，痰中有血，投消導則血愈多，進涼散則痛益甚。表裡皆病，主以辛平表散，輔以鹹味軟堅，再佐食譜解毒法。</p>
<p>牛蒡子（四錢）　瓜蔞皮（七錢，鹽水炒）　川貝（三錢，鹽水炒）　紫菀（五錢）　薄荷葉（五分）　新絳炭（四分）　姜衣（二分）　杏仁（一兩）　淡豆豉（四錢）　旋覆花（二錢）　羚羊角（一錢半）　葦根（三錢）　稻杆（三兩，煎湯代水煎藥）</p>
<p>壯熱神迷，脘腹並痛，按之益甚，甚至氣火上衝則頭角筋瘛，額汗如雨，鼻扇喘咳，痰膠面青唇碎，叉手冒心，大便頻瀉黃水，舌邊赤，苔微黃，津液皆干，脈弦洪滑數。此伏邪收斂於肺胃，氣不和而風陽內煽也，閉脫在即。勉書降肺和胃應之。</p>
<p>桑葉（三錢，米炒）　鮮沙參（四錢）　扁豆衣（二錢）　白前（一錢半）　牛蒡子（三錢）　甘草（七分）　冬瓜子（三錢）　菊花（三錢）　枇杷葉（五錢，薑汁妙）　羚羊角（一錢半）</p>
<p>前方加紫菀（三錢）、射干（一錢半）、茅根（五錢）</p>
<p>投肅肺護胃兼熄風陽後，壯熱轉為寒熱時形，鼻扇止，額汗收，喘嗽亦減十之五六，脘腹舒而漸思飲食，大便正，小溲長，皆佳兆也。左關右寸右關弦洪滑數未知，乃肺經斂留之邪未肅，故紅疹化而白疹續布也。再擬：</p>
<p>桑葉（三錢）　杏仁霜（三錢，青黛拌）　川貝（三錢）　菊花（四錢）　桑皮（一錢半）　六一散（七分再加甘草三分）　羚羊角（一錢半）　牛蒡子（二錢半）　冬瓜子（五錢）　枇杷葉（一兩）</p>
<p>（案326）範茂內，九月，趙家港。下痢，古稱腸澼，謂澼滯而不爽也。醫投溫補升提，漸至白積變赤，或加爛魚之腸，或血水而麻沫相雜；胸悶不納，口渴，脘腹絞痛，氣促肢冷，神識時迷，左脈洪數，舌尖紅苔白。急危之秋，勉擬蔣氏法。</p>
<p>歸身（二錢）　青蒿（三錢）　川斛（四錢）　檳榔（七分）　生軍（一錢半）　槐米（三錢）　黃芩（一錢半）　甘草（七分）　紫菀（三錢）　雪羹（一兩）</p>
<p>疫痢，進蔣氏法頗覺藥病相安，即當依方進步。</p>
<p>海蜇（一兩）　蔞皮（三錢）　紫菀（三錢）　青蒿（三錢）　地慄（五錢）　甘草（七分）　川斛（五錢）　蓯蓉（三錢）　冬瓜皮（一兩）　歸身（二錢）</p>
<p>病衰大半，即宜安撫。</p>
<p>石川斛（四錢）　海蜇（七錢）　豆腐鍋巴（一兩）　二生稻（一兩）　云神（三錢，青黛拌）　老蓮子肉（三錢）　大麥仁（三錢）　地慄（五錢）　鮮佛手（一錢半）　冬瓜湯煎藥。</p>
<p>（案327）陳，左。春令陽升風動，內應乎肝，發為痛厥，足手麻木，治當柔肝。</p>
<p>白芍　醋炒當歸　旋覆花　桑枝　穀芽　甘草　醋炒香附　川楝子　川石斛　石決明</p>
<p>（案328）周，左。脘痛喜按，脈微，治以桂枝湯加味。</p>
<p>白芍　甘草　當歸身　香附　肉桂　大棗　金鈴子　茯苓</p>
<p>痛止，加西黃耆、潞黨參。</p>
<p>（案329）曹金觀內，七月，陳門涇。脘中頻痛，嘔吐痰沫蛔蟲，唇色時紅時白，脈來乍緩乍數，素喜香甜之物，乃蟲積症也。治以安蛔法。</p>
<p>蜀椒（三分）　製半夏（一錢半）　使君子（五枚）　穀芽（四錢）　烏梅（四分）　金鈴子（二錢）　左金丸（四分）　香附（三錢）　竹茹（一錢半）　楝根皮（五錢）　炙甘草（四分）</p>
<p>痛緩，前方加峻其制，以搗其穴。加雷丸、鶴蝨、榧子，去金鈴子、竹茹、香附。</p>
<p>（案330）張，幼，十一月。食犬肉、麵筋後著寒，寒食互結，脘腹並痛拒按，氣喘咳嗽，寒熱無汗，面浮肢腫，脈細緊，苔黃。治以消導散寒法。</p>
<p>白杏仁（五錢）　雞內金（一錢半）　木香（五分）　豆豉（五錢）　紅山楂（四錢）　香櫞皮（七分）　蘇梗（一錢半）　蔥白（三枚）　地枯樓（三錢）　伏龍肝（一兩）　枳殼（一錢）</p>
<p>（案331）錢，左，陸家角。食阻中州，過餌消導，遂致下血。今血止而腹滿且痛，大便溏，小溲少，脈細弦，舌紅苔白。乃肝因脾虧而來侮也。治以補脾抑肝。</p>
<p>於術　枳殼　冬瓜子　雪羹　廣鬱金　苡仁　香附　旋覆花　陳皮　金鈴子　吳萸</p>
<p>一劑知，二劑已。</p>
<p>（案332）陸竹坪，十一月。瘧後痢，痢後瘧，瘧後復痢，痢後復瘧，已累一歲，按法治之二月而始定。刻下飲食如常矣，惟兩膝之痛或發或止，或腫或不腫，內熱溲黃，究屬久戀之邪未淨，是痿症之漸也。《經》云：治痿獨取陽明。遵其旨為之，希報績焉。</p>
<p>金石斛（一錢半）　西茵陳（三錢）　桑枝（一兩）　黃芩（五分）　忍冬藤（五錢）　麥門冬（一錢半）　枇杷葉（五錢）　細生地（三錢）　甘草節（五分）　東壁土（一兩）</p>
<p>病久元虛漸復，法當膏滋培補，暫用小劑偵探。</p>
<p>生地（四錢）　天麥門冬（各一錢半）　茵陳（一錢）　杜仲（一錢半）　熟地（三錢）　忍冬藤（五錢）　茯神（二錢半）　阿膠（一錢）　黃柏（一錢）　金川石斛（合四錢）　甘草（六分）　枇杷葉（五錢）</p>
<p>（案333）陶維內，飯糰涇。產後三期，因鬱怒致憎寒壯熱，左脅脘腹刺痛，惡露時下，鼻血頭疼，口中苦膩，脘悶氣升，升則神迷不語，氣短作嘔，脈象細弦，苔色灰白。此中景所云「鬱冒兼夾暑邪」，乃危險症也。勉擬舒郁行血，佐顧外邪。兵法以寡以敵眾則當分擊者也。</p>
<p>童便炒香附（五錢）　玫瑰花（十朵）　廣鬱金（三錢）　萬安沉香汁（五分）　旋覆花（四錢）　延胡索（一錢半）　真紫降香汁（七分）　紫丹參（四錢）　澤蘭葉（一錢半）　經霜桑葉（三錢）　廣藿香（二錢）</p>
<p>諸苦悉蠲，惟寒熱不定，理當專治伏邪。</p>
<p>豆卷　藿香　茯神　金石斛　姜皮　青蒿　桑葉　鬱金　川貝母　丹參</p>
<p>（案334）趙，右。抑鬱而後患瘧，寒熱極重，汗出不暢，頭疼口苦，脘痞太息，納呆，脈弦數，苔薄白。醫投清化不應，當用小柴合逍遙意。</p>
<p>柴胡（五分）　製半夏（二錢）　茯苓（三錢）　藿香（二錢）　黃芩（二錢）　旋覆花（二錢）　香附（三錢）　橘皮（一錢）　雞蘇散（三錢）</p>
<p>（案335）園上陳茂內。丙子五月二十五日冒雨，肺俞受寒，即起咳嗽背寒。至秋寒甚，而夜分內熱，口苦腹痛，尚能云為動作。丁丑正月初旬，其症漸劇，腹中聚癖攻痛，不飢不食，起坐頭眩，咳嗽不止，左關之脈乍弦乍數，舌光如鏡，不寐形槁。女科謂勞損已成，藥難挽救，乞余診視。按脈憑症是風寒固表，郁久化熱，竊居肝膽之絡，癖痛口苦，斯其的據。治以清邪宣絡，或有小補未可知也。果十劑而起榻行走。方用夏枯、桑葉、青蒿、旋、楝、絲、斛、茯、貝、蜇、鱉等味。至耘稻時將欲復原，誤聽人言童雞最補，殺而一頓食完，作脹，越日云亡。惜哉！此非死症而竟至於死，乃命之數定，人力不足以挽回耳。</p>
<p>（案336）張，右。脾司統血，腎主藏納。脾腎為先後二天，不振，血乃崩脫，色如屋漏水；五更泄瀉，一身黃腫，舌無華色，白苔滿布，脈形細代。勉擬扶元法，望能挽回於十一。</p>
<p>潞黨參　附子　絨艾炭　生雞內金　於邑術　黃耆　茯苓皮　冬蟲夏草　橘皮　用伏龍肝（二兩）、飯鍋焦（一兩，煎湯代水）</p>
<p>又，去冬蟲夏草、雞內金，加歸身、杜仲、補骨脂。</p>
<p>代脈續，血崩止，五更腎泄得定，一身之腫亦退，危症轉關，再當大補。</p>
<p>東洋參（一錢半）　附子（四分）　補骨脂（一錢半）　茯苓（三錢）　野於術（三錢）　歸身（一錢半）　益智仁（四分）　西黃耆（二錢）　杜仲（一錢半）　新會皮（一錢半）</p>
<p>（案337）陸，右。經漏已久，近日大下，脈細神疲，防虛脫。</p>
<p>黨參炭　丹參炭　蒲黃炭　醋香附　醋歸炭　生艾絨　杜阿膠　黑豆皮　貫眾炭　杜仲</p>
<p>（案338）陳，右。汛期漸後，來時腹痛腰楚，耳鳴眩暈，尺脈細軟。腎陰不足，奇經亦病矣。</p>
<p>熟地（四錢）　蓯蓉（三錢）　黑豆衣（三錢）　杜仲（三錢）　歸身（一錢半）　丹參（三錢）　紫石英（五錢）　香附　茯苓（三錢）</p>
<p>經來甚適，去黑豆、茯苓，加龜膠、鹿膠、月季花。</p>
<p>（案339）馬，右，馬姓棧涇。坐產九日，漿水去多，胎反上逆，腰痠腹痛，神倦難支，左肢微冷，昨夜昏厥一次。急擬扶正決津，最怕虛脫。</p>
<p>西洋參（三錢）　生蒲黃（五分）　元明粉（一錢半）　全歸（八錢）　桂圓肉（十枚）　五靈脂（三錢）　淮牛膝（五錢）　香附（三錢）　黑大豆（四十九粒）</p>
<p>午刻進藥，腐胎即下，惡露雖降，脘腹並痛，脈起。再擬去瘀生新。</p>
<p>全歸（三錢）　丹參（三錢）　香附（三錢）　澤蘭葉（一錢半）　延胡（一錢）　山楂（三錢）　益母草湯煎藥。</p>
<p>（案340）王，右，三月。懷孕七月，腰痠漏紅，急擬銀苧法，胎勿下墜為吉。</p>
<p>紋銀（一件）　元米（一合）　砂仁炒白芍（二錢）　苧根（三錢）　續斷（三錢）　砂仁炒生地（三錢）　歸身（二錢）　蓮子（三錢）　杜仲（三錢）　香附（三錢）</p>
<p>（案341）陳，右。經阻腹痛欲厥，二便皆秘，左脈弦，苔黃膩。肝鬱不宣，治以疏降。</p>
<p>歸尾　楝實　草梢　西珀　木通　鬱金　延胡　滑石　大黃　烏藥　蟋蟀</p>
<p>（案342）張，右。子腫喘咳，產後腫勢更甚，惡露不通，小溲赤秘，藥後瘀溲皆通。鄭氏遙擬泄風分利，致諸症復萌，腹脅皆痛。再宗前法出入，勉希萬一。</p>
<p>西琥珀（一錢，沖服）　五靈脂（三錢）　香附（三錢）　腹皮（三錢）　歸鬚（一錢半）　生蒲黃（一錢）　金鈴子（一錢半）　蔥須（三錢）　茯苓（三錢）</p>
<p>又，加冬瓜皮五錢。</p>
<p>（案343）陶洪亮。癸未春月起，巔痛如劈作，風寒客巔，肝陽上冒，脈弦舌白，用白芷、羚羊角、甘、風、蠶、桑、菊、薄、蒡等，一劑知，二劑已。</p>
<p>（案344）邊憩泉室。患寒熱類瘧，蘇郡錢醫進敗毒散去人參，足指忽冷，眩暈不支。又用四逆加味，寒熱如前，自汗如浴，頭角震痛，兩目赤腫而盲，足冷過膝。余診得弦濡之脈，微黃之苔，曰：此是伏邪內發，升動肝陽，化風上冒耳。予桑、菊、旋、杏、碧玉、朱、磁、枯、茶、貝母、草決明子等。服後紅疹即見，汗止足溫，寒熱亦定，去茶、菊、磁、朱，加丹皮、羚角，赤疹即退，改用育陰和陽以善後。然肝陰為藥劫盡，雖養陰潛陽日服，兩目之盲不能復明矣。</p>
<p>（案345）周致祥。年三十二歲，丙子十月十二日下河挖泥，十四日覺陰囊脹痛，十五日移至小腹，漸占至胸，並痛呃逆，二便不通，嘔出痰食蛔蟲、黃綠汁沫，切脈遲弦，舌苔黃厚，渴喜熱飲，兩足逆冷。連投溫下，咸不能受，復加頭汗氣促，脹處轆轆有聲，彈之鼕空如鼓。危急之際，煎謝氏霹靂劫巢湯合蔣氏倉公火劑湯，與服不吐，少頃嘔止，二便未痛，汗呃漸止，切脈流利如平人。明日未刻，大便一通，小便亦解，瀉下四次皆黃水，燥糞則豆大五六粒耳。鼓脹既釋，食粥碗許而泄止，心中怔忡，是病去露虛，用六君子湯加香、砂、歸、志，調理而康。（雅診）</p>
<p>（案346）邵逸村鍊師。平日飲酒過度，丙子九月患行痹症，初由肩背，不以為意，淹纏數日，其證大劇，夜則神昏譫語，兩足相移而痛，不腫色紅，其形如疹，求治於余。余用蠲痹湯內服，摩風膏外擦，其痛立減，以定風酒常服，杜其根株。</p>
<p>（案347）教場頭王松山內。初起寒熱下痢，嘔吐不納，脈弦苔黃，余用清降泄邪，嘔吐既止，寒熱得輕，下痢不止。更醫，謂：中虛下陷。溫澀升提日進，旬余後，其痢日輕日重，兩足腫亮，小溲短少，脈見弱微，舌中干光，邊苔薄白。余曰：中虛則固然溫升，則足腫舌光奈何？先哲有「補腎不如補脾」、「補脾不如補腎」二言，各具至理，苟執衷於聖訓，則先補中土即是甘藥調之之意也。但腎為胃關，理宜兼顧，爰用參、朮、茯、斛、谷、歸、骨脂、冬蟲夏草為方，黃土半斤煎湯，煎藥二帖，漸見糞色，小溲日長，腫勢日退，改以大補而康。</p>
<p>（案348）陳介花。勞力過度，丙子九月十三日憎寒壯熱，咳嗽脅痛，頭疼口渴，脈形浮弦，苔白乾燥，劑以泄表救津，舌上雖潤，病勢不減，改以蟬、羚、牛、菊、翹、貝、甘、絲、紫荊、豆豉，一劑汗出，發出紅痧如麩，再劑霍然。</p>

<h1>卷九</h1>
<p>（案349）趙，右。內風凌脾，投資壽解語法，不語轉為罵詈不避親疏，陰病轉陽為順候，望可無虞。</p>
<p>羚羊角（三錢）　鮮菖蒲（七分）　遠志（八分）　龍齒（三錢）　川桂枝（三分）　天生蟲（三錢）　膽星（七分）　竹瀝（一杯）　熟天麻（三錢）　石決明（一兩）　茯神（三錢）　香附汁（七分）</p>
<p>狂言止，諸味減半。</p>
<p>（案350）沈翼。風溫由上而入，風屬陽，溫化熱，上焦近肺，肺受熱灼，身熱脅痛，逆走血分，咳嗽痰血，曾經昏厥，脈形浮數，舌紅苔白。治宜氣血雙清，庶幾熱淡血止。</p>
<p>牛蒡子（四錢）　桑葉（三錢）　前胡（一錢半）　竹茹（二錢）　絲瓜絡（三錢）　茅根（五錢）　杏仁（三分）　甘草（三分）　旋覆花（二錢）　連翹（一錢半）　青黛（二分）　川貝（四錢）</p>
<p>昨進氣血雙清，熱淡痛減，咳緩血止，余氛未靖，尚宜清理。照方加薄荷、枇杷葉，去茅根、連翹。</p>
<p>（案351）朱和尚，八字廟。暑濕穢濁之氣從口鼻吸受，分布三焦，瀰漫胸脘，則腹脹如鼓，微汗微熱，便秘不納，口膩頭昏，氣機不運。治當逐邪調氣，使氣機升降自安。</p>
<p>廣藿梗（一錢半）　香附（三錢）　蔞皮（四錢）　製半夏（二錢）　廣鬱金（一錢半）　滑石（三錢）　豆卷（三錢）　生薑衣（四分）　降真香（一錢半）　杏仁（三錢）　青蒿（三錢）</p>
<p>（案352）金惠，西新橋。壯熱少汗，咳嗽痰多，溲紅吐血，口渴面赤，脈細濡，苔化黃。溫邪從氣入血，治當涼血下氣，氣為血帥，使血由下泄為順也。</p>
<p>茅根（一兩）　辰砂（三分）　羚羊角（一錢半）　嫩白前（三錢）　丹皮（一錢半）　川貝（四錢）　山梔炭（一錢）　瓜蔞殼（七錢）　竹茹（三錢）　竹葉（三錢）　旋覆花（一錢半）　金銀花（三錢）</p>
<p>嘔血止而瀉血，瀉後熱淡，諸症悉減，溫邪從血而泄，擬就其近而逐之，用師愚法。</p>
<p>犀角（三分）　黃芩（二錢，炒炭）　側柏葉（二錢，炒炭）　竹茹（三錢）　丹皮（一錢半，炒炭）　川貝（四錢）　冬瓜子（三錢）皮（五錢）　藕節（三枚）　銀花（一錢半，炒炭）　山梔（一錢，炒炭）　金石斛（三錢）　茅根（一兩）</p>
<p>（案353）周龍，車塘三家村。始由壯熱少汗，後加吐瀉，頃吐瀉止而熱愈熾，四肢巨腫，起　泡且痛，氣促咳嗽，痰韌色黑，脅痛音啞，咽疼面赤，唇乾齒灰，舌絳而痿，脈來弦數。結陽者腫四肢，風淫末疾也。宗辛涼甘苦法治之，未識中病否？</p>
<p>桑葉（三錢）　羚羊角（三錢）　薄荷（七分）　旋覆花（二錢）　桑枝（一兩）　生天蟲（三錢）　元參（五錢）　金銀藤（三錢）　川貝（三錢）　絲瓜絡（三錢）　草節（五分）　鮮竹瀝（一杯）　青黛拌杏仁（三錢）</p>
<p>諸候雖減，仍然咳痛，依方進步可也。前方去旋覆花，加射干、海蜇。</p>
<p>擬剿撫互用法：桑枝葉　中黃　金石斛　竹瀝　菊花　射干　穀芽　杏仁　大貝　銀花</p>
<p>（案354）王幼，網船。時痧後，下痢肺痛，咳嗽未止，擬紫參法增味治之。</p>
<p>紫菀（三錢）　金銀花（二錢）　金石斛（三錢）　穀芽（三錢）　桑葉（三錢）　人中黃（一錢）　大力子（三錢）　槐花（一錢半）　朱燈心（五分）　冬瓜皮（五錢）</p>
<p>又，去紫菀，加蟬衣、青蒿。</p>
<p>（案355）薛銀綬，彭涇。溫邪內陷，津涸液枯，神昏如狂，經芳香開竅，狂定，諸症不減，法以甘寒救津。</p>
<p>鮮生地（一兩半）　鮮沙參（二兩）　鮮鐵皮石斛（一兩半）　嫩甘草（一錢）　肥知母（三錢）　鮮活水蘆根（二兩）　大力子（三錢）　桑葉（三錢）　薄荷打元參（五錢）</p>
<p>前擬甘寒濡潤，肢痙譫語得止，汗出身熱漸淡，一候不更衣，鼻扇，喘咳不除，津液雖回未充，灰苔僅化小半。溫邪劫爍津液，法以滋養。</p>
<p>鮮石斛（一兩）　肥知母（三錢）　蔞皮（五錢）　桑葉（三錢）　鮮生地（七錢）　大力子（三錢）　川貝（四錢）　薄荷（三分）　鮮沙參（五錢）　夏枯花（三錢）　元參（五錢）　葦根（一兩）　枇杷葉（一兩）</p>
<p>又，生地易鮮首烏，沙參易西洋參。</p>
<p>心營餘熱未靖，膽亦受戕，寐中驚惕，更吸水煙傷肺，復加鼻血，再擬薛氏法：</p>
<p>郁李仁　夏枯花　梨皮　茅根　酸棗仁　川貝母　藕肉　甘草　豬膽皮　綠豆皮</p>
<p>（案356）吳，左。灼熱無汗，夜則神昏譫語，喘咳痰血，舌絳苔黑，齦焦脈數。溫邪內陷劫陰，且擬甘鹹救陰治。</p>
<p>鮮沙參（四錢）　淡豆豉（四錢）　薄荷（六分）　蘆根（一兩）　牛蒡子（五錢）　鮮生地（三兩）　元參（五錢）　翹心（三錢）　川貝母（三錢）　肥知母（三錢）　犀角（三分）　鮮斛（七錢）　硃砂拌石菖蒲（七分）　枇杷葉（五錢）</p>
<p>進大劑甘鹹救陰，神清譫止，灼熱無汗，舌齒仍焦，病重藥輕，前方加倍治之。</p>
<p>鮮生地（三兩）　豆豉（四錢）　鮮沙參（一兩）　知母（五錢）　牛蒡子（四錢）　鮮首烏（三兩）　蛤殼（二兩）　硃砂（五分）　武元板（二兩）　枇杷葉（二兩）　葦根（四兩）　川貝（五錢）　鮮石斛（二兩）</p>
<p>三劑愈。</p>
<p>（案357）何，左。始由左足痠痛，現更右足，不紅不腫，脈濡苔白，病名腳氣，擬雞鳴散。</p>
<p>本方加黃柏，去桔梗。又，加獨活。</p>
<p>（案358）陸文龍。胸腹面部浮腫微紅，漸至四肢，臥則心震，引及一身，咳嗽痰稀，便艱溲少，兩手脈弦，舌苔薄黃，乃外風襲而內飲盛也。證累數月，理當扶正祛邪。</p>
<p>酒炙木防己（二錢）　潞南黨參（三錢）　光杏仁（三錢）　水炒桂枝木（四分）　帶皮茯苓（三錢）　豨薟草（三錢）　酒炒原蠶砂（三錢）　竹瀝半夏（二錢）　熟石膏（一兩）</p>
<p>遍身紅腫略減，耳鳴眩暈不止，心悸咳嗽，脈舌如前，邪勢猖獗，仍宜扶正祛邪。</p>
<p>木防己（二錢）　桂枝（四分）　黃耆（二錢）　炙甘草（四分）　羚羊角（二錢）　蛤殼（五錢）　遠志（七分）　旋覆花（一錢半）　絡石藤（三錢）　蔞皮（五錢）　新絳（七分）　朱茯神（三錢）</p>
<p>各症皆減，大便不爽，左脈仍弦，營虛邪痹，治以治風先治血之意。</p>
<p>木防己（一錢半）　秦艽（一錢半）　酒炒生地黃（三錢）　生黃耆（二錢）　獨活（八分）　鹹肉蓯蓉（三錢，略漂淡）　油當歸（三錢）　蠶砂（三錢）　硃砂拌茯神（三錢）　絡石藤（三錢）　桑枝（一兩）</p>
<p>（案359）薛正甫內。寒熱有汗，左偏頭痛，小腹痛引腰膂，右臂及足酸楚，脈左弦大且數，右寸浮，舌苔黃厚。外風引內風，營衛皆病，法當兼顧治之。</p>
<p>桑葉（三錢）　甘草（五分）　石決明（五錢）　茯苓（二錢）　菊花（三錢）　桂枝（二分）　黑豆皮（一錢半）　薄荷（三分）　殭蠶（三錢）　赤芍（一錢半）　生香附（三錢）</p>
<p>（案360）張惠洲，徽州人也，善醫。見某姓一人周身皆腫，何鴻舫用五味、乾薑、二朮、桂、附之類，連進七十餘帖，致腫勢益甚，腹右堅突，苔白足冷，診脈細微。張云是濕寒內盛而陽不外行也，用五苓合五皮、雪羹，加蘇葉、椒目、赤豆，五帖腫退其半，十五帖而痊愈矣。光緒元年，自患傷風數日，後右肢麻軟，不能舉動，余診右脈洪弦，舌苔干黃，乃體豐氣餒，風痰由肺入絡，類中症也。治以清泄滌痰，如桑、菊、羚、薄、竹、蠶、耆、防之類，二劑已能坐立，遂加甘草、蓯蓉，囑其多服幾劑，數日後出外行走而望者紛紛而至，咸云：人參再造丸，此症之第一妙方也。言者既多，病者惑之，竟服再造丸而不復審其風之熱與寒矣。半月餘，忽起舌強不語，中症已成，服藥不及，為山九仞，功少一簣，豈其命耶，人力不足以挽回歟。</p>
<p>（案361）顧蘇洲子，九月七日，張涇。病後脾不制水，一身皆腫，二便不調，擬分消法。</p>
<p>豆卷（五錢）　桂枝（三分）　防己（一錢半）　帶皮茯苓（三錢）　五加皮（一錢半）　杏仁（三錢）　苡仁（三錢）　厚朴（四分）　葶藶子（五分）　姜皮（五分）　大腹皮（一錢半）</p>
<p>外用鯽魚、雄黃、麝香，研爛敷臍。</p>
<p>又，加椒目、絲瓜絡、冬瓜皮。</p>
<p>一身腫亮稍退，小溲長而色黃，舌苔白厚，脾虛濕積，治以分利。</p>
<p>熟附子（三分）　冬朮皮（一錢半）　茯苓（三錢）　燈心（三分）　薏苡仁（四錢）　桂枝木（三分）　澤瀉（一錢半）　豆卷（五錢）　冬瓜皮（三錢）　絲瓜絡（三錢）　防己（一錢）</p>
<p>（案362）吳廷彩室，東張河涇。單腹脹已過心下，按之則痛，微寒微熱，喘咳納少，面黃便溏，述月事來而忽止，漸漸腹大高凸，此瘀血內蓄也，消之下之則愈。奈症累一月有餘，病痼而元氣已虛，峻藥難投矣。擬方宗李士材消補互施意應之。</p>
<p>歸尾（一錢半）　鬱金（一錢半）　丹參（三錢）　潞黨參（一錢半）　香附（三錢）　山楂（三錢）　新絳（七分）　旋覆花（三錢）　茯苓（三錢）　穀芽（五錢）</p>
<p>服藥後氣攻作痛，瘀血如崩而下，腹脹大減，塊亦去半。大積大聚衰其大半而止，則斯時宜補養氣血為主，化瘀佐之。</p>
<p>黨參（三錢）　穀芽（五錢）　川石斛（三錢）　旋覆花（三錢）　茯苓（三錢）　苡仁（三錢）　制香附（三錢）　新絳（五分）　當歸（一錢半）</p>
<p>（案363）施國香子。病後濁濕橫溢，一身洪腫，喘咳不渴，二便皆閉，進滲濕開腑未奏寸功。勉宗朱氏以濁攻濁法，俾水從下出則妥。</p>
<p>鼠矢（五十粒）　西琥珀（三分）　椒目（三十粒）　薏苡仁（四錢）　螻蛄（五隻）　桂枝木（二分）　赤白茯苓（合五錢）　伏龍肝（一錢半）　澤瀉（一錢半）　木防己（一錢半）　附子（三分）　冬白朮（一錢半）　橘皮（七分）　燈心（四分）　烏桕　根白皮（三錢）</p>
<p>又，加赤豆、蔥須、杏仁。</p>
<p>一身之腫已退，陰丸亦減其半，咳緩納加，再擬扶土製水法，前方去鼠矢、螻蛄、防己。</p>
<p>（案364）邊蔭岩女。面浮足腫膚黃，名醫屢補益劇。余詢知淋雨著濕而起，夏秋至春從未汗出，其右脈浮溢魚際，乃表強，非欲男之故，諸君誤會矣。既屬表強，宜開元門。</p>
<p>浮萍（三錢）　秦艽（一錢半）　五加皮（一錢半）　茯苓皮（三錢）　麻黃豆卷（四錢）　桂枝（三分）　漢防己（一錢半）　冬瓜皮（五錢）　杏仁（三錢）</p>
<p>又，香附六君子湯加桂枝、附子。</p>
<p>（案365）朱，右。冒雨受寒著濕，凜寒時熱，咳嗽有汗，頭痛如劈，脈細苔白。先擬辛散。</p>
<p>羌活（七分）　豆卷（三錢）　川芎（七分）　苦丁茶（一錢半）　甘草（三分）　防風（一錢）　菊花（三錢）　生天蟲（一錢半）　桑枝（四錢）葉（三錢）　白蒺藜（一錢半）</p>
<p>復病，加白芷七分、蔓荊子七分。</p>
<p>（案366）黃，右。冒雨受寒濕，食青梅酸收，寒濕鬱肺，背寒喘咳，咳劇則嘔，臥不著枕，脈細而緊。治以辛散。</p>
<p>麻黃炒豆卷（四錢）　蘇葉（一錢半）　生薑（一錢）　薑汁炒杏仁（四錢）　桔梗（一錢半）　象貝（二錢）　姜炒　大力子（三錢）　前胡（一錢半）　蔥白（三枚）　金沸花（三錢）</p>
<p>（案367）何錦榮。平時著寒受濕，身上起塊淫癢，得暖立化，近日足腫，腫退腹痛，移至頭頂，咳嗽不能臥息，腹鳴時泄，斯乃寒濕由腎上攻，當驅之外達。</p>
<p>大豆卷（四錢）　川桂枝（三分）　杏仁（三錢）　北細辛（一分半）　香附（一錢半）　製半夏（三錢）　茯苓（三錢）　童便（少許）　生附子（三分）　旋覆花（一錢半）　桑皮（一錢半）　生薑（一片）</p>
<p>頂痛止，咳如昨，再用小青龍法。前方加乾薑五分、五味子三分、麻黃四分，去香附、姜。</p>
<p>（案368）庚辰年春月，疫痘盛行，染者多死，後見痘科徐國祥用犀角、鹿茸、羚羊角、高麗參之類，一劑即灌漿，二三劑而坐斑結痂，真良法也。目擊者範芳、金虞、大桂子三人。</p>
<p>（案369）陳鬥，正月，無糧殿。左有便毒，右有魚口，肛瘍成漏，小便從漏而出，刻下身熱無汗，二便不通，少腹堅滿並痛，時欲上衝，口渴脈弦，舌膩黃厚。濕熱毒蘊結肝經，勉擬分清泄濁法。</p>
<p>青麟丸（四錢）　銀花（三錢）　細生地（四錢）　穀芽（一兩半）　碧玉散（三錢）　龍膽（一錢）　紅燈心（三分）　生首烏（四錢）　琥珀（一錢半）　粉萆薢（四錢）</p>
<p>藥後二便皆通，熱淡痛止，瘍醫進甘膩之品，反加嘔惡不飢。再擬溫膽法，以治藥，非治病也。</p>
<p>（案370）王，幼。每遇風寒身發疹塊，此風寒客於皮膚而不去也，脈弦苔白，治以透泄。</p>
<p>牛蒡子（三錢）　防風（一錢）　天蟲（三錢）　桑葉（三錢）　枇杷葉（三錢）　桂枝（三分）　蟬衣（五分）　菊花（三錢）　生甘草（五分）</p>
<p>（案371）陸，右，灼熱少汗，進清泄法熱退咳減，昨夜突然左乳刺痛難支，脈左弦右細數，舌邊紅苔糙。邪聚於絡，金虛木旺，恐其變端不測。</p>
<p>全瓜蔞　牛蒡子　土貝　杏仁　鮮沙參　蒲公英　草節　橘葉　當歸鬚</p>
<p>（案372）周，右。情志不遂，咽中之核即脹，妨於飲食，阻於呼吸，脈沉。治以蠲憤舒郁，自當怡情為要。</p>
<p>合歡花（三錢）　柴胡（二分）　薄荷梗（五分）　甘草（三分）　金萱花（三錢）　歸身（一錢半）　白茯苓（三錢）　香附（三錢）　玫瑰花（二錢）　赤芍（一錢半）　廣鬱金（一錢半）</p>
<p>含化丸方：蘇梗汁　香附汁　沉香汁　硼砂末　川樸汁　枳殼汁　烏藥汁　元明粉　白芥子末　山茨姑末　以濃汁泛丸。</p>
<p>（案373）顧，嫗。奔豚肥氣伏梁，心肝之積，脹而不動，惟腎積上衝則嘔痰食，脈弦苔白，形瘦如豺，年近古稀，姑擬補中理氣。</p>
<p>砂仁（三分）　土炒白朮（二錢）　烏梅（三分）　肉桂（三分）　潞參（四錢）　姜炒竹茹（一錢半）　甘草（三分）　白芍（一錢半）　穀芽（四錢）　淨旋覆花（一錢半）　香附（一錢半）　陳皮（一錢半）　宋半夏（一錢半）　左金丸（三分）　楝實（一錢半）</p>
<p>諸症皆愈，膏方調理。</p>
<p>潞黨參（六兩）　穀芽（三兩）　甘草（七錢）　旋覆花（一兩半）　於邑術（三兩）　桂枝（三錢）　烏梅（三錢）　金鈴子（一兩半）　製半夏（一兩半）　白芍（一兩半）　茯苓（三兩）　制香附（四兩）　金石斛（三兩）　陳皮（五錢）　安桂（四錢）　土爾番（四兩）　瓜蔞皮（三兩）　砂仁（三錢）　竹茹（一兩半）煎膏服。</p>
<p>（案374）陳，右，綠葭浜。陰挺，溲時則痛，寒熱脈弦，舌赤苔白，濕熱蘊肝，清化為治。</p>
<p>龍膽瀉肝湯去柴胡，加黃柏、楝實。以白礬、桃仁、銅綠、五味子、雄黃為丸，納玉門。</p>
<p>（案375）莊竹生內。喘咳臥甚，已延一載，脈滑苔白。虛體邪飲上逆之故也，治以溫降。</p>
<p>蘇梗（一錢半）　製半夏（一錢半）　蛤殼（七錢）　蔞皮（一錢半）　杏仁（三錢）　旋覆花（二錢）　茯苓（三錢）　竹瀝（一杯）　前胡（一錢半）　枇杷葉（三錢）　橘紅（五分）　竹茹（二錢，薑汁炒）</p>
<p>喘咳復作，仍不能臥，心悸肢冷，脈弦細，舌白膩。飲邪為患，溫藥和之。苓桂朮甘湯加杏仁、旋覆花、半夏、橘皮。</p>
<p>（案376）陳巧觀。牛撞傷尾閭，肛旁血出不止，左足亦受其傷，青腫且痛，驟加壯熱脘痛，納減便秘，左脈大而且空。營血大虧，瘀阻不通，擬補血通瘀治。</p>
<p>大有耆（四錢）　酒桑枝（五錢）　乳香（一錢）　杜仲（三錢）　全當歸（二錢）　五加皮（一錢半）　沒藥（一錢）　淮牛膝（三錢）　丹參（三錢）　香附（三錢）</p>
<p>服方後大便下血頗多，壯熱已涼，洪脈亦平，腫痛皆緩。再予補氣養榮，可望漸入佳境。</p>
<p>黨參（三錢）　於術（三錢）　黃耆（四錢）　金石斛（三錢）　生地（三錢）　歸身（三錢）　苡仁（三錢）　生穀芽（五錢）　陳皮（一錢）　丹參（三錢）　桑枝（五錢）</p>
<p>唐君因便秘肛癰為不治症，拙擬潤腸藥品，服月餘，傷口收斂，停藥。</p>
<p>（案377）陳鴻緒大練師，丙子。甫交初氣，肝木用事，木旺犯胃擊肺，則痰隨氣升，有升無降，氣促如奔，動則尤甚，咳嗽不納，脈左關弦洪，舌短苔膩。昨投化痰理氣，其證益加，年逾古稀，最為棘手，勉擬平肝壓痰治。</p>
<p>石決明（一兩半）　沉水香（二錢）　沙參（三錢）　竹茹（一錢半）　代赭石（一兩）　川貝（三錢）　蘇子（三錢）　金石斛（三錢）　旋覆花（四錢）　穀芽（四錢）</p>
<p>喘定，前方石決明、代赭石、沉香減半。</p>
<p>後一年初氣，喘咳大作，不及服藥。</p>
<p>（案378）潘，左。血淋，脈實，乃濕火下流也。擬清化法。</p>
<p>黃柏（一錢半）　鮮生地（七錢）　生草梢（七分）　澤瀉（一錢）　萆薢（二錢）　青燈心（三尺）　槐花炭（一錢半）　蓮子（一兩）　元參（三錢）　草龍膽（一錢半）　金銀花（一錢半）</p>
<p>血淋止。</p>
<p>北沙參　元參　女貞子　蓮子　川黃柏　龍膽　澤瀉　甘草梢　大生地　淮牛膝炭</p>
<p>（案379）張伏順，十二月，斜塘。神狂逾垣上屋，罵詈不避親疏，左脈弦數且大，舌色尖紅，因驚傷膽，心肝俱伐而三陽上逆，治以《內經》生鐵落飲增味。</p>
<p>生鐵落（七錢）　龍齒（三錢，川連炒）　竹茹（三錢）　製半夏（二錢）　石菖蒲（七分）　茯神（三錢）　竹黃（一錢）　沉香汁（三分）　生棗仁（四錢）　硃砂（七分）　竹瀝（一杯）　金戒指（一隻）</p>
<p>藥後人事已清，前方去菖蒲、竹茹，加石決明。</p>
<p>祟附復狂，擬顧氏法。前方去沉香，加鬼箭羽一錢半，桂權煎送大殺鬼丸半兩，即愈。</p>
<p>（案380）王彩內。初起頭上生塊，淫癢，破流脂水，近日蔓延遍體矣。脈軟帶弦，舌紅苔白，血虛且熱，風濕留於肌腠，治以在涇先生法。</p>
<p>白菊花（三錢）　桑葉（三錢）　黑豆衣（三錢）　黃柏（五分）　蒼朮皮（三分）　松毛（三錢）　黑芝麻（四錢）　赤苓（三錢）　細生地（三錢）　五加皮（二錢）　豨薟草（三錢）</p>
<p>又，加白蘚皮、丹皮。</p>
<p>屢投尤氏法，漸次見功，今加頭眩，乃外風引動內風也，法宜靜熄。</p>
<p>細生地　料豆衣　菊花　蠶砂　茅朮皮　黑芝麻　丹皮　羚羊角　松毛　黃柏</p>
<p>（案381）羅，右，蓬萊鎮。寒熱有汗，腹痛，足不能伸，燥屎不下，膿血旁流，右脈沉實，舌苔焦黃，小溲如淋。腸癰既成，治以仲景法。</p>
<p>牡丹皮（二錢半）　敗醬草（五錢）　桃仁（二錢）　枳殼（五分）　冬瓜子（五錢）　地丁草（一兩）　大黃（一錢半）　苡仁（二錢）　甜瓜子（五錢）　元明粉（二錢）　歸尾（一錢半，外用蜜導）</p>
<p>又，前方加黃耆、甘草節，去大黃、元明粉，歸尾易歸身。</p>
<p>（案382）周，左。大便七日不通，脘間並痛拒按，飲食到口即吐，脈實苔黃，肝逆犯胃成厥，厥者其氣上逆也。治宜承順陽明，平和肝逆。</p>
<p>大黃　蔞皮　蜣螂　代赭石　甘草　枳殼　半夏　旋覆花　川楝子</p>
<p>又，去大黃、枳殼，加穀芽、茯神。</p>
<p>（案383）馬老五，姜家港。咳嗽痰多作嘔，腰間痠痛作腫，納呆便秘，脈左數右弦，舌苔糙膩。此腎虛不攝也，用許旌陽法。</p>
<p>白芥子（五錢）　杜仲（一錢半）　胡桃肉（二枚）　橘紅（七分）　大熟地（四錢）　牛膝（一錢半）　冬瓜子（三錢）　白前（一錢半）　沉香（二分）　紫菀（三錢）　川貝母（三錢）　茯苓（三錢）</p>
<p>諸症漸平，以香砂六君子丸暮服，早服腎氣丸。</p>
<p>（案384）季庭。咳嗽痰濃帶血，右臥則甚，神疲音啞，冷汗黏膚，不納，舌紅，右脈弦數且大。痰火戀膈，心陽熾燃，治以靖熄化痰。</p>
<p>蓮子心　山茶花　川貝　杏仁　枇杷葉　側柏葉　蛤殼　藕節　冬瓜子　金石斛　竹茹　穀芽　旋覆花</p>
<p>（案385）邊萬春，蘇家角。先嘔血，後咳嗽，痰中有血，脈細數，唇焦口渴，苔黃，煙辛泄肺，酒熱伐胃所致。</p>
<p>葦根（八錢）　川貝（三錢）　川石斛（五錢）　大麥仁（七錢）　知母（二錢半）　山梔（三錢）　側柏葉（三錢）　竹二青（六錢）　梨汁（一杯）　藕汁（一杯）</p>
<p>又，加穀芽、苡仁。</p>
<p>（案386）崔，女。寒熱時形，溲秘，腹痛至脘，口渴喜飲，飲多即吐，脈濡，舌紅苔白膩。暑濕內阻，氣化失司也。</p>
<p>藿香　桑葉　烏藥片　川楝子　豆卷　茯苓　廣木香　車前子　佛手　滑石　地慄苗</p>
<p>（案387）陳，左，七月，陳家谷。間日瘧寒輕熱重，已累月餘。脈狀細弦，舌赤苔白。伏邪漸深，治以景岳何人意。</p>
<p>生首烏　青蒿　蟬衣　川貝母　南沙參　黃芩　陳皮　大豆卷　懷牛膝　桑葉　姜衣</p>
<p>（案388）徐。下痢發止不常，總由暑郁不化。</p>
<p>貫眾（二錢）　冬瓜皮（五錢）　普洱茶（三錢）　佛手（七分）　銀花（三錢）　松花粉（三錢）　金石斛（三錢）　槐花（一錢半）</p>
<p>（案389）包，左。膚目皆黃，便溏溺赤，舌紅苔黃。濕熱相蒸，治當分利。</p>
<p>梔子柏皮湯加冬瓜皮、海金砂、蠶砂、秦艽</p>
<p>諸症皆退，原方參以調補，照方加於朮、苡仁。</p>
<p>（案390）金獻，九月，牛馬浜。年登古稀，類瘧後灼熱無汗，靜則神昏，頭疼昏暈，咳嗽痰膠，脈左弦數且大，唇紅舌赤。伏邪內盛，痰夾肝火上升，擬清化法。</p>
<p>青蒿（三錢）　桑葉（三錢）　竹茹（三錢）　連翹（三錢）　黃芩（二錢）　豆卷（三錢）　羚角（三錢）　旋覆花（三錢）　杏仁（三錢）　川貝（三錢）　薄荷（六分）　碧玉散（三錢）</p>
<p>食復，宗仲景法，梔豉枳湯加篙、藿。</p>
<p>（案391）金獻內。灼熱無汗，脘痞不飢，曾經神昏譫語，即進芳香，神清譫止，脈細數，舌胖色赤，光亮無津，津枯邪滯。治以救津泄邪，宗薛氏法。</p>
<p>葦根（一兩）　鮮首烏（七錢）　桑葉（四錢）　鮮谷（二兩）　滑石（三錢）　鮮石斛（七錢）　茵陳（三錢）　佛手（三錢）　鮮大豆黃卷（一兩半）</p>
<p>又，復脈湯去薑、桂、麻，加宋半夏、桑葉。</p>
<p>（案392）薛鑑泉。暑瘍紅腫，膿毒未得，微寒微熱，治以清暑化托。</p>
<p>連翹殼　夏枯花　歸鬚　銀花　牛蒡子　皂角針　赤芍　土貝　花粉　甘草節</p>
<p>（案393）李。類瘧後，灼熱無汗，夜則神昏譫語，脘痞作惡，咳嗽痰膠色黃，便秘溲赤，脈弦數芤，舌絳苔灰。伏邪已入心包，勉用芳香開泄。</p>
<p>石菖蒲（一錢半）　犀角（五分）　銀花（三錢）　旋覆花（三錢）　天竺黃（一錢半）　翹心（三錢）　豆豉（四錢）　薄荷（三分）　牛黃丸（1粒）　山梔（一錢）　蔞皮（三錢）　元參（一錢半）　竹二青（一錢半）</p>
<p>諸候悉蠲，咳嗽雖減不除。前方去牛黃丸，加川貝、杏仁。</p>
<p>（案394）錢，左。身熱一月，始終無汗，咳嗽泄瀉，脘悶拒按，脈弦數，苔薄白。伏邪冬發，腠理氣機怫鬱，濕熱不能外達，擬薛氏辛涼解散法。</p>
<p>六一散（四錢）　扁豆衣（一錢半）　川樸（五分）　穀芽（七錢）　薄荷（一錢）　葦根（四錢）　杏仁（三錢）　豆卷（五錢）</p>
<p>汗出熱淡，咳泄亦減，脈舌如前，脘痛耳鳴。伏邪夾食戀中，再擬前方加減。</p>
<p>穀芽　青蒿　藿香葉　碧玉散　豆卷　桑葉　枇杷葉</p>
<p>（案395）錢大昌，犁涇。日晡發熱，汗出熱解，神昏譫語，咳嗽呃忒，大便不爽，小溲短赤，脈空數，舌有苔如膜，暑邪夾痰內蘊，漸入心包所致。擬清暑滌痰為治。</p>
<p>竹瀝半夏（三錢）　橘紅（七分）　鬱金（三錢）　遠志（七分）　辰砂茯神（三錢）　蔞皮（七錢）　海蜇（一兩）　竹茹（三錢）　鮮石菖蒲（七分）　連翹（三錢）　金沸花（三錢）　枇杷葉（五錢）</p>
<p>藥後汗出頗暢，紅疹密布，神清譫止，咳呃減半，邪郁不化，仍主清滌。</p>
<p>前方加桑葉、天竺黃、丹皮、滑石，去神、遠、橘、蜇</p>
<p>（案396）錢春永。下痢經久，紅色轉為紫瘀，納食不思，腹痛後重。暑毒內蘊，胃汁受劫，勉擬清暑調胃法治。</p>
<p>冬瓜皮（一兩）　鮮佩蘭葉（二錢）　鮮紅雞冠花（五錢）　鮮佛手（一錢半）　金銀花（二錢）　穀芽（一兩）　朱茯（三錢）　貫眾炭（三錢）　鮮石斛（五錢）　蓮肉（三錢）　荷杆（二尺）</p>
<p>暑邪未清，胃陰漸復，腹痛定而下痢爽，血亦止，納加脈芤，舌絳苔黃。治法仍當甘寒濡潤以養胃陰。</p>
<p>西洋參（一錢半）　扁豆衣（一錢半）　蓮肉（四錢）　蓮芯（一錢）　佛手（七分）　生甘草（六分）　鮮佩蘭（三錢）　荷梗（二尺）　荷蒂（一枚）　鮮藿斛（五錢）　鮮谷（一兩，打）　銀花（二錢）</p>
<p>屢服甘涼養胃，痛痢減十之九，納食大增，因而過食，更餌仙方溫燥，遂致舌復干絳，脘硬如石，以手按之其痛難支，下痢純血且頻，納復不思，左脈芤數，右手不揚，形神困乏。病久正虛，食滯中宮，勉方宜急則治標。</p>
<p>鮮山楂（七錢）　鮮佩蘭（三錢）　荷梗（二尺）　地慄（五枚）　鮮萊菔（一兩）　生神麯（三錢）　佛手（三錢）　生穀芽（一兩）　香連丸（三錢）　海蜇（七錢）</p>
<p>（案397）俞瑞卿，七月，東皋涇。血痢用升，痢止而咳嗽；咳嗽用澀，咳止而腹痛寒熱。停藥數日，腹痛寒熱亦定，惟脘痞不飢不納，腸鳴便艱溲少，脈象空數，神形疲倦，舌光如鏡，色赤少澤。大凡藥不對病，先傷胃系，而在內之暑濕尚戀，急擬薄味調養，佐以清化。</p>
<p>鮮石斛（五錢）　大麥仁（四錢）　佛手（七分）　佩蘭（一錢半）　二生稻（二兩）　冬瓜皮（五錢）　荷梗（二尺）　夏枯（三錢）</p>
<p>納加少味，脈舌如前，胃液未復，再宜滋養。</p>
<p>西洋參（一錢）　干藿斛（五錢）　佛手（七分）　夏枯（一錢半）　麥門冬（一錢半）　茉莉花（三分）　稻葉（三兩）　宋半夏（七分）　大麥仁（三錢）　益元散（一錢半）</p>
<p>（案398）王壽甫。壯熱將及一月，白疹屢見不涼，神識如迷，耳聾唇燥，下痢血水紫塊，牙齦結瓣色黃，鼻孔干煤，舌黃且厚。暑濕久羈於肺，肺病則下注大腸，臟腑受邪，母病及子，腎陰告涸，勉擬方宗余氏敗毒合葉氏救腎法應之。</p>
<p>冬瓜皮（一兩半）　黃連（五分）　沉香汁（二匙）　鮮生地（四錢，同炒）　元參（三錢）　銀花炭（三錢）　槐花（三錢）　燈心（五尺）　黃柏炭（一錢半）　黃芩（一錢半）　鮮石斛（四錢）　荷梗（三尺）　生穀芽（八錢）</p>
<p>下血止，去黃柏，加葦根。</p>
<p>壯熱間日而作，熱時神迷不語，脈左弦數右洪數，舌黑無津，唇燥齒焦。此陰氣先傷，陽氣獨發之癉瘧症也。擬仲景白虎加參法為治。</p>
<p>西洋參（二錢）　石膏（八錢）　知母（三錢）　白米（一合）　鮮首烏（五錢）　鮮生地（八錢）　青蒿（三錢）　甘草（五分）</p>
<p>進藥後各恙減其大半，再擬清胃救腎。</p>
<p>生地　白知母　莧麥冬　天花粉　青蒿　石膏　西洋參　潤元參　鮮首烏　竹葉（張惠翁同診）</p>
<p>（案399）吳，左，趙潭。壯熱旬日，暑邪入里，舌強神昏譫言，鼻扇氣促微咳，牙齦色黑且黃，舌絳乾燥根黑，津液亦受劫矣。勉擬芳香開竅，氣血雙清。</p>
<p>牛黃丸（一粒）　犀角汁（五分）　翹心（三錢）　川貝（三錢）　鮮生地（一兩半）　鮮石斛（七錢）　元參（五錢）　豆豉（四錢）　鮮首烏（七錢）　羚羊角（三錢）　薄荷（三分）</p>
<p>各恙皆減，加石膏一兩，去犀角、牛黃丸。</p>
<p>（案400）唐，右。初起寒熱腹痛，昨加神昏譫語，大便旬日不通，舌尖絳，苔中黃，手足痙如擂鼓，面赤齒板，耳聾足冷，氣促溲少，身難轉側，白疹密布，脈右大左細。風濕侵入經絡脈隧之中，陽明燥屎內結，擬薛徵君法治之。</p>
<p>羚羊角　絲瓜絡　鮮石斛　鉤鉤　牙硝　鮮地龍　海風藤　鮮稻葉　葦根　大黃</p>
<p>藥後痙止，醫投白虎，疹邪內縮，仍歸不救命焉。</p>
<p>（案401）顧庭，蟠龍鎮。初起寒熱，醫投溫散升提，致神昏譫語，胸悶嘔惡，舌乾絳，脈弦數。邪入營矣，宜涼營泄邪。</p>
<p>犀角汁（八分）　山梔（三錢）　竹茹（三錢）　旋覆花（三錢）　鮮生地（一兩半）　豆豉（三錢）　葦根（二兩）　益元散（三錢）　鮮菖蒲（一錢半）　蔞皮（五錢）　元參（五錢）</p>
<p>寒熱間日，熱時神昏譫語，舌紅燥，苔黃，便秘納微。暑濕之邪從陽樞轉出，宜就其近而逐之。</p>
<p>鱉血柴胡　真宋半夏　蟬衣　何首烏　西洋人參　水炙甘草　鮮谷　鮮石斛　酒炒黃芩　鮮枇杷葉　桑葉　朱茯神</p>
<p>瘧止納加，脈和苔化，七日不便，病久元虛，腑失下行之司，擬薄味調胃，所謂九竅不和都屬胃病也。</p>
<p>西洋參　麥冬　鮮石斛　麻仁　首烏　宋半夏　茯神　咸蓯蓉　歸身　鮮谷</p>
<p>（案402）周禮齋。身熱有汗不至足，舌根有痰不能咯，語言蹇澀不遂，白㾦布而不透，耳聾便薄，脈軟苔黃。濕熱化風，痰阻舌根，有痙厥之憂，急予清熱滌痰，祛風利濕為治。</p>
<p>羚羊角　天竺黃　絲瓜絡　桑枝　桑葉　鉤鉤　天生蟲　石菖蒲　海風藤　竹瀝　連翹　杏仁　滑石　葦根</p>
<p>身熱暮重，舌音漸清，痰稍能吐，耳聾略聰，肢痙定，白疹多，脈形軟弦，苔黃且膩，口糜咽痛，邪未楚也，仍宜宣熄。</p>
<p>枇杷葉　羚羊角　桑枝　膽星　銀花露　碧玉散　生殭蠶　竹茹　竹瀝　竹黃　石菖蒲　活地龍　杏仁　薔薇花露</p>

<h1>卷十</h1>
<p>（案403）周亦新茂材。癸酉年患吐血，服清降而血止，而舌赤如朱。昆醫屢用犀角地黃湯、三黃湯、補心丹均不效。診得脈如平人，余曰：此症頗奇，諒是誤餌伏火丹砂而毒入心、胃、腎也。昔賢張石頑亦曾見過，非杜撰也。方以人中黃、甘草、黑豆、阿膠、秋石、生地、女貞、首烏、旱蓮之類，三進而舌淡，十劑而全退矣。</p>
<p>（案404）羅少耕室。丁丑九月患鼻塞咳嗽，身有微熱，少頃神不語，喉中嘓嘓有聲，按脈右寸浮數，問其疾苦，惟點頭而已，可知神識尚清，不過風痰上壅太陰，而成喉痹耳。即針少商穴，喉通能語，服清泄之品而痊。過夜復厥，厥時有氣逆上，上過心胸即神昏息微，按之摩之，咳嗽一二聲而始醒。頻頻而厥，舌苔薄白，便艱溲少，六脈滑大且硬，右大於左，發出赤丹且癢，搔之破流滋水，片時結痂，四肢尤多，是痰飲素盛，風熱相煽，猖狂無制，秋令金邪剋木。即葶、桑、旋、蒡、蔞、赭、沉、杏、蘇子、橘皮、竹瀝、薑汁飲之厥止，再以蘇、杏換菖、苓，調理而安。</p>
<p>（案405）薛子材內。丁丑九月患牙疼，甫至酉時神昏不語，四肢瘛瘲，呼之不應，若木偶也。戌末神清，肛痔凸出，燥屎欲解不解，明日酉刻又厥，切脈弦軟而空。曰：此乃木虛金實，金來刻木，至酉時而厥者，酉是金旺之時也。授以首烏、歸身、黑豆、甘草、蓯蓉、麻仁、臟連丸、菊花、天麻、鉤鉤，服三劑而愈。斯病與羅症同一金剋木也，而一用瀉金，一用滋木者，以症有虛實也。</p>
<p>（案406）範煥內，北港。始內寒熱，隨即小產，產後惡露頗多，脘腹聚瘕上衝，氣促作嘔，頭痛，口苦且渴，脈微而代，舌苔糙厚，此伏邪內擾傷胎。從來產後最怕三沖三急，氣促惡嘔，豈非沖肺沖胃之危徵乎？若再上衝心，則無及矣。勉擬清化降逆，不過圖功於十一耳。</p>
<p>降香汁（五分）　廣鬱金（一錢半）　澤蘭（一錢半）　當歸（一錢半）　旋覆花（三錢）　吳萸（三分）　新絳（四分）　飛滑石（三錢）　川楝子（一錢半）　姜皮（二分）　青蒿（二錢）　代赭石（五錢）　枇杷葉（五錢）　宋半夏（一錢半）</p>
<p>投劑犯款皆平，泄瀉亦止，寒熱日作，和解為主。</p>
<p>青蒿　宋半夏　金石斛　藿香　佛手　蟬衣　碧玉散　薔薇露　桑葉</p>
<p>（案407）周致祥，北漳涇。七情違和，昨起噯噫連聲，甚則有出無入，呃嘔交加，汗多，而兩足欲行不能動，而且冷，是腎氣不納，暫擬降逆納氣。</p>
<p>鮮柿蒂（十枚）　刀豆子（十粒）　香附（三錢）　萱花（三錢）　胡桃（三枚）　沉香屑（一錢）　赭石（三錢）　金鈴子（二錢）　合歡花（三錢）　旋覆花（三錢）</p>
<p>呃嘔雖止，仍當納氣歸元。</p>
<p>磁石（五錢）　紫石英（五錢）　沉香（五分）　歸身（二錢）　胡桃（五枚）　東洋參（一錢半）　龜甲（五錢）　牛膝（一錢半）　大熟地（三錢）　柿蒂（五枚）</p>
<p>（案408）上海薛家浜一男子，孟秋血淋，痛苦難名，用土牛膝一兩、麝香一分。初進痛甚而溺閉，馬口拽去瘀血一條，溺亦隨下而愈。</p>
<p>（案409）沈全。脈左細右弦勁，舌絳苔白且干，四肢搖動，心悸咽疼，足冷暈煩，飲食倍常。病後傷陰，肝陽化風上冒，擬緩肝之急以熄風，滋腎之液以祛熱。</p>
<p>炙甘草　麥門冬　柏子仁　西洋參　細生地　石決明　霍石斛　陳阿膠　穀芽　菊花　桑葉</p>
<p>細脈較旺，弦勁亦平，舌絳苔少，眩暈亦緩，二足漸溫，瘛止神安，納食不飽，怒不自持，喉癬干痛，得水痛減。陰虛肝陽上亢，胃乏中流砥柱，宜甘酸法滋陰潛陽。</p>
<p>甘草　霍斛　生地　菊花　石決明　白芍　牡蠣　蓯蓉　磁石　戎鹽　麥冬　阿膠　稻葉　元參</p>
<p>（案410）羅少耕室，庚午。血厥時發，醒不咳血，見在厥緩，咳血不止，脈右細，左寸動搏，舌邊微紅。懷麟五月，治當扶土生金。</p>
<p>北沙參　毛燕　川貝母　生竹茹　川石斛　紫菀　甜杏仁　絲瓜絡　生甘草　桑葉　側柏葉</p>
<p>血止咳減，去柏葉、紫菀，加枇杷葉。</p>
<p>又，用斂神散。</p>
<p>（案411）戚，右，七月，讀書港。午後寒熱，汗出而解，白疹不隱，咳嗽痰臭，屢進清化未效，良由經久正虛不能振邪外出故。白疹屢見不已，再擬扶正祛邪治。</p>
<p>西洋參（一錢）　宋半夏（三錢）　瓜蔞（四錢）　杏仁（三錢）　制首烏（五錢）　生薑衣（六分）　甘草（三分）　海蜇（四錢）　淨歸身（二錢）　旋覆花（三錢）　枇杷葉（五錢）</p>
<p>諸恙悉平，宗原善後，去旋覆，加麥門冬、茯神。</p>
<p>（案412）吳賜福，上海虹口。灼熱無汗，神識如狂，舌苔乾黑，齒齦亦焦，脈洪數。溫邪動爍津液，勉擬大劑涼泄救津。</p>
<p>犀角汁（七分）　片（一錢半）　薄荷（五分）　鮮沙參（二兩）　知母（五錢）　鮮生地（四兩）　元參（七錢）　鮮石斛（三兩）　翹心（三錢）　淡豆豉（五錢）　銀花（五錢）　甘中黃（一錢半）　竹芯（三十枚）　水葦根（四兩）</p>
<p>昨進大劑泄邪涼解，神醒片時，已得微汗，熱如熾炭，赤斑密布，再用余氏清瘟敗毒飲。前方去翹、竹，加大青葉一錢半、玉泉散四兩。另以六一泥井水調澄，衝入雪水、梨汁、玉泉散，代茶恣飲。綠豆和蜜作粥飲食。共用大梨二百枚、雪水四大壇、玉泉散三斤，外用青布二尺，井水浸，暗胸前二日而熱淡斑化，黑苔漸退，語仍無次，改用景岳伏蠻煎加減，數帖而療。</p>
<p>（案413）郁硯香，年六旬外。甲申初秋患眩暈耳鳴，延醫調治，酸斂膩補，愈服愈劇。迨至秋末，食麵益甚，脘痞嘔惡，醫用芳香消導，病益不支，知飢思食，大便經旬不解，諸醫咸為不治。所親管敏之乞余往診，脈則弦大，舌色灰黃，曰：無恐也。不過陰液虧而燥屎不下，何至惶懼若此耶？蓋秋病眩暈耳鳴，症固屬虛，斂之補之並非背謬，而愈服愈劇，其故何也？《經》曰：治病必求其本。治是症之本宜滋水以生肝，所謂補虛益體須氣味相生，秋令之木宜水以生之。繼而食麵致嘔，醫固知其食滯也，大用香開消導，雖化而胃液涸矣，望其九竅通調得乎？治宜咸潤之品養液通腸，稍佐和陽熄風，便解再商培本。乃用蓯、蔞、半、枳、金斛、桑、麻、菊花、旋覆、蘭葉、稻葉等，一劑便通，諸恙霍然。眩暈耳鳴都因肝虛夾痰而風陽上潛，況乎秋令肝血益衰，反乘胃土，胃傷則容受運化失司，以致食阻中宮，液傷則大腸失潤，便結不解。醫者昧於斯理，補之消之不中病機，何異實實虛虛之謬乎？不遺人夭枉者鮮矣。</p>
<p>（案414）族叔誠德，年四十許。始起三瘧，且兼跌河，衣裳皆濕，吸入河水數口，歸家即凜寒不汗，泄瀉如注，脈細苔白。急予泄表重劑加扁豆衣以止瀉，一帖瀉止，汗仍不出，身痛逢節益甚，不能舉動，牽引肘膝，微見紅腫，知其邪從陽化，即傷寒表強之謂。奈脈細如絲，苔糙少津，不飢不食，鼻血點滴，齒枯唇燥，元津欲竭，邪勢方張，改以甘寒救津，辛涼泄表，一劑似有轉機，三瘧從茲亦止。手足不能屈伸，舌光色紅，納穀略思，作胃液不足，不克滲灌溪谷而利筋骨，治用沙參、蔞根、甘、地、絲、斛、麥、膠、交、谷、菊、桑之類，或佐竹茹、葦根以安中，不十劑而愈。此病若不量體裁衣，法隨時變，鮮不遺人夭枉矣。</p>
<p>（案415）甲申重九日，與傅席儒前輩閒話，話及痧痘一症，述一驗案，隨筆記之。據云道光初年，鐘山一富翁，強姓，老年得子，十七歲登庠，十八歲出痘，痘不甚密，而六七朝尚未上漿，延醫滿座，補瀉雜投，藥皆不受，咸云無法挽回。最後一醫入房視之，曰：此痘固危，生機僅存一線。索元寶五隻，方肯出方醫治。其母矢口許諾，伊云：「漿上九分，我乃領受。」遂書川石斛、穀芽、蟬腹數味，囑其煎好代茶，買三年老雌鴨十餘隻，醫者親自宰殺洗淨，鴨腹納元米數合，蒸露一酒杯，以露淘腹中米飯，親自餵食，連連不絕，一夜而漿上三分，再一夜而漿足，三日後結痂落瓣，了無余患，真良法也。</p>
<p>（案416）趙雲祥子，乙酉春，正月。去秋伏邪久延成疳，交春起腹痛吐蛔，滴水不受，神倦困憊，脈形細弦，舌苔薄黃。中土大虧，肝木乘之，勉予泄木安土。</p>
<p>川楝子　米心斛　肉桂　蘇羅子　茯神　川椒　生穀芽　白芍　伏龍肝　烏梅肉</p>
<p>（案417）曹味，甲申六月初二，雪公浜。舊歲患下痢赤白，暑毒未清，誤吸洋菸提澀，致留邪於內，腹痛則痢，雖輕緩於初起，已累十三月矣，脈弦有力，苔黃厚膩。擬清暑和中治，未識可奏膚功否？</p>
<p>廣藿梗（一錢半）　小川連（二分）　金銀花（二錢）　荷梗　鮮佛手（一錢半）　白頭翁（一錢半）　赤芍炭（一錢半）　廣木香（七分）　秦皮（三錢）　小青皮（五分）　甘草（五分）</p>
<p>十四日。又方，去青皮，加白芍一錢、楝子七分。</p>
<p>連投香連導滯，年餘之痢已減十之八九，惟關脈弦代，邪戀正虛，恐其反復。</p>
<p>細甘草（一錢）　川連（二分）　白頭翁（二錢）　藿梗（三錢）　赤白芍藥（各一錢半）　木香（七分）　金銀花（一錢半）　荷梗（二尺半）　川楝實（一錢）　貫眾（三錢）　青燈心（二分）　秦皮（四錢）</p>
<p>（案418）蘇，左，甲申十二月初九日，西門外。診脈細數，小溲色赤，不思納食，運化如常，內熱盜汗，喘咳心悸。病久原虛，內熱自生，倉公所謂中熱則溲赤也。</p>
<p>川石斛（四錢）　茯神（三錢）　桑葉（三錢）　南沙參（一錢半）　生甘草（三分）　穀芽（四錢）　杏仁（三錢）　螺螄殼（四錢）　白蓮子（三錢）　小麥（三錢）　冬瓜子（三錢）</p>
<p>十一日。進劑得小效，但納穀式微，非細故也，仍以養陰醒胃治。</p>
<p>金石斛（一錢半）　川石斛（三錢）　蓮子（四錢）　草梢（三分）　枇杷葉（四錢）　細生地（三錢）　茯神（三錢）　桑葉（一錢半）　螺螄殼（一兩）　麥門冬（一錢半）　穀芽（七錢）　南沙參（三錢）</p>
<p>（案419）俞，右，甲申十月，丁港門。寒熱時形，脘痛陣作，筋惕肉瞤，耳內蟬鳴，肝陰素弱，風陽上潛，脈不和靜而滑，餘部俱細。痰阻樞機，蹺維脈不用事也。擬仲聖調和營衛法，然瞳神太露，終虞反復。</p>
<p>嫩甘草　白薇　金石斛　紅棗　川桂枝　茯神　甘菊花　杞子　白芍藥　楝實　旋覆花</p>
<p>後以此方十倍，加阿膠，熬膏服。</p>
<p>（案420）周金觀，乙酉正月。疫痧初發，吐利交作，即吞洋菸，瀉雖止，而吐益甚，吐蛔六條，吐時脘腹攻痛難支，聲啞喘咳，痰稠口渴，鼻扇，脈弦數，舌赤苔薄黃。此痧邪戀肺，煙毒炎胃，斯危症也。</p>
<p>桑葉　瓜蔞皮　貫眾　旋覆花　薄荷　枇杷葉　竹茹　金石斛　甘中黃　惡實　銀花　一劑痊愈。</p>
<p>（案421）太倉王旭升夫人。產後咳嗆無痰，咳則面赤自汗，月餘不藥，咳嗆漸劇，內熱盜汗，旭翁頗以褥勞為憂。甲申仲冬，便道邀診，脈形細代且數，書以復脈去麻桂，數服未見效象。乙酉正月初四到舍診脈，脈仍細代，舌紅少寐，儼若褥勞，改投百合固金湯去桔梗，加沙參、毛燕，三帖痰能咯出。再用補肺阿膠去兜鈴，加百合、麥冬等味，囑其日服冰燕湯，不旬外而咳減三四，一月而咳除。</p>
<p>（案422）乙酉正月中旬，疫痧大作，是燥火刑金，醫投三春溫散，死者大半。有莊芳者，年方壯盛而患疫痧，膚赤如朱，有汗熱熾，咽痛喘咳，舌絳苔黃，神昏脈數，口渴欲飲。溫邪既陷宮城，屢投清透，正如隔靴搔癢，而疑症神昏譫語漸增，勉予大劑救津滌邪，病不增減，遂以犀角地黃湯加味，以清熱化毒，二劑神清咳血，知其熱從血去，仍以清營化熱，數日而愈。</p>
<p>（案423）甲申十月，族叔母妊娠七月，因族叔之病服役過勞，叔愈後即起咳嗽痰多，用辛涼肅肺，痰降咳緩。起床動作，中牖戶之風，陡起喉蛾，外科用疏散之品，喉腫較愈，而誤用蟬退、麻黃，即起寒戰灼熱，明日胎元上竄，喘促如吼，汗出如雨，夜分速急救以葦根、萊菔、絲瓜、竹茹，蓮子湯頻灌以取藥不及也。喘汗雖減而胎元不動，腰腹大痛，漿水及血綿下，欲產不產，發熱無休，舌乾液涸。延至二日，胞漿及血瀝乾而胎仍不下，穩婆無所措手，是熱熾傷胎，血液幹不能滑胎下出，比之水小則舟礙也。兼之喉腐喘咳，頗憂沖肺，急以大劑枇杷葉、阿膠、鮮首烏、鮮石斛、蘆根、童便、牛膝之類，肅天氣使其下降，滋陰液以行舟。一劑胎下，熱隨瘀泄，喘咳漸平，飲食漸進，改予甘涼濡潤，半月而愈。</p>
<p>（案424）陸星農孫女。武叔卿曰：血閉於陰經，營衛行之不通則發熱。脈始由足少陰腎，生於足陽明胃，主於手少陰心。少陰之氣不與陽明交合，陽明之氣不與少陰相合，上下不交，血液不生，經脈不通，是以心悸脈代，經來身熱，治以炙甘草湯。</p>
<p>（案425）胡，左，乙酉二月中，丁港門。陽明溫病誤服麻黃，自汗身熱，頭痛咳嗽痰稠，神迷譫語口渴，脈大舌黃，用白虎湯加川貝、花粉、鮮石斛。</p>
<p>（案426）景岳曰：東南之地，類中風為多。故立非風一門。甲申十二月，有紫藤棚港張秉泉母，年方六十歲。廿六七日起，腹痛氣升，醫作食積治，痛緩食減，不能起榻。累至廿九日巳刻，呵欠數作，陡然目閉舌短，言語一字不可辨，面赤神清。一醫云：此乃痰阻氣道，非類中風也，十不救一。其婿王仲萱暮夜逆診：脈形左弦而細，病由呵欠，乃是下元不攝，陰陽將離。若是痰阻閉症，不應神清而呵欠，始起目閉言蹇也。《內經》曰：內奪而厥則為瘖痱。此之謂也。因仿河間意，用牡蠣、胡桃、白芍、甘草、龍齒、天麻、天蟲、鉤鉤、桑枝、菊花、半夏，一劑語略可辨，始知右手左足不仁不用，類中風無疑矣。改以枸杞、牡蠣、菊花、洋參、首烏、磁石、旋覆、石斛、遠志、竹茹、桑枝、穀芽、土爾番等培養肝腎，佐防風，黃耆或加蓯蓉、胡桃，十餘服而起榻。此病若泥痰風，祛風滌痰，吾恐無及矣。大凡肝木侮土，類屬食滯，過餌消導，多致土坎木搖而內風大動，忘卻肝病實脾之法，惟用消導理氣，促人壽命於冥冥之中而人不知。蓋人之一生總以胃氣為本，消則胃竭，竭則死矣。</p>
<p>（案427）顧芳蘭三子奴觀。平日小康，後因失牯回祿，衣食皆艱。夏月耕耘，烈日暴炙背，逢雨乏蓑，身受暑熱寒濕之積，固非一朝一夕之間，其由來遠矣。及至涼風外薄，寒熱時作。去冬少暖，藏蜇未固，邪伏於內，一交乙酉二月，濕寒化熱，從內而出，遂患微寒身熱，形肉盡削，即《內經》「冬不藏精，春必病溫」之遺義也。更遭失犢，即加心痛，又值初氣風木司權，復感溫風，漸加咳嗽，左腳右手筋綰如拳，疾疢蜂起，始著床褥，乞余診之。脈來弦勁無情，舌中光赤邊白，身熱暮甚，無汗溲紅，此伏邪內郁少陽也；心痛則嘔，氣喘肢冷，此氣機怫逆，木橫乘胃也；咳嗽脅痛，鼻孔扇張，此溫風內熾，木火刑金也。症雖三端，總患失榮。初起伏邪內發，失於清理，兼之氣鬱又未開釋，及加新邪外束，舊邪相合，兩邪化火，志火復燔，陰液既虧，邪益橫肆，大汗則偏於陽而陰液傷，清裡則正愈虧而表邪陷，補則礙邪，瀉則害正，且嘗富後貧，《經》列不治。勉予泄邪舒郁，君以薄菏之辛涼散風，泄熱發汗而不傷陰，且兼開鬱，由火鬱發之之訓；佐以前、半、青蒿清伏邪而開結氣，香附舒郁，旋覆旋中，芍、甘、楝子酸甘化陰，酸苦泄熱，寓瀉肝於養肝之中，雪羹瀉火，斛、谷調中，枇杷葉行金以舒肝降氣。一劑得汗熱淡，再劑病復如前而日晡熱甚，作濕熱治亦不效。遂思邪既化火，夾志火交橫，則陰液受劫，其陽獨行，改以青蒿鱉甲煎加白薇、首烏、桑葉、杏仁、川貝、沙參、枇杷葉，以搜邪泄熱，養陰和陽，八劑而瘳。</p>
<p>（案428）夏，左，乙酉四月廿日，管門涇。小溲色黃且少，莖中澀痛，引及小腹，今因氣機怫鬱而劇，清利為主，佐以舒郁。</p>
<p>金鈴子（一錢半）　香附（三錢）　陳皮（七分）　廣木香（六分）　甘草梢（六分）　鬱金（一錢半）　茯苓（三錢）　潞黨參（一錢半）　粉萆薢（一錢半）　合歡花（一錢半）</p>
<p>（案429）程金火內，丙戌正月尾。膈氣既成，槁在幽門，糞如羊矢，舌光脈細，用朱丹溪法。</p>
<p>人乳汁（一杯）　淡薑汁（一匙）　地慄汁（一杯）　甜梨汁（一杯）　鮮竹瀝（一杯）　米油（一杯）　甘蔗脂（一杯）　韭根汁（一匙）　蜣螂末（三隻）</p>
<p>便爽能食，食亦不嘔，去蜣，加首烏、麥冬汁。</p>
<p>（案430）潘聖高侄，丙戌二月二日。始病痙厥，半日而蘇，灼熱無汗，下利頻頻，氣喘鼻扇，脅痛，咳嗽則痛甚，口渴，舌苔干黃。溫邪由厥陰而達於少陽，恐其再厥不返。</p>
<p>牛蒡子（四錢）　甘草梢（五分）　前胡（一錢半）　薄荷（五分）　羚羊角（一錢半）　川貝母（二錢）　射干（一錢）　扁豆皮（一錢半）　紫荊皮（一錢半）　絲瓜絡（三寸）　銀花（一錢半）　穀芽（四錢）</p>
<p>進清泄劑，汗出熱淡，泄止痛緩，津回舌潤，惟咳猶未除，喘促鼻扇，究屬溫邪尚熾，仍恐痙厥。</p>
<p>照方加桑白皮、桑葉、葦根、枇杷葉，去銀、絲、扁、谷。</p>
<p>（案431）蓬萊鎮田姓小兒。丙戌春起一症，小溲下血，曹醫調治反加吐衄如注，身不發熱，黑斑隱隱，欲透未透，舌苔老黃，齦有黑點，脈來洪，面微腫，猶能行動，述二日前腹痛作惡。按方書云：斑黑者胃爛。不治之症，何以飲食雖減，尚可起榻？睹色脈，病情是一團火毒內蘊，交春風溫外襲，內外交焚，迫血妄行。如石壓草，逢春即芽；如木藏火，逢鑽即出，有燎原之勢。而未至危殆者，良由毒從血解耳，徒澀其血無益也。殊不知此症如藥藏炮內，遇火即發，不上出，即下出，勢所必然也。疏方用大劑犀角、鮮地、大青、中黃、元、銀、貫眾、地丁、茅根、芥、茶等，地漿水煎藥。一帖血止，黑斑轉紫，大便未通，寐醒神躁如狂。乃仿仲聖蓄血如狂例，加桃仁、大黃、紫草，便解黑瘀，斑又轉紅，知愈徵已露，再服一劑，斑退脈和，牙齦失血，去桃、黃，加旱蓮草、黑豆養陰化毒，外敷疳藥，血止而愈。</p>
<p>（案432）太城西南張涇潘榮堂。年將半百，體甚豐腴，喜杯中之物，鍾花柳之情。於乙酉春夏之交患證甚奇，望其面色青紅，看症轉筋吐利，聞聲喉間漉漉，切脈按之若無，驗其舌紫而苔黃，詢得素患腳氣，更兼默默無言，問之不聞不答，何因何方一無可定。豈有風中於腑而為之不識人乎？抑轉筋入腹而為之不識人乎？豈腳氣衝心而為之昏其神乎？抑酒毒攻心而為之昏其神乎？豈痰迷於心而神識為之不清乎？抑穢濁內蒙而神識為之不清乎？豈舌色之紫竟由酒毒內結乎？抑穢濁與瘀血為伍乎？豈脈伏由於霍亂之所致乎？抑風痰阻閉而脈絡不通乎？豈吐瀉亦由穢濁內橫乎？抑風入於腑而為嘔為泄乎？扼要以圖，先除急者，遂以梔豉祛其穢濁，黃連泄其酒毒，半夏以滌痰降逆，天蟲以祛風活絡，丹參逐瘀下降，桔、萸氣勝平壅，桑枝、桑葉、苡仁、蠶矢輾轉樞機。服後果各恙減半，加雪羹而痊愈。</p>
<p>（案433）青浦徐星甫太守之母。年過七旬，乙酉十二月患似傷風證，咳嗽自汗，神倦懶語，動則氣喘如吼，痰亦隨壅。陸紫蘭作傷風治，益劇。余診脈細弱不應指，而尺部空弦，勉用吉參、龍牡、杞、歸、鉛、膝等鎮補納氣，一候而康。語云：愈病非難，識病為難；識病非難，決病為難。斯言信矣。此症王氏所謂「似傷風」而實非傷風也，設投表劑，危亡可計日而待也。大凡老年下虛之人，多有此症，若患咳嗽，每每震傷元海，上衝莫制，痰隨氣湧，喘促如吼，苛不急攝真元，不時即脫，我見實多。</p>
<p>（案434）王旭升少子吉觀。年方壯盛，乙酉正月患足心作痛，形肉日削，脈形細數。余駭曰：此痿廢之症也。乘此始萌，宜謹調之。彼口是而腹非之，迨至五月，身類伊聖，履肖禹王，眉銷春山，面豐五嶽，急往蘇郡名醫調治。費馬吳輩皆咸云：痿已成矣，縱難藥治。立方大抵不越二仙膏加味，服至百劑尚無寸功。遂旋家，延邵聿修診治，用虎潛丸料十餘劑，如水投石。九月初，速余再診，診得善食而瘦，足軟難行，筋骨痠痛，脈更細數，乃宗《內經》「治痿獨取陽明」之訓，用仲聖炙甘草湯去薑、桂、麻仁，重加石斛、百合、桑枝、玉竹等味，不下八十劑而可出外行走矣。後有客問曰：人咸知痿證難愈，名劑遍嘗，毫無一效，固所當然。今君用胃藥未及百劑，其病若失，何其神也，請詳示之。曰：天下萬物不外乎理，《書》、《詩》論孟，天下之正道正理也；《素》、《靈》論略，治病之正道正理也。治天下而不法堯舜，則治不循理而無道也，天下其有不亂者鮮矣；治病而不宗《靈》、《素》，則治不循理而無道矣，其有不遺人夭枉者幾希。就今之痿症而言，《內經·痿論》曰：治痿者獨取陽明。何也？即此一問，則知此為治痿病之總綱矣。凡人身中血脈、精髓、筋骨、皮肉，出胎之後全賴後天陽明穀味資生，苟或失其資榮，則筋骨皮肉皆為不用，痿症成矣。若不治胃，而治腎，是逐末忘本，治不循理，無怪乎其不效之與增劇也。今治胃獲效，乃遵《經》治病，何神之有？聊記數言，以告後學，知治病不可不遵《經》旨也者。</p>

<h1>卷十一</h1>
<p>（案435）傅泰泉，十一日，南碼頭。沖年夢泄，陰分暗傷。丁亥陽月起身熱有汗不解，神氣模糊譫語，胸痞不食，脈形弦數，氣喘鼻扇，下利溲少，舌苔老黃，其質色絳。溫邪內蘊，陰虛體質，陽愈猖狂，兩陽相扇，竟有陰陽交象矣。且擬養陰清熱，希圖扭轉機關。</p>
<p>鮮石斛（五錢）　青蒿（三錢）　冬瓜子（二錢）　海蜇（四錢）　鮮沙參（七錢）　桑葉（三錢）　大力子（二錢）　地慄（三枚）　青鱉甲（三錢）　元參（三錢）　枇杷葉（五錢）</p>
<p>十二日。養陰清熱似合病機，仍主原法出入，但症情未達坦途，猶恐中生波浪也。</p>
<p>鮮石斛（三錢）　南沙參（五錢）　白薇（一錢半）　枇杷葉　鮮竹茹（三錢）　青鱉甲（三錢）　甘草（三分）　海蜇（三錢）</p>
<p>十五日。王若懷診，暴寒束表，始起形寒，轉熱後述有汗不解，刻診脈濡帶數，舌苔前半薄滑，根膩罩黃，視項下隱露赤疹，入夜來少寐神糊，便泄溏薄，小水欠通，鼻扇耳少聰，口渴不多飲。症由濕邪內戀，化火侵營。擬養陰熄熱，清化濕邪治之。</p>
<p>細生地（三錢，鹽水炒）　炒黑丹皮（二錢）　益元散（五錢）　元參心（五錢，鹽水炒）　炒紫丹參（一錢半）　淡竹葉（一錢半）　川石斛（四錢）　廣鬱金心（一錢半）　赤茯苓（三錢）　帶心湘蓮子（十粒）　白蔻殼（四分，後下）</p>
<p>十七日。又，前投養陰清熱，涼營滲濕法，夜寐較安，耳亦聰，汗亦得，瀉稀神振，佳兆也。刻診左脈軟數，右帶細弦，舌苔尖絳，根中糙黃罩灰，鼻仍扇動，雖有本充邪達之機，而風燥上加，液涸生風之變不得不預為防之。擬滋水熄風，標本並治為法。</p>
<p>潤元參（四錢）　白蒺藜（一錢半，同炒）　南沙參（五錢）　炒牛蒡（二錢，同打）　連翹（三錢）　青黛（四分，同染）　杏仁（三錢，帶皮）　丹皮（二錢，炒）　益元散（五錢）　淡竹葉（一錢）　辰茯苓（三錢）　淡海石（三錢）　生穀芽（五錢）</p>
<p>十八日晨。刻下診脈左尺細數且勁，右寸數而關弦，視色面色時紅時㿠，舌質絳而苔色如醬，撫之無津，齒焦血板，常欲臥寐，寐中譫語如夢語，反不作渴，吁吁如喘，多語則喘，甚則鼻扇孔張，兩耳失聰，大便溏泄。揆之聖訓，少陰病則但欲寐而脈微細。至於譫語不渴是邪踞血分；苔黑舌紅，溫邪劫津而化火也。津血兩傷，慮其水涸生風，痙厥陡作則奈何？急擬泄熱存陰，宗少陰黃連阿膠之例，即希王若懷先生正之。</p>
<p>童便浸木通（三分）　白芍（一錢半）　細生地（五錢）　陳清驢皮膠（二錢半）　元參（五錢）　龜腹板（三錢）　鐵皮鮮石斛（七錢）　甘草（一錢半）　鱉肋甲（五錢）　鮮竹二青皮（二錢半）</p>
<p>十八日酉刻。素體陰精不足，近日溫邪襲肺，由肺入膻，神情矇昧，如醉如醒，身熱氣喘，鼻孔時扇。晨服養陰清熱，黑苔稍化，舌乾稍澤，齒焦稍潤，小水稍通，餘症依然不減。診脈尺中細數，右寸濡數，陰虧陽亢，一水不勝五火，恐有鷲飛魚躍之險矣。</p>
<p>生牡蠣（七錢）　大白芍（二錢）　生甘草（一錢半）　青龍齒（一錢半）　陳阿膠（二錢半）　龜腹板（三錢）　小川連（二分）　鮮沙參（四錢）　鱉肋片（四錢）　細直地（五錢）　京元參（五錢）　湘蓮薏（三分）　鮮竹茹（三錢）</p>
<p>二十日。前議陰虧陽亢，燥火加臨，兩陽相合其勢張彰，以致舌黑齒焦，譫語喃喃，投復脈救逆三劑。刻下視舌黑苔退盡，齒焦亦潤，小便暢通，筋瘛漸止，是屬陰充之效。考諸古訓，吳鞠通冬溫條內原忌苦溫淡滲，今診脈者欲枯竹逼油，何夢夢也耶？頃陰氣正充，原氣欲復，無事更章，仍主前方出入，但頤養工夫尤宜加倍小心，毋為一簣之虧。</p>
<p>辰天冬（三錢）　陳阿膠（三錢）　鮮女貞子（一兩）　乾地黃（七錢）　奎白芍（五錢）　刮白龜甲（一兩）　西洋參（一錢）　生牡蠣（五錢）　生甘草梢（一錢）　生棗仁（三錢）　鮮竹茹（三錢）　長鬚穀芽（五錢）</p>
<p>二十二日。刻診得脈象沉數，舌苔黃而神氣尚屬不正，小溲數而莖痛。陰液不肯充足，餘熱恐其再熾，再擬清熱育陰治之。</p>
<p>細生地（一兩）　龜甲（五錢）　龍齒（三錢）　干霍斛（五錢）　京元參（五錢）　鱉甲（四錢）　川連（三分）　西洋參（一錢）　陳阿膠（二錢）　甘草（一錢半）　梨皮（一兩）　秋綠豆（一合）　鮮地骨皮（一兩）</p>
<p>二十五日。下焦陰液較充，餘熱淹留不解，各恙俱安，惟有神煩獨語，自覺精明，乃營虛神不守舍也。再擬存陰，佐以安營為治。自當十分珍重，庶免反復於病後致危。</p>
<p>細直地（七錢）　龜腹甲（七錢）　霍斛（五錢）　甘草（一錢半）　潤元參（五錢）　青鱉甲（三錢）　沙參（五錢）　綠豆（一合）　清阿膠（三錢）　地骨皮（五錢）　洋參（一錢）　整塊辰砂（一兩，絹包懸煎）</p>
<p>（案436）朱藻霖，半斤灣，九月。濕熱內蒸，身熱糾纏，汗多口渴，苔黃。治以清化。</p>
<p>飛滑石　寒水石　桑葉　枇杷葉　茵陳　熟石膏　杏仁粉　白蔻　冬瓜子皮　稻葉</p>
<p>（案437）陸子蘭婿，八月初十日，葫蘆涇。痢久中陽不運，董浜徐氏投溫澀無功，濕邪內聚，以致脘腹脹滿，納少運遲，脈細弦，有成臌之機，舌苔薄白，且擬疏中化濕治。</p>
<p>生雞金（三具）　廣藿香（三錢）　冬瓜皮（三錢）　原蠶砂（一兩）　海金砂（三錢）　陳萹蓄（三錢）　五穀蟲（三錢）　煨木香（一錢半）　生穀芽（一兩）　鮮石菖蒲（一錢半）</p>
<p>疏中化濕，脘腹之脹漸寬，納穀漸加，病有轉松之象，依原出入治之，細心調攝，庶免反復。即前方加蒼朮、防風。</p>
<p>左氏《醫緩》云：雨淫腹疾，脘腹脹恙。雨濕踞中也，用蒼白二陳湯燥之。</p>
<p>穹蒼朮（三錢）　茯苓（三錢）　陳皮（一錢）　炙草（三分）　海金砂（三錢）　焦冬朮（一錢半）　川芎（三分）　石菖蒲（一錢半）　製半夏（一錢半）　防風（四分）　萹蓄（三錢）　範志曲（一錢半）</p>
<p>（案438）陸應山室，南碼頭。透表逐濕，上嘔下泄汗出，腫勢退半，依原出入主之。</p>
<p>浮萍　威靈仙　苡仁　豆卷　橘皮　羌活　製半夏　椒目　車前　黃土</p>
<p>又，加潞黨參、蒼朮。</p>
<p>水腫證後，調理丸方。考諸古訓，人之一身制水者，脾也；主水者，腎也。腎為胃之關，聚水而從其類也。倘腎中無陽，則脾之樞機雖運而腎之關門不開，水即欲行以無主制，故泛溢妄行，而有水氣，或咳，或小便不利，或嘔，或利。連用表裡分消，既得腫平咳止，今謀善後事宜。猛劑慮難常服，思仲景治水氣之方不越外解內利二法，其真武一湯燠土製水，可移作善後之方。真武即元武，避諱也。真武者，北方司水之神也，以之名方者，籍以鎮水之逆也。</p>
<p>茯神（三兩）　附子（大，一枚）　赤芍（二兩）　蒼朮（一兩）　白朮（一兩）　老生薑（三兩）　北沙參（二兩）</p>
<p>上為細末，用車前子三兩、川牛膝一兩、淮牛膝一兩、西砂仁一兩，落潮水武火煎極濃，去渣，以湯法丸，如勞豆子大。每服二錢，空心服，日二服。</p>
<p>（案439）徐，右，梅家村。酸鹹嗆喉，痰嗽頻頻，前投辛勝酸、甘勝咸法，咳嗽減十之五六，已合病機，再宗原方加減。</p>
<p>阿膠珠　白杏仁　冰糖　薄荷葉　紫蘇子霜　胡桃肉　甘草　玉蘇子　白扁豆　菊花</p>
<p>（案440）吳貞石，丁亥八月，南碼頭。濕熱下注，睪丸偏墜淫癢，良由夾風使然，其惟分消祛風乎。</p>
<p>川萆薢（三錢）　益智仁（一錢半）　地膚子（三錢）　橘核（一錢半）　石菖蒲（一錢半）　臺烏藥（一錢半）　蛇床子（三錢）　甘草梢（五分）　金鈴子（三錢）　潔豬苓（一錢半）</p>
<p>丸方用三層茴香丸加川柏，痊愈。</p>
<p>（案441）王小姐。大瘧已累一載，脅中結母，虐猶不止。治以仲祖飛走攻絡緩治法。雷制鱉甲煎丸，日服。</p>
<p>（案442）張柳堂，丁亥八月，石場。賊風中臂，以致身熱凜寒，右臂紅腫，其痛甚厲。治以祛風活絡，不成痹症是幸。</p>
<p>生天蟲（三錢）　薄荷葉（四分）　薑黃（一錢）　桐皮（二錢半）　嫩桑枝（一兩）　生甘草（五分）　羌活（一錢）　羚角（一錢）　杭菊花（三錢）　絲瓜絡（三錢）　鮮首烏（三錢）</p>
<p>（案443）姜樨泉室，丁亥十月。病後又起形寒，身熱大汗，白㾦如麩，風陽大震，由乎陰血失涵。擬養血和陽。</p>
<p>甘杞子（七錢）　石決明（三錢）　白芍（一錢半）　棗仁（三錢）　蒲桃干（四錢）　生牡蠣（五錢）　淮麥（四錢）　蓮子（一兩）　細甘草（四分）　制首烏（三錢）　穀芽（一兩）</p>
<p>情懷失暢，氣火勃升，郁為乳核潰膿，膿去過多，榮陰大耗，肝風鴟張，身熱忽作，頭疼而眩，畏聞聲響，面色時紅，白疹如粟。前方未見寸效，昨夜陡然暈厥。刻下不食胸痞，太息連聲噁心，脈細而弦，舌苔薄黃。肝風上冒為厥，勉擬平肝化風調中為治。但內因情志中病，非怡情善調，安能挽回一二？</p>
<p>滁菊花　杞子　石決明　川貝母　蘭葉　生香附　萱花　合歡花　辰茯神　牡蠣　鮮竹茹</p>
<p>膿水去多，陰傷已著；情懷失展，肝陽易燃；肝無血養，陽愈猖狂，化風上冒而暈厥矣。連進養血柔肝，各恙漸見安適，惟自乳血虛，情志失爽，恐其肝陽再動耳。</p>
<p>杞子　石決明　生棗仁　蒲桃干　大棗　牡蠣　淮小麥　川石斛　生香附　穀芽　蘭葉</p>
<p>柔肝和陽，各恙安適。榮分大虧，肝陽易於勃動，肝為剛臟，情志失暢，肝陽早以翕翕生風。前方既合病機，仍宗原擬可也。</p>
<p>菊花　杞子　石決明　淮小麥　蒲桃干　金斛　甘草　紅棗核　生牡蠣　生香附　蘭葉　竹茹</p>
<p>各恙咸安，惟眉間作痛，便溏納少，脈弦。肝木未和，中土受克，仍主原法，佐以和肝扶中。</p>
<p>杞子　石決明　白芍　山藥　棗仁　牡蠣　蒲桃干　菊花　甘草　穀芽　小麥　老蓮肉　紅棗</p>
<p>（案444）丁亥八月，痢疾流行成疫，遠近患者多莫救。陳少塘姑丈亦得斯症，心甚惶惶，急延余治。診其脈右寸微細，其痢覺自尾閭酸楚，而下腹無痛苦，舌苔薄白。曰：此不可以常痢視也。疏木香、芍、防、藿、卷、貫眾等，二帖痢減半，乃去卷、眾，加黃耆、沙參而安。按，此症若以痢疾時行投藥，勢必氣脫而危。因詢其平素寅卯時多汗，兼之右寸脈微，遂決其為肺虛氣陷，且肺與大腸相表裡也，乃用三奇散固效。</p>
<p>（案445）陳朗軒者，少塘之子，余之宅相也。弱冠應乙酉武童府試，歲底旋家，即患微寒身熱，頭疼口甜，目如含水，面若塗朱，脈來洪數，舌苔膩黃，小溲黃濁，脘痞不飢，是新邪引動伏邪也。予清泄之品，汗出熱淡，洪脈略平，改用清化透疹。元旦立春勿藥，至初二，白疹已布，熱猶不退，夜半陡然吐血成盆盈碗，連連不絕，辰刻大便下血，吐衄略緩，脈細而疾，舌苔轉黑，急以茹元柏藕湯予之。少頃血止，白疹反隱，臥中神氣不寧，授由榮透衛法未效，用犀角地黃湯而安臥。初四日，黑苔益燥，神氣不安，喃喃譫語，若有妄見，診脈右滑數，而左細。此陰血大虧，溫邪夾瘀糞互結，權以生大黃浸汁下之，矢氣即得安臥片時。初五日各恙轉甚，狂起毆人，煩渴引飲，吐痰膠如漆，瘀糞交結，非下不可，遂與玉峰印君樂川同議，用鮮生地五兩、大黃五錢同打，絞汁灌之，再以存陰回津頻灌，得下一次，倦臥片時。初六日已安臥如常，六脈漸靜，灰苔漸少，顴部戴陽，防其陰虧陽亢一併成厥，方用龜、蠣、地、麥、斛、甘之類，臥中神氣即寧。奈夜分誤服它藥，被枇杷毛射肺，以致神躁異常，煩渴大飲，蔗梨不絕於口，徹夜不寧，而苔化脈靜，再予介類育陰涵陽，含以飴糖治嗆，似得安臥。初七日，改投養胃陰以存津，救腎水以回液，用鵝涎以去射肺之毛，便溺自知，粥食略進，後變症百出，存方錄左。</p>
<p>正月十二日。朱君道三方：溫邪身熱已延半月，曾經開泄下奪，疹現腑通，無形之熱化火爍津，舌苔復灰，矇昧清空，兩耳無聞，時時似寐，寐後呢喃，脈息小數。津傷火熾已見一斑，勢有液涸風動痙厥之變，況病中上下見血，陰氣更傷，何持不恐？茲與樂川先生、韻之大兄同議一方，並候諸高明正。</p>
<p>烏犀角汁（一錢）　鮮生地（一兩半）　紫草茸（一錢半）　烏犀角片（一錢）　真金汁（一小杯）　鮮霍斛（一兩半）　黑元參片（一兩半）　川貝母（三錢）　肥知母（二錢）　辰砂　連翹（二錢）　竹心（一握）　生甘草（七分）　萬氏牛黃清心丸（二粒）</p>
<p>十三日。是症遍考方書皆言不治，欲救之，惟有犀角地黃湯最為合符，而屢進不應，奈若之何？然坐觀其敗，何如背城一戰，或可出再生之路。幼讀聖訓「心中煩不得臥，真陰欲竭，壯火復熾」之條，有黃連阿膠湯一法，俾得陰液內充，即是泄火，即是透疹，疹透火熄，是為轉機幸甚。方同道三先生、樂川姻兄議。</p>
<p>烏犀角汁（一錢，煎一錢）　黃連（五分）　甘中黃（一錢半）　鮮生地黃（一兩半）　阿膠（二錢）　鮮石斛（一兩）　潤元參心（一兩半）　麥冬（三錢）　川貝母（三錢）　肥白知母（三錢）　真廉珠粉（三分）</p>
<p>十四日。朱道三方：昨投犀角地黃合黃連阿膠方，果得疹布汗出，神識較清，津液略回，熱亦漸涼。此正雲行雨施，津充化汗之理也。惟溫病之後耳聾黑舌，尚怕余焰再熾變端，再進養陰清熱，冀其弋獲為幸。茲與若懷、樂川、蘭陔先生議，並候諸高明裁正。</p>
<p>連翹（一錢半）　湖丹皮（一錢半）　黑山梔（二錢）　麥冬（三錢）　銀花（一錢半）　鮮石斛（五錢）　鮮生地（一兩）　元參（一兩）　桑葉（一錢半）　竹茹（三錢）　肥知母（一錢半）　川貝（一錢半）</p>
<p>十五日。盛卓風方：桑葉（二錢）　蘇子（四錢）　干菖蒲（一錢）　天竺黃（三錢）　蟬衣（一錢半）　鬱金（三錢）　鱉青蒿（三錢）　檀香汁（五分）　杏仁（四錢）　膽星（一錢半）　蔥白前（一錢半）</p>
<p>十六日。又方，病系濕溫，用力過傷，以致上下血來，邪未外達，驟進寒涼辛苦，所以神迷狂呼，耳聾咳嗽不爽，白疹隱而白㾦密發，昨視舌白罩灰，渴不多飲，切脈鬱而無神，大便黃黑相雜。種種見症總由邪結難化，正氣先傷，下藥艱於兩顧。故昨勉以輕劑探之，以觀其變。進劑後諸恙似緩，舌白化而灰色轉深，脈形稍宣。病有轉機之象，無如久延，病軀正虧邪勝，難許不變，顧以原意損益，冀其應手乃幸。拙方即請諸高明裁正。</p>
<p>金釵斛（一兩）　丹皮（一錢半）　干菖蒲（一錢）　杏仁（三錢）　生穀芽（一兩）　桑葉（一錢半）　天竺黃（一錢半）　蟬蛻（一錢半）　川貝母（三錢）　茅根（五錢）　焦蔞皮（三錢）　甘草（二分）</p>
<p>十七日。改方去甘、菖，加澤瀉一錢半、滑石四錢。</p>
<p>十八日。又方，屢投輕化滌痰，佐以養胃，諸恙似松。無如正虧邪戀，攻補兩難，仍以原意出入，以觀動靜。</p>
<p>霜桑葉（三錢）　川鬱金（二錢）　叭杏仁（三錢）　粉湖丹（一錢半）　老蘇梗（一錢半）　川貝母（三錢）　鮮菖蒲（八分）　陳膽星（八分）　製半夏（一錢半）　淨蟬衣（八分）　竹二青（一錢半）　鮮慈姑汁（三匙）</p>
<p>十九日。此病由於途次受風，引動伏氣，馳騁傷絡，血乃外溢，功名念切，志馳神蕩。歷經名手，病證有增無減，刻下神識昏狂不寐，喃喃妄語，白疹如麩，其色枯暗，咳嗽，痰夾鮮血，面色青㿠，小溲自遺，肢節瘛震，額上汗出，氣促如喘，大渴不食，脈來三五至一代，微細如絲，尺部如革，舌色根灰，上下齒槁。閱昨夜所服之方，辛溫開泄，危象畢呈，正犯仲景所謂衄家汗之，則額上陷，脈緊急，目直視不能瞬，不得眠之戒。絕症難挽天機，用藥聊盡人事而已。方候道三、若懷、樂川、卓風先生裁奪。</p>
<p>水炙甘草（一錢半）　生牡蠣（五錢）　阿膠（一錢半）　細直生地（一兩）　青龍齒（五錢）　黃連（四分）　帶心麥冬（五錢）　白百合（七錢）　西洋參（一錢半）　大紅棗核（十枚）　淮小麥（三錢）　二帖。</p>
<p>二十日。朱道三方：初診濕熱化火傷營爍液，與錢、邱二君同議充液救焚，始得疹從汗達，熱解神清。誰知更醫妄認濕溫，妄投辛散芳開，淡滲傷津，重劫其津，因而神志復昏，失血色鮮。《經》云：一逆尚引日，再逆促命期。無足論也。幸遇眼明手快，急進甘緩育陰，白疹枯色轉亮，舌液稍回，是其驗也。但溫病之陰易傷難復，按方書云：陰虛則病，陰傷則危。轉展無可借箸。曾記幼讀聖訓：辛散太過，治以甘緩。庶幾弋獲為幸。茲蘭陔先生同議，然否，候樂川先生裁奪。</p>
<p>炙甘草（一錢半）　川貝母（三錢）　鮮石斛（一兩）　西洋參（三錢）　淡天冬（二錢）　細生地（一兩）　白百合（一兩）　辰麥冬（四錢）　淮小麥（三錢）　陳阿膠（一錢半）　紅棗（三枚）　川連汁煅龍齒（五錢）</p>
<p>二十二日。二十日酉時，與朱君道三議，大劑育陰救焚，惜遲遲少進，猶之一杯之水焉能救一車之薪火，故舌根黑苔不化，二便皆艱，是其證也。白疹漸亮，咳嗽頻頻，妄語較正，神志稍寧，指節蠕蠕，脈左細右數。主以填陰，佐以清氣扶過，丙丁之日，望能轉危為安。方候道三先生、樂川姻兄裁用。</p>
<p>細生地（一兩）　小川連（二分）　西洋參（一錢半）　陳阿膠（一錢半）　青龍齒（四錢）　炙甘草（七分）　生龜板（四錢）　女貞子（四錢）　鮮夜交藤（五錢）　生牡蠣（一兩）</p>
<p>開水濃煎，空心服。</p>
<p>二十四日。清氣輕劑方：川貝母（三錢）　竹茹（一錢半）　杏仁（二錢半）　冬瓜子（三錢）　枇杷葉（三錢）　知母（一錢半）　葦根（三錢）　草蘭葉（三錢）　金銀花（一錢半）</p>
<p>雨水煎二沸，頻飲。</p>
<p>清上則肺無畏火之炎，實下則腎有生水之漸；腎水承製五火，肺金運行諸氣。腎屬水而在下，肺屬金而在上，然欲使上下之相交，必先調中央之胃土。考諸《內經》，臥不安及九竅不和等症都從胃病論治，茲宗其訓。是否？候樂川兄正。</p>
<p>干霍斛（五錢）　蓮子（五錢）　甜杏仁（三錢）　甘草（四分）　生穀芽（一兩）　川貝（三錢）　冬瓜子（四錢）　竹茹（一錢半）　西洋參（一錢）　塊辰砂（五錢，絹包懸煎）</p>
<p>二十六日。《經》謂：上病取下，下病取上，上下俱病當取其中。服調養胃氣後，納食漸增，脈亦安和，耳聾略聰，夜寐略安，惟語言不正，時或火升。細思此證，舌灰漸化乃邪氣漸退，語亂火升乃元氣之怯，但培補元氣之品滋膩溫熱者多，與胃氣相礙。仍擬薄味調養，俾納穀日增，脾胃後天得振，則精氣神有所資養附麗，庶無鷲飛魚躍之虞。是否？候樂川姻兄正之。</p>
<p>干霍斛（五錢）　老蓮子（五錢）　甘草（五分）　蘭葉（三錢）　川貝母（三錢）　甜杏仁（三錢）　棗仁（三錢）　萱花（十二朵）　西洋參（一錢半）　合歡皮（三錢）　穀芽（一兩）　大麥（三錢）</p>
<p>二十九日。清養肺胃佐以安神，胃氣漸蘇，咳嗽亦減，大便不爽，右手數脈已和，左部仍細，舌根灰苔化淨，神識略清。惟交寅卯之時煩躁不安，溫邪經月始解，兼之去血過多，真陰大虧，虛陽上擾使然也。理宜濃濁填陰，介類潛陽，奈正虛不易運藥，姑宗前法。蓋此等症不求有功，先求無過，則功自至。所謂治內傷如相也。候樂川兄正。</p>
<p>白百合（三錢）　麥冬（一錢半）　川貝（三錢）　生穀芽（八錢）　西洋參（一錢半）　甘草（四分）　毛燕（一錢半）　草蘭葉（三錢）　干霍斛（四錢）　蓮子（五錢）　棗仁（三錢）</p>
<p>二月初二日。清養肺胃佐以安神，各恙漸見鬆動，但溫邪熱病三候未痊，形肌消爍，悉由熱化，前議甘補，如生脈、益胃，急堵其厥陽沖逆之威，是得效之因由也。第驚蟄雷鳴，身中氣泄，陽木又犯陰土，絡中熱沸而血再溢，此三十日亥刻見血之一因也。診脈右數象頓減，左部幸見細弱，寐蘇神躁易怒，水不涵木，木易上僭之徵也。至於口中喜甜怕咸，魄門時覺燥痛，亦由陽明之津液未復，土病怕水之故；咳嗽而嗆，木火上迫肺金，金空則鳴也。《經》曰：上下交病，當治其中。中者，脾胃也。中氣一蘇，則納穀資生，所謂有胃氣則生也。然怡情調養之道又當加慎，作為山九仞而添一簣之功候。樂川姻兄正之。</p>
<p>干霍斛（五錢）　生穀芽（一兩）　百合（三錢）　毛燕（一錢半）　西洋參（一錢半）　麥門冬（一錢半）　棗仁（三錢）　草梢（四分）　干首烏（三錢）　甜杏仁（十二粒）　蓮子（九粒）　蘭葉（三錢）　合歡皮（五錢、）金萱花（五朵，煎湯代水煎藥）</p>
<p>初五日。紫虛隱君曰：四時百病，胃氣為本。胃氣又以穀氣為本，更以下行為順。今便解粒矢數枚，納穀又增，神識已清。惟夜寐醒時必有譫語，咳嗽頻作，鼻乾肛痛，悉是陽明見症。調中養液仍守舊章，俾中氣旺而症自平。但適其寒溫，節其飲食乃越人調理脾胃之方法，最宜留意。</p>
<p>干首烏（四錢）　干霍斛（五錢）　棗仁（三錢）　蘭葉（三錢）　西洋參（一錢半）　松子仁（三錢）　百合（三錢）　穀芽（一兩）　麥門冬（一錢半）　叭杏仁（三錢）　甘草（四分）</p>
<p>另服燕冰米杏湯。</p>
<p>初春伏氣發溫，兼之上下血溢，邪陷疹隱，神昏譫語，連進清營救焚，漸有轉機。奈更醫誤用辛溫開泄淡滲，致胃汁消止，真陰盡爍，危象畢呈。殊不知血家、溫病咸忌發汗，聖訓昭昭，離經用藥，宜乎其病之危劇也。急投仲景甘緩救逆法以救其逆，幸得中病，危轉為安。但神識不能清楚，夜寐不克安靜，乃宗《內經》胃不和、九竅不和之例，用謂養胃陰法，便解燥矢，神識得清，飲食倍增，便溺有節，五善悉具，惡候全無。可見聖人不欺我也。今既獲效矣。無庸更法。但難成易虧之陰須安養善調一月，可許十全。候樂川姻兄正。</p>
<p>照前方去蓮子、松子、杏子，加淡蓯蓉（一錢半）</p>
<p>血後調理，考諸方書，惟申先生瓊玉膏最為和平中正，即賢如靈胎徐氏亦盛推第一妙方，當用以調理。但胃氣已開，與其藥補，不如食補，故《經內》曰：無毒治病十去其九，穀肉果菜食盡養之，無使過之傷其正也。此言飲食滋補尤當節慎。孔子曰：食無求飽。《易》曰：節飲食。蘇子瞻曰：已飢方食，未飽先止。真卻病之良方，最宜留意。方同樂川姻兄議。瓊玉膏半料。</p>
<p>（案446）俞瑞卿正，丙戌上巳，東皋村。嘔吐青黑水，頭痛眩暈，四肢失溫，冷汗躁煩，六脈似伏，舌苔黃，遠視青，大便十日不解，病經一候，良由七情怫逆，肝風掀旋，上乘胃土，中氣敗殘。心火無氣則胃土無依，肺無所降則肝木益升，升降失司，出入既廢。勉用仲聖法加減，是否候政。</p>
<p>旋覆花（三錢）　橘皮（五分）　蓮子（三錢）　天麻片（一錢半）　代赭石（三錢）　竹茹（一錢半）　穀芽（一兩）　金鈴子（一錢半）　製半夏（一錢半）　薑汁（一匙，衝入）　壁土（二兩）　香附汁（五分，衝入）　蜣螂末（五隻，衝入）</p>
<p>一劑嘔止，肢溫汗收，脈起苔化，咽水胸脘作痛，便尚未解，陽明之氣不降也。</p>
<p>旋覆花（三錢）　蓮子（三錢）　壁土（二兩）　穀芽（一兩）　製半夏（一錢半）　石斛（三錢）　天麻（一錢半）　金鈴子（一錢半）　瓜蔞皮（三錢）　橘皮（七分）絡（五分）　香附汁（五分，衝入）</p>
<p>又，寒熱如瘧，口苦納少，用溫膽湯。</p>
<p>又，驚則寒熱復作，心怔自汗，溫膽法加棗仁、石斛。</p>
<p>（案447）沈虎，丙戌三月八日，洋徵涇。頭痛，凜寒後神識不清，語無次序，自欲起臥，面赤脈洪，痰夾風陽上冒，重陽者狂也。急擬重以鎮之。</p>
<p>生鐵落（一兩半）　天竺黃（一錢半）　龍齒（三錢）　白薇（三錢）　石菖蒲（五分）　陳膽星（四分）　牡蠣（五錢）　天麻（二錢半）　鮮桃花（二十四朵）　鮮竹葉（三十片）　竹茹（三錢）</p>
<p>（案448）楊宗保，乙酉七月，西石牌涇。因驚疑致心悸，甚至嘔吐痰涎，肢痙不寐，一遇逆境其症愈劇，脈細兼滑。心膽不足，邪附痰涎為患。先予清鎮化痰，後用丸藥善後，俾不成癇症為吉。</p>
<p>竹瀝製半夏（二錢）　青龍齒（三錢）　甘草（四分）　雲南白茯神（三錢）　廣鬱金（一錢半，白礬炒）　辰砂（五分）　生左顧牡蠣（五錢）　淮小麥（三錢）　天竺黃（一錢）</p>
<p>素體心怯，近得惑疾，凡遇聲響人眾則惕然而驚，心聲疑懼，不知所從，飲良漸減，四肢萎軟，投劑似合病機，依原進步可也。</p>
<p>製半夏（三錢）　龍骨（三錢）　紫石英（三錢）　桃枝（五枝）　北秫米（三錢）　牡蠣（五錢）　生香附（一錢半）　歷日（一部，燒灰）　炒棗仁（三錢）　雷丸（七分）　白茯神（三錢）</p>
<p>又，得效，用十四友丸合龍虎鎮心丹、斂神散為丸，一料痊愈。</p>
<p>（案449）戊子之春，有張涇袁姓一婦人感症旬日，角弓反張，頸項頭頂大痛，痛則反張益甚，神煩不寐，脈弦苔黃，咳嗽痰多。雅作厥陰風火上升治，用料豆、元參、貞、芍、薄、甘、羚角之類，一劑知，二劑效。匝月後又見沈姓一小姐，十餘歲，病魔二月餘矣。骨瘦如柴，面黧不食，白疹紅痧交發，咳嗽口乾。雅初作濕熱不效，反疹細神糊，肢蠕唇焦，急用西洋參、生地、石斛、鱉甲、豆卷、元、薄、甘、枇之劑，一劑疹多神朗，漸愈。</p>
<p>（案450）郁星伯治張瑞伯室案。奇脈不固，帶下綿綿，虛陽易熾，情愫少暢，肝火易升。現證時作咽痛，淡紅隱隱，足脛逆冷，心中焦煩，驚悸筋惕，脈細。皆陽不潛藏之象，欲潛陽須固陰。</p>
<p>生鱉甲（五錢）　生白芍（一錢半）　潼蒺藜（二錢，鹽水炒）　白片苓（三錢）　左牡蠣（五錢）　熟女貞（三錢）　線魚膠（二錢）　懷山藥（三錢）　懷生地（三錢，青鹽拌炒）　柏子仁（三錢）　菟絲子（一錢，鹽水炒）　老米鉤（三錢，後入）　黑山梔（一錢半）　芡實（三錢）　旱蓮草（三錢）</p>

<h1>卷十二</h1>
<p>（案451）葉慰生母，丁亥十月初九，南碼頭。診脈百至，左關膚熱灼指，中候滑大，兩尺左部微弱，右部略強，神情煩燥，夜分少寐，亥刻背部凜寒，漸漸轉熱，熱已汗出，天已明曉，咳喘大作，氣短懶言。揆之以理，想亥為陰陽之交，位居極下，陽虛不振，背部凜寒；腎不主氣，衝脈直衝清道而喘急痰湧。況太陽行身之背位，在關元之下，子後陽生，陽生而轉熱。太陽不固，汗出溲數；肝木內郁，胸悶神煩，膚熱灼指矣。述癸事到而其病作，其為下元虛卻可知。茲擬攝納和陽法，希有效也。</p>
<p>上肉桂（四分）　大熟地（五錢，同打）　枸杞子（五錢）　川石斛（五錢）　淡蓯蓉（二錢）　川杜仲（四錢）　高麗參（一錢）　白歸身（一錢半）　淮牛膝（七分）　大地慄（三枚）　漂海蜇（三錢）</p>
<p>初十日。此等虛證投補每每獲效。但補虛一道，沈明生原分因病致虛、因虛致病兩途。茲因喘久原虛，中必夾有伏痰，氣機亦不甚流暢也。原方再佐宣通扶過，冬至節後可商大劑滋填。然正虛，若此十分善調頤養，猶恐中多反復。</p>
<p>大熟地黃（五錢）　胡桃肉（七枚）　湘蓮子（七錢）　高麗人參（一錢）　淮膝炭（五分）　白石英（三錢）　甘枸杞子（三錢）　活磁石（三錢）　桑白皮（四錢）　白當歸身（八分）　絲瓜絡（一錢半）　福橘絡（五分）白（五分）</p>
<p>丸方。先天不足，脾腎交虧，馴致風伏肺俞，哮喘屢發，八脈不固，白帶連綿。脾虛運化失司，腹時膨脝；命陽不能敷布，腰軟晨泄紛紜。諸證錯綜蝟集，均一虛耳。然必有風寒痰涎，凝結肺部曲折之地，回巢經絡交互之間，所以哮喘時發，背寒夜甚，證固是虛。而名醫如費、馬輩多投參、耆、六君、二陳、六安、三子、旋赭之培補化痰鎮降者，不奏膚功。諒由未能求其本而治之也。本者何？腎藏之真水火也。真火以煦和，真水以潤濡。道家所謂丹田，乃納氣之原苗也。治法不固其下，無以清上，前哲良規。所以投腎氣丸必效焉。今商丸藥常服，緩緩圖痊可也。至於清肺化痰治上之方，另呈於下。</p>
<p>大原地（八兩）　山藥（四兩）　茯苓（三兩）　上安桂（一兩）　湖丹皮（三兩）　萸肉（四兩）　澤瀉（三兩）　大附子（五錢）　毛鹿角（一兩）　杞子（三兩）　賊骨（四兩）　補骨脂（二兩）</p>
<p>為末，蜜丸如桐子大，每早空心服三錢。</p>
<p>治上方用白前、射干、冬瓜子、杏仁各一錢，煎湯，臨臥飽時服。</p>
<p>膏滋方。《經》以腎者，足少陰也，其脈直者從腎上貫肝膈，入肺中，循喉嚨，夾舌本；其支者從肺出絡心，注胸中，是動則並咳唾，喝喝而喘，坐而欲起，心如懸，若飢狀。蓋腎為根本之臟，封蟄之本，左右有二，一陰一陽，互相交紐，為生生化育。惟封蟄不露，斯嘏齡無病。而肝為腎子，母氣一衰，水不生木。肝屬風臟，於卦為震，內風一動，龍雷相火迅速飛騰，陡升莫制。將腎中之水液波揚不寧，逆奔而上，喘痰之來勢屬潮湧，有莫能制伏之狀。所以子醜寅三時為甚，尤為此病之徵也。尺脈洪革則病至，小弱則病休，又為此病之二徵也。拙投填補則相安，費氏用滌痰則不合，又為此病之三徵也。刻下冬節已過，商投厚味以滋填，酸以收之，金石以鎮之，介類以潛之，滋清以涼肝，引之導之，復入清肺以化痰，肅天氣而伸其治節之權，使日朗風和而天清地爽，海不揚波矣。</p>
<p>大原地　高麗參　甘杞子　胡桃　牛膝　活磁石　生牡蠣　肉蓯蓉　歸身　萸肉　紫白　石英　敗龜甲　蒲桃干　山藥　茯苓　桑白皮　補骨脂　遠志肉　石斛　流水煎阿膠收膏。</p>
<p>（案452）沈心齋室，丁亥十月初三，南碼頭。膏子方。種種病狀前案申說已著，無庸再贅。詢知病由十年前血崩而起，調理多經名手，未奏寸功。淹纏至今，日以加劇。思癸水必諸路之血，貯於血海而下，其不致崩決淋漓者，任脈為之擔任，帶脈為之約束，二維二蹺之護衛，督脈以總督其統攝，肝腎位下以擁固之。今者但以衝脈之傷而血下，諸脈咸失其職司，證果是虛，日餌補品不應，未達奇經之理耳。考諸《經》訓，「陰虛陽搏謂之崩」，「陰絡傷則血內溢」，血乃「水穀之精氣，和調於五臟，灑陳於六腑」，源源而來，生化於心，統藏於脾，藏攝於肝，宣布於肺，施泄於腎，灌溉一身，所在皆是。上為乳汁，下為月水，上以應月，月以三十日而一盈，癸事三旬而一至，應月滿則虧，虧極則病，血虧無以配陽，陽盛則搏陰絡，絡傷則血妄行，血去則氣隨以病，氣血交病，陰陽偏勝，五臟相互剋制，二氣莫得其平。馴致肝陽勃動，眩暈耳鳴；橫凌中土，氣觸脘痛；心無血養，心悸火升；腎虛水不生肝，腹中熱灼，喉嗌乾痛；陽動則風隨，筋瘛抽痛，大骨痠疼，肌肉瞤聶，肢尖麻木。至於癥瘕聚氣，乃絡痛而氣聚也。茲擬膏方，理宜扼要肝經，女子以肝為先天也；腎次之，以腎水能生肝木也；脾胃又次之，以為生化之源也；肺心又次之，以治節行而氣不逆，主明則下安也。方用玉橫先生一貫煎加味，使腎水以生之，血液以濡之，肺金清肅之，令以平之，中宮坤順之土氣以植之，土氣健而生化旺，氣血盛則骨正筋強。然必須怡悅情志，省力安閒，添以節飲食，慎寒溫，經年善調，可望有成。戊子季春，此病又發，用定風合青松藥酒，又效。</p>
<p>甘杞子　西洋參　烏賊魚骨　南沙參　大白芍　淡肉蓯蓉　細生地　石決明　沙苑蒺藜　麥門冬　淡銀貢　煨明天麻　秦歸身　川楝子　鮮絲瓜藤　大甘草　川石斛　真番桃干　貢山藥　老蓮子　大紅棗子</p>
<p>上用雨水浸桑柴文火熬濃，去渣，收入鮮竹瀝、陳阿膠成膏，米飲下。如氣憤用蘇梗摩汁沖服。</p>
<p>（案453）光緒丙戌，拙庽於湖川塘朱宅，見河川鎮東首錢介甫，年將花甲，仲夏起形寒身熱，黃小陶作暑濕內蘊治，病不增減。連邀四診，僉云老熟，理難藥愈。所親朱立甫乞余診視，冒雨而往。見其但熱不寒，旦輕夜重，泛惡痰涎，將寐之時必驚惕，瘛瘲而醒，不飢不食，旬日不便，脈來左部弦滑而數，舌苔黃膩，喜甜惡咸。曰：熱痰內蓄，痰飲阻中，治節不行，肝陽鬱勃所致也。予小陷胸湯合雪羹，二劑。大便得通，稀糜略進，反加不寐神煩，舌苔化燥。改予甘涼滋液，如水投石，舌苔漸轉微醬，由根沖尖，腹脘膨滿，撫見皮膚甲錯之狀，按之隱隱作痛，人迎脈盛，喉結滑數，是熱搏痰血，蒸釀內癰。《傷寒論》中原有內癰一證，可見仲師立義之深密。既屬初萌，何難一擊即平。逕投牡丹皮湯合三仁法，一劑知，三劑已。</p>
<p>（案454）丁亥之春疫癘盛行，有發斑者，有發疹者，有一起即神昏不語者，有初病即舌赤苔灰，連投充津化熱，雖見熱涼能食，卒變神昏狂走而逝者。群續相連，多相傳染，盛至沿門闔境。良由去冬冰雪鮮少，冬失收藏，即《內經》「冬不藏精，春必病溫」。暴病暴死皆屬火之類歟？其時見者，有樹江門顧姓，用犀角地黃合牛黃丸，服後神醒，面發如斑如麻，大如餅，掌中有紅點如針頭。作餘毒上壅，陽毒病治，用原方加化毒，且加大黃以引毒下趨，果獲全功。同時，後江唐姓，病亦如顧，逕投煎法，神清熱退，失於清解，陡變痰潮而逝。又有趙莊角吳藹亭者，夜半起病，詰朝往視已舌強苔灰，身如熾炭，急投大劑犀、元、地、斛、大青、豬矢之類，一劑渾身汗出，紅斑即見，中夾針頭如疹如麻，且加咽喉腐爛，即以原方加蒡、射、甘、豆以化毒存陰，錫類散吹喉。明日復診，略進湯粥，灰苔轉潤化半，熱亦略淡，神亦漸清，喉腐大化，大有回生之兆，仍用原法加甘涼化毒。適余他事南旋，另延老醫馬芹圃診視，方用輕揚之品而且撤去吹藥，以致咽門不通，腐穢之氣達於戶外，竟以不下湯水，燎原復熾而不及投藥矣。嗚呼！此人不死於病而死於醫，不死於醫之誤藥，而死於醫者懦弱，少於周詳。此病不應不用吹藥，吹藥去喉腐，漸滋直至於不受湯水，雖有良計深謀安能措其手足哉！越數日得邵步青先生四時病機，有異功散貼頸一法，極為大妙，故醫者理宜內外兼諳，方能應揮霍繚亂之時也。又有用大劑石膏藥應手而痊者。有官界河宋兆之孫染疫，身熱無汗，肢痙神昏，嘔吐青水，赤疹隱隱，脈形弦數，舌黃而干，即投清泄透疹，得汗疹達，嘔吐仍如草滋，熱淡神清不食，氣喘如吼，是肝木內動化風也。即以前方去羚羊角，加石決明，嘔止能食，旬日而起。因勞役復病，再以清化，又得白疹，是邪伏之深而周折之多也。醫者可不擏哉？</p>
<p>（案455）丁亥孟秋疫癘又起，吐瀉交作，呼病即亡，針藥不及，殆由暑邪內熾，乾霍亂之病耶。初起茲疫者，丁江門西梢王姓，已脈伏肢冷，目陷音雌。余以王氏法治之而愈。樹江門又起，余投左金丸又愈。至七月二十六日移居碼頭，上舟過河川鎮，見西梢一家出殯，聞之路人云：昨夜起病，至旦即亡。余曰：嘻！此疫病也。恐其流行不息耳。越旬餘日，大灣信云：河川鎮已死十餘人矣。雙鳳趙姓一門七人，要漊俞姓二門十二人。而三圖西門外同時大疫，延醫不及，即淹纏數日，藥亦不效。大凡病霍亂之疾，總由暑濕夾食，醞釀者多。前日視俞小竹室之時，聞多楮臭，舉目人皆喪服，見之慘然。閱所服之方，皆用藿香正氣及漿水冷香之類，此及以藥釀成之疫，非此病本欲成疫也。投以駕輕洗毒、解毒活血等，湯幸功者四人，而此病始息。夫天暑爍石流金，河水漸涸，暑熱之氣氳蓄於中，一朝卒發，有不可撲滅之象。況更加以溫熱輕揚之藥，油添火上，不致時疫而不休也。學醫人費遂為信然。</p>
<p>（案456）丁亥仲冬，亢旱異常，河水漸涸，起一等風燥之病，每投充津泄表，汗出皆愈。惟三官堂張瑞初起即身熱少汗，脅痛如刺，喘咳鼻扇，便泄如注，舌黃脈大。拙作風溫上受赤膈傷寒治，汗出熱熾，便泄即止，喘咳痰稠，咳甚汗出如雨多。投清化，汗愈多而熱愈熾，咳愈甚而痰愈膠，脈大苔黃，口渴不食，用人參白虎湯而痊，總不外充津清熱耳。其時又多大頭瘟及咽喉證，見沈翼子纏喉風，左耳下有一紅點，赤腫而蔓延結喉，湯飲礙下，面上烘熱，星夜速診，用減味普濟消毒飲，吹以薄荷、甘草、青蒲、冰月等味，外面紅點上貼蓖麻子仁、斑蝥末以吊風毒，一日腫退，二日痊愈。</p>
<p>（案457）近日溫補之風日甚，紳仕之家殷實之戶，書方竟有無參不服藥之嘆。憶丙戌之夏，陸馨吾夫人起痢疾，赤白稠黏，腹痛不爽。拙作暑濕內留治，而王若懷、楊達璋皆主參茸升提，許其明日即痊，遂服王、楊二先生藥，糾纏至仲秋，肉脫不食。彌留之際語云：予疾不起矣，終為溫澀所致，故胸腹終見不爽也。淹淹而斃。開弔之日，頌臣之女又起痢疾，急延診治，見其腹痛不爽，用清化而痊。臨別之頃，馨吾執手言云：不用公言，遂遭此慘。呼鳴痛哉！悔之不及矣。丁亥仲夏，陳紫庭子竹枝亦是暑食夾濕之痢，自以為煙體不可久利，必宜服參以壯元氣。拙亦不敢專主，竟從時好，用資生法，服之痢亦漸稀。更醫張小亭、邵聿修，咸以六味加參茸，十餘劑竟不起矣。本城朱姓暨姚祿卿亦犯此病，皆不能起。何溫補誤人之廣也。又見宜溫補者反不投溫補而不治者。有洗馬涇顧梅溪，骨細形瘦且吸洋菸，六月中患痢，痢初作，腹不爽而不甚痛，痢色青白，脈細如絲，泛惡清水，理宜理中補土。凌靜溪反作暑濕治，而痢不增減，漸加不食。連請四次，總云暑濕是本，而中虛是標，仍用原方加蓮、藥。病日加劇，至拙到之時已神倦懶言，利不自知，自汗目陷，肢寒鼻冷，中陽既脫，勉投參附，越日即亡。西北鄉一人，痢疾禁口不食，延至月餘，醫者卻走。有方士用丹雄雞數只，洗淨蒸露予食，連索者再不勞藥餌而獲生矣。又有一人痢疾不食，醫云不治，方士乃用桂圓肉、大棗、烏梅、栗子、荔肉、番桃干湯，服之漸安。此等方治，出人意外，亟錄之。</p>
<p>（案458）滋補膏方，古人譬牆中安柱，斯言妄也。無病服藥，昔賢早已闢之。有病而湯劑不能見功，或歷久沉痼，病後原虛，氣血微弱又不得不煎膏子藥，以漸和之。但膏子之方，今世俗習咸以參地歸耆為補，不知氣血有勝偏，上下有虛實，受病有淺深，陰陽有倚偏之不同。一概混以大補，不問其因虛、因飲、因實、因瘀，甘溫酸膩，隨手書方，此等陋習殊堪痛恨。更兼品味太多，甚至五、六十味，東扯西協，此長彼消，雖云無偏無弊，其與不服相等矣。曩者童翼臣姨丈膏方，用玉屏風合固本四陰煎，以其易於傷風，右寸沉弱也。童採庭表弟之室用大定風珠合一貫煎，以其產後下虛，奇脈不固而肝陽上升也。此類甚多，筆書不盡，惟望學者靈機活潑，不泥於古，不執於今，而存乎其人，是為醫之能事。</p>
<p>（案459）近年以來，燥火之風日甚一日，無論酒熱戕胃，煙辛泄肺，好色之傷精，好賭之損心，皆奮不顧身，不分晝夜，惟好是求，不問其能傷身隕命也。然究不若西洋大煙之尤甚也。考洋菸之名，李瀕湖《本草綱目》收之，名阿芙蓉膏，別名一粒金丹，能治百病。近日稱名益多，或曰雅片，或曰雅騙，以其物雅而為騙人財物也；或云啞片，或云啞騙，以人受騙則財物身聲不惜，其口啞而不能訓人也；或云陳公班，或曰辣莊，則外國之名耳。產於印度，肇生天竺，與佛同起，毒流宇內，荼炭生民，受其毒者腸斷胃爛，九竅流血而死。受其引者背曲肩隨，涎涕傍流，急似喪家之犬，衣不被體，穴居野宿，儼如路途乞丐，家產塞於菸斗之中，棄如糞土，妻子賃人而養，惟圖煙引不來。自三代至於宋元，俱無若是之毒物，不意其出於明季，今日而其化大行，雖良吏歷禁而陽奉陰違，不知何日得聖人出而此物得減也。</p>
<p>（案460）吸菸之人患病極少，若患者必重而難治。以其火毒入里，自呼吸而入，吸入之氣直達肝腎，呼出之時道於心肺。頃刻之間，五臟咸遍。通者塞，塞者通，無微不入，無竅不通，而有病皆愈矣。火性急速故也。吸之既久，物極反化，陽亢陰傷，脫肉面黧，種種之病形呈矣。陰液受其煎熬，煉液為痰最多。陰虧於下，痰逆於上之半虛半實證，穢濕之氣反不易入者，穢主蔽澀，濕主蒙閉，煙火之氣能通能燥也。風溫暑燥之邪一入於內，則以火濟火而炎炎之勢有不可撲滅之虞。於是劫津入膻，耗液傷營，理所必致耳。若煙人患利，亦多難愈者，以煙不能收藥，亦不能挽也。然間有實邪實火而不足慮者，煙人患疹極少。丁亥仲秋，季少塘子蓀塘患身熱，有汗不涼，白疹出如粟大，神識尚清，咳痰帶血，脈大苔黃。拙初投宣泄，疹多熱不淡，喘咳益甚，且加咽喉腐爛。佐以化毒，各恙漸減，疹子結毒竟如豌豆，瘡下部間有成膿者，切之知其吸受屍穢而送殯於烈日中，暑毒吸受肺金灼爍，《經》所謂熱傷氣，而暑毒、煙毒乘機外越也。投清燥救肺湯化毒，佐之銀花、地丁、公英、茅根之品，十劑而愈。此煙人見疹也。</p>
<p>（案461）痛哉！洋菸之為害多矣。小忿鬥氣，吞煙而以斯畢命；引鬼相謀，作歹而為賊為奸，然皆有以召之也。最可惜者，不吸之人小患痛苦，親友引鬼，必苦勸其食，或以炮或以煙，必云食此而百苦皆蠲矣。第有驗，有不驗，有因此致死，有因此成引。驗者但記其功，不驗者但云食少不靈。引者云因病成引，今生難戒，因此致死者。拙見錢門塘一人痢疾，服炮三分，九竅不通，越日即亡，死如服毒，藥不能挽。又見戴萬春暨喻嫗脘痛，服此而嘔吐血水告歿者。</p>
<p>（案462）吳寶森茂才膏方。丁亥仲冬，南碼頭。診脈百至，細察三部九候，左關三粟之重，狀欲荷珠之滑，右關六粟怠緩若遲；左尺七粟之下弦緊轉繩，右尺重按尚平和；左寸四粟少神，右寸四候始見和脈。症則腹中憤懣，納食不易運化，必徐步而行，得上噯氣，下泄屁，方始安適，清晨泛惡痰多，夜分時有夢泄。考諸經訓，脾足太陰也，是動則病腹脹善噫，得後與氣則快然如衰。噫氣即噯氣之類，仲祖屬於虛逆，藥則鎮逆扶中互用。蓋氣因於中，中者脾胃也，脾主運化，胃司容納。脾不幹運，自然氣滯痰生，氣機窒滯，欲噫以舒其懣氣。滯生郁，鬱則肝陽易燃，相火搖精，魂魄相馳，遂為夢泄。脾胃位正，中樞升降之機柚，脾氣不健則手太陰肺氣不能肅化，足少陰腎水不能攝納，所謂肺為主氣之標，腎為主氣之本。三陰弱而氣衍其度矣。土金水三臟交病，理必先培中土，土旺生金，金生水，而生生不息矣。</p>
<p>高麗參　甘草　破故紙　木香　旋覆花　野於術　黃耆　製半夏　桔梗　酸棗仁　白茯苓　山藥　川楝子　蓮子　甘杞子　遠志肉　芡實　陳海蜇　橘皮　箭硃砂　胡桃肉　阿膠</p>
<p>（案463）金聘之茂才。戊子正月下浣，起痄腮，作脹作痛，一日即痊。漸見小溲黃赤，小腹作痛，睪丸紅腫，用香附熨之，遂致小溲涓滴不通。脈形左關弦數，舌苔白膩，此厥陰風火內燔，木氣抑斂不舒。維厥陰肝脈能上至頭巔，下走陰器，即司天中所云「木斂」之病也。用泄肝清熱散郁治之。</p>
<p>金鈴子（三錢）　海金砂（三錢）　桑葉（三錢）　薄荷（一錢，入煎）　珀燈心（五分）　淡吳萸（三分）　橘核（三錢）　小青皮（七分）　山梔仁（二錢）　通草（五分）　鮮白菊芽根（五錢）</p>
<p>小溲即通，口瘡舌絳，相火濕熱內盛，治之導赤意，引火下出小腸，則一舉而二得矣。</p>
<p>木通　淡竹葉　山梔　桑葉　鮮菊根芽　草梢　金鈴子　薄荷　橘核　黛燈心</p>
<p>（案464）王巧，網船。咳血時盛時止，右寸洪搏繞指，肺虛火盛，血熱妄行也。刻下大勢已平，余氛未盡，屆此三冬久旱，燥火刑金，金不受刑，血更妄升，所以血不肯停淨也。</p>
<p>喻氏清燥救肺湯原方，人參易西洋參。</p>
<p>（案465）姜家港王巧，年約六旬，平昔喜酒，終日醉鄉。丁亥仲冬，天令亢旱，河干水涸。患感症，初起凜寒身熱，欲惡神煩，診脈洪長，視舌苔黃，投以斛、豉、梔子之類，泛惡即止，汗不出而熱如熾炭，舌中焦硬，神躁異常，予以斛、沙、卷、薄、蒡、蔗、桑、膏、枇、元，一劑汗出熱淡，再劑熱涼，改用甘寒養胃而愈。莫云酒體多濕，浪投淡苦。須知天旱，酒客亦有燥症也。</p>
<p>（案466）補藥最能迷悶暑濕、伏氣、痰食、瘀血等症，補之往往神默如木，偶或不語不食。憶拙弱冠時見安亭鎮楊杏林賢書，六月中吸穢，起形寒身熱，自汗如浴，太僕金伯垂以為虛脫，逕投玉屏風合四君，一劑神昏不語，自汗愈多。拙診脈洪而實，啟齒視苔黃而滿布，乃是暑濕內渾，氣機窒滯，神明蒙閉，肺痹急症也。遂以射、翹、杏、樸、葦、枇、茵、郁、益元、栝樓以宣痹導滯，一劑神清，再劑化瘧而愈矣。</p>
<p>（案467）乙酉之秋，武靜儒茂才之子，暑濕白疹，乃翁遍服補品，漸顯種種燥症，所親周恆士投犀角地黃得效，又惑於補劑，邀余商之。余謂犀地不誤，更宜參以疏解，詎又不從，而參茸等品日加一日，淹纏一月方逝。惜哉。此非絕症也，中見生機，如化瘧、化疹、化痢、化咳、鼻血、盜汗，咸是邪欲外達之象，不佐疏解，惟服參茸地芍等品，補正可以卻邪，卒乃僨事，不得不歸罪於作始之人也。</p>
<p>（案468）水腫一症最多反復，而反復者死多活少。蓋反復則正氣日虛一日，邪氣日勝一日也。其中又有目眩而溲清，百無一治。前年見莊誠齋始起目眩面腫，小溲清長，脈弦苔白。拙作風濕治不效，抑且日甚一日。延支塘邵聿修治，用參、地、伽楠香等作腎虛氣脫治，覆杯即亡。良由氣脫不受大補也，非補之而不救也。近日又見漳涇潭張金觀患此，屢藥不效，湯蘭亭用大劑攻逐，大便泄血水十餘次，越數日腫消而逝，以氣脫不任峻藥也。</p>
<p>（案469）《易》云：節飲食。節者，調和而約束之辭。今人咸以為節者節減，以之注書尤無大誤，以之喻醫則大誤矣。疇昔童飭夫患脘痛時作，納食尚好，正望其肝病實脾，而馬展卿禁其不食，僅以茶湯進以溫燥附、薑、茱、桂等藥。初若相安，殆至七日後速診，已舌短言蹇，脈形如絲。曰：絕食七日則死，今苔黑音微，元陰告竭，一誤再誤，藥難應驗矣。明日而逝。逾年復見蓬萊鎮顧庭暨濮姓子，咸以禁絕飲食，再服附子而殞命矣。丁亥復見童採庭室，脘痛如嘈，馬醫即令禁食，病家恐蹈飭甫之覆轍，速拙診之，投芍甘大棗而平，並令其量腹而食，旬日而安。</p>

<h1>卷十三</h1>
<p>（案470）石牌鎮南榮桂生，丁亥。丁亥正月，宿恙臍腹隱痛復發，抑且有聚扛起，便溏如泄，面色青㿠，脈緊弦，苔薄白。此即臍疝奔豚之症也，用仲祖法。</p>
<p>安桂（三分）　杞子（五錢）　白芍（一錢半）　茯神（三錢）　甘草（三分）　川芎（三分）　木香（一錢）　神麯（一錢）　淡吳茱萸（三分）</p>
<p>（案471）榮桂生室。患肢節及心驚惕不安，間日一發，無定期，自汗目閉，神識無主，是正虛痰湊也。</p>
<p>杞子　柏仁　棗仁　天麻　龍齒　益智仁　半夏　秫米　合歡　萱花　牡蠣　淮小麥　甘草　遠志　蓮子　紅棗　惜字爐中灰</p>
<p>（案472）葉尉生。年弱冠，丁亥仲秋患微寒發熱，熱不甚熾，胸痞泛惡，神煩不寐，舌絳苔白。固是伏邪晚發，痰阻清陽之故。用蘇、連、蒿、半等，嘔止，神煩益甚，時有譫語，總云胸痞不舒。視舌質絳苔黃，痰阻氣機，氣分矇蔽，營分伏邪不化矣。用陷胸加雪羹、梔、豉，旬日而康。其室產後原虛，李新甫老醫多投補品，反見虛象，目膚微黃，眩暈不能行動，帶多，寒熱式微。雅謂風氣由陽明入胃，則目眥黃。劉守真特製青龍散一方，或者此病是其對症之方耶。書以試之，果驗。</p>
<p>（案473）薛家灘吳子英，年約四十歲，丁亥之冬臁瘡起恙，膿水去多，瘡口漸大。苦寒日進，膿收而脂水常流，以致營陰大耗，寒熱如瘧，形漸枯癯。戊子仲春，延余診治，見其納少便薄，脈象純弦，舌苔薄白，唇無華色。病本營虛，儼似勞怯。勉用首烏、於朮、石斛、杜仲、枸杞子、穀芽、丹參、血餘、女貞、生地、香附、苡仁、萆薢、茯神、合歡皮等出入為方，十劑而寒熱除，十劑而納食加，二十劑而瘡平人起，可以行走矣。</p>
<p>（案474）蔡裕。住薛家灘，年近五旬。丁亥仲秋起脘痛，寒熱形，日消索。延至臘底，納穀鮮少，脘間癖塊脹大，便難溲赤，痛仍不止，名劑遍嘗無驗。雅診脈弦苔黃，病是木鬱土中，土氣不達，留邪在絡，癖乃肆橫。先用左金、安桂、楝、芍、香附、旋、蔞、半、茯、沉、蘇、橘皮、絲瓜絡、雪羹等，一劑即松，漸加補中，後以香砂六君子合安東加桂芍歸為丸服之，竟刈其根。</p>
<p>（案475）朝陽門龔福觀子。沖年夢遺，雅遵仲景桂枝加龍骨牡蠣合桑螵蛸散而愈。然顴紅肉削，總不復原。延至戊子之夏，勞力過度，起形寒發熱，大汗不食，神倦不堪，小溲不禁，舌白脈細。不敢主方，聊與清熱養胃。遂延陳乃興調治，許其旬日收功，用柴、卷、蘇、通透疹之法，不二服而告殂矣。此病本屬不治，況更加以虛虛之誤哉。</p>
<p>（案476）吳殿。高年，氣促喘急，汗出肢冷，胸悶脘痞，按之則痛，脈右滑，舌白膩。宿食夾痰內阻，衝脈之氣直衝清道，恐其真元上脫，草木無功矣。</p>
<p>杏仁　厚朴　旋覆　麥芽　枳殼　半夏　蘇子　赭石　海蜇　白前　射干</p>
<p>又，加穀芽、石斛。</p>
<p>（案477）尹金，戊子，窪上。年三十餘，仲秋陡起遺泄，無夢，明日遂足膝痿軟，不能起立，凜寒熱熾，自云發熱，捫之不熱，自汗，神倦，納減，脈細數。乃陰精下竭，厥陽上升之病，非外感吞痧也。（時旁人多欲挑痧清暑者）。予仲景二加湯以斂陽越陰精。</p>
<p>龍骨（三錢）　白芍（三錢）　紅棗（三枚）　蓮子（一兩）　牡蠣（三錢）　甘草（四分）　白薇（二錢）　川石斛（三錢）　楝實（一錢半）　茯神（三錢）　一劑愈。</p>
<p>（案478）陳松茂。秋患心胃脘痛，纏綿月餘，漸顯形寒發熱，頭痛作惡，脈弦滑，舌厚膩。雅作暑邪黨木治，用蒿、豉等藥，身熱得汗漸輕。惟苔色灰醬，飲食不下，脘痛口甜，便閉溲渾，作欲釀胃癰治，用《千斤》三仁湯，數服，苔退知飢，痛猶不止，其痛必納食而作，湯飲不痛，良是瘀血。原方再加鮮韭根，得下紅積，痛乃漸止，灰苔退淨。但食飯必痛，良是瘀腐未淨也，仍用原方，十服始愈。計服蔞仁已斤許矣。他物稱是。</p>
<p>（案479）姜芝泉室。離愁菀結，先傷脾意，怒木直升，再凌中土，嘔吐痰沫，胸中噎噎如噦，目痛不紅，頭眩難動。薛氏云：頭痛窅不見人，是一忌也。勉擬鎮逆理氣為治。</p>
<p>旋覆花（三錢）　石決明（一兩）　烏梅肉（四分）　橘皮（一錢半）　代赭石（三錢）　沉水香（一錢半）　川黃連（三分）　天麻（一錢半）　製半夏　東壁土（五錢）　溫鉤藤（一錢半）　竹茹（一錢半）　一劑即止。</p>
<p>（案480）汪，右，戊子六月初一。寒熱後右乳結核脹痛，暑熱入肝也，治以疏化。</p>
<p>楝子（一錢半）　橘絡（二錢）　夏枯花（二錢）　青皮（七分）　象貝母（二錢）　忍冬藤（一錢半）　絲瓜絡（五錢）　鼠矢（五十粒）　白芷（七分）　蒲公英（三錢）　橘核（二錢）</p>
<p>投劑後痛緩，核未消，仍主原方出入。前方去夏枯，加昆布一錢半。</p>
<p>乳核已退，前方再服。</p>
<p>（案481）王成觀，丁亥。溫病，馬芹圃屢用麻黃桂枝湯致逆。昨投輕清濡潤，得汗，疹㾦大布，咳嗽稀而痰出甚艱，血絲亦少。溫邪有外達之機，擬乘其勢而逐之，然疹正在出沒之際，風寒極宜謹慎，否則恐其風波不測，莫道言之不預也。</p>
<p>霜桑葉（三錢）　元參（四錢）　連翹（一錢半）　甜杏仁（三錢）　牛蒡子（四錢）　薄荷（四分）　銀花（三錢）　羚羊角（一錢半）　冬瓜子（三錢）　葦根（五錢）　竹瀝（一杯）　枇杷葉（五錢）</p>
<p>白㾦紅疹交發，身熱時淡時熾，夜間少寐，咳嗽痰稠，脈仍如昨，舌苔黃膩。溫邪內蘊，肺胃之氣不肅，最怕邪陷心包致變。再擬宣泄為治，一切小心調養為至囑。</p>
<p>霜桑葉　大力子　銀花　葦根　枇杷葉　甜杏仁　元參　射干　連翹　冬瓜子　生穀芽　青黛染通草</p>
<p>（案482）河川塘大灣朱逸亭母，年近花甲，素有痰飲。戊子季夏患感症，形寒發熱，痞結於胸。契弟王淡然主瀉心合梔豉，二劑而痞舒瘧止。越日微寒復熱，熱不肯解，有汗口渴，嘔惡咳嗽，不食不飢，不寐不便，不臥但坐，白㾦略見。陳小香用梔、豉、滑、蔞、連、半、杏、茹、蒿、卷之類，咳嘔反甚，汗多　少。醫者失措，病者惶惶。飛速逆診，見其痰多大咳，脈濡苔黃膩，不過是濕熱上蒙，肺金失肅化之司，氣怫痰阻，陽明無循序下降之權也。清肺降胃可達佳境。</p>
<p>枇杷葉（一兩半）　蘆根（三錢）　苡仁（三錢）　桑葉（一錢半）　金扁斛（三錢）　豆卷（三錢）　銀花（一錢半）　茵陳（三錢）　生枳殼（一錢）　宋半夏（五分）</p>
<p>嘔止能食，咳逆未平，熱淡㾦多，夜略安寐，濕熱漸化，仍主肅清，苔垢而黃，佐以化痰。</p>
<p>枇杷葉　製半夏　葦根　苡仁　金石斛　化橘紅　銀花　冬瓜子　江枳殼　白杏仁　茵陳　射干</p>
<p>咳減㾦多，肺金肅化有權，知飢思食，陽明之氣亦順矣。前方去橘、蘆，加朮、谷。</p>
<p>（案483）西門外方恂如。壬申年患感症，已舌黑神昏，奄奄一息。管青邁、凌秀夫、楊青霞、朱道三諸前輩咸不措手，族叔子淦暨王峙三暮夜到舍逆診。雅主大劑甘寒充津化熱，病家咸以十四齡童子何知而笑之。幸子淦、峙三力主是藥，謂前輩既云不治，何不背城借一，或可別出再生之路。服後津回熱淡，神醒進糜，不十劑而起榻，明年生一子。至丁亥仲夏，忽起吐血，盈碗成盆。血止後，漸加內熱咳嗽，痰中夾血，顴赭脈細。拙每主涵陰肅肺，謐血養胃等法，一服二服必止。病者亦以為常病屢發，不以為意。迨至戊子桂秋，咳血又作，郁星伯云是秋燥上受，暑邪入絡之故，治之不效。馬展卿用黑膏、蘇子、桑、丹等，血愈多，又見大熱苔灰。病者偶服犀角、墨汁而血止，馬醫以為不可服，恐其驟止則留瘀傷胃，仍主前方增減，血復吐，氣喘大汗，熱愈熾而舌苔全黑。邀雅診之，脈則空大，尺細如絲，血已吐盡，勉投犀、地補血，血止熱淡，而脈未和，苔化復增，是陰盡陽孤，草木無功矣。至八月廿一庚戌，陡然大汗如珠，胸高氣喘而逝。</p>
<p>（案484）鎮民橋陸殿撰第四媳，年將三旬，痛經不孕。壬午年用歧天師法合歸附丸，得生一子名澄。戊子仲夏患一身骨節痠痛，兩手不能舉動。張小亭主血虛不養筋治，不效。雅謂三氣合而成痹，此痹證也。風氣勝者為行痹，寒氣勝者為痛痹，濕氣勝者為著痹。痹者閉也，血脈經隧之中閉而不通也。治宜宣通，遂以一枝春加味，三服即愈。至桂秋上旬，白帶大至，漸見鮮紅血塊，腹不脹痛，腰楚肢軟，勢如經漏，頭眩少寐，脈細苔白，是八脈之氣不司約束也，用歸、芍、香附、膠、艾、仲、耆等，血仍不止。張嘯亭即於拙方加熟地、牡、棗，血仍不止。拙用前方加烏賊、鹿膠、菟絲、柏仁，二服血止白帶雜見粉紅色，膚熱口乾，脈數神躁，改以歸、耆、薇、蒿、仲、杞、賊、膠、艾、菟、扁、蓮等味，帶下亦止，而寒熱似乎間日，不食胸痞，腰間聚氣攻痛，舌膩脈滑，轉用養胃理氣，化痰和中法調理月餘始愈。</p>
<p>（案485）殿撰第四子頌臣，癸未年起小便淋濁，雅用補肺益腎分清而愈。戊子桂秋，此病又發，溺後流精，間有夢泄精滑，大小便牽掣似墜，脈細無力，是肺腎交虛也。用沙、耆、車、萆、烏、柏、草梢等，溲濁漸減，旋加吉參、桔梗而愈，後以龜鹿二仙膏調理。</p>
<p>（案486）石牌南清水路榮桂生。戊子季夏起微寒發熱，汗少嘔惡，胸悶不食。吳潤卿、陳小香作暑濕內蘊治，已得熱涼㾦布，納加神振。越旬日忽起盜汗如浴，病者自以為虛，陸醫亦以為虛，即投芍、耆、參、地、蠣、麥之類，服五劑而盜汗收，發熱溲紅，納減不寐。所親朱逸亭邀余往診，見其口苦苔黃，脈弦而數，不過是邪入少陽泄越。醫者誤補，邪無出路，內燔為禍，即所謂助紂也。用仲景梔枳豉湯加斛、桑、半、茹、谷、茯等品，再出盜汗而熱淡轉瘧，漸參入耆、防補品，不匝旬可以出外診脈矣。</p>
<p>（案487）西門外石晉康。操勞之體，戊子中秋大怒後，起寒熱如瘧，盛卓風用柴、卷、蘇、半，二劑，汗出如浴，心怔畏聲，煩語不寐，自云身非自有，眩暈欲死，面赤口乾，脈微如絲，舌苔糙膩，症極可危。以脈證因，良由腴體痰多，陰傷於下，劫動虛陽，陽欲外越，痰亦隨升，症類火逆陽亡，勉投救逆甘緩。</p>
<p>花龍齒（三錢）　生棗仁（三錢）　西洋參（一錢）　枳殼（一錢半）　郁李仁（三錢）　生甘草（四分）　金石斛（三錢）　秫米（三錢）　淮小麥（五錢）　撿紅棗（五枚）　枇杷葉（五錢）　竹茹（三錢）　製半夏（二錢）　合歡皮（三錢）　金萱花（十二朵）</p>
<p>得寐汗少，神清而振，喜靜畏煩，略能進糜，前方既效，仍主原意。即前方去西洋參，加鱉甲五錢。</p>
<p>各恙由漸安適，白㾦布而且多，舌膩溲渾，痰戀中胃之故也。</p>
<p>製半夏（二錢）　枳殼（一錢）　茯神（三錢）　枇杷葉（三錢）　金石斛（一錢半）　龍齒（三錢）　棗仁（一錢半）　郁李仁（一錢半）　生穀芽（五錢）　鱉甲（四錢）　洋參（二錢）　夜交藤（三錢）</p>
<p>後以歸脾湯去芍，加龍牡善後。</p>
<p>（案488）朱韻泉室。自乳多郁，經行二度即閉，別無所苦，到期預先腹痛，經仍不到，脈澀苔白。候鐵庵老醫大投通經逐瘀及飛走攻絡法不效，僉云不成血膨必成乾血勞。病者惶惶，求治於拙。初用失笑，更用逍遙散，而每服必腹痛，改投行氣仍不效。往崑山夏凝甫治，診畢云：貴恙每早必吐痰乎？胸痞乎？曰：誠如明見。案云：痰凝氣滯，胞絡阻蔽而為停經，宜行氣滌痰。方用：</p>
<p>製半夏（一錢半）　生香附（二錢）　延胡（一錢半）　枳殼（一錢半）　橘皮（一錢）　木香（五分）　歸身（一錢半）　川芎（四分）　甘草（四分）　瓦楞子（三錢）　白芍（一錢半）　竹茹（二錢）</p>
<p>三服而經通，十服而痊愈。真善能識症者，亟錄之。</p>
<p>（案489）傷損跌僕之症，除深中穴道，血去暴脫者無藥可救，餘外皆屬可治。頃閱腹破腸出二案，金槍醫生先去自己爪甲，指蘸麻油，將血拭淨，以腸塞入，桑皮縫口，厚塗玉紅膏，紅布捆定，臥於獨人棕榻，移動不可撞擊，又不可起動，又不可聞鳴金碎碗，避風靜臥，糜粥日飲，待三日後開看破痕，必然潰爛，內摻生肌散，外貼玉紅膏，二月可以收功。內服之方不過是調補氣血，潤腸和傷而已，腸破矢出者不救。</p>
<p>（案490）鄒永寧，戊子十月，西門外。始起形寒微熱，咳痰音雌，旋見少腹臍旁大痛，葉蘭州投以消導溫散，反加嘔吐黃沫黑汁，呃逆連連，不食不飢，大便不通，環口黧黑，目視無神，神倦懶言，間有厥逆，四肢逆冷，冷汗時出，診脈右部微弱，左脈無脈，舌苔微白，小溲澀痛而紅。症緣厥陰肝木太橫，下夾腎寒上奔，陽明無坐鎮之能，濁陰瀰漫，清空陽光幾乎寂滅，殊為棘手之至。勉擬仲聖法應之，希圖萬一。</p>
<p>旋覆花（五錢）　蒙自桂（五分）　吳茱萸（三分）　代赭石（五錢）　雅黃連（五分）　東白芍（二錢）　製半夏（三錢）　川楝子（二錢）　廣橘皮（一錢）　鮮竹茹（二錢）　白茯神（三錢）　大蜣螂（四隻，炙，研沖）</p>
<p>嘔吐止，肢溫神振，脈起，腹痛便閉。去芍、橘，加瓜蔞、蓯蓉。</p>
<p>交小雪節，陡然變病。嘔吐膽汁，呃噫又作，大便未通，腹痛時微時甚，脈形弦弱而數，舌色黃，面無華，唇吻又黑，神氣張惶，陽明矢結不通，悍氣無由下達，直衝清道。本宜大劑攻下，但以正虛之體，脈不搏指，下法何敢浪投？不下亦難救治。雅幼讀經訓，知正虛宜攻者，陶節庵特製黃龍湯，專攻中央燥土，急下亦所以存正，補泄不嫌同投，危急之際望其效靈耳。</p>
<p>高麗參（八分）　錦莊黃（三錢）　生川厚朴（五分）　油歸身（二錢）　芒硝（一錢）　陳江枳實（二錢）　蜣螂末（四分，沖）　沉水香汁（三分）　得便止後服。</p>
<p>大便通，陽明之氣已降，各恙去其大半，咳嗽痰多，肺金肅降之權不振也。</p>
<p>西洋參　穀芽　枇杷葉　代赭石　旋覆花　干霍斛　竹茹　宋半夏　陳枳殼　射干片　白茯神　冬瓜子</p>
<p>咳嗽止，納食加，腰脊痠痛，正氣虛也。前方去旋覆、代赭，加枸杞、杜仲。</p>
<p>（案491）戊子年十月間，有蔣少雲室，住西門外野鴨潭，年約二十歲。九月初旬起下痢純血，腹痛不爽，自服樗根白皮湯而止，即轉寒熱如瘧，脘痞不食。鄭墨香用和中消導佐以柴、葛提邪，服後寒熱加重，無汗口渴。盛卓風用柴、半、桔、蘇等，服後汗不出而脘腹日大一日。病家疑為血膨也，邀鄭桂卿診治。桂卿雲：食滯邪戀，肝木不和之故。用小陷胸湯加味得下一次，腹脘微舒，臍凸不食。再服不效，更邀朱道三醫治，朱醫診畢即云：是推蕩太過，脾土失制水之能，濕熱蟠踞，肝木有恃強之弊，病入膏肓，草木無能為矣。承主翁哀囑，勉用參、芍、甘、苓、薑、連、枳、樸、半、桔等送小溫中丸，佐肉桂丸，服不三劑，竟至舌灰中枯，喘咳痰潮，種種危象呈矣。族親蔣福珍、王進卿薦雅診治，病家無主，悉聽余言，竟獲全功。案方錄右。</p>
<p>伏邪夾食內渾，遂為血痢，投澀太早，痢止轉形寒身熱，頭痛口苦，邪有外達之機，失於清化，乘脾則腹脘疼脹如臌，上蒙痹肺，喘急咳嗽，痰出稠多；邪欲出而不出，則汗出熱甚，白疹布而不透；肺不下降，二腸不宣，小便不爽而少，大解艱溏；脈來則弦澀不調，視舌則中干灰而邊白。其濕熱之充斥三焦，表裡上下交病，逆走心營昏厥，可憂何血膨之足云？勉以清化滌邪治之，希圖萬一。方候前診諸位道長正奪。</p>
<p>枇杷葉（十七張）　冬瓜衣（一兩五錢）　牛蒡子（三錢）　飛滑石（三錢）　絲瓜絡（三錢）　老霜桑葉（三錢）　大豆卷（四錢）　忍冬藤（五錢）　真川厚朴（四分）　水葦根（四錢）　香青蒿（一錢二分）</p>
<p>喘定咳盛，疹多熱淡，加囫圇光杏仁二錢。</p>
<p>二投表裡分消，肅清天氣，濕熱漸有外達之機，白疹大布，喘咳漸輕，灰苔已化又呈黃色，口渴不引飲，熱勢暮重早輕，腹脘膨滿亦寬，脈形左弦右數，總由濕熱內蘊而為禍端。前方既合病機，理宜依原進步，若能再松四五，可保無虞。方候前診諸道長正之。</p>
<p>牛蒡子　白杏仁　青蒿　桑葉　生厚朴　旋覆花　碧玉散　楝實　葦根　枇杷葉　絲瓜絡　冬瓜皮　大豆卷</p>
<p>各恙已去十之八九，脘部按之作痛，陽明之樞機不利也。</p>
<p>瓜蔞皮　製半夏　枳殼　金石斛　大麥芽　枇杷葉　白茯神　豆卷　老桑葉　冬瓜皮</p>
<p>納加脹松，寒熱如瘧，邪欲外達也。</p>
<p>金石斛　石芽　青蒿　桑葉　枇杷葉　宋半夏　杏仁　豆卷　枳殼　竹茹</p>
<p>（案492）王，右，六月，祁崗南。二次小產，下元空虛，命火不生坤土，健運之力漸微，以致食滯夾寒，流連不化，飧泄五月不止，神疲口渴，畏食寒物，且擬消補互施法，得效再商培補。</p>
<p>六神麯　川芎　山楂　灶心土　霍石斛　生穀芽　蘇梗　車前子　玫瑰花</p>
<p>前投許白沙法得效，仍主原法出入。自述早晨腹中按之有瘕作痛，肝木有侮土之象。前方宜佐和肝。原方加蓮子、楝子。</p>
<p>各恙皆釋，脈細如絲，中下兩虛也。原方佐以培補，安閒省力，飲食調和，百日可望痊愈。</p>
<p>干石斛　楝子　神麯　川芎　伏龍肝　淮山藥　穀芽　蘇梗　玫瑰花　鮮蓮子　白茯神</p>
<p>（案493）張，右。晨泄，病有數端，此是脾元不足也。擬消補互用法，二神丸加神麯、山藥。</p>
<p>（案494）孫寶泉，己丑三月十一日。始由溫邪內蘊，身熱如烙，頭痛口渴，盛卓風、王若懷多投散表消食，病情日甚。刻下神識昏狂，妄言如顫，循衣摸縫，壯熱汗多，口開痰響，舌短蹇，苔灰黏，大便溏韌，小溲自遺，脈形右大而滑，身重如山。此乃溫邪深入，逆傳心營，順傳陽明。王孟英所謂雙傳裡症也。吳鞠通所云邪在心包、陽明，兩處為難也。況更兼陽津告竭，煉液成痰，風震痰升，禍生瞬息之間。勉遵至囑，鬥擬仲景大承氣合犀角地黃，佐以化痰定風，希圖扭轉天機。</p>
<p>生大黃（四錢）　生厚朴（三分）　生甘草（八分）　犀角（五分）　元明粉（三錢）　生枳實（一錢五分）　鮮生地（七錢）　丹皮（二錢）　廉州珍珠粉（四分）</p>
<p>得溏垢升許，中有結矢數枚，神識即清，循衣摸床皆止，咳嗽痰韌，脈細苔灰。津枯邪滯，再予甘寒，以渥氣余氛。</p>
<p>瓜蔞皮根　犀角　干霍斛　丹皮　枇杷葉　鮮生地　甘草　元明粉　竹茹</p>
<p>診得脈細神倦，各恙漸平，灰臺退淨，謹慎調理，免其反復。</p>
<p>干霍斛　大麥仁　甜杏仁　茯神　竹瀝　鮮竹茹　枇杷葉　生穀芽　宋半夏</p>
<p>（案495）朱星順，年三十餘，住半涇灣。戊冬患感症盛，醫始投表品，又加導下，熱勢反熾，神氣漸昏。王醫以為正氣受傷，治以扶正，病益亟。連延數醫，僉云不治，所親朱老虎乞拙診治。病累月餘，肉脫如柴，目蒙畏光，眵多眶陷，喃喃譫語，如見鬼神，脈數暮熱，始終無汗，溲濃莖痛，大便不閉，咳嗽痰帶血絲，不寐不食，病極可危。舌淡苔薄白，儼似無病。思冬溫內發，表裡交戕，始汗後下，不甚背謬。何以病勢反劇，以致亂藥雜投？良由溫邪蓄血，夾痰閉竅。血痰與溫熱相搏，散之不動，攻之愈傷，補之益膠，斂之更固，竟有蓄血如狂之象。但形肉既脫，措手頗難，勉用犀、地、丹、翹、茹、貝之類，以逐血驅邪；衝入珠粉五分，以化痰滌熱。一劑神清語正，二投熱亦漸涼，膠痰頻吐，且加黑血。後純以復脈扶正，日漸獲安。</p>
<p>（案496）己丑正月中旬，有城內賣秧橋堍下王裕泰內老太，年逾半百，元宵遊走，陡起脘痛嘔吐，少頃神昏不語，如醉如癡。顧雪村以為脫也，用生脈加味，五六劑不效。王若懷用星香化痰，反加口眼歪斜，姨親尤杏園薦拙治之。診時左半身不動，神昏手撒，痰多如膠，咯之即出，視之帶血，脈數顴紅，舌絳苔黃，此乃肝木化風，夾痰上衝。衝犯陽明則痛吐，沖及心膻則神昏不語，周身機括不靈，半身不遂矣。滋補則益助瀰漫，香燥則水涸風動，乃類中風之病也。用旋覆花、鉤藤、生牡蠣、活磁石、明天麻、生殭蠶、生地黃、防風、宋半夏、橘皮、竹茹、桑枝葉、絲瓜絡、池菊花等，二服神清能語，自述眩暈如在舟車，通夜不寐，左肢已能動握，歪斜亦正。原方去鮮地，加龍齒、磁朱丸，得寐眩止。易以滋腎水養血熄風之品，不二十劑而起榻出外矣。</p>
<p>（案497）陳松室，己丑三月二十九日。始由左脅結痞脹痛，李泊揚投疏和而痛止。半月復病，脘間脹痛如鼓，按之更痛，夜分寒熱，氣喘不食，二便皆閉。胡吉欣大投分滲無功。雅診脈實左細，舌苔微黃，形肉大脫，轉側皆難。良由肝木乘土，瘀血阻結，症有內癰之象，而正氣憊殘。勉擬桃核承氣加味，以作背城一戰，或出再生之路。</p>
<p>光桃仁（三錢）　川桂枝（四分）　生延胡索（一錢半）　生大黃（三錢）　元明粉（五分）　川金鈴子（二錢）　西赤芍（一錢半）　旋覆花（一錢半）　冬瓜子（四錢）　射干（一錢半）</p>
<p>昨投桃核承氣加味得解便溏薄，小便亦行，脘腹膨痛咸松，按之仍然堅結，納穀一杯，氣喘漸緩，脈結苔剝，正亦虧矣。瘀血膠固夾肝氣橫逆，殊為棘手，再擬前法，退一步望其漸進佳境。</p>
<p>光桃仁（三錢）　冬瓜仁（四錢）　丹皮（一錢半）　猩絳（五分）　瓜蔞仁（二錢半）　旋覆花（三錢）　楝實（二錢半）　韭根（三錢）　生苡仁（三錢）　川桂枝（四分）　鬱金（一錢半）</p>
<p>即愈。</p>
<p>（案498）顧海觀，己丑七月二十日。賊風中於督脈，脊強反折，形如角弓，牙關緊閉，下部強直不能移趨，四肢逆冷，脈形弦數，左尺空弦若革。前診大投驅風之劑未效，勉思督脈麗於腎肝，腎氣不能收攝，外風勾引內風，所以督脈循行之部皆病矣。用《千金》大豆紫陽湯應之。</p>
<p>川羌活（二錢）　鮮桑枝（五錢）　溫鉤藤（五錢）　黑大豆（七錢）　枸杞子（五錢）　威靈仙（五分）　杭菊花（三錢）　活磁石（四錢）　全蠍梢（五分）　旋覆花（二錢）</p>
<p>據述昨服《千金》法，汗雖出未見效象，勉再擬資壽法，希有效焉。</p>
<p>川桂枝尖（五分）　大白芍（二錢）　生牡蠣（四錢）　真羚羊角（二錢）　明天麻（一錢半）　生天蟲（四錢）　生酸棗仁（三錢）　溫鉤鉤（五錢）　宣木瓜（五分，酒炒）　鮮竹瀝（一杯）</p>
<p>昨進資壽法，牙關稍能開合，脊強反張略緩，知飢思食，革脈已平，余惟細數，舌苔黃膩。中土內虧，肝木橫肆，火盛水衰，風自內起，招入外風，走竄經絡。《經》言：諸暴強直，皆屬於風。風性急速，善行數變，故其病亦急也。再擬《金匱》法，希圖扭轉機關。</p>
<p>炙甘草梢（一錢）　東白芍（三錢）　川桂枝（三分）　大紅棗子（十二枚，略去肉）　紫石英（五錢）　羚羊角（一錢半）　真淮小麥（五錢）　生牡蠣（五錢）　宣木瓜（五分）　炒菊花瓣（五錢）　扁金斛（一錢半）　鮮竹瀝（一杯）</p>
<p>二十三日，改加阿膠一錢半。</p>
<p>角弓反張已止，背部猶覺強直，稍一言動，自然氣悶緊塞，牙緊即甚，乃水虧風動也。</p>
<p>大白芍（三錢）　生牡蠣（五錢）　桂枝尖（三分）　竹茹（一錢半）　生甘草（一錢）　黑豆皮（三錢）　羚羊角（一錢）　蘇梗（五分）　淮小麥（三錢）　紅棗子（十二枚）　生棗仁（三錢）　溫鉤藤（五錢）　歸身（一錢半）　東行李根皮（四錢）</p>
<p>緩肝熄風佐以攝下，各恙漸減，且移於下。風屬陽邪，腰下屬陰，陰血虧者陽必乘之。《經》曰：邪之所湊，其氣必虛。今也邪當祛矣，虛當補矣，塞其空竅，風波自息。侯氏黑散固屬正治，今仿其意，俾風邪寂靜，可希全效。</p>
<p>水炙甘草（一錢）　川桂枝（三分）　鉤鉤（五錢）　松針（五錢）　東白芍藥（四錢）　宣木瓜（五分）　蓮子（十二粒）　蘇梗汁　淨川歸身（二錢）　丹參（四錢）　紅棗（十二枚）</p>
<p>腰部漸退，移於胯脮。前方加制首烏三錢。諸方不收全效，後重用淮牛膝而愈。</p>
<p>（案499）己丑中秋，見傷科抄本，其中傷損可治不可治分別瞭然，習內科者亦不可不知。亟錄之。</p>
<p>前頂即天庭蓋，骨碎髓出，不治；前頂下二寸三分即額顱，碎則鼻出血水，不治；即額角印堂碎，鼻出黃水，不治；印堂下一寸三分即鼻梁打斷，難治；土星打落，難醫；人中打落，難醫；人中下即承漿，打斷，難醫；地角打斷，難醫；結喉打斷，難醫；缺盆傷重，不治；下二寸即華蓋骨，若傷重，難治；下一寸三分即食肚，傷重，不治；下二寸即闌門，打傷，難治；下一寸三分即臍門，打傷，難治；下一寸三分即丹田，重傷，不治。以上諸處受倒插傷，一月死。丹田下一寸三分即膀胱，打傷，難治；下一寸三分即少腹，打傷，難醫；下一寸三分即會陰（女名陰戶），受傷，難醫；陰丸碎，不治；左右太陽重傷，不治；額顱下一寸即攢打，打碎，難醫；眉眼堂碎，難醫；眼睛出血，流乾必瞎；聽官即耳心，傷重，不治；枕骨打進，難醫；頰車在耳下八分，重傷，不治；肩井在缺盆上，點傷醫；肩髃即肩尖，點傷難治；膻中即乳上，重傷難醫；乳根橫一寸六分即期門，重傷，不治；左乳下一寸三分即血海，左傷發嗽，右傷發呃，重傷不治；右乳下一寸三分即氣海。</p>

<h1>卷十四</h1>
<p>（案500）楊宗寶，七月，西石牌涇。因驚而致心悸，甚至嘔吐痰涎，肢痙不寐，稍遇逆境其症愈劇，脈細兼滑，心膽不足，邪附為患。先予清鎮化痰，後用丸藥善後，俾不成癇症為吉。</p>
<p>竹瀝製半夏（二錢）　青龍齒（三錢）　嫩甘草（四分）　雲南白茯神（三錢）　廣鬱金（一錢半）　飛辰砂（五分）　生左顧牡蠣（五錢）　淮小麥（三錢）　天竺黃（一錢）　紅棗核（五枚）</p>
<p>素體心怯，近得感疾，凡遇聲響人眾則惕然而驚，心生疑懼，不知所從，飲食漸減，四肢痿軟，投劑似合病機，依原進步可也。</p>
<p>製半夏（三錢）　花龍骨（三錢）　紫石英（三錢）　桃符（二枚）　北秫米（三錢）　生牡蠣（五錢）　生香附（一錢半）　歷日（一本，燒灰包煎）　炒棗仁（三錢）　白雷丸（七分）　云茯神（三錢）</p>
<p>《經》謂夏刺經脈，血氣乃竭，令人懈㑊。寒不甚，熱不甚，惡見人，見人心惕惕。此刺傷經脈，血氣交虧，內外失守，神不歸舍，筋骨懈怠，魂魄不安而為懈㑊。今因驚恐而得斯疾，蓋心腎素虧，卒加驚恐，驚則神傷，恐則精卻，神因精卻以無依，精為神傷而不化，以故神搖於上，精消於下，令人惶惕不安，悽愴不樂，心煩慮亂，不知所從，動作云為異乎平素。昔韓魏公病此，服十四友丸徐愈，今宗其法略為增損主之。</p>
<p>生地（一兩半）　柏子仁（五錢）　紫石英（一兩）　五味子（七錢）　云茯神（一兩）　沙參（一兩半）　棗仁（一兩）　遠志（五錢）　黃耆（二兩）　麥冬（一兩）　益智仁（四錢）　甘草（三錢）　歸身（一兩）　龍齒（一兩）　磁石（五錢）　硃砂（五錢）</p>
<p>為極細末，龍眼汁法丸。</p>
<p>（案501）陸雲祥子，八月廿五日，段家浜。服清泄劑甫得暢汗，又受新涼，更飲冷茶，致熱更熾而無汗，頭痛胸痞，不飢不食。再以前方加減，邪不內陷為吉。</p>
<p>豆卷（二錢）　豉（二錢）　蘇葉（七分）　威靈仙（六分）　青蒿（一錢半，生薑衣三分炒）　廣藿香（一錢半）　穀芽（五錢）　製半夏（一錢半）　建曲（三錢）　碧玉散（二錢半，薄荷同包）　鮮佛手（一錢半）　荷梗（一尺半）</p>
<p>廿七日。得汗熱愈熾，頭痛微咳，脘悶便薄，肢痙神糊譫語，脈弦數，舌紅苔黃。此伏邪化風而成痙症，危險之至，急擬泄風化濕清熱為治，邪能外達則吉，否則厥可立至。</p>
<p>桑枝（六錢）葉（三錢）　羚羊角（二錢）　豆卷（二錢半）　淡青蒿（一錢半）　生天蟲（四錢）　生穀芽（六錢）　碧玉散（二錢半）　菊花（三錢）　忍冬藤（三錢）　連翹殼（一錢半）　稻葉（一兩）</p>
<p>廿九日。辰時診脈，診得左寸關弦數，證見灼熱少汗，神昏譫語，氣喘微咳，鼻孔扇動，溲少不食，齒焦唇裂。此乃伏邪化風，竄走膻中，指節几几而動，痙症成矣。痙既成而厥必至，勉擬清宣為治，望其圖功於十中一二耳。</p>
<p>鮮生地（七錢）　淡豆豉（四錢）　金銀花（一錢半）　犀角尖（四分）　薄荷葉（五分）　牛蒡子（三錢）　連翹殼（一錢半）　枇杷葉（五錢）　湖丹皮（一錢半）　潤元參（四錢）　甘中黃（七分）　桑葉（四錢）枝（四錢）</p>
<p>初二日。昨進氣血雙清，汗出而熱愈甚，晝則神迷，夜則狂語肢痙，脈弦數，舌邊赤苔黃，便溏溲赤，齒焦唇裂，此《內經》所謂陰陽交證也。勉擬救陰清熱，恐難回挽天機。</p>
<p>鮮生地（一兩半）　生鱉甲（一兩半）　麥冬（三錢）　甘草梢（七分）　鮮石斛（五錢）　鮮交藤（五錢）　知母（一錢半）　二生稻（一兩）　元參（五錢）　桑枝（七錢）葉（三錢）　葦根（一兩半）</p>
<p>初三日。昨進救陰制陽，神識略清，餘症依然，舌仍脫液，脈右細左洪數，無倫陰液告竭，陽邪內陷，所謂下厥上竭也。勉再擬玉璜先生法，以圖十一。</p>
<p>鮮生地（七錢）　細生地（一兩）　元參（七錢）　龜板（一兩）　二生稻（二兩）　桑枝（四錢）葉（三錢）　麥門冬（三錢）　生牡蠣（一兩）　白芍（三錢）　鮮石斛（五錢）　生鱉甲（一兩）　甘草（一錢半）</p>
<p>初四日。昨投救陰潛陽，神清痙止，焦苔轉潤，惟夜間發熱，便溏色赤，脈如前案，尚在險途，依原進步，再效為福。</p>
<p>細生地（一兩半）　元參（七錢）　干霍斛（四錢）　地骨皮（三錢）　大白芍（二錢）　白薇（三錢）　龜板（一兩）　生牡蠣（十六兩）　煅牡蠣（四兩）　嫩甘草（一錢半）　麥冬（三錢）　生鱉甲（一兩）　二生稻（十六兩）煎湯代水。</p>
<p>初五日。診脈弦細而數，身熱雖淡不清，齒枯漸潤，便溏亦減其半，肢痙、妄語、痰聲、氣促四者一齊而定，此乃天助，非人力也。前方佐醒胃為治，脈和得谷則昌。</p>
<p>細生地（一兩半）　白芍（五錢）　元參（五錢）　干霍斛（五錢）　麥門冬（四錢）　甘草（一錢半）　白薇（三錢）　二生稻（三錢）　清阿膠（一錢半）　龜板（一兩）</p>
<p>初七日。育陰醒胃，齒焦已潤，便泄亦止，脈尚未和，日晡微熱，再與甘潤以渥余焰，安不妄危，調攝宜慎。</p>
<p>細生地（一兩半）　元參（五錢）　干霍斛（五錢）　龜板（一兩）　麥門冬（六錢）　白芍（五錢）　白薇（二錢）　穀芽（二兩）　清阿膠（一錢半）　甘草（一錢半）　夏枯草（四錢）</p>
<p>（案502）王巧，網船。發熱有汗不解，口渴引飲，頭脹咳嗽，嘔惡脅痛，不飢不食，脈弦。大風濕熱逗留肺胃，恐有痰潮厥逆之變，暫擬宣化為治，不致加重則幸。</p>
<p>水葦根（五錢）　關苡米（三錢）　青蒿（二錢半，炒）　牛蒡子（三錢，炒）　冬瓜子（三錢半）　枇杷葉（五錢）　光杏仁（三錢）　桑葉（三錢）　竹二青（三錢）　射干（五分）</p>
<p>投劑似合機宜，仍宗原方出入治之。</p>
<p>前方去青蒿，加絲瓜絡（三錢）、生穀芽（五錢）</p>
<p>（案503）單，左，通州。素有痞塊，塊散成臌。刻下又加便瀉，飢而欲食，食則腹脹，脈來細軟，舌光無苔，胃氣憊矣。病造極中之極，勉擬用和中，但年高煙體，際此終恐人工難挽。</p>
<p>生穀芽（七錢）　川楝子（一錢半）　生香附（三錢）　宋半夏（七分）　云茯神（三錢）　鮮佛手（一錢半）　橘絡（六分）　鮮荷梗（一尺半）　川石斛（四錢）　西赤芍（一錢半，土炒）　生苡米（三錢）</p>
<p>（案504）姚，幼，網船。霍亂，雙手脈伏，疫邪為患，勉方希冀萬一。</p>
<p>淡豆豉（三錢）　橘紅（一錢）　製半夏（一錢半）　範志曲（三錢）　紫蘇葉（一錢）　降香（一錢半）　鬼箭羽（一錢半）　原蠶砂（三錢）　左金丸（四分）　萊菔丹（五十粒）　地丁草（三錢）</p>
<p>兩服調和陰陽，霍亂大勢已平，余氛未靖，再擬和中安撫，小心珍攝，庶無反復。</p>
<p>金石斛（一錢半）　大麥仁（三錢）　竹二青（一錢半）　藿香（一錢半）　生枳殼（五分）　橘紅（五分）　生苡仁（三錢）　云茯神（三錢）　宋半夏（一錢半）　六神麯（一錢半）</p>
<p>前方扶胃醒脾，因飲冷傷中復致作瀉，調理不善而反復，勉再擬方，希圖百一。</p>
<p>大麥仁（三錢）　川石斛（四錢）　佩蘭葉（一錢半）　扁豆衣（二錢半）　橘皮（五分）　生苡米（三錢）　北秫米（三錢）　生香附（一錢半）　製半夏（一錢半）　鮮荷蒂（一枚半）</p>
<p>（案505）陳海觀室，九月廿七日，西泥涇。經漏成崩，目暗耳鳴，暈厥數次，脈細苔白，氣虛欲脫，勉用傅氏法，希圖十一。</p>
<p>當歸身（二錢，醋炒炭）　荊芥炭（一錢）　嫩甘草（五分，炙黑）　黑豆衣（三錢）　香附（三錢，醋炒炭）　陳阿膠（一錢半）　蘄艾（六分，同炒）　龍骨（二錢）　白芍（二錢，炒炭）　牡蠣（三錢，煅）</p>
<p>廿八日。前投固脫救逆，血崩即止，暈厥略平，身熱大作，脈形空大。血脫陽孤而發，治用元化法。</p>
<p>荊芥炭（一錢）　黑豆衣（三錢，炒炭）　桑枝（四錢）葉（三錢）　穀芽（一兩）　淨歸身（二錢，醋炒炭）　制首烏（三錢）　阿膠（一錢）　蘄艾（四分，同炒）　菊花（三錢，炒炭）　香附（三錢，醋炒炭）　青蒿炭（一錢半）</p>
<p>（案506）沈，幼，八月十四日，船上。身熱少汗，下痢無度，面赤脈數，伏邪晚發，殊非小恙，勉方希圖十一。</p>
<p>淡豆豉（三錢）　牛蒡子（一錢半，炒）　甘草（三分）　粉葛根（一錢）　桑葉（三錢）　金扁斛（一錢半）　範志曲（三錢）　生穀芽（五錢）　蟬衣（五分）　竹茹（一錢半）</p>
<p>（案507）徐老虎，四月十八日，虎涇。右肋梢突起疼痛，甚則肢冷而麻，凜寒發熱，脈右細左大，舌苔微黃，底隱紫碧，酒體風入少陰厥陰，恐有厥逆之變，擬用疏和法。</p>
<p>甘菊花（三錢）　金鈴子（一錢半）　甘草（四分）　竹茹（一錢半）　桑枝（五錢）　葉（三錢）　絲瓜絡（四錢）　赤芍（一錢半）　佛手（一錢半）　牛蒡子（三錢）　旋覆花（一錢半）　香附（三錢）</p>
<p>（案508）武，左，八月十一日。始由神迷下痢，刻下身熱少汗，目翳肉削，氣急脈細。伏邪內蘊，不能外達，挽擬宣泄，希圖百一。</p>
<p>大豆卷（三錢）　薄荷葉（五分）　枇杷葉（三錢）　蟬衣（一錢）　牛蒡子（三錢，炒）　金銀花（一錢半，炒）　川貝（一錢半）　桑葉（三錢）　甘草（五分）　扁豆衣（一錢半）</p>
<p>十三日，大西門外。肉削目翳，汗出後身熱較淡，而七日不食，勉擬扶養中焦，希圖百一。</p>
<p>川石斛（五錢）　霍石斛（二錢）　鮮蓮子（三錢）　川貝（一錢半）　陳皮（五分）　生穀芽（一兩）　云神（三錢）　生甘草（三分）　草決明（一錢半）　鮮谷（一兩）</p>
<p>（案509）周，左，八月廿一日，牛頭涇。氣機鬱結，結成痞塊，今又感邪，鼻淵咳嗽，寒熱如瘧，腹脹如膨，納減運遲，小溲色赤，脈弦而硬，舌苔黃膩。症由有內外兩因，最難調理，兼顧治之。自宜開懷靜養，庶免加劇。</p>
<p>藿香（二錢，鯽魚膽炙）　薄荷（四分）　半夏（一錢半，制）　苡仁（四錢，炒）　前胡（一錢半）　蒼耳（二錢）　青蒿（三錢，酒炒）　杏仁（三錢）　穀芽（五錢，炒）　香附（六分，磨）</p>
<p>（案510）陳欒堂，乙酉秋，東湯家港。患心痛，經久不愈，有人薦瘍醫許姓者治，遂往求診。醫曰是證三診可愈矣，病人深信不疑。詎知一診而下血，二診而痛甚，三診則痛及周身，遂至昏厥，就此臥榻不能起矣。予因近鄰而聞之，曰：古人云「一逆尚引日，再逆促命期」，信非虛語也。若服藥而增劇，寧不服藥為中。醫乃力勸止藥，望其漸蘇。後厥雖平而痛不休，遍求走方，西法雜治，均皆不應，漸漸困敗。不忍坐視，曰：此證由於胸痹不用通陽反投蠻攻，經絡臟腑俱傷，其邪乘機走竄臟腑經絡，勉從行痹治，俾邪從外達為幸。</p>
<p>羯羊角灰（七錢）　蒼耳子（四錢）　威靈仙（六錢）　乳香（五錢）　白芥子（五錢）　刺蝟皮（五錢）　穿山甲（四錢）　五靈脂（五錢）　延胡索（三錢）　草果（三錢）</p>
<p>為末，陳酒調服，每日服一錢五分。外用摩風膏頻擦。至一月餘，痛止而能出外行走矣。</p>
<p>（案511）沈，右，丙戌春，漳涇潭。始起形寒，繼則壯熱，有汗不解。醫進甘膩即加氣逆痰潮胸滿，舌胖苔滑，脈濡寸滑，非陽症陰脈，是感寒引動暑濕耳。詢之果去秋途遇酷暑，患病勿藥而瘳。現屆驚蟄，陽氣發泄，過勞汗出，衣單所致。治以清化，略佐散寒，希圖報績焉。</p>
<p>飛滑石（三錢）　大豆卷（三錢）　製半夏（一錢半）　穀芽（五錢）　白杏仁（三錢）　廣藿香（一錢半）　苡仁（三錢）　旋覆花（三錢）　冬瓜子（三錢）　枇杷葉（三錢，炒）</p>
<p>（案512）張錦六，飯糰涇。素患喘嗽，近時增重，舌強言蹇，右脈滑大，痰支太陰，恐有閉脫之虞，以六神法加減為之。</p>
<p>旋覆花（三錢，絹包）　製半夏（三錢，打）　海蛤殼（一兩半，打）　光杏仁（三錢，打）　雲茯苓（三錢）　白前（二錢）　杜蘇子（一錢半，炒打）　桑白皮（四錢，水炙）　橘紅（六分）　竹茹（二錢）</p>
<p>一劑各恙皆減，去蘇子，加懷牛膝三錢、南沙參三錢而愈。</p>
<p>（案513）曹庭桂，丁亥八月，小涇。交中夏寒熱時形，入秋來寒熱雖停，形瘦神疲，納食運遲，眩暈腰痠，治以培中，是宗言「醫高年久病，先調中土」之訓。</p>
<p>潞黨參（三錢，土炒）　橘絡（七分）　砂仁（四分，研沖）　穀芽（一兩，炒）　於邑術（一錢）　杜仲（三錢）　旋覆花（一錢，絹包）　云茯神（三錢）　廣藿梗（一錢半）　製半夏（一錢半，打）</p>
<p>去朮、杜仲、藿、谷，加香附三錢、沙參三錢、桑葉三錢、菊花三錢。</p>
<p>（案514）丁亥，天符之歲，風木司天，燥氣大盛，人多病疫。初起頭痛，少頃即神昏不語，口噤狂躁，危殆在即。飯糰涇王姓，稚年亦染此症，余診之脈來弦滑，弦則為風，滑乃痰阻，確是風邪直中厥陰，鼓動痰涎，風性急，故病亦急也。為治之法，當急平其風，佐以化痰。乃用蠍、蠶、天麻、羚、甘、菖、膽、菊、半、鉤鉤等為方，一劑即愈。張涇潘榮堂之女，年十四，病亦相似，惟狂語，腦痛不堪，且紅而腫，用蠶、羚、蒡、菊、板蘭、天麻、鉤藤等，外用硝末搐鼻，二劑而安。是症也，良由春令溫暖，真氣未固，風邪易襲。《經》謂「天符之歲，其病速而危」，即此證也。（敏）</p>
<p>（案515）漳涇潭周正室。丁亥暮春，日中陡患足痛，上攻少腹，頭腦並痛，寒戰熱熾，指節蠕動，神昏譫語。延余診之，脈弦而大，此乃營液素虧，肝失滋榮，風陽夾濁痰上冒，擾亂神明，阻塞樞機。治用天麻三錢、桑枝一兩、桑葉三錢、鉤鉤五錢，以泄其風；木瓜一錢半，酸收以緩其肝；半夏二錢、決明七錢（鹽水煅打），以化其痰；郁李三錢（酒浸）、龍齒四錢（打）、茯一錢半（辰砂染），以安其神；引以蠶砂五錢、童便一杯使濁下走。服後果痛緩神清，指動亦平，再劑諸病若失矣。</p>
<p>（案516）陳天生正，丁亥孟冬，孫家角。望年失血後元虛不復，今秋寒熱盜汗，咳嗆痰升，四肢麻木，兩足俱冷，左半身不能稍動，知飢不食，顴部時紅，耳鳴眩暈，脘痛時發，大便乾澀，脈形細弦，舌根起粒如榴子。閱所進方皆以清暑化濕，泄風化痰之品，愈治愈劇，非外因證，是水虛不能涵木，木反凌金侮土也。柳洲云：虛人肝腎之氣上浮，宛如痰在膈間，須投峻劑養陰，俾龍雷之火下歸元海，其此之謂歟。茲宗其意，陰充陽潛為福。</p>
<p>生牡蠣（一兩半）　枸杞子（四錢）　滁菊花（三錢）　川石斛（四錢）　磁石（五錢，朱打為丸）　桑枝（一兩）葉（三錢）　黑芝麻（三錢）　穀芽（一兩）　制首烏（七錢）　水炙草（一錢）　天麻（一錢）</p>
<p>服五劑，去天麻、川斛，加蓯蓉一錢半、白芍二錢半，飲食增，足漸溫，麻木定，手足能動。再去牡蠣、磁石、首烏，加直生地三錢、阿膠一錢半。後用膏方調補，其方錄下。</p>
<p>直生地（八兩）　淨歸身（一兩半）　生牡蠣（二斤）　黑豆（半升）　白芍（三兩）　女貞子（一斤）　龜甲（八兩）　黑芝麻（一合）　水炙草（一兩）　白菊花（三兩）　蒲桃干（六兩）　川斛（三兩）　干首烏（八兩）　桑枝（一斤）葉（三兩）　五味子（五錢）　白蜜（四兩）　阿膠（二兩）收膏。</p>
<p>（案517）城門董氏婦，丁亥七月。年逾三十，患汛衍，來前必先腹痛，病已數載。女科百治無功，延余診之。脈來弦細，詢得素有便血，胸脅支滿，目眩寒熱，喉間有血腥之氣，正合《內經》血枯之條，氣竭肝傷所致。但女科不識，所以無效。病雖經久，不十劑可許全功。乃宗《內經》立方，以烏賊、茜草、歸、芍、香附、楝實、白薇、桑葉、豆卷、穀芽等味，服至八劑，其病若失。</p>
<p>（案518）沈，左。風毒上壅陽絡，發為大頭瘟證，曾經瘍科調治，轉劇。且擬東垣先生法應之。</p>
<p>牛蒡子（三錢）　生天蟲（三錢）　板藍根（一錢半）　薄荷葉（八分）　金銀花（一錢半）　菊花（三錢）　馬勃（一錢半）　桑葉（三錢）　光杏仁（三錢）　射干（八分）　黑豆卷（三錢）</p>
<p>生大黃和蜜為丸，時時含化服。二劑愈。</p>
<p>風毒上壅，若用重劑攻泄，直走腸胃，病所未得藥力，胃中先已受戕，何可去病？今宗普濟消毒飲法，辛涼輕泄，解散風毒，大黃和蜜含化者，蓋純苦下降已過病所，得蜂蜜之緩，且時時含化，未至胃中，性已宣布，不傷中下，在上之病宜異驟拔。</p>
<p>（案519）家邦周，年逾五旬，丁亥仲冬陡然便泄無度，形瘦神疲，納食甚少，自問以為不起矣。余診之脈弦而勁，曰：土虛木乘，培土和木尚可圖功。疏方用芍、甘、苓、朮、扁豆、黃土、蘇葉、苡仁、益智等，一劑而便泄已稀，去甘草、蘇葉，加參、橘、鈴、谷，又服五劑，泄止而能起榻。胃旺納加，非肉不飽，嗣後自謂泄傷元氣，當以膏劑調補。方用六君、歸脾加味，服至旬日，起居健康已如壯年矣。錄方於左。</p>
<p>上黨參（八兩）　大有耆（三兩）　益智仁（一兩）　桂圓（二兩）　於潛術（二兩）　黃防風（四錢）　遠志（一兩）　蓮子（四兩）　云茯神（三兩）　枳殼（一兩）　生香附（三兩）　淨歸身（一兩）　嫩甘草（一兩）　東白芍（三兩）　春砂仁（一兩）　生薑（五錢）　新會皮（三兩）　川桂枝（五錢）　飴糖（八兩）　大紅棗（八兩）　製半夏（三兩）　木香（一兩）</p>
<p>（案520）鶴前涇唐羊，年二十餘。丁亥科日，飽食牛肉及豬雞面等物，遂起脘中脹痛。醫投寒涼消導，毫無效象，且加小溲不行，氣喘泛惡，鼻扇脹痛。瀕危始丐余診。診得右關脈大，舌紫苔黃，明是食滯填實，胃中有格拒閉塞之危，不得不急下以承胃氣。以仲聖大承氣湯加楂、杏、楝實、五穀蟲、稻杆、燈心等為方，服後下宿垢鬥許，小溲不行、脘中痛脹皆平，氣喘泛惡咸定。是證不食不便已十二日矣，仲聖之法固仙方也。其善後之法亦非易易，予金斛、枳殼、半夏、茯神、穀芽、陳皮等，一劑痊愈。（敏）</p>
<p>（案521）吳，右，丁亥八月，網船。遍體攻痛，皮膚燥裂色赤，四肢麻木，眩暈腹痛。營分大虧，風邪內盛，養血驅風為治。</p>
<p>明天麻（一錢半，煨）　東白芍（三錢）　嫩甘草（五分，炙）　豨薟草（三錢）　桑枝（一兩）葉（三錢）　淨歸身（一錢半）　川桂枝（三分）　干首烏（四錢）　黑芝麻（三錢）　甜菊花（三錢）　料豆衣（三錢）</p>
<p>（案522）崔全，丙戌七月。瘧來汗出熱不淡，即下河沐浴，汗止而寒熱模糊，頭疼身痛，脈緊苔白。用香薷飲祛在表之水，又可法達膜原之邪。</p>
<p>陳香薷（七分）　尖檳榔（一錢半）　生川樸（五分）　草果（五分）　白知母（七分，生薑衣五分炒）　淡豆豉（五錢）　紫蘇葉（一錢）　左金丸（三分，同水炒）　製半夏（一錢半）　生枳殼（一錢）　廣藿香（三錢）　一劑。</p>
<p>諸證若失，惟大便未解，去香薷，加蔞皮五錢。</p>
<p>（案523）周，丁亥八月，網船。先寒熱後下痢赤白，腹痛，不飢不食，脈右大左弦。治從少陽陽明立方。</p>
<p>白頭翁（一錢半）　金石斛（二錢半）　藿香（一錢半）　佛手（一錢半）　大豆卷（四錢）　木香（一錢）　佩蘭（一錢半）　穀芽（七錢）　北秦皮（四錢）　銀花（一錢半）　碧玉散（三錢）</p>
<p>痢減思食。加赤芍炭二錢，增木香五分。</p>
<p>（案524）戈娘娘，丁亥仲春，西門。診脈小緊數，舌苔薄黃，胸痛徹背，痛甚則嘔，病累一載。胸中陽氣不宜，肝木乘機犯胃，並顧治之。</p>
<p>蘇羅子（三錢）　瓜蔞殼（三錢，白酒炒）　云茯神（三錢）　佛手（一錢半）　旋覆花（三錢）　金鈴子（一錢半）　薤白頭（一錢半）　荷梗（二尺）　製半夏（一錢半）　生香附（三錢）　廣鬱金（一錢半）</p>
<p>服藥後經歲之痛已釋，脈亦平和，依原加減守之。</p>
<p>製半夏（二錢）　西赤芍（一錢半）　旋覆花（二錢）　白螺螄殼（五錢）　瓜蔞殼（三錢，白酒炒）　於潛術（七分）　金鈴子（一錢半）　薤白頭（一錢半）　新會皮（一錢）　穀芽（五錢）</p>
<p>（案525）範芳，丙戌五月，泥涇。灼熱無汗，神煩少寐。前用黑膏合辛涼法，汗出熱退其半，紅斑隱隱，舌仍干灰，咳嗽氣促，泄瀉亦減，面赤唇乾，脈左洪數。葉氏所謂伏氣發溫也。救陰為主，佐以化斑。</p>
<p>鮮生地（一兩半）　乾生地（一兩）　犀角（六分，磨沖）　金銀花（三錢，炒）　元參（一兩，薄荷葉四分同打）　大青葉（三錢）　桑葉（三錢）　生鱉甲（一兩）　甘中黃（一錢半）　鮮沙參（七錢，牛蒡子四錢同炒）　水葦根（四兩）　糯秧（四兩）煎湯代水。</p>
<p>（案526）王同慶母，丁亥冬季，南碼頭。診脈尺部細弱，兩寸洪滑上溢，足冷麵紅，心痛時發，甚至昏厥，咳嗽頻頻。下元陰傷，風陽上僭，先擬養陰潛陽之劑，繼進膏方培本可也。</p>
<p>細生地（五錢）　生牡蠣（五錢）　旋覆花（一錢半）　淡蓯蓉（一錢半）　生龜甲（三錢）　甜杏仁（廿粒）　白石英（四錢）　川貝母（三錢）　毛燕窩（三錢）　枇杷葉（五張）　淡海蜇（三錢）</p>
<p>膏方：養陰潛陽，諸恙如前，惟咳嗽大減。固柳洲所謂肝腎之氣上浮，宛如痰在膈間也。滋腎陰緩肝急，潛陽納氣為治。交初之氣，不生枝節是福。平日宜省煩勞，謹動怒，慎起居，節飲食，雞蝦海鮮永戒為要。</p>
<p>細生地（五兩，紫檀屑三錢同打）　生牡蠣（五兩）　甜杏仁（三兩）　東白芍（三兩）　白石英（四兩）　百合（三兩）　甘草（一兩，川楝子三錢同打）　龜板（三兩）　旋覆花（一兩半）　南沙參（三兩）　淡蓯蓉（一兩半）　紫菀（三兩）　燕窩（三兩）　杜仲（一兩半）　枇杷葉（四兩）　淡海蜇（五兩）　阿膠（三兩，井水煎）</p>
<p>服一候，病已愈矣。</p>
<p>（案527）石牌涇張耕堂媳，素體虛弱，年近二十，經尚未通。丁亥初冬患感，按法治之而病退，停藥半月，病勢復萌，清熱散邪，滋陰養液均皆無效。腹滿拒按，身熱便溏，肢痙耳聾，神糊若寐，咳嗽不食，齒燥唇乾，舌乾苔灰，脈形左弦右大而滑。細思此證，總由痰阻樞機，邪熱肆橫，邪與痰飲為伍，膠結不解，陰液內虧，風陽上僭，病累已久，胃氣大困，最難立方。調治務宜化痰而不傷正，養陰而不斂痰，泄邪而不礙胃，養胃而不留邪。用川貝、蛤殼、牡蠣、旋覆、桑葉、夏枯、沙參、石斛、穀芽、海蜇、枇杷葉等為方，服後脘滿稍癟，神清痙止，灰苔略化，餘證不減。此痰結雖開，陰分之熱未退也。原方去沙、枇，加芩、鱉、銀柴以搜陰分之邪。身熱雖淡不清，再加青蒿、牛膝，去旋覆、牡蠣、夏枯、川貝。身熱乃涼，脈和苔化，便瀉已止，納穀不思，以麥冬、半夏、蓮、斛、銀柴、沙參、桑葉、遠志、橘紅、枳殼、竹茹、海蜇等，諸恙全退。納仍不思，咳嗽不已，前方加桑皮、楝實、金柑皮，連服五劑，胃氣乃蘇，咳嗽亦止，靜養一月而康。</p>
<p>（案528）戚茂，八月廿二日，讀書港，武毅公後。勞倦傷脾，肝木侮之，伏邪乘機而發，腹脹寒熱，納少運遲，兼顧治之，希報績焉。</p>
<p>桑枝（七錢）　葉（三錢）　金鈴子（一錢半）　赤芍炭（三錢）　五加皮（三錢）　碧玉散（二錢半）　新會皮（七分）　黑豆卷（三錢）　廣藿梗（二錢）　於邑術（七分）　穀芽（五錢）</p>
<p>廿七日。勞倦傷脾，進劑已獲效機，近因飲食失宜，中宮痞塞，按之則痛，痛則不利，且擬化滯治標。</p>
<p>神麯（三錢）　穀芽（七錢，胡黃連二分同炒）　廣藿梗（一錢半）　地枯樓（三錢）　製半夏（一錢半）　廣鬱金（一錢半）　枳殼（七分）　炒苡仁（四錢）　佛手（一錢半）　荷梗（二尺）</p>
<p>和中化滯，脘痛已除，宿恙依然不減，中氣不足，陽氣下陷陰中，仿東垣先生法。</p>
<p>上黨參（一錢半）　南沙參（三錢）　九香蟲（一錢）　於術（一錢）　黃防風（五分）　製半夏（一錢半）　新會皮（一錢）　木香（七分）　云茯神（三錢）　五加皮（四錢）　砂仁（四分）</p>
<p>補中益氣，各恙皆見鬆動，仍宗原方出入，調其飲食，適其寒溫，慎其起居，乃古人調理是證之方法，最宜留意。</p>
<p>黨參（二錢半，砂仁四分拌）　歸身（一錢，小茴香四分同水炒）　杜仲（一錢半）　新會皮（一錢半）　廣木香（一錢）　狗脊（三錢）　藿梗（一錢半）　苡仁（五錢）　白螺螄殼（四錢）　穀芽（一兩）</p>
<p>大病甫瘥，復感新邪，脹滿復發，且甚於前，且擬疏解為治。</p>
<p>帶葉蘇梗（三錢）　廣木香（一錢）　苡仁（五錢）　淡豆豉（四錢）　新會皮（一錢）　大腹皮（一錢半）　防風（一錢半）　枳殼（一錢）　香附（一錢半）　穀芽（一兩）　蔥頭（三頭）</p>
<p>服三劑，病減其半。去防風、苡仁、大腹，加羌活一錢、車前子三錢、牛膝一錢半、豆卷三錢。</p>
<p>脹滿漸退，中虛未復，原方減溫散，增健中為治，以圖全績。</p>
<p>廣木香（一錢）　蘇子（三錢）　藿香（一錢半）　新會皮（一錢）　香附（三錢）　製半夏（一錢半）　黨參（三錢）　香櫞皮（一錢）　苡仁（五錢）　砂仁末（四分）</p>
<p>服五劑痊愈。</p>
<p>（案529）王，丁亥仲春，城門。素有便血之恙，刻下血止而脘腹脹滿，泄瀉納少，運遲足腫，心下時痛，青筋絆露，脈細而弦。木邪犯土，土已負矣。故《經》云：泄而腹滿甚者，逆證也。主以扶土，佐以化邪，以冀僥倖於十一耳。</p>
<p>苡仁（五錢）　金鈴子（三錢）　橘皮（五分）絡（五分）　荷梗半尺　穀芽（一兩半）　藿梗（一錢半）　赤芍（二錢）　桑葉（三錢）枝（一兩）　黨參（三錢）　香附（三錢）　旋覆花（一錢半）　新絳（三分）</p>
<p>連服十餘劑痊愈。</p>
